
АНТ ЭТКЕНМЕН 


Ант эткенмен, миллетимнинъ ярасыны сармагъа, 

Насыл болсун бу заваллы къардашларым чюрюсин? 

Онлар ичюн окюнмесем, къайгъурмасам, яшасам, 
Юрегимде къара къанлар къайнамасын, къурусын! 

Ант эткенмен, шу къарангъы юрткъа шавле сепмеге, 
Насыл болсун ики къардаш бир-бирини корьмесин? 

Буны корип бувсанмасам, мугъаймасам, янмасам, 
Козьлеримден акъкъан яшлар дерья-денъиз къан болсун! 

Ант эткенмен, сёз бергенмен бильмек ичюн ольмеге, 
Билип, корип миллетимнинъ козьяшыны сильмеге. 
Бильмей, корьмей бинъ яшасам, къурултайлы хан болсам, 
Йине бир кунь мезарджылар келир мени коммеге. 


Номан Челебиджихан (1885-1918) 

КИРИШ СЁЗ 


Къыйметли окъуйыджы! 

Бир чокъ йыллардыр озь динини огренмеге чаре тапалмагъан, динимиз 
акъкъында бильги бериджи, анълайышлы ве ана тилимизде олгъан 
менбаларгъа асрет къалгъан халкъымыз бу бошлукъны толдураджакъ эр 
севиеде ве эр тарафлама Ислямны анълатаджакъ китапларгъа мухтадждыр. 
Халкъымызнынъ бу ихтияджыны къаршыламакъ озюне вазифе оларакъ 
бильген Къырым мусульманлары диний идареси бу ёлда планлы шекильде 
басамакъ-басамакъ илерилеп, бир сыра диний яйынларны басып кельмекте. 

Истер, динни янъы огренгенлерге Ислямнынъ эсасларыны энъ саде 
шекильде анълаткъан, истер, медресе талебелерине ве Ислям дининен 
меракълангъан кениш кутьлелерге динимизни даа терен ве хусусий ислямий 
илим далларына аит оларакъ анълаткъан Диний идаремизнинъ неширлери 
сырасында артыкъ ишбу «Ислям Тарихы» серлевхалы китап да къошулды. 

Ишбу китапнынъ ильки беш болюгинде Ислям тарихынынъ фен 
оларакъ инкишаф этюви, девирлери, Пейгъамберимизден башлап, тарих 
боюнджа олып кечкен вакъиалар, гъалебелер, анълашмалар, медениет 
алыш-веришлери, ильмий теракъкъият, янъы топракъларнынъ Ислямнен 
танышувы, тыштан кельген техлюкелер ве Ислям дюньясынынъ бу 
техлюкелерге къаршы куреши, ички къарышыкълыкълар себебинен 
буюк девлетлернинъ йыкъылувы ве оларнынъ ерине кельген янъы 
девлетлернинъ къурулувы анълатыла. Китапнынъ алтынджы болюгинде 
тюркий халкъларнынъ Ислямнынъ даркъатылувына къошкъан исселери 
ве тарих боюнджа къурулгъан тюрк мусульман девлетлери анълатыла. 
Единджи болюкте Ислям медениетининъ 15 асырлыкъ тарихы боюнджа 
инкишафы анълатыла. Секизинджи болюкте мусульманларнынъ гъарп 
дюньясына тесири ве докъузынджы болюкте бугуньки Ислям дюньясы ве 
мусульманлар яшагъан девлетлер анълатыла. 

Китапта эр бир мусульман ичюн файдалы ве билинмеси керек 
бильгилер топланып, тертипли суретте такъдим этильди. Бойлеликнен, 
медресе ве дигер окъув юртларында дерслик оларакъ къулланылмасы 
мумкюн бу китап, эр бир мусульманнынъ окъуп, мураджаат эте биледжеги 
бир эсердир. 

Къырым мусульманлары диний идареси халкъымыз адындан ишбу 
китапнынъ азырланып басылмасында эмеги ве ярдымы кечкен эр кеске 
тешеккюрлер бильдире. Умют этемиз ки, бу эсер олгъан бошлукъны 
толдурыр, халкъымыз ичюн файдалы ве берекетли олып, онынъ озь 
менлигини къазанмасына ярдымджы олур. 

Гъайрет къулдан, мувафакъиет Аллахтандыр. 

Къырым мусульманлары диний идареси 

Акъмесджит - 2013 сенеси 

БИРИНДЖИ БОЛЮК 


ИС АЯМ тлрихынл кириш 


Ислям тлрихынынъ МЕВЗҮСЫ, 

ОНЫНЪ СААСЫ ВЕ үсүАЫ 

Эр бир феннинъ озь мевзу ве вазифелери бар. Ислям тарихы 
да бир фен оларакъ истисна дегиль. 

Бу феннинъ әсас вазифелеринден бири - Ислям динининъ до- 
гъувындан башлап, земаневий вакъыткъадже огренмек, мусуль- 
ман джемиетлерининъ яшайышыны акс этерек, оларнен багълы 
тарихий вакъиаларны икяе этмектир. Ислям тарихы деп айтыл- 
гъанда, мусульман джемиетлернинъ Ислям динини къабул этюв 
вакътындан берли сонъраки тарихы козьде тутула. 

Кечмиште Ислям тарихы даа чокъ мусульман идареджилери- 
нинъ сиясий арекетлерини къаплап ала эди. Бу себептен мусуль¬ 
ман тарихчылары, озь эсерлеринде ички ве тыш сиясий вакъ- 
иаларгъа чокъ эмиет берген. Меселя, бир девлет акъкъында лаф 
этильгенде, даа чокъ о девлетининъ къурулывы, укюмдарлары ве 
бу укюмдарларынынъ къомшу улькелеринен багълы мунасебет- 
лери (дженклер, дипломатик мунасебетлер ве иляхре), ичинде ол- 
гъан исьянларгъа къаршы арекетлери анълатыла эди. Земаневий 
вакъытта исе бу анъламлар денъишти. Сиясий вакъиалар, икъти- 
садий, ичтимаий ве медений аланлардаки янъылыкълар да Ислям 
тарихынынъ саасына кирди. 

Эвель-эзельден Ислям тарихчылары, усул оларакъ чокъусы 
тарзларны менимсеген. Олар буусулгъа таянып, вакъиаларнен 
багълы бильгилерни болдурмайып, йылларгъа коре тюзетмеге ве 
анълатмагъа башлагъан. Иште, Орта асырда Ислям дюньясында 

язылгъан Ислям тарихы эсерлерининъ чокъусы бойледир. 

Ал-азырда исе, Ислям тарихына багъышлангъан араштырма- 
ларда теткъикъ этюв тарихчылыгъы киби усул къулланылмакъта. 
Бу усул, «не ичюн?» ве «насыл?» суаллерине джевап бермек, даа 
бильги тарихчылыгъы оларакъ адландырылыр. 

Теткъикъ этюв тарихчылыгъына коре, арекет эткен Ислям та¬ 
рихчысына тек вакъиаларнен багълы бильгилерни къайд этилю- 
ви етмез. Эр шейден эвель бильги менбаларыны яни китап, икяе, 
шиир диваны, ресмий язылар ве чешит тюрлю экспонатларыны 
талиль этер. Меселя, Аббасийлерни анълаткъан бир китап къолу- 
на тюшкенде, о, бу менбанынъ муэллифи ким олгъаныны, диний 
бакъышыны ве Аббасийлер акъкъындаки фикирлерини огренме- 
ге тырышыр. Чюнки языджынынъ базы бакъышлары башкъа ола 
биле. Бу себептен менбаны терендже огренмек ичюн мытлакъкъа 
онынъ муэллифини де яхшы бильмек керек. Буйдан сонъ, языд- 
жы китаптаки бильгилерни, догъру ве тарафсыз олмамасыны де- 
герлендирир. Къолунда олгъан башкъа менбаларнен къыяслар. 
Вакъиаларнынъ себеплерини, олув шекилини ве нетиджелерини 
тапмагъа гъайрет этер. Бу ишни япкъан Ислям тарихчысы бильги 
тарафсызлыкъ къанунына багълы олмакъ керек. 

Ислям тарихы - ичтимаий бир илимдир. Башкъа ичтимаий 
илимлерде олгъаны киби бу бильги чокърагъында да базы тараф- 
ларындан хаталар ола биле. Менбаларнынъ сайысы чокъ олмасы 
ве ичинде олгъан бильгилернинъ фаркъ этилюви араштырыджы- 
нынъ талилине буюк тесир эте. Нетиджеде япылгъан теткикъат 
метинининъ денъишювине себеп ола биле. Иште, Ислям тарих¬ 
чысы, вакъиалар узеринде токътагъанда, джумлелерни арды-сыра 
ифадеэтмек керек. Меселя, Ислям тарихчысы, Пейгъамберге ва- 
хийнинъ 610 сенеси кельгенини догърулыкънен анълатыр. Бунъа 
къаршылыкъ Исра ве Мирадж вакъиасынынъ олгъан йылыны исе 
айны догърулыкънен бильдирип оламаз. Амма вакъиаларнынъ 
бири-бири артындан келишине бакъып, 615-620 сенелери арасын¬ 
да мейдангъа кельгенини айтып олур. Чюнки бугунь бар олгъан 
бильгилерге бакъкъанда, юкъарыда мисаль оларакъ берген вакъи- 
анынъ заманы акъкъында догъру малюмат ёкътыр. 

Ислям тарихы 


Ислям тлрихчылыгъынынъ догъүвы ВЕ ИНКИШАфы 

Ислям тарихы хазрети Пейгъамбернинъ аяты ве дженкле- 
рини анълаткъан араштырмаларнен башлагъан. Бу араштырма- 
ларнынъ башланувы хазрети Пейгъамбер яшагъан асырына аит- 
тир. О даа сагъ олгъанда базы инсанлар, онынъ сёзлерини язып 
башлагъан эди. Шу сёзлерден сонъ кельген несильнинъ мерагъы 
хазрети Пейгъамбернинъ шахысына даа да артты. Олар хазрети 
Пейгъамбер вакъытында яшамагъанлары ичюн, онынъ аяты, фаа- 
лиети ве япкъан дженклеринен пек меракъланып башлады. Иште, 
бу меракъ оларны Пейгъамбернинъ аятыны даа якъынджа огрен- 
меге себеп олды. Бу мевзуда къуллангъанлары энъ муим менбаа 
хазрети Пейгъамберни корьген, онынъ иле берабер чокъ вакъи- 
аларда иштирак эткен сахабеси эди. Оларнен корюшип, хазрети 
Пейгъамбер акъкъында чокъ янъы бильги топладылар. 

Аббасийлер вакъытында араштырмалар боюнджа ишлер ар¬ 
тып девам этти. Мейдангъа чокъ янъы эсерлер чыкъты. Бу араш¬ 
тырмалар арасында орьнек оларакъ Ибн Исхакънынъ эсери сай- 
ыла биле. Эсер учь әсас болюктен ибарет эди. Биринджи болюкте 
хазрети Адемден башлап хазрети Пейгъамберге къадар келип кеч- 
кен Пейгъамберлер ве мусульман джемиетлернинъ тарихы икяе 
этильди. Экинджи болюкте хазрети Пейгъамбер Аллахнынъ эль- 
чиси оларакъ йиберильмеси, учюнджи болюкте исе онынъ джен- 
клери айрынтылы шекильде къалемге алынгъан эди. Онынъ бу 
эсери юз йылдан сонъ Ибн Хишам тарафындан янъыдан ишлети- 
лип чыкъарылды. 

Къуран тарих иле багълы оларакъ, чокъ мевзугъа озь саифе- 
лерини ачкъан. Меселя, кечмиште чешит миллетлернинъ башына 
кельген бир сыра вакъиаларны икяе эткен. О вакъыттаки адам- 
ларнынъ омюрини, заманджа денъишкен Пейгъамберлернинъ 
фаалиетини тарих оларакъ косьтерген. Мусульманлар, чешит 
джемиетлернинъ башына кельген вакъиалардан дерс чыкъарыл- 
масы козьде тутулгъан. Мында Аббасийлер вакътында Византия, 
Иран ве Индистан тарихы иле багълы эсерлер арапчагъа терджи- 
ме этильмесининъ де ролю бар. Чюнки бойле вастанен мусульман¬ 
лар бу миллетлернинъ тарихы акъкъында янъы бильгилер алгъан. 
Нетиджеде эм кечкен джемиетлернинъ тарихы, эм де Ислям дини 
догъувындан берли мусульманларнынъ яшайышынен багълы 
вакъиаларны анълаткъан тарих эсерлери ортагъа чыкъкъан. 

Тарих боюнджа язылгъан энъ нумюневий китаплардан бири- 
си - Эбу Джафер эт-Таберийнинъ (Тариху’ль-Умем ве’ль-Мулюк) 
«Миллетлер ве укюмдарлар» адлы эсеридир. Эт-Таберий озь эсе- 
ринде инсанынъ яратылувы, Ислямиетнинъ догъувы ве озюнинъ 
олюмине (милядий 922) къадар мусульманларнен багълы янъы- 
лыкъларны икяе эткен. 

Мусульман тарихчылары бир тарафтан умумий тарих саасын- 
да эсерлер берген, башкъа тарафтан шу сюлялелер тарихыны анъ- 
латкъан сюляле тарихлери, шеэр ве виляет тарихыны анълатъан 
шеэр ве виляет тарихлери киби эсерлеринде нумайыш эткен эди. 
Анда Ислям дюньясындаки Мекке, Медине, Къудус, Багъдат, Шам, 
Къахире, Басра, Къуфе, Къайреван, Къуртуба, Кония ве Истанбул 
киби муим шеэрлер я да Хиджаз, Йемен, Дымашкъ, Маверауннехр, 
Хорасан, Мысыр киби мемлекетлернинъ тарихы кирсетильди. 

Ислям дини догъгъанынынъ ильк юз йылындан башлап му- 
сульманлар арасында мунасебетлер, сахабе, табиуннынъ денъи- 
шик илим фенлериндеки бильгилери ве идареджилернинъ аяты 
меракълы бир мевзу олгъандыр. Иште, бу меракъ нетиджесинде 
биографик эсерлери ортагъа чыкъкъан.Меселя, милядий 884 се- 
неси вефат эткен Ибн Са’д озь эсеринде биринджиден хазрети 
Пейгъамбернинъ, сонъ исе сахабенинъ аяты иле багълы бильги- 
лерни топлады. 1282 сенеси вефат эткен Ибн Халликъан адлы баш¬ 
къа алим да бу саада чалышты. О, Ислям дини догъгъаны ильк юз 
йылдан озь вакътына къадар мешур олгъан идареджилернинъ ве 
чешит фенлер боюнджа бильги адамларнынъ аятлары акъкъында- 
ки бильгилеринен пайлашты. 

Генеология китапларында арап къабилелернинъ сойлары ве 
тамырлары акъкъындаки бильгилер топлангъан. 

Ислям тарихчылыгъынынъ янъылыкъларына бильги къош- 
къан башкъа бир фен - футухат (фетх этюв) эсерлердир. 

Мусульманлар, дёрт Халифе вакътындан башлап, Арап 
Ярымадасынынъ тышына чыкъып, шаркъ ве гъарпта пек кенъ то- 
пракълар къазандылар. Мусульманларнынъ базысы тек мемлекет- 
лер не заман ве насыл фетх этильгенлерни анълаткъан китаплар¬ 
ны бастырды. Иште, бу эсерлерге футухат китаплары деп айтыла. 
Буларнынъ энъ мешур олгъанларындан бири - Белязурийнинъ 
«Улькелернинъ эльге кечирильмеси» адлы эсеридир. О, бу эсе- 

ринде сырасынен хазрети Пейгъамбер, дёрт Халифе, Эмевийлер 
ве Аббасийлер вакъытларында мусульманлар тарафындан алын- 
гъан топракъларны айры-айры анълатмакъта. Мусульман ве му¬ 
сульманлар олмагъан арасындаки анълашмалар, фетх этильген 
топракъларда яшагъан халкъларнынъ ишанчлары, урф-адетлери, 
андаки шеэрлернинъ вазиети акъкъында малюмат бермекте. Бу 
чешит эсерлер «фетихнаме» адында Сельчюкли ве Османлы тюр- 
клери вакътында да девам эткен. Бу вакъытнынъ китаплары аран 
язылары иле къулланаракъ, тюрк ве фарс тиллерине чевирильген- 
дир. 


Ислям тлрихынынъ ӘСАС МЕНБАЛЛрЫ 

Ислям тарихынынъ әсас менбалары учьке айырылыр: сёзлю 
менбалар, язылы менбалар ве музейлик шейлер. 

а. Сёзлю менбалар: Сёзлю менбалар - агъыздан агъызгъа ай- 
тылып кельген, несильден несильге сёзнен даркъатылгъан тарих 
иле багълы шиирлер, икяелер, эфсанелер, дестанлар, лятифелер 
ве аталар сёзлеридир. Меселя, хазрети Пейгъамбернинъ аяты иле 
багълы бильгилернинъ бир болюми, бир къач юз йыл боюнджа 
инсанлар арасында тильден тильге авушкъан сёзлю анълатмалар 
олгъан. 

б. Язылы менбалар: Ислям тарихынынъ бири-биринден фаркъ- 
лы ве чокъ язылы менбалары бар. Олардан энъ ильк Къуран-ы 
Керимдир. Къуран-ы Керим, бир дин китабы олмакънен берабер, 
Джаиллик деври арапларнынъ диний ишанчлары, ичтимаий ве 
икътисадий вазиетлери, хазрети Пейгъамбернинъ Ислям дини- 
ни даркъатмакъ макъсадынен япкъан ишлери, атта онынъ шах- 
сий аяты акъкъында биринджи къолдан базы темель бильгилерни 
къаплап ала. Бу себептен де Ислям динининъ догъувы ве хазрети 
Пейгъамбернинъ аяты узеринде чалышкъан бир араштырмаджы- 
нынъ, Къуранны темель менбаа оларакъ къулланмасы керек. 

Аньане китапларыда хазрети Пейгъамбернинъ аяты я да 
Ислям тарихынынъ ильк бир къач асыры ичиндеки базы диний ве 
ичтимаий янъылыкъларнен багълы бильгилерни ичине алгъаны 
ичюн Ислям тарихчысынынъ темель менбалары арасында ер алыр. 

Бундан гъайры, айрыджа медениет тарихы бакъышындан 
муим олгъан эдебият эсерлери оларакъ, мусульман ве ябанджы 
сеяхатчыларнынъ Ислям дюньясынынъ сеяхатнамелеринде корип 
топлагъанларыны да къошмакъ керек. 

Ислям тарихынынъ энъ муим язылы менбаларындан бири ар¬ 
хив весикъаларыдыр. Олар бири-биринден фаркълыдыр. Меселя, 
кечкен мусульман девлетлерде идареджилер арасындаки язышма 
орьнеклери (ферман, мектюп, укюм, ахиднаме ве иляхре), мах- 
кеме весикъалары ве дигер менбалар. Османлы тарихына аит 
олгъан араштырмаларда бу языларнынъ муим ве айры бир ери 
бар. Эвельде яшагъан мусульман девлетлер арасында энъ чокъ 
Османлыларнынъ архив менбалары бу кунюмизге еткен. Тюркиеде 
олгъан Османлы архивлеринде, йигирмиден чокъ улькенинъ тари- 
хыны айдынлатаджакъ миллионларджа архив весикъалары бар. 

в. Музейлик шейлер: Япыкъ я да ачыкъ авада олгъан музейлер- 
де сакъланып къалгъан ве мусульманларнен багълы чешит тюр- 
лю мальземелер бу группаны тешкиль эте. Меселя, тарихий бир 
джамининъ кириш къапысында, о джамининъ не заман ве ким- 
нинъ тарафындан яптырылгъаны акъкъында ифаде эткен язылы 
метинге китабе деп айталар. Айны шекильде медреселер, керван- 
сарайлар, хамамлар ве башкъа тарихий эсерлернинъ узеринде де 
ойле китабелер раст келе. Бу китабелердеки бильгилер бир тарих 
араштырмаджысы ичюн муим бир менбадыр. Буйдан гъайры, эй- 
келлер, мезар ташлары, мадаллер, тамгъалар, паралар, къашыкъ, 
чанакъ киби бутюн мальземелер де ислям тарихынынъ менбалары 
сырасына кире. 

МүСүЛЬМАНЛЛрНЫНЪ ТАКЪВИМЛЕрИ 

Джаиллик девринде, яни Ислям динининъ догъувындан эвель 
Арабистанда чокъусы айнынъ арекетлерине таянгъан бир такъ- 
вим къулланылмакъта эди. Бу такъвимге коре айларнынъ бир 
къысымы 29 кунь, бир къысымы исе 30 кунь эди. 

Джаилликдевринде бир такъвим анълайышы ве уйгъулама- 
сы олса да, вакъиаларны тарихий сырагъа къоюлмасы ичюн янъ- 
ылмагъан ве денъишмеген бир башлангъыч нокътасы ёкъ эди. 
Тарихлендирме иши эр кес бильген базы буюк вакъиалар дикъ- 
къаткъа алынып япыла эди. Меселя, Эфиопиялыларнынъ милядий 
571 сенеси алдында бир филь олгъан буюк бир орду иле Кябени 
йыкъмакъ макъсадынен Мекке узерине сеферлери, Меккелилер 
ичюн пек муим бир вакъиа эди. Тарихте бу вакъиа Филь йылы деп 
адландырылгъан. Ислямиет догъгъан йылларда вакъиаларны сы- 
раламакъ ичюн бир вакъыт бу адисе башланув нокътасы къабул 
этильди. Эр анги адисени айырмакъ истегенде: «Филь йылындан 
шу къадар сене эвель я да сонъра керчеклешти», деп айга эдилер. 

Хазрети Омер (634-644), онынъ вакъытына къадар девам эт- 

кен бу меселеге темелли бир чаре тапмакъ истеди. Бунынъ ичюн 
643 сенеси шура эйетини топлады ве оларнен такъвимнинъ башла¬ 
нышы мевзусыны музакере этти. Эйет азаларындан хазрети Али, 
хазрети Мухаммеднинъ Меккеден Мединеге хиджретининъ такъ- 
вим башланмасы сайылмасыны теклиф этти ве бу теклиф къабул 
этильди. Бойледже, хазрети Мухаммеднинъ ольгенинден он бир 
йылдан сонъ хиджрий такъвим ортагъа чыкъты. 

Хиджрий такъвимнинъ башлангъыч куню оларакъ, эвельден 
олгъаны киби 1-нджи Мухаррем менимсенди. 

Хиджрий йылны тешкиль эткен айларнынъ базысы 29, базы- 
сы да 30 куньлюдир. Ай йылы 354 кунь, 8 саат, 48 дакъкъа ве 36 
саниеден ибареттир. Хиджрий такъвимде айлар эр йыл 10-11 кунь 
алдгъа кетер ве милядий такъвимдеки киби эски ерде къалмаз. Бу 
себептен айларнынъ ерлери мевсимлерге коре девамлы денъишир. 
Буны Рамазан айындан да анълап олурмыз. Рамазан айы эр йыл 
он кунь эвель кельмектедир. Меселя, бу йыл Рамазан айы январь 
1-нде башлагъаныны саяйыкъ. Бойледже, айнынъ башы бир йыл¬ 
дан сонъ декабрь 20-не тюшеджек, ондан сонъ келеджек йылда де¬ 
кабрь 10-на денъишеджек ве денъишюв эп бойле девам этеджек- 
тир. 

Хазрети Омер вакътындан башлап, мусульманлар хиджрий 
такъвимни ресмий такъвим оларакъ менимседилер. Лякин, хид¬ 
жрий такъвим иле берабер башкъа такъвимлер де къулландылар. 
Олардан эски Иран такъвими, он эки айванлы Тюрк такъвими, 
Румий йыл такъвими ве Юлиен такъвими беллидир. 

Эски Иран такъвими кунеш йылы системасына таяна эди. Бу 
такъвимде де йыл он эки айгъа айрыла эди. Эр ай 30 кунь ола¬ 
ракъ къабул этильген. Айрыджа айлардаки куньлернинъ топла- 
мына беш кунь даа къошулып, бир йыл 365 куньге тамамлана эди. 
Сельчюклилер вакътында бу такъвим янъыдан козьден кечириль- 
ди ве базы тюзетювлер япылып догърултылды. Бу тюзетювлер 
Буюк Сельчюкли султаны Джеляледдин Меликшах (1072-1092) та- 
рафындан япылгъаны ичюн, бу такъвим Тарихы Джелялий ады- 
нен анъылмагъа башлады. Ильханлы укюмдарларындан Гъазан 
Хан (1295-1304) да бу такъвимде тюзетюв яптырды. 

Он эки айванлы Тюрк такъвими, тюрклернинъ озьлери тап- 
къан ве даа сонъра Чинлилер тарафындан да къулланылгъан бир 
такъвим эди. Астрономия илимине коре къулланылгъан бильги 
такъвиминде бир йылда 365.2436 кунь бар эди. Бир йыл исе 24 
айгъа болюнген. Халкъ файдалангъан такъвим исе Ай ве Кунеш 
системасына коре япылып, бир йыл он эки айдан мейдангъа кель- 

мекте эди. Бу такъвим иле X. асырда Ислямиетни ресмий дин 
оларакъ илян эткен Къараханлылар XII. асыргъа къадар къуллан- 
магъа девам эткен. 

Румий такъвим Османлы падишахы III Селим вакътында ор- 
татъа чыкъкъан. Хиджрий такъвимде айларнынъ ери мевсимлер- 
ге коре девамлы денъишкени ичюн бергилерни вергилернинъ то- 
планмасы ве маашларнынъ тёленюви базы онъайтсызлыкъларгъа 
къаршыланыла эди. Бу онъайтсызлыкъларны ёкъ этмек ичюн март 
айы, малий йылбашы оларакъ къабул этильди. Айрыджа малий 
йылнынъ кунеш йылына коре эсапланмасы къарарлаштырылды. 

Грегориан такъвими, даа Милядий оларакъ белли олгъан такъ¬ 
вимде кунюмизде башкъа дюнья миллетлери иле берабер мусуль- 
ман улькелеринде де къулланылмакъта. Бу такъвимден биринджи 
файдалангъан джемиет - Мысырлылар. Сонъра о Ромалыларгъа 
кечти. Император Юлий Цезарь тарафындан М.Э. 46 йылындаки 
такъвимде базы тюзетювлер яптырылды. Меселя, бу тюзетювнинъ 
бир нетиджеси оларакъ янъы йыл М.Э. 45 йылындан башлап ян¬ 
варь Х-нде башлады. 1582-де Папаз VIII Грегориан тарафындан 
бир кере даа тюзетильди ве хаталары миниумге тюшюрильди. Бу 
себептен де гъарптаки халкълар бу такъвимни ресмий такъвим 
оларакъ къабул эттилер. Сонъ такъвим бутюнлей догърутылгъа- 
нынен гъарп улькелери иле яхшы мунасебетлерде олгъан бутюн 
мемлекетлер бу такъвимни ресмий такъвим оларакъ къуллан- 
магъа башлады. 

Милядий такъвимде дюньянынъ кунеш этрафындаки бир кере 
айланмасы, бир йыл оларакъ къабул этилир. Бир йылнынъ девамы 
исе 365 кунь, 5 саат, 47 дакъкъа ве 48 саниедир. 

Ислям тлрихынынъ БАШКЪА ИЧТИМАИЙ 
БИАЬГИАЕрНЕН МүНАСЕБЕТИ 

Ислям тарихчысы озь фенинде бир араштырма япкъанда, ха¬ 
тасыз дегерлендирмелер япмакъ ичюн фельсефе, ичтимаият, санат 
тарихы, антропология, археология, филология, эпиграфия, джогъ- 
рафия, пара бильгиси (нумизматик) киби ичтимаий фенлерден 
файдалана. Меселя, ичтимаият джемиетни джемиеттеки ичтима¬ 
ий группаларыны, джемиетте олгъан денъишмелерни инджелеген 
бир бильги фенидир. Тарих исе келеджекни дегиль де кечмишни 
ифаделер. Бу тарафынен ичтимаият Ислям тарихына муим яр¬ 
дым косьтермекте. Башкъа орьнек оларакъ филологияны саймакъ 
мумкюн. Бир джемиетнинъ тилини бильмейип тарихыны бильмек 
мумкюн дегиль. Бу себептен де, меселя, хазрети Пейгъамбер вакъ- 

ытыны араштыргъан бир Ислям тарихчысынынъ бу вакъыткъа 
багълы тиль ве эдебият чалышмаларындан файдаланмасы кере- 
клидир. 

Ислям тарихынынъ биринджи вазифеси исе даа эвель мей- 
дангъа кельген вакъиаларнен багълы догъру бильгилерни ортагъа 
чыкъармакъ ве бу бильгилерге таянып, догъру нетиджелер чыкъ- 
армакътыр. Чюнки ислям тарихы башкъа бутюн ислям илимле- 
ринде буюк темель сайыла. Мезхеплер тарихы мезхеплернинъ ор- 
татъа чыкъырмасында буюк роль ойнагъан сиясий, ичтимаий, ме- 
дений принциплерини бельгилегенде, Ислям тарихынынъ берген 
малюматына мухтадждыр. 

ЭКИНДЖИ БОЛЮК 


ИСЛЯМИЕТНИНЪ ПЕЙДА ОЛүВЫ 

ХаЗРЕТИ МүХАММЕД -САВ- ДЕВрИ 


Ислям динининь догьув муити ве Ьжогьрафия вазиети 

Арап Ярымадасы Асия, Африка ве Авропанынъ кесильмесин- 
де булунмакъта. Шаркъта Басра ве Умман корфезлери, дженюпте 
Хинт Океаны ве гъарпта Къызыл денъизи этрафыны сарып ал- 
гъан. 

Арап Ярымадасынынъ гъарп тарафында, Тихаме чёлю бар. 
Тихаменинъ шаркъында Хиджаз, Хиджазнынъ шаркъында ве 
Арап Ярымадасынынъ ортасында исе Неджид Платосы ерлешкен. 
Неджиднинъ дженюби-шаркъ тарафында Емаме бардыр. Хиджаз 
ве Арап Ярымадасынынъ гъарп-дженюбий кошесинде Йемен бар. 
Йеменнинъ шаркъ тарафында Умман ерлешкен. Ярымаданынъ 
шималь кошесинде исе Нуфуд, дженюп болюминде Рубу’ль-Хали 
адлы чёллер булуна. Бу эки буюк чёльни бири-бирине багълагъан 
тар бир шерит киби Дехна Чёлю бар. 

Сиясий Вазиет 

Ислямдан эвель Арап Ярымадасында белли бир сиясий си- 
стеманынъ ве ярымаданынъ тамамыны къолда туткъан меркезий 
бир идаренинъ барлыгъы билинмемектедир. Шималь Арабистан 
дженюптен кочькен араплар тарафындан къурулгъан ве экиси де 
христиан оларакъ Гассанилер денилип, 200-636 сенелери арасында 


15 


Ислям тарихы 


Рома Императорлыгъынен Суриеде, Хирелилер исе 200-633 сене- 
лери арасында Сасанилернен Иракъта укюм сюргенлер. 

Йеменде М.Э. 1400-650 сенелери арасында Маинлилер, олар- 
дан сонъ да М.Э. 750-115 сенелери арасында Себелилер укюм 
сюрьгендир. Себелилер Химерилер тарафындан йыкъылгъан. 
Химерилер де М. Э. 115-525 тарих арасында укюм сюргенлер. 
Йеменге 525 сенесинден башлап ярым асыр Хабешлилер, даа сонъ- 
ра Сасанийлер энъ чокъ олгъан. Ислямнынъ догъгъаны сырада 
Йемен Сасанийлернинъ укюметинде эди. Химери къыраллыкълар 
да Пейгъамбер Мухаммед заманына къадар эр мемлекетнинъ айры 
кучюк эмирликлер алында девлетлерини сакълагъан эди. 

Ислям тарихы ичюн Аран Ярымадасынынъ энъ муим виляети 
Хиджаздыр. Чюнки Ислям дини бу виляетнинъ гузель шеэрлерин- 
ден бири - Меккеде догъгъан. Сонъа исе Мединеде даркъалгъан. 
Виляетнинъ Таиф адлы даа бир муим шеэри бар. 

Мекке 

Мекке - диний бир меркез эди. Бу ерде Кябе олгъаны ичюн, тап 
хазрети Ибрахим заманындан берли меркез ерини тешкиль эткен. 
Хиджаз ве Мекке тиджарий бакъыштан да пек муим шеэрлер эди. 
Чюнки Йеменден башлап, Акъабе Корфезине еткен тиджарет ёлу, 
Мекке ве Мединеден кечип, Акъденъиз ялыларына багъланмакъта 
эди. Айрыджа Мекке чевресинде белли заманларда панайырлар, 
ярмалыкълар къурула эди. 

Меккенинъ Ислям тарихында айры бир ери бар. Хазрети 
Пейгъамбер бу ерде догъгъан, оськен, озюне Пейгъамберлик вази- 
фесини алгъан. Пейгъамберлигининъ он учь йылыны бу ерде ке- 
чирген. Ислямнынъ беш шартындан бириси олгъан хадж, Меккеге 
кетип ерине кетирилир. Хадж ибадетининъ бир болюмининъ 
япылгъаны Арафат, Музделифе ве Мина, Мекке чевресиндедир. 

V асырнынъ орталарындан башлап, Меккеде Къурейшнинъ 
акимиет вакъты башлагъан. Меккеде укюм этюв ве хаджнен багъ- 
лы базы вазифелер бар эди: 

Рифаде: Меккелилерден пара топлап хаджыларынынъ емек 
ихтияджыны кеткизмек. 

Сикьае: Хаджыларнынъ сув ихтияджыны теминлемек. 

Недве: Мекке ве Къурейш къабилесининъ муим ишлерини 
музакере этильгенинен Дарун-Недведеки реислик вазифесини яп- 
макъ. 

Хиджабе (Сидане): Кябенинъ пердедарлыгъы, бакъымы ве 
анахтарынынъ сакъланмасы. 

Лива: Къурейшин байрагъыны ташымакъ вазифеси. 

Йесриб (Медине) 

Йесриб - Пейгъамберимизнинъ хиджрет этмезден эвель, 
Медине шеэрининъ эски адыдыр. Йесрибнинъ миляттан эвельки 
тарихы белли дегиль. Анджакъ Милядий 70-132 сенелери Йесрибке 
буюк еудий джемаатынынъ, Бени Къурайза, Бени Надир ве Бени 
Къайнукъа къабилелери ерлешкени беллидир. Даа сонъра исе 300- 
450 сенелери арасында Эвс ве Хазредж къабилелернинъ ерлешке¬ 
ни акъкъында тарихий малюматлар бар. Бу ерлешювден сонъра, 
эвельден кучюк бир кой олгъан Йесриб, буюк шеэр олды. 

Еудилер Йесрибке ерлешкенлери вакъыт Амаликъа къавмын- 
дан артта къалгъан ерли араплардан даа зияде нуфузгъа саип ол- 
гъанлары себеп энъ гузель ве берекетли топракъларны эльге ал¬ 
дылар. 

Арап къабилелери Йесрибте яшагъан еудилерден тесирле- 
нип, бир къысмы еудиликни къабул эткенлери билине. Анджакъ 
еудилер кучьлерини джойгъан сонъ Йесрибте устюнлик Евс ве 
Хазреджнинъ элине кечти. 

Пейгъамберимизнинъ хиджретинден эвель Йесрибте 6.000 
арап ве 4.000-ге якъын еудий яшай эди. Хиджреттен сонъ 
Пейгъамберимизнинъ яптыргъан нуфуз сайылувы нетидже- 
синде Мединеде 10.000-ден зияде инсан яшагъаны бельгиленди. 
(Бухарий, IV, 34; Аскаляний, VI, 219; Хамидуллах, 1993, 181). 

Таиф 

Таиф - Саудий Арабистаннынъ Хиджаз виляетинде, Меккеден 
150 километр дженюп-шаркъта ерлешкен, Мекке ве Мединеден 
сонъра энъ буюк учюнджи шеэрдир. Пейгъамберимиз, Таифке 
Ислямны даркъатмагъа кельген вакъыт, шеэр халкъы онъа къол 
тутмайып, онынъ тарафына таш атып шеэрден чыкъарттылар. 

Ичтимаий ве медений аят 


Ислям тарихы 


Эали структурасы: Арабистаннынъ ерли халкъы - араплар 
эди. Араплар тарих боюнджа эки буюк группагъа айырылырлар: 
биринджиси, эски девирлерде яшагъан, амма даа сонъра ёкъ олгъан 
Ад, Семуд, Медъен ве Амаликъа киби арап къабилелери. Экинджи 
исе - «Араб-ы бакъие» деп белли олгъан. Арап Ярымадасында арап 
олмагъан миллетлер де яшай эди. 

Кьабиле аяты: Арапларда «бедуин» ве «хадар» адлы яшамакъ- 
нынъ эки әсас омюр тарзы бар эди. Чёллер, сахралар ве сув олгъан 
ерлерде, берекетли топракъ парчаларында девелеринен берабер, 
къонып-кочькен ве чадырларда яшагъан арапларгъа бедуин деп 
ад бергенлер. Кой, къасаба ве шеэрлерде, тулалардан я да таштан 
япылгъан эвлерде отургъан ве башкъа ерге кочьмеген арапларгъа 
исе - хадар дегенлер. Бедуинлернинъ яшайышыны эсасен айван- 
джылыкъ, авджылыкъ, тиджарет темин эте эди. Хадарлар исе бо- 
станджылыкъ ве тиджаретнен огъраша эдилер. 

Эм бедуинлер эм де хадарларда ичтимаий аятнынъ темели 
- «къабиле» эди. Къабиле айны сойдан кельген инсанлар, бири- 
бирине къан, сой ёлунен багълангъан джемиеттен ибарет олгъан. 
Къабиле реберине сейид я да шейх дегенлер. Къабиле башы акъ- 
ылы мусавий олгъан инсанлар арасындан сайлангъан.Ребер олад- 
жакъ инсанджумертлик, къараманлыкъ, сабыр, алчакъгонъюллик 
ве башкъаларгъа тесир эте бильген киби чизгиси бар олмалы эди. 
О вакъыт реислик бабадан огълуна кечеджек киби кесин бир къа- 
иде ёкъ эди. Факъат эски реиснинъ балалары истидатлы олса, ре¬ 
ислик кене онынъ аилесинде къалыр эди. 

Къабилелернинъ башында олгъанлар - сербест инсанлар эди. 
Къалгъаны исе эджнебий ве къуллардан мейдангъа кельмекте эди. 
Сербест олгъанлар къабиленинъ темель азалары ве ортакъ сойгъа 
саип олгъан инсанлар эди. Къуллар ве джариелер панайырларда 
алынып сатыла, мал киби мирас къала, бостанджылыкъ, тиджарет 
ве башкъа хызметлерде чалыштырыла эди. 

Къабиледен кучюк парча исе аиле олгъан. Эвленме фаркъ- 
лы шекиллерде япылгъан. Чокъусы къадынлар инсан акъларына 
ляйыкъ корюльмейип, мирастан пай алып оламагъан. Айырылув 
умумий эди ве айырылмагъа тек эркекнинъ акъкъы бар эди. 
Эвлятлыкъ алмакъ адети де олгъан. Эвлятлыкъ мунасебети эвли- 

ликке маниа эди. Эвлятлыкъ баланынъ огей бабасынынъ мирасы¬ 
на акъкъы бар эди. 

Анълашмазлыкъларнынъ чаресини тапмакъ ичюн къадыгъа я 
да этнеджиге мураджаат әтиле эди. Къыйын мевзуларда этнеджи- 
лернинъ фикирлерини сорагъан, хасталанылгъанында исе олар- 
нынъ айткъанларыны динълегенлер. Буйдан гъайры, олар тюш- 
лерни айдынлата эди. 

Джаиллик девринде араплар арасында миллий бирлик ол- 
магъаны себебинден къабилелер ве виляетлернинъ озь адетлери- 
не коре, байрам ве мерасимлери бар эди. Эр къабиленинъ энъ аз 
бир путы олгъанындан, эр путнынъ да мукъаддес этильгени че- 
шит къайд этюв куньлери олгъан. Бу куньлерде айрыджа базар ве 
ярмалыкълар къурула эди. Диний байрамлар тюрлю эгленджелер- 
нен къайд этильген. Мединелилер йылда эки буюк байрам кечире 
эдилер. 

Араплар Ислямиеттен эвель олгъан ишанч ве арекетлери- 
ни Ислямий вакъыттан айырмакъ ичюн «джаиллик» ифадесини 
къуллангъан. Джаилликнинъ бир сыра хусусиетлери де бар эди: 
бильгисизлик, ширк, путперестлик, къабиле асабиети, зорба- 
лыкъ, зулум, акъсызлыкъ, адалетсизлик, барыш ве низамдан узакъ 
яшайыш, айдутчылыкъ, инсан акъларыны ёкъ этюв, балаларны 
ольдюрюв, къыз балларыны тири олгъанда топракъкъа коммек, 
къан давасы ве иляхре. 

Арапларнынъ Джаиллик девриндеки чиркин арекетлери- 
не менбаларда «Арапларнынъ айыплары» деп айткъанлар. Булар 
кибир, фахишелик, къумар, интикъам арзусы, хырсызлыкъ, къан 
тёкмек, етим малыны ашамакъ киби шейлердир. Бойлеинсан чиз- 
гилери джемиетте даркъалгъан эди. Ислямиет исе буларнынъ эпи- 
сини ясакълагъан. 

Джаилликдевринде араплар арасында къыскъа икяелер, аталар 
сёзлери, кечмишке аит дестан риваетлери сыкъ даркъалгъан эди. 
Шиир ве хитабет пек илерилеген эди. Ислямнынъ догъув вакътын- 
да Хиджазда язы да белли олды, ондай эвель яйгъын дегиль эди. 
Меккеде пек аз киши окъумагъа ве язмагъа бильген. Бильгилер, 
анъылар ве эдебий малюмат, къыскъаджа арап медениети хатыра- 
лавларда сакъланып, несильден несильге кечкен. Ислямиетнинъ 
догъувынен язув да баягъы алдгъа кеткен, окъумагъа ве язмагъа 
бильгенлернинъ сайысы да арткъан. 

- Ислям тарихы 

Икьтисадий Аят 

Арабистаннынъ икътисадий яты чокъусы айванджы- 
лыкъ, бостанджылыкъ ве тиджарет усьтюнде къурулгъан эди. 
Айванджылыкъ бедуинлернинъ әсас кечинюв къайнагъы эди. 
Бостанджылыкъ та кечинюв къайнакълары арасында муим бир 
ер алгъан. Эр вакъыт ягъмур ягъгъан ерлерде, меселя, Йемен то- 
пракълары пек берекетли эди. Бу виляетте ягъмур сувларындан 
даа чокъ файдаланмакъ ичюн бентлер япылгъан эди. Эр заман бир 
ерде яшагъан къабилелер арпа-богъдай, мейва, хурма ве себзе ось- 
тюре эдилер. 

Базы шеэрлерде бостанджылыкътан гъайры, токъумджы- 
лыкъ, темирджилик, териджилик ве къуюмджылыкъ ер алмакъта 
эди. Арабистанда тиджарет де муим ерни туга эди. Ярымаданынъ 
дженюбинде ве шималинде отургъанлар, эвель-эзельден тиджа- 
ретнен огърашкъан. Хиджазлылар Йеменден ве Хабешистандан 
алгъанлары малларны Сурие, Мысыр ве Ирангъа алып барып 
сата, шимальден алгъан малларны иседженюпке алып бара эдилер. 
Бостанджылыкъ япылмасы мумкюн олмагъан ерде, яни Меккеде 
яшагъан Къурейш къабилеси де тиджаретилеогърашкъан. 

Арабистаннынъ чешит ерлеринде панайырлар къурула эди. 
Олар арапларнынъ икътисадий ве ичтимаий аягында буюк роль 
ойнагъан. Къабилелер арасында олгъан меселелернинъ чокъусы 
бу ерде чезильген. Панайырларнынъ энъ муими - мемлекетлер 
арасында олып кечкен эм де эдебий бир конгрес олгъан Укъаз эди. 
Бойлеликнен, мында эдебий субетлер япылгъан, шаирлер энъ гу- 
зель шиирлерини окъугъан. Буйдан гъайры, шиир ярышмалары 
отькериле эди. Энъ яхшы шиирлер Кябенинъ диварына асыла эди. 

Диний Аят 

Ислямиетнинъ догъув вакътында Арабистанда олгъан әсас 
динлер еудилик, христианлыкъ, путперестлик ве меджусийлик 
эди. Арабистангъа киртен семавий динлерден бири еудиликтир. 
Бу дин Филистинден Сурие-Хиджаз арасындаки ерлерге кочьмек 
меджбуриетинде къалгъан еудилер вастасынен кельген. О бу ёлнен 
Йесрибке ве бу ернинъ тышында тиджарий сеяатларнен Йеменге 
къадар кирди. Мединенинъ чевресинен Йемен тышында еудили- 
гини араплар арасында пек меракъ этильмегени корюне. Мевджут 
еудилер де затен Филистин тамырлы эдилер. Йеменде исе еудилик 
сынъырлы да олса яйылгъан эди. 

Христианлыкъ Арап Ярымадасынынъ шималь тарафында бир 
чокъ арап къабилеси арасында баягъы даркъалгъан. Дженюпте 
де, Неджран виляетинде чокъ эдилер. Христианлыкъ Орта 
Арабистандаки путперестлерге бу мевзуда пек тесир этмеген. 

Ислям дотътъанда Арап Ярымадасында меджусийлер де 
бар эди. Сасаний Императорлыгъынынъ ресмий дини олгъан 
меджусийлик, араплар арасында пек итибар корьмеген. Арап 
Ярымадасында олгъан меджусийлернинъ чокъусы Бахрейн, Йемен 
ве Умманда отургъан халкътан ибарет эди. 

Арап Ярымадасында Сабиийлер де бар эди. Булар Къуран-ы 
Керимде еудилер ве христианларнен бирликте анъылгъан. 
Сабиийлер дюньяны яраткъан кучьлю бир махлюкъ олгъанына 
инана эдилер. Сабиийлернинъ мукъаддес язылары, оларгъа аит 
дуа, ораза, къурбан киби ибадетлери олгъан. Бунынъ янында ал¬ 
коголь ичкилерини харам, эйкеллерге ибадет этмек исе буюк гунях 
къабул этильмеси киби ясакълары да бар эди. 

Йемен, Харран ве Иракънынъ юкъары болюгинде йылдызлар- 
гъа тапынгъанлары мевджут эди. Джаилликдевриарапларнынъ 
кунешке ибадет эткенлери да раст келе эди. Лаг, Менат ве Узза 
киби буюк путлар кунешни темсиль эткен танърылар оларакъ къа¬ 
бул этильген. Кунешке тапынгъанлар, кунешни темсиль эткен пут- 

нынъ булунгъаны тапынакъта кунешнинъ догъгъаны, уйле вакъ- 
тында тамам тёпеде олгъаны ве батышкъаны вакъытларда куньде 
учь вакъыт дуа эте эдилер. 

Ислямиет кельген вакътында араплар путларгъа табына эди¬ 
лер. Шималий Араплар, башта тевхит инанджына саип эдилер. 
Кябе, тек танъры инанджынынъ симгеси эди. Путперестлик ола- 
рын арасына четтен кирсетильген ве даа сонъра Аллахкъа ширк 
къошмакъны адет алына кетиргенлер, путларгъа, эйкеллерге ве 
ташларгъа табынмагъа башлагъан эдилер. Путперестлигининъ 
нетиджеси оларакъ нут эвлери шекилинде чокъ сайыда тапынакъ 
япкъан эдилер. Айрыджа эр аиле бир нутны саипленип, эвине кой- 
ып, онъа ибадет эткен. 

Кябеде 360 нут бар эди. Буларнынъ энъ буюги ве энъ әсасы - 
Хубель эди. Къуран-ы Керимде (Нух суреси, 23) ярымаданынъ че- 
шит ерлеринде олгъан нутлардан сёз юрсетильген. 

Джаиллик девринде Аллахнынъ бирлигине инангъан, путпе- 
рестликни къабул этмеген ве Къурейшин янълыш адет ве ишан- 
чларына къаршы чыкъкъан базы инсанлар да бар эди. Оларгъа 
Ханиф дегенлер. Ханифлер Пейгъамбер Ибрахимнинъ динини 
яшатмагъа тырышып, путперестликнен ве ярамай адетлернен ку- 
реше эдилер. 

Ислямиетин кельгени вакъытта Араплар арасында путпе¬ 
рестлик яйгъын эди. Шималий Араплар, башта тевхит инанджы¬ 
на саип эдилер. Кябе, тек танъры инанджынынъ симгеси эди. 
Путперестлик оларын арасына четтен кирсетильген ве даа сонъ¬ 
ра Аллахкъа ширк къошмакъны адет алына кетиргенлер, пут¬ 
ларгъа, эйкеллерге ве ташларгъа табынмагъа башлагъан эдилер. 
Путперестлигин нетиджеси оларакъ нут эвлери шекилинде чокъ 
сайыда табынакъ япкъан эдилер. Айрыджа эр аиле бир нутны саи¬ 
пленип эвине койып онъа табына эди. 

Кябеде 360 нут бар эди. Буларын энъ буюги ве энъ әсасы Хубель 
эди. Къураны Керимде (Нух суреси, 23) ярымаданынъ чешитли ер¬ 
леринде олгъан нутлардан сёз этильмектедир. 

Джахилие Вакъытында Аллахын бирлигине инангъан, пут- 
перестликни къабул этмеген ве Курейшин янълыш адет ве инан- 
чларына къаршы чыкъкъан базы кимселер де бар эди. Буларгъа 
Ханиф денильмектедир. Ханифлер Хазрети Ибрахимин динини 
яшатмагъа тырышып, путперестликнен ве ярамай адетлернен 
муджаделе эте эдилер. 

ХаЗРЕТИ МүХАММЕДНИНЪ 
ПеЙГЪАМБЕР ОАүВЫ 

ВЕ Меккеде Исаям ДЕврии 

Хазрети Мухаммед Къурейш къабилесининъ Хашимогъуллары 
союндан эди. Бабасы, Абдульмутталибнинъ огълу Абдуллахтыр. 
Анасы да кене Къурейшнинъ Зухреогъуллар союна менсюп олгъан 
Вехбнинъ къызы Аминедир. Хазрети Мухаммед догъмадан эвель 
бабасы вефат эткен. Бойледже, хазрети Мухаммед тахминен 571 
сенеси апрель айында, Меккеде дюньягъа келькен. Догъувындан 
бир вакъыттан сонъ, Халиме адлы сют анагъа берильген. Дёрт я 
да беш яшларына къадар Хевазин къабилеси арасында сют анасы- 
нынъ янында къалгъан. Алты яшында олгъанында анасы ольтен- 
дир. 



Секиз яшына къадар къартбабасынынъ, ондан сонъра да эм- 
джесининъ имаесинде къалгъан. Хазрети Мухаммед, эмджеси- 
нинъ янында яшагъанда, онынънен тиджарий сеяхатларгъа къо- 

шулгъан. Яшлыгъында къабилесинен берабер Фиджар дженкле- 
ринде иштирак эткен. Даа сонъра Хильф’уль-фудуль джемиетин- 
де булунгъандыр. 

Йигирми беш яшында олгъанда, зенгин бир къыркъ яшында- 
ки къадынгъа яни хазрети Хатиджеге эвленген. Отуз беш яшында, 
янъыдан къурылгъан Кябенинъ диварына Хаджеру-ль эсведин- 
нинъ къоюлувы мевзусында Къурейш къабилелерине акимлик яп- 
къан. 

Хазрети Мухаммед етим ве факъыр оларакъ оськен. Меккеде 
ишанчлыгъы иле танылгъан. Окъумагъа ве язмагъа бильмей эди. 
Ялан айтмаз эди. О, акърабаларынынъ акъларыны козетип, аиле- 
синен алякъаларыны кесмез, яшайышыны теминлемек ичюн ча¬ 
лышыр, етимлерни къорчалар, мухтаджларгъа, мусафирге икрам 
этер бир инсан эди. 

Нур Дагъы 

Хазрети Мухаммед 35 яшындан сонъ, Кябенинъ шималь-шар- 
къында олгъан Нур Дагъындаки къобада чокъусы бир озю къал- 
магъа севе эди. Бу ерде дюньяны ве оны яраткъан Аллахны тюшю- 
не ве ибадет эте эди. 610 сенеси Рамазан айынынъ 27 геджесинде, 
сабагъа къаршы Нур Дагъында ибадетнен мешгъуль олгъанда, 
Джебраиль озюне ильк вахийни кетирди ве Алякъ суресининъ 
ильк беш аетини окъуды. 

Хазрети Мухаммед Къураннынъ бу ильк аетлерини эзберледи, 
анджакъ эеджанланды ве къоркъугъа къапылды. Буйдан сонъ тез 
эвине къайтты. Башындан кечкенлерини апайы хазрети Хатиджеге 
айтып берди. Хатидже исе онъа бойле деди: 

«Къоркъма, Аллахкъа емин этем ки, о, ич бир заман сени утан- 
дырмаз. Чюнки сен акъраба акъкъыны козетирсинъ, догъру лаф 
этерсинъ, факъырларны тойдырып, мусафирни сыйлап, халкъкъа 
ярдым этерсинъ». 

Хазрети Хатидже оны тынчландырмагъа тырышкъан сонъ, 
эмджесининъ огълу ве бильгили бир киши олгъан Варакъа бии 
Невфельге алып барды. Варакъа хазрети Мухаммеднинъ башын¬ 
дан кечкенлерини динълеген сонъ бойле деди: 

«Бу корьгенинъ, Аллахнынъ Мусагъа косьтергени Джебраиль 

(Намус-ы Экбер)дир. Давет куньлеринде яш олса эдим! Къабилени 
сенинъ юртынъдан чыкъараджагъы куньлерисагъ олса эдим!» 

Варакъанынъ сёзлери хазрети Мухаммедни раатлаткъан эди. 
Бу сефер айны шейнинъ текрарланмасыны ве озюне кельген ме- 
легини янъыдан корюнмесини истей эди. Бу умютнен сыкъ-сыкъ 
Хира Магъарасына кете эди. Бойле кечкен замангъа «Фетрету’ль- 
Бахий» деп айтыла. Хазрети Мухаммед вахийнинъ токътамасын- 
дан пек эеджанлангъан. 

Бир кунь Нур Дагъындан эвине кельгенде, Джебраильни те- 
крар корьди. Даа эвель олгъаны киби къоркъу ве эеджангъа къа- 
пыларакъ, аман эвине чапты ве ятагъына кирди. Факъат мелек, 
эвде бир кере даа къаршысына чыкъып, онъа бойле хитап этти: 

«Эй, бурюнип сарылгъан (Ресулим), тур ве (инсанлар- 
ны) тенбиле. Тек Рабинъни буюк таны. Чамашырны темиз тут. 
Яманлыкъларны терк эт» (Муддессир суреси, 1-5). 

Бу аетлер хазрети Мухаммедке Пейгъамберлик вазифесининъ 
берильгенини, буйдан сонъ Аллахнынъ озюне огреткенлерини ин- 
санларгъа теблигъ этип огретмеси керек олгъаныны косьтере эди. 

Ислямгъа Давет 

Бу аетлернинъ йиберильмесинен хазрети Пейгъамбер ин- 
санларны Ислямгъа давет этмеге башлады. Учь йыл боюнджа 
Ислямны гизлидже даркъатмагъа гъайрет этти. Бу вакъыт ичинде 
даветни башта аилесине, сонъра да достларына ве ишангъан ин- 
санларгъа япты. 

Хазрети Мухаммеднинъ даветини ильк къабул эткени апайы 
хазрети Хатидже олды. Сонъ къызлары Зейнеб, Рукъие ве Умму 
Гульсум де аналары иле берабер Ислямгъа кирдилер. Хазрети 
Фатма исе, о вакъыт кучюк бир бала эди. Бу сырагъа бираз вакъыт 
кечкен сонъ, хазрети Пейгъамбернинъ эвинде отургъан, ве о за¬ 
ман даа он я да он бир яшында олгъан Али б. Эби Талиб иле хазре¬ 
ти Пейгъамбернинъ азатлы къулу Зейд Ибн Харисе де къошулды. 

Аилесинден сонъ хазрети Пейгъамбер ишангъанларыны са- 
дыкъ досту Эбу Бекирге теклиф этти. О да онынъ даветине мусбет 
джевап берип, ич шубе косьтермейип иман этти. Буйдан гъайры, 
якъын достларыны, дигер адамларны да Ислям динине кирмеге 

чагъырды. Мусульманларнынъ сайысы артмагъа башлады. 

Гизли давет вакъытларында, мусульманлар эвлеринде я да 
сакълы дагъ аралыкъларында абдест алып, намаз къыла эди. Лякин 
топлу алда ибадет этип оламаз эди. Путперестлер де топлу булун- 
гъан ерлерде Ислямгъа давет этмек чаре оламай эди. Къуранны да 
гизлидже окъуй эдилер. Ислямны ачыкъ бильдиргенлерге зулум- 
лыкъ япыла эди. 

Бу вазиет къаршысында хазрети Пейгъамбер, Ислямгъа давет 
этюв ичюн Эркъам б. Эбиль Эркъамнынъ эвини сайлады. Мекке 
девринде ве Пейгъамберлигининъ ильк йылларында хазрети 
Пейгъамбернинъ бу эвдеки фаалиети пек муимдир. Хадж ве умре 
макъсадынен башкъа мемлекетлерден кельгенлернен, путперест- 
лернинъ дикъкъатыны чекмейип, бу ерде багъ къурмакъ мум- 
кюн эди. Хазрети Пейгъамбер мында диний бильгилерге огретип, 
Къуран окъута, мусульманларнен бирликте намаз къыла эди. 

Хазрети Пейгъамбер, «(эвель) энъ якъын акърабанъы тенби- 
ле» (Шуара суреси 214) ве «Санъа әмир этильгенни ачыкъча сёйле 
ве путперестлерден [ортакъ къошкъанлардан] башынъны чевир!» 
(Хиджр суреси, 94) киби аетлери выстасынен ачыкътан Ислямгъа 
давет этмеге башлады. Башта якъын акърабаларындан баш¬ 
лап, бутюн Къурейшке, сонъра башкъа къабилелерге бильдирди. 
Хазрети Пейгъамбер бир зияфет тертип этерек, якъын акъраба- 
ларыны биркъач кере эвине давет этти ве оларгъа Ислямны анъ- 
латты. Топлашувлар нетиджесинде акърабаларындан аз олса да, 
Ислямны къабул эткен инсанлар олды. 

Бираз вакъыт кечкен сонъ хазрети Пейгъамбер Ислямны бу¬ 
тюн Меккелилерге бильдирмеге къарар берди. Сафа байырына 
чыкъып, Къурейшни топлады ве оларгъа бильгилерини сесленди. 
Даа сонъра Меккенинъ тышындан кельген къабилелерге де анъ- 
латмагъа башлады. Бу арада чешит себеплернен Меккеге кельген 
инсанларнынъ ёлунен Ислям, Мекке тышында да танылгъан эди. 
Атта этрафтаки къабилелерден аз да олса мусульман олгъанлар 
бар эди. 

Хазрети Пейгъамбер Ислямны башкъа виляетлерге даа да 
кенъ даркъатмакъ ичюн Мекке әтрафында къурулгъан панайыр- 
ларны кезинип, бу ерлерге тиджарет макъсадынен кельген аран 
къабилелерине ве айрыджа хаджыларгъа Ислямны анълата эди. 

Лякин базылары сиясий себептен, меселя, Къурейштен чекинген- 
лери ичюн ислямны къабул этмеге истемей эдилер. Амма хазрети 
Пейгъамбер эфендимиз къарарлыкънен ве сабырнен эр фурсатта 
даветини текрарлай эди. 

Мушриклернинь джевабы 

Бу арада хазрети Мухаммеднинъ даветини дестеклеп, онъа 
ярдымджы олгъанлар олгъаны киби къаршы чыкъкъанлар да 
бар эди. Меселя, оны осьтюрген эмджеси Эбу Талиб инанмаса да 
къолтутып къорчалагъан. Башкъа эмджеси Эбу Лехеб исе хазре¬ 
ти Пейгъамбернинъ сёзлерини ялан деп сая, онынъ бир яланджы 
олгъаныны, къабилесини бири-бирине къызыштыргъаныны айта 
эди. Къурейш мушриклери де девамлы Ислямнынъ яйылмасыны 
токътатмагъа истей эди. 

Хазрети Пейгъамбер эфендимиз путларны яманламагъа ве 
путперестликнинъ зарарлары акъкъында лаф этмеге башлагъан- 
да, мушриклер онынъ Пейгъамберлигини буюк бир телюке ола- 
ракъ корип, мусульманларгъа душманджа арекет этмеге башлады. 
Олар бу даветни токътатмакъ ичюн эр тюрлю чарелерни къуллан- 
дылар. Меселя, онынъ ве мусульманларнынъ усьтюнден куле эди¬ 
лер. Пейгъамберни гъает яхшы танып, намуслы ве эмин олгъаны 
бильселер биле, оны дели, папаз ве шаир киби сёзлернен къабаат- 
лай эдилер. 

Пейгъамбер ве мусульманларгъа къаршы олгъанКъурейшнинъ 
душманлыгъы тек сёзлернен дегиль де акъарет, котек, бойкот, 
атта оларны ольдюрмеге къадар истеклер иле рефакъат этильди. 
Джезасыны энъ чокъ къуллар ве озьлерини къорчалайджакъ кучю 
оламагъан мусульманлар чекти. Мушриклер, урь ве итибарлы ин- 
санларны раатсыз этип оламай эдилер. Хазрети Эбу Бекир чокъ 
къул олгъан мусульманларнынъ саиплерине буюк микъдарда па- 
ралар тёлеп, сатып алды ве сонъра азат этип, оларны къыйнавлар- 
дан ве атта олюмден къуртарды. 

Мусульман къуллары ве джариелеринден гъайры, хазре¬ 
ти Пейгъамберимиз ве Къурейш къабилесиндеки мусульман¬ 
лар да уджумгъа ве къыйнавларгъа огърагъанлары да ола эди. 
Мекке мушриклери Ислямнынъ даркъатылмасына маниа олмакъ 
ичюн, бутюн кучьлеринен чалыша эди ве чешит усуллар къулла- 

на эди. Амма бутюн гъайретлерине рагъмен хаджылардан хазрети 
Пейгъамбернен корюшип, Ислямгъа киргенлер кене де ола эди. 

Къурейш мушриклери хазрети Мухаммеднинъ Ислямны дар- 
къатув гъайретине маниа олмасы ве оны къорчаламакътан вазгеч- 
меси ичюн эмджеси Эбу Талибке бардылар. Факъат истегенлери не- 
тиджени аламадылар. Сонъра хазрети Пейгъамберге макъам-мев- 
къий, къадын, пара киби шейлер теклиф эттилер. Пейгъамберимиз 
гъаесининъ булар олмагъаныны, Аллахтан алгъаны вахийлерни 
инсанларгъа бильдирмекнен вазифели олгъаныны бильдирди. 

Мушриклернинъ Ислямгъа къаршы курешлеринде, хазрети 
Мухаммед ичюн бош инамлы, ибадетлерине къаршы чыкъкъан 
чизгилери оларны тевхидке давет этмесинде буюк роль ойна- 
ды. Бунъа къаршылыкъ косьтерген мушриклер исе, аталарындан 
мирас оларакъ алгъанларыны яни инанч, тапынма ве адетлерни 
къалдырмагъа истемей эдилер. 

Къурейш мушриклери путперестликнинъ йыкъылмасынен 
бутюн аран къабилелери алдында къазангъанлары диний устюн- 
ликнинъ ве тиджарет малларынынъ эллеринден кетмесинден де 
къасевет чеке эдилер. 

Меккелилер, къулларнынъ, эфендисининъ дининден башкъа 
бир динге кирмесине де даянып оламай эди. Оларнынъ мусуль- 
ман олмаларыны озьлерине къаршы исьян къабул эте эдилер. 
Къабиле къурулывында ичтимаий сыныфларгъа эмиет бериле 
эди. Эфендилер озьлерини къулларнен мусавий туткъан бир динге 
кирмек истемейип бу динге душман ола эди. 

Хабешистангъа хиЬжрет ве бунынь артынЬан кельген 
адиселер 

Хазрети Пейгъамбер сахабенинъ башына кельген сыкъынты- 
лардан къорчалав ниетинен Хабешистангъа кочьмелерини тевсие 
этти. Бу улькеде, кимсеге зулум япмагъан бир укюмдар олгъаныны 
бильдирди. Бойледже, Пейгъамберлигининъ бешинджи йылында 
(615), реджеп айында, дёрт къадын, он бир эркек, эписи он беш 
инсандан ибарет олгъан мусульман къафилеси Хабешистангъа 
хиджрет этти. Буларнынъ ичинде хазрети Пейгъамбернинъ киеви 
Осман Аффан ве апайы Рукъие де бар эдилер. 

Къурейш мушриклерининъ Ислямгъа къаршы душманлыкъ- 

лары бутюн шиддетинен девам эткени бир заманда, къараман- 
лыкъ ве йигитликлеринен мешур эки киши, Хазрети Мухаммедин 
эмджеси Хамза иле, Омер б. Хаттаб Ислямиетни къабул эттилер. 


Бу вакъиа мусульманларнынъ кучьленмесине себеп олгъаны 
киби Ислям душманларыны да айретте къалдырды. Лякин мушри- 
клер баскъы ве зорбалыкъларыны кет-кете арттырдылар. 



Мушриклернинъ баскъылары артмасынен, биринджи 
Хабешистан хиджретинден бир йыл сонъра, Джафер ибн Эбу 
Талибнинъ реберлигинде, сексен эки еркек ве он секиз къадындан 
мейдангъа кельген бир группа мусульман, Хабешистангъа хиджрет 
этти. Мушриклер Хабешистан укюмдарына Мусульманларны 
улькесинден чыкъармасы ичюн эльчилер йиберди. Эки тарафнынъ 
темсильджилерини динълеген Хабешистаннынъ къыралы 
Неджаший, оларнынъ истегини къабул этмеди. 

Мекке мушриклери мусульманларнынъ сайысы куньден кунь- 
ге чогълашкъаны, кучьленгенлерини корип, хазрети Мухаммедни 

ольдюрмеге къарар берди. О ольдюрильгенине къадар Хашим ве 
Мутталибогъулларынен араларында барыш, эминлик, акъраба- 
лыкъ ве къаршылыкълы укъукъкъа сайгъы олмагъаныны ачыкъ- 
тан ифаде этип, бу эки къабилени душман илян эттилер. Бу себеп- 
нен, Эбу Талиб озь къабилесине менсюп инсанларны, Эбу Талиб 
Мааллесине кочюрди. Мушриклер исе бу эки къабиледен олгъан- 
ларгъа къыз алып бермемек, оларнен алыш-вериш япмамакъ, 
отурып-турмамакъ ве лаф этмемек узьре озьара анълаштылар. 
Бу къарарларыны язып, Кябенинъ диварына астылар. Хазрети 
Мухаммед оларгъа теслим этильгенине къадар бу къараргъа уяд- 
жакъларыны бильдирдилер. 

Эбу Лехебнынъ огъулларындан башкъа бутюн Хашим ве 
Мутталибогъуллары, динге садыкъ олгъанлар, динлери ичюн, 
иман этмегенлер исе къабилелерине багълы олгъанлары ичюн 
Эбу Талиб Мааллесине кочьтилер. Учь йыл боюнджа (616-619) бу 
ерде ичтимаий ве икътисадий бойкот тюбюнде яшадылар. Хазрети 
Пейгъамбер, хазрети Хатидже ве Эбу Талиб бутюн малларыны ве па- 
раларыны битирди. Сонъунда бир болюмы Хашимогъулларынынъ 
акърабасы олгъан инсафлы базы адамлар бойкотны токътатмакъ 
макъсадынен бир арагъа кельдилер ве ниает бу къыйын адисе бой- 
леликнен къапатылды. 

Бойкотнынъ битмесинден сонъ эки кедерли вакъиа хазрети 
Мухаммед Пейгъамберимизни пек кедерлетти. Озюни къорчалагъ- 
ан ве севген эмджеси Эбу Талиб ве апайы хазрети Хатидже къыскъа 
вакъыт аранен вефат этти. Бу йыл хазрети Пейгъамберимизнинъ 
ифадесинен кедер йылы олды. Эбу Талиб иле хазрети Хатидженинъ 
вефатындан сонъ мушриклер хазрети Пейгъамберни даа чокъ ра- 
атсыз этмеге башлады. Асылында Меккелилерге япылмасы керек 
олгъан теблигъ де япылгъан эди. Онынъ ичюн хазрети Мухаммед 
-алейхисселям- Ислямны башкъа инсанларгъа еткизмекнинъ ёл- 
ларыны ве озюне Къурейштен башкъа дестек береджеклерни къы- 
дырмагъа башлады. Янына Зейд Ибн Харисени алып Таифке кет- 
ти. Бу шеэрнинъ итибарлы инсанларыны ве реислерини Ислямгъа 
давет этти ве онъа ярдым этмелерини истеди. Анджакъ ич ким- 
се онынъ даветини къабул этмеди. Айрыджа инсанлар Таифтен 
чыкъкъангъа къадар хазрети Пейгъамберге уджюм эттилер. 
Хазрети Пейгъамбер, Невфельогъулларынынъ реиси Мутим Ибн 
Адийнинъ имаесинде Меккеге кирип олды. 

Учь йыл девам эткен ичтимаий ве икътисадий бойкотнынъ 
артындан эмджесини ве апайыны гъайып этюви, даа сонъра да 
Таифтен къолы бош къайтмасы хазрети Пейгъамберни сонъ де- 
редже кедерлендирди. 

Акьабе Биатлары 

Бу арада хазрети Пейгъамбер Джаиллик адетлерине коре 
хаджгъа ве чевреде къурулгъан панайырларгъа къошулмакъ ичюн 
Меккеге кельген арап къабилелерине Ислямны анълатмагъа девам 
эте эди. Пейгъамберлигининъ он биринджи йылынынъ (620) хадж 
мевсиминде Акъабеде Хазреч къабилесинден алты адамнен къар- 
шылашты ве оларгъа Ислямны анълатты. Ислямны къабул эткен 
бу алты адам, хазрети Пейгъамбернен араларында кечкенлерни 
Мединеге баргъанларында анълатты. 



Акъабе битлары 
еринде къурулгъан 

Акъабе джамиси 


Бир йылдан сонъ Пейгъамберлигининъ он экинджи йылын- 
да (621), ичлеринде биринджи Акъабе корюшювинде олгъан алты 
адамнынъ да ер алгъаны он данеси Хазречли, экиси Эвсли он экиси 
Акъабеде хазрети Мухаммед эфендимизге ич бир шейни Аллахкъа 
ортакъ къошмаджакъларына, хырсызлыкъ ве зина япмаджакъла- 
рына, балаларыны олдюрмеджеклерине, ифтира этмеджеклери- 
не, эмирлерине уяджакъларына давет этти. «Биринджи Акъабеге 
биаты» деп айтылгъан бу вакъиадан сонъра, Мединелилернинъ 
теклифи узерине хазрети Пейгъамбер, Йесриб халкъына Къуран 

огретмеси ве даа мусульман олмагъанларны Ислямгъа давет ичюн 
Мусаб Ибн Умейрни йиберди. Онынъ бир йыл боюнджа япкъаны 
чалышмалар нетиджесинде пек чокъ Йесрибли мусульман олды. 

Пейгъамберлигининъ он учюнджи йылында (622) хадж мев- 
симинде (экиси къадын) етмиш беш Мединели Меккеге кельди. 
Гъаелери хазрети Пейгъамбернен корюшмек ве оны Йесрибке 
давет этмек эди. Меккеге баргъанларында хазрети Пейгъамберге 
гизлидже хабер йиберди. О да эмджеси Аббаснен берабер якла¬ 
рына кельди. Энъ башында Аббас бир къонушма япып, егени- 
нинъ озь къабилеси тарафындан имае этильгенини, анджакъ 
Мединелилернинъ давети узерине о ерге хиджрет этмек истегени- 
ни хатырлатты. Хазрети Пейгъамберимиз де бир къонушма япты. 
Хиджрет эткени алда, оны джанларыны, малларыны, балаларыны 
ве къадынларыны сакълагъанлары киби сакъладжакъларына, онъа 
сабыкъ оладжакъларына, эр тюрли шартта ярдым япаджакълары- 
на, яхшылыкъкъа чагъырып яманлыкъкъа къаршы оладжакълары 
акъкъында Мединелилерден сёз алды. «Экинджи Акъабе биаты» 
денильген бу анълашмадан сонъ хазрети Мухаммед алейхисселям 
сахабесине Мединеге хиджрет ичюн изин берди. Олар да группа¬ 
лар алында кочьмеге башлады. Буйдан сонъ учь ай кечерек хаз¬ 
рети Мухаммед алейхисселям да хазрети Эбу Бекир радыяллаху 
анхунен бирликте Мединеге кочьти. 

Ислямнынъ Медине ДЕВИРИ 
Медине шеэр девлетининь кьурулувы 
Хиджрет 

Мекке мушриклери Ислямнынъ Мединеде даркъалмасындан 
ве мусульманларнынъ хиджретинден раатсыз ола эди. Хазрети 
Мухаммед алейхисселямнынъ да хиджрет этмеси ве Ислямнынъ 
Мединеде кучьленмеси, Меккелилер ичюн сиясий ве икътисадий 
тарафтан телюкели эди. 

Мушриклернинъ башында олгъанлар керек азырлыкъларны 
япмакъ ичюн топланып, мевзуны музакере эттилер. Сонъунда 
Пейгъамберимизни ольдюрмеге къарар бердилер. Бунъа коре эр 
къабиледен кучьлю бирер яш огълан сайлап эп берабер хазрети 

Мухаммеднинъ узерине салдырып оны ольдюреджек эдилер. О за¬ 
ман Хашимогъуллары бутюн къабилелерге къаршы къан давасына 
джесарет этип оламаджакъ эди. Бу теклиф сайлавгъа къоюлды ве 
къабул этильген сонъ япылмасына къарар берильди. 

Мушриклернинъ чыкъарылгъан къарары акъкъында хабер 
алгъан Пейгъамберимиз, аман хиджретке къарар берди. Хазрети 
Эбу Бекирнинъ эвине кетип, берабер бир план авырладылар. Севр 
Дагъында учь кунь гизленмеге къарар бердилер. Бир ребер онъа 
девелерни теслим этти. Учь куньден сонъ Севр Дагъынынъ тю- 
бюнде Пейгъамберимизнен хазрети Эбу Бекир гедже Меккеден 
чыкътылар ве Севр Дагъына кетти. Бу ерде учь кунь гизленди- 
лер. Уч куньден сонъ Мединеге догъру ёлгъа чыкътылар. Ниает, 
Реби’уль-Эвель 12 куню, 622 сенеси, сентябрь 1/24-нде Медине 
якъынларындаки Кубагъа етип бардылар. Бу ерде Къуба джамисы 
япылды. 

Джума месджиди 

Хазрети Пейгъамбер бир Джума куню Къубадан Мединеге 
догъру арекет этти. Рануна денильген ерге кельгенинде ильк 
Джума намазыны къылдырды. Даа сонъра ёлгъа чыкъты. 
Неджджарогъулларынынъ юртына кельди. Эви бу ерге энъ якъын 
олгъан Эбу Эйюб эль Энсарий (Халид Ибн Зейд), оны эвине алып 
барды. Бу эвде Пейгъамберимиз алейхисселям еди ай боюнджа му- 
сафир олды. Хазрети Пейгъамбернинъ хиджретинен Ислямнынъ 
Мекке деври битти ве Медине деври башлады. 

Хиджрет иле мусульманлар Меккелилернинъ уджум ве къый- 
навларындан къуртулды, ибадетлерини раатлыкънен япмагъа 
башладылар. Бундан сонъра Ислямиет Мединеден башлап пек тез 
даркъалмагъа башлады. 

Мединеде биринЬжи фаалиетлер 

Хазрети Пейгъамбернинъ ильк иши Мединеде бир джами яп- 
тырмакъ олды. Бунъа Месджиди Небевий (Пейгъамбер Джамиси) 
деп айтыла. Озю де Месджиди Небевийнинъ янында япылгъан 
одаларда къала эди. Мединеде Ислям джемиетининъ мейдангъа 
кельмесинде ве мусульманлар арасында бирлик ве бераберлиги- 
нинъ темин этилювинде энъ муим хусусларындан бириси джами- 

дир. Бу мекян эр шейден эвель ибадет ери эди. Джума намаз ве беш 
вакъыт намазны джемаатнен къылмакъ ичюн мусульманларнынъ 
топлангъаны ве топлуджа ибадет эткен ери эди. Бунынъ янында 
хазрети Пейгъамбернинъ субет ве вааз япкъаны, огретюв фаа- 
лиетлерини юрюткени бир мекян эди. Намазлардан сонъ джами- 
ге сахабе аман хазрети Пейгъамбернинъ әтрафында топлангъан. 
Хазрети Пейгъамбер исе оларгъа насиат берген, куньлик аятнен 
багълы тевсиелерде булунгъан ве оларнен субетлеше экен. 

Месджиди Небевий аскерий ишлернинъ япылгъан бир ери ола- 
ракъ да къулланыла эди. Дигер къабилелерден кельмеси мумкюн 
олгъан эр тюрлю уджум ве телюкеде насыл къаршылыкъ бередже- 
клери бу ерде музакере этилип, къарар чыкъарыла эди. Месджиди 
Небевий эльчилернинъ къабул ери оларакъ да къулланыла эди. 

Джами хазрети Пейгъамбер вакътында къадылыкъ оларакъ да 
къулланылгъан. Хазрети Пейгъамбер багъышларны джамиге къа¬ 
бул эте эди. Чешит мемлекетлерден кельген бахшышлар джамиде 
топланып, керекли ерлерге бу ерден дагъытыла эди. 

Мединеде даа хиджретнинъ ильк йылларындан башлап, пек 
чокъ джами япылгъан. Буларнынъ чогъусы къабиле адлары иле, 
базылары да яшагъан ерининъ адынен анъылгъан. Эки Къыблели 
Джами (Месджидуль-Къыблетейн) киби базы вакъиалар себеби- 
нен денъишме ад алгъанлар да бар. Даа сонъраки йылларда Медине 
тышында, меселя, Таиф ве Емамеде де джамилер къурылгъан. 

Месджид-и Небевийнинъ янында тёпеси хурма пытакъла- 
рынен къапатылгъан, «Суффе» денильген бир ер бар эди. О ерде 
факъыр, кимсесиз ве бараджакъ ери олмагъан, я да илим огренмек 
истеген сахабелер яшай эди. 

Бу ерде къалгъанларгъа суффе эхли, суффе инсанлары деп ад 
бергенлер. Хазрети Пейгъамбер бу ерде къалгъан сахабелернен 
якъынджа таныша эди. Олар илим огрене эдилер. Суффеде окъ- 
умак, язмакъ ве Къуран огретмек ичюн оджалар да чалышкъан. 
Хазрети Пейгъамбер Медине тышына Ислямны анълатмакъ ичюн 
бир кимсени йибереджек заман суффе сахабийлери арасындан 
сайлай эди. Булардан ордугъа къошулгъанлар, дипломатик ишлер- 
де вазифелендирильгенлер де бар эди. 

Мединеде джемиетининъ тешкилятланмасында муим бир 
адым да сахабе арасында къардашлыкъ къурулмасыдыр. Әсасында 

хазрети Пейгъамбер Ислямны ильк теблигъ этмеге башлагъаны- 
нен будинге киргенлерни къайсы миллет, къабиле веулькеден олса 
олсун мусавий къабул эткен ве къардаш алына кетирген. О, бир та¬ 
рафтан инсанларгъа Аллахнынъ барлыгъыны ве бирлигини анъ- 
латкъан, башкъа тарафтан бу ишанч әтрафында топлангъанларны 
бирлештирип якъынлаштыра эди. Бу системада Хабешистанлы 
бир къул иле Къурейшли задеьсян арасында фаркъ къалмай эди. 

Хазрети Пейгъамбер Мединеде мусульманларны бири-бири- 
нен къардаш илян эткен (муахат). Меккеден Мединеге хиджрет 
эткен мусульманлар бири-биринен багълы ве къардашлыкъ му- 
насебетлеринде булунды. Мединедеки Эвс ве Хазреч къабилелери, 
Ислямдан эвель йылларджа бири-бирлеринен дженклеше эдилер. 
Араларындаки душманлыкъ пек илерилеген эди. Булар хиджрет- 
тен сонъ «энсар» адынен, Ислям джемиетининъ муим бир къыс- 
мыны тертип этти. 

Пейгъамберимиз мусульманларны къардаш оларакъ илян эт- 
месининъ макъсады ачыкъ-айдын эди. Меккеде эр шейни къал- 
дыргъан ве догъып оськенлерге, ерни терк эткен мухаджирлерге, 
маддий ве маневий оларакъ ярдым этмек. Оларнынъ икътисадий 
сыкъынтыларыны бираз да олса азалтмагъа чалышмакъ ве озь 
юртларындан айырылыкътан кельген ялынъызлыкъны кеткизмек 
эди. 


Мухаджир ве энсарнынъ бильги ве теджрибелерини бирлеш¬ 
тирип, ортакълашып иш япмакъны огретмек эди. 

Хазрети Пейгъамбер хиджреттен сонъ Мединеде, мусульман 
олмагъан арапларны ве еудилерни де ичине алгъан бир сиясий-ич- 
тимаий анълашма мейдангъа кетирди. Шеэр халкъынынъ барыш 
ве эминлик ичинде яшамасыны теминлемек ичюн япылгъан бу 
анълашма, миллети ве динлери фаркълы олгъан чешит группалар¬ 
ны бир арагъа кетирмеге таяна эди. 

Хазрети Пейгъамбер мусульманлардан башкъа Медине дже- 
маатыны мейдангъа кетирген еудилер ве башкъа фыркъаларнен 
бир топлашув япты. Бу топлашувгъа къошулгъанлар Медине дже- 
маатыны янъыдан тертипке къойгъан бир система япмагъа къарар 
бердилер. Бири-бирлеринен ве ябанджыларнен мунасебетлерини, 
идарий ве адлий япыларыны, бири-бирлерининъ саип олгъанла- 

ры дин ве видждан уриетини, акъларыны ве месулиетлерини бел- 
ли къаиделерге багълагъан бир язы азырладылар. Бир ичтимаий 
анълашма оларакъ къабул әтиле биледжек бу весикъа, Медине 
Анаясасы, Медине Весикъасы я да Медине Сёзлешмеси оларакъ 
анъылмакъта. 

Сёзлешмеге коре, Еудийлер, Мекке мушриклерине ярдым 
эталмаз ве оларны къорчалаялмаз эдилер. 

Мединеге душман салдырса, мусульманларнен берабер итти- 
факъ оладжакътыр. 

Шеэрнинъ къорчаланмасы ичюн япыладжакъ дженклернинъ 
масрафы, мусульман ве еудий джемаатлары тарафындан юкле- 
ниледжектир. Факъат Медине тышында япыладжакъ бир дженк 
алында ич бир джемаат башкъасына ярдым этмеджектир. 

Мусульманларнынъ чыкъкъанлары дженклерге Еудийлернинъ 
къошулмасы, хазрети Мухаммед эфендимизнинъ изинине багъ- 
лантъан. 

Сёзлешмеде мусульман джемиетининъ ве Ислям динининъ 
укъукъы ве ичтимаий барлыгъы, башкъалары тарафындан та- 
нынгъан. Мединедеки мушрик араплар ве еудилер айны заманда 
Меккелилернен иттифакъларыны бозып, оларгъа къаршы му¬ 
сульманларнен иш бирлиги ичине киртен эди. Мусульманлар да 
мусульман олмагъанларгъа, ишанч ве тюшюндже уриети, мал ве 
джан эминлигини берген эди. Зорбалыкъ, акъ ве укъукъкъа багъ- 
лы олмасыны, зулум ве шиддетнинъ аким олгъаныны, о куньде 
дюнья вазиетинде япылмакъ ичюн ортагъа къоюлгъан бу сёз- 
лешме, чокъ сайыда диний-медениет тарафындан бири-биринден 
фаркълы инсанларнынъ бир арада яшап оладжакъларыны кось- 
терген пек муим бир янъылыкътыр. 

Хазрети Пейгъамбер ве мусульманлар Сёзлешмесининъ шарт¬ 
ларына эр заман уйдылар. Анджакъ еудилер заман-заман анълаш- 
магъа къаршы арекетлерде булундылар. Бойле вазиетлерде хазре¬ 
ти Пейгъамбер, оларгъа сёзлеринде турмалары керек олгъаныны 
хатырлатты. 

Хазрети Пейгъамбер хиджретнинъ биринджи йылында му- 

сульманларнынъ сайысыны яптыргъан. Сайым нетиджесинде му- 
сульманларнынъ сайысы 1500 олгъаны огренильди. Бу арада эзан 
да окъулмагъа башлатылды. Джума намазы фарз къылынгъан. 
Даа эвель бутюн намазлар экишер реьсят къылына эди. Хазрети 
Пейгъамберин Мединеге хиджретинден бир ай сонъра, ёлджу ол- 
мадан къылынгъан уйле, экинди ве ятсы намазлары дёрт рекяткъа 
чыкъарылгъан. Хиджретнинъ экинджи йылы шабан айында рама¬ 
зан оразасы фарз къылынгъан. Айны йылы Рамазан Байрамындан 
бир эки кунь эвель хазрети Пейгъамбер фытыр садакъасы иле 
багълы укюмлерни бир хутбесинде халкъкъа ачыкълагъан. 

СИЯСИЙ-АСКЕРИЙ ЛрЕКЕТАЕр 

Медине девиринде сиясий-аскерий арекетлерни мушриклер, 
еудилер ве христианларнен мунасебетлер темсиль эткен. 

Мушриклер иле мунасебетлер 

Пейгъамберимиз эм Мекке эм де Медине девринде инсанлар- 
ны насиатнен, делиллернен, икъна ёлунен Ислямгъа давет эткен. 
Къуран-ы Керимде башкъа джемиетлернен мунасебетлерде барыш 
әсастыр. Барыш ве барышсеверлик - инсаннынъ яратылышында 
муим ер ала. Хазрети Пейгъамберимизнинъ де макъсады барыш¬ 
ны теминлемек эди. О, Ислямны сертликнен кенълештирмеген. 

Хиджреттен сонъ, дженкке изин берильген ве базыда дженк 
әмир этильген. Дженкке изин берильмесининъ себеплерини бой- 
ле сырагъа къоймакъ мумкюн: мусульманларнынъ джанларыны, 
малларыны ве намусларыны сакъламаларына имкян берип, озь- 
лерини къорчалама акъкъыны бермек. Ухуд ве Хендек дженклери 
бойледир. Бу ёлнен Ислям давети, инсан акъларыны ве дин урие- 
тини эминликке ала эди. Базы дженклер, анълашмаларны бозгъан 
ве Ислямгъа ве мусульманларгъа зарар бергенлерни джезаландыр- 
макъ макъсадынен кечирильген. Еудий къабилелери иле япылгъан 
дженклер бунъа орьнектир. Тебук Сефери ве Муте дженки киби 
базы сеферлер, дюньянынъ о замандаки къавий кучьлерининъ 
Ислям больгелерине япкъанлары салдырыларнынъ алдыны кес- 
мек макъсадынен керчеклештирильген. 

Мушриклернен мунасебетлер 

Бедир дженки 

624 сенеси 

Ухуд дженки 

625 сенеси 

Хендек дженки 

627 сенеси 

Худейбие анълашмасы 

628 сенеси 

Меккенинъ фетх этилюви 

630 сенеси 

Хунейн, Эвтас ве Таиф дженклекри 

630 сенеси 


Ильк серийелер ве гъазвелер 

Хазрети Пейгъамбернинъ озю къошулгъан бутюн сеферлерге 
гъазве, онынъ къошулмагъаны, бир сахабийнинъ ёлбашчылыгъы 
иле йиберген аскерий бирликлерге исе серийе ады берильген. 
Хазрети Пейгъамбернинъ ёлбашчылыгъынен йигирми еди гъазве 
керчеклешкен. Бу гъазвелерден тек докъузында чарпышма мей- 
дангъа кельген. Серийелернинъ сайысы исе гъазвелерден чокътыр. 

Хазрети Пейгъамбер Мединеге хиджрет эткенден сонъ янъы 
бир девлетнинъ къурулувы ве душманларнен дженкке изин бе- 
рильмеси узерине Мединеде яшагъан мусульманларны техдит эт- 
кен Къурейшлилерни, вазгечирмек ичюн, оларгъа икътисадий уд- 
жум япмагъа къарар берди. Бу гъаенен чешит муим ерлерге серийе 
ве гъазвелер тертип этти. Буюк Бедир дженкинден эвель бу макъ- 
саднен, дёрт серийе ве дёрт гъазве япты. Булардан тек Багны Нахле 
Серийесинде уджюм япылды. Башкъаларында уджюм япылмагъа- 
ны киби чарпышма да мейдангъа кельмеди. Ильк учь серийе булар 
эди: 


Хазрети Хамзанынъ реберлигинде япылгъан Сифу’ль-Бахр 
Сефери, 

Убейде Ибн Хариснинъ реберлигинде керчеклештирильген 
Рабигъ Сефери, 

Сад Ибн Эбу Вакъкъас башкъанлыгъында япылгъан Харар 
Сефери. 

Дёртюнджиси де Абдуллах Ибн Джахш реберлигинде йибе- 
рильген Багны Нахле Серийесидир. 

Бу девирде япылгъан гъазвелер исе Эбва, Буват, Бедру’ль-Уля 
ве Зу’ль-Ушейредир. Бу гъазвелер чешитли себеплернен хиджрет- 
нинъ экинджи йылында ве Бедир дженкинден эвель япылгъан. 
Бу сеферлер ярдымынен хазрети Пейгъамбер Медине иле Мекке 
арасында отургъан базы къабилелернен, къаршылыкълы салдыр- 
мамакъ ве бири-бирине къаршы башкъа тарафкъа ярдым этмемек 
узере антлашма япаракъ, оларнынъ тарафсыз къалмаларыны те- 
минлеген. 

Бедир дженки (624) 

Хазрети Пейгъамбер иле мушриклер арасындаки ильк 
дженктир. Бу дженк, хиджретнинъ экинджи йылында 
Къурейшлилернинъ Эбу Суфьяннынъ идаресинде Суриеге йибе- 
рильген керванны, къайткъанында къорчаламакъ макъсадынен 
мушриклернинъ йибергени бир орду иле мусульман ордусы ара¬ 
сында мейдангъа кельген. Дженкнинъ мейдангъа кельгени Бедир, 
Мединенинъ дженюбий шаркъта булунмакъта. 

Хазрети Пейгъамбер дженктен эвель душман ордусына барыш 
ве эминлик ичинде Меккеге къайтып оладжакъларыны бильдир- 
ген ве дженк япылмамасыны тевсие эткен. Анджакъ душман буны 
къабул этмейип, дженк япмакъта ысрарлы олгъан. Мубарезе (теке 
тек урушмакъ) шекилинде башлагъан ве ильк мертебеде мусуль¬ 
ман аскерлернинъ енъмесинен девам эткен дженк, мусульман- 
ларнынъ заферинен нетиджеленген. Башта Эбу Джехиль олмакъ 
узьре топлам етмиш мушрик ольген, бир о къадар инсан да әсир 
алынгъан. Мусульманлар, топлам он дёрт шеит берген эдилер. 

Хазрети Пейгъамбер, эсирлерден тек эки адамны олюмге укюм 
чыкъарды. Башкъа эсирлер икътисадий кучьлерине коре бедель 
тёлемелери шартынен сербест къалдырылгъан. Базы эсирлерни 
мусульман япаракъ окъув ве язув огретмелери шартынен сербест 
къалдырылмаларына къарар берильген. Мединеге къайткъанда 
бутюн тъаниметлер бир арагъа топланып, дженкке къошулгъан- 
лар арасында мусавий дереджеде болюштирильген эди. 

Бедир дженки хазрети Пейгъамбернинъ дженк тактикасы- 
нынъ ортагъа чыкъмасы, эсирлерге ве яралыларгъа косьтериль- 
ген муамеле бакъышындан пек муимдир. Къазанылгъан гъалебе, 
башта Медине олмакъ узьре бутюн Арап Ярымадасында, ве атта 
ярымада тышында мусульманларнынъ кучьлери ве тесирлери- 
нинъ артмасына весиле олгъан. Бедир дженкининъ энъ муим не- 

тиджелеринден бири де Ухуд дженкине себеп олувыдыр. Мекке 
мушриклери енъильгенлерининъ хаберини алгъанларында буюк 
къайгъыгъа далгъанлар. Эп бирликте мусульманлардан ачувлары- 
ны алмакъ ичюн емин эттилер ве бунынъ ичюн аман ишини баш¬ 
ладылар. 

Бедир дженкинде якъынларынынъ ольдюрилюви Къурейш 
мушриклери устюнде менфий тесир къалдырды. Эбу Суфьян, ин- 
тикъам алмакъ макъсадынен Бедир Гъазвесинден эки ярым айдан 
сонъ эки юз инсандан ибарет олгъан силялы бир ордунен Мединеге 
барды. Мединеге кирмеге джесарет этип оламайып, этрафта- 
ки мааллелерге уджюм этти. Бир хурма багъчасында чалышкъан 
эки мусульманны ольдюрип, тарланы якъып къачкъан. Бу арада 
хазрети Пейгъамбер, Мединеге уджюм этмеге азырлангъан ве бу 
макъсатнен мусульманларгъа къаршы аскер топлагъан Сулейм ве 
Гъатафан къабилелери узерине орду топламагъа башлагъан. 

УхуЬ дженки (625) 

Бедир дженкинде якъынларыны гъайып эткен мушриклер, кер- 
вандан къазангъанлары кяр иле мусульманларнен дженк япмакъ 
ичюн, Мекке чевресиндеки арап къабилелеринден топлангъан уч 
бинъ инсандан ибарет олгъан орду азырлады. Вазиеттен хабердар 
олгъан хазрети Пейгъамбер, мусульманларны топлап, не япылма- 
сы керек олгъаныны музакере этти. Озю Мединеде къалынмасы 
ве къорчаланув дженки япылмасы тарафында эди. Лякин Бедир 
Гъазвесинде иштирак этмеген яшлар ве хазрети Хамза киби базы 
къараманларнынъ мейданда дженк истегенлери ичюн душман- 
ны Медине тышында къаршыламагъа къарар берди. Бу арада Эбу 
Суфьяннынъ эмириндеки мушриклер, Мединенинъ шималинде ер 
алгъан Ухуд дагъынынъ этегине келип ерлештилер. 

625 сенеси январь 25-нде хазрети Пейгъамбер еди юз инсан¬ 
лы бир ордунен Ухудкъа ёл алды. Душман ордусынынъ уджюм 
этмесини ве мусульманларны аркъадан урмаларыны кесмек ичюн 
Абдуллах Ибн Джубейр реберлигинде элли окъчыны Ухуд дагъы¬ 
нынъ къаршысындаки Айнейн байырына ерлештирди. Бу окъчы- 
ларгъа, экинджи бир эмирге къадар кесинликнен ерлеринден айы- 
рылмамаларыны әмир этти. 

Теке тек урушув шекилинде башлагъан Ухуд дженкининъ би- 
ринджи болюгинде мусульманлар енъдилер. Амма окъчыларнынъ 
ерлерини къалдырып, кетмелеринден сонъ душманлар аркъа- 
дан уджюм этти. Бу экинджи дередже, эки атеш арасында къал- 

гъан мусульманлар ичюн бир фелякет олды. Учюнджисинде исе 
базы мусульманларнынъ буюк къараманлыкълары корюльди. 
Мусульманлар етмиш шеит, мушриклер йигирми эки олю берди- 
лер. 

Ухуд дженкинде мусульманлар енъильген оларакъ дегерлен- 
дирмемек керек. Бу дженкте мусульманлардан чокъусы яралан- 
гъан ве базылары да шеит тюшкен. Анджакъ душмангъа теслим 
олмагъанлар, дженкте бир шейден къоркъмагъанлар. Эписинден 
муим олгъаны, душман ордусы мусульманлардан топракъ, әсир ве 
гъанимет алып оламайып, Мединеге уджюм этмеге биле джесарет 
этмейип Меккенинъ ёлуны туткъан. 

Хазрети Пейгъамбер Ухуд дженки сабасында Къурейш орду- 
сынынъ Мединеге уджум япмакъ истегени акъкъында бир хабер 
алды. Къурейш ордусыны такъип этмеге къарар берди. Беш юз 
инсандан ибарет олгъан бир ордунен Мединеге 13 км. узаклыкъ- 
таки Хамрау’ль-Эседке къадар кетип, бу ерде беш куньге ерлешти. 
Такъип этильгенини анълагъан мушрик ордусы, арткъа къайт- 
магъа джесарет этмейип, догъру Меккеге ёлуны девам этти. 

Ухуд дженкинден сонъ мусульманларны кедерлендирген Бири 
Мауне фаджиасы мейдангъа кельди. Амир Ибн Сасаа къабилеси- 
нинъ башы Эбу Бера (Амир Ибн Малик) Мединеге келип, хазрети 
Пейгъамберден къабилесине Ислямны анълатаджакъ адамлар- 
нынъ йибермесини истеди. Оларнынъ джаныны сакълайджагъы- 
на да сёз берди. Бунынъ узерине Пейгъамберимиз оларгъа суффе 
асхабындан Къуранны яхшы бильген етмиш оджа йиберди. Бу 
оджалар къафилеси Бири Мауне денильген къуюнынъ янында ер- 
лешкен. Эбу Беранынъ кадесининъ огълу Амир Туфейль, Сулейм 
къабилесинден топлагъан базы аскерлернен бу къафилеге уджюм 
этти. Тек эки адам къачып, сагъ къалды. Къалгъан бутюн оджалар 
ольдюрильди. 

Айны бу араларда Реджи вакъиасы мейдангъа кельди. Хазрети 
Пейгъамбер эфендимизге бир къабиледен инсанлар топланып ке- 
лерек, къабилелерине Ислямны огретеджек оджалар йибермесини 
риджа этти. Хазрети Пейгъамбер тарафындан йиберген оджалар 
исе Реджи сувларына баргъанларында бир орду тарафындан оль¬ 
дюрильди. Экиси де әсир этильди. Мекке мушриклерине теслим 
этильген бу эки сахабийни башта аписте туттылар. Сонъра исе ад- 
жымасыз алда терекке асып ольдюрдилер. 

Хендек' дженки (627) 


Мединенинъ чевресине шеэрни къорчаламакъ макъсадынен 
къазылгъан чукъур ичюн бу дженк «Хендек гъазвеси» деп адлан- 
дырылды. Чешит группалар бир арагъа келип, мусульманларгъа 
уджюм эткени ичюн «Ахзаб гъазвеси» киби экинджи ады да раст 
келе. Къуран-ы Керимде бу дженк акъкъында лаф юрсетилир экен, 
«Ахзаб» адында бир суре бар. 

Хайберде ерлешкен еудий ёлбашчылары Меккеге кетип, 
Къурейш мушриклерини мусульманларнен дженклешмеге йибер- 
дилер. Къурейшнинъ мушрик аран къабилелеринен берабер иш 
япмасы нетиджесинде топлангъан он бинъ инсанлы орду Мединеге 
догъру ёлгъа чыкъты. Буны хабер алгъан хазрети Пейгъамбер, 
Селманы Фарисийнинъ тевсиесини динълеп, шеэрнинъ уджюмге 
онъайтлы ачыкъ болюмлерине чукъур къазып Мединени къор- 
чалады. Бу дженк эснасында алты мусульман шеит тюшти, муш- 
риклерден де учь адам ольди. Къушатма йигирми учь кунь девам 
эткенден сонъ мушриклер тарафындан лягъу этильди. Бу дженк 
мушриклернинъ енъильмесинен нетиджеленген. Бойледже, 
Къурейшнинъ хазрети Пейгъамберимизни ортадан ёкъ этмек 
ичюн сонъ тешеббюси де бош чыкъты. Хендек дженки мушриклер 
иле мунасебетлеринде муим бир девирдир. Къурейш мушриклери 
бундан сонъ мусульманларгъа бир даа дженк ачып олмагъан. 

Хендек дженкинден сонъ хазрети Пейгъамбер, муасарада 
мушриклер тарафында ер алгъан базы къабилелер узерине серий- 
елер йиберген. Реджи вакъиасында Ислям къафилесини басып, 
бир болюмини шеит эткен ве базыларыны да әсир аларакъ, Мекке 
мушриклерине саткъан къабилелер узерине бир дженк тертип 
этильген. Мединелилерге аит айванларны ягъмаламакъ истеген 
къабилелер узерине де базы бир кучюк дженклер япылгъан. 

Хазрети Пейгъамбер Мусталик къабилесининъ чевресиндеки 
къабилелерни де янына алып, Медине устюне келеджеги акъкъын¬ 
да хабер алды. Бунынъ узерине Мусталик къабилесине къаршы 
бир орду азырлады. Урушны башлагъан Мусталик огъуллары енъ- 
ильдилер. Мусульманларнынъ элине чокъ гъанимет ве әсир кечти. 


1 Хендек - (рус.) траншея, окоп. 

Худейбие Аньлашмасы (628) 

Хазрети Пейгъамбер хиджретнинъ 6-джы йылы Зилькъаде 
айынынъ башында умре япмакъ ичюн 1500 къадар сахабий иле 
бирликте Меккеге кетти. Мусульманлар янларына ёлджулыкъ 
силясы оларакъ тек къылычларыны ве къурбанлыкъ девелерини 
алдылар. Мекке якъынларындаки Худейбиеге барып чыкътылар. 
Пейгъамберимиз тек умре ичюн кельгенлерини, Кябени доланып, 
эвлерине къайтаджакъларыны ве ич кимсенеп дженк япмакъ ис- 
темегенлерини Мекке мушриклерине бильдирди. Мушриклер де 
мусульманларны Меккеге кирсетмемеге къарарлы олгъанлары- 
ны бильдирдилер. Сонъунда Сухейль Ибн Амр реберлигинде бир 
векильни барыш япмакъ ичюн Худейбиеге хазрети Пейгъамберге 
йибердилер. 

Къаршылыкълы музакерелер нетиджесинде хазрети 
Пейгъамбер иле Къурейш эети арасында Худейбиеде бир анълаш- 
ма имзаланды. Бунъа коре мусульманлар Кябени бу йыл дегиль, 
келеджек йыл зиярет этип оладжакъ эди. 

Аран къабилелери эки тарафтан эр анъги бирисинен иттифакъ 
къурып оладжакъ. 

Къурейшлмлерден бириси Ислямны къабул этсе ве мусуль¬ 
манлар Мединеге къачса, мусульманлар тарафындан къабул 
этильмейджек, факъат Меккеге кельген ич бир мусульман эвине 
йиберильмейджектир. 

Анълашма он йыллыкъ бир заман ичюн кечерли оладжакъ. 

Бу заман ичинде не Къурейш мусульманларгъа, не де мусуль¬ 
манлар Къурейшке уджюм этмеджектир. 

Худейбие анълашмасы Ислям тарихында муим бир адиседир. 
Анълашма биринджи бакъышта мусульманларнынъ зарарына 
укюмлер алгъаны киби корюнмесине рагъмен, сонъра оларнынъ 
файдасына олгъан. Барыш муитинде Ислям пек тез яйылгъан. 
Бундан башкъа, Хиджаз больгесининъ эки муим ерлешюв меркези 
олгъан Хайбернинъ ве даа сонъра Меккенинъ фетх этильмесине 
темель азырлагъан. Мусульманларнынъ Къурейш мушриклери та¬ 
рафындан бир девлет оларакъ танылмасыны косьтерген. Хазрети 
Пейгъамбер барыш муитинден файдаланып, къомшу улькелер- 
нинъ укюмдарларына Ислямгъа давет мектюплерини йиберген. 


46 



Худейбие Барышы, Хайбер еудилерини къавий ортакълары олгъан 
Мекке мушриклеринден айыргъан. 

Худейбие анълашмасындан сонъра, хазрети Пейгъамбер тара- 
фындан Къурейш тышындаки мушрик арап къабилелерине къар- 
шы серийелер йиберильген. 

Хиджретнинъ алтынджы йылында (628) мушриклернинъ 
къаршы чыкъмасынен керчеклештирильмеген умре, бир йылдан 
сонъ, хиджретнинъ единджи йылында (м. 629) япылды. Худейбие 
Барышынынъ узеринден бир йыл къадар вакъыт кечькен сонъ, 
Къурейшнинъ мешур къараманларындан Халид бин Велид, Амр 
бин эль-Ас ве Осман Тальха Мединеге келип мусульман олгъан. 

Меккенинъ Фетих этилюви (630) 

Худейбие анълашмасына коре, мусульманларнен бирлик къур- 
гъан Хузаа къабилеси ве мушриклернен бирлик къургъан Бекир 
къабилеси арасында чокътан душманлыкъ бар эди. Бекир къаби- 
лесинден бир группа Хузаалыларгъа уджюм этип, бу къабиледен 
йигирми учь адамны ольдюрди. Бу уджюм сырасында Къурейш 
мушриклери Бекир къабилесине ярдым этти. Бойледже, Худейбие 
анълашмасынынъ къаиделери бозулды демек мумкюн эди. 
Хазрети Пейгъамбер бу вакъианы бильген сонъ, Къурейшлилерге 
бир мектюп язып, Бекир къабилесинен олгъан иттифакъларыны 
бозмаларыны я да ольдюрильген Хузаалыларнынъ зарарларыны 
тёлемелерини истеди. Къурейш мушриклери бу теклифни къа- 
бул этмедилер. Анджакъ даа сонъра бунъа пишман олдылар. Эбу 
Суфьян анълашманы янъыламакъ ичюн Мединеге йибердилер. 
Лякин онынъ бу мевзудаки тешеббюслери бош чыкъты. 

Эбу Суфьян Мединеден айырылгъандан сонъ, хазрети 
Пейгъамбер Меккени фетх этмеге къарар берди ве гизлидже азыр- 
лыкъ япты. Бойледже, 1 январь 630 сенеси, хиджрий 8-джи йылы- 
нынъ Рамазан айында мухаджирлер, энсар ве чевреден топлан- 
гъан къабилелернен Мединеден арекет этти. Базы къабилелер де 
ёлда ордугъа къатылдылар. Он бинъ инсандан ибарет олгъан орду 
Меккенинъ янында ерлешти. Пейгъамберимиз, мусульманлар- 
нынъ кучюни косьтермек макъсадынен гедже маали аскер сайысы 
къадар атеш якътырды. Вазиетни инджелемек ичюн мушриклер¬ 
нинъ йиберген Мекке реиси Эбу Суфьян ве аркъадашлары Ислям 

ордусынынъ козь этиджи аскерлери тарафындан якъаланып, хаз- 
рети Пейгъамбернинъ алдына алып барылды. Эбу Суфьян яхшы 
тюшюнип, бираз вакъыттан сонъ мусульман олды. 

Мусульман ордусы дёрт тарафтан шеэрге кирди. 
Пейгъамберимиз меджбур олмагъандже къан тёкюльмемесини 
әмир этти. Мусульман ордусы, дженюптен шеэрге киртен Халид 
бин Велиднинъ ёлбашчылыкъ эткени ордудан гъайры, кимсеге 
къаршы чыкъмады. Хазрети Пейгъамбер Меккеде эвлерининъ 
къапыларыны къапаткъанларнынъ, силяларыны ташлагъанлар- 
нынъ, Месджиди Харамгъа ве Эбу Суфьянынъ эвине киргенлер- 
нинъ эминликте олгъаныны эшиттирди ве Меккеде умумий афу 
илян этти. 

Кябе ве чевресинде олгъан нутлар хазрети Пейгъамбернинъ 
эмиринен ёкъ этильди. Эр кеснинъ эвинде олгъан путнынъ йыкъ- 
ылмасыны истеди. Кимсенинъ малына, мулькюне, эвине ве тарла- 
сына зарар берильмеди. Пейгъамберимиз Меккеде ич бир аскер 
къалдырмайып, шеэрнинъ идаресини Ислямны янъы къабул эт- 
кен бир Меккелиге къалдырып, догъру Хунейнге арекет этти. 

Хунейн ве Эвтас дженклери ве Таиф къушатмасы (630) 

Хазрети Пейгъамбернинъ Меккени фетх этильмесинден сонъ, 
Таиф чевресинде отургъан Хевазин къабилеси Сакиф къабиле- 
синен бирлешип, мусульманларнен дженкке азырланды. Хевазин 
ордусы командири Малик Ибн Авф, аскерлерге джесарет бермек 
ве къачмаларына маниа олмакъ макъсадынен къабиленинъ къа- 
дынларыны, балаларыны ве айванларыны да дженк мейданына 
кетиртти. 

Хазрети Пейгъамбер он эки бинъ инсанлы ордусынен Хунейнге 
арекет этти. Хевазинлилер, Хунейн Вадисининъ озьлерине коре 
энъ уйгъун ерини эвельден тутын, мусульманларгъа тузакъ къур- 
дылар. Мусульманларнынъ алдында олгъан къуветлери, душ- 
маннынъ шиддетли уджюм этюви къаршысында башта бозулып, 
аркъагъа чекильмеге меджбур олдылар. Бу вазиет бутюн ордугъа 
зарар кетирди. Мусульманлар Хевазин окъчылары къаршысында 
шашып къалдылар. Анджакъ текрар тургъан сонъ, келип де душ- 
манны енъдилер. Хевазин аскерлери къадынларыны ве балалары- 

ны дженк мейданында къалдырып къачтылар. Хунейн дженкинде 
мушрик ордусы етмиш олю бергенде, мусульманлардан да дёрт 
адам шеит тюшти. 

Енъильген Хевазин ордусынынъ чокъусы Таифке кеткен, бир 
болюми де Мусульманларнен янъыдан дженк япмакъ ичюн Эвтас 
денъильген ерде топлангъан. Хунейн дженкинде пек чокъ әсир ве 
гъанимет къолгъа кечкен. Хазрети Пейгъамбер бир мусульман ор- 
дусыны Эвтаскъа йиберди. Озю де догъру Таифке арекет этти. Бир 
мусульман группа Эвтаскъа кетип, Хевазин ордусыны енъди. 

Хазрети Пейгъамбер әтрафы къавий диварларнен чевириль- 
ген Таиф шеәрини муасара япты. Ондай мусбет нетидже алынып 
олмаджагъыны анълагъан Пейгъамберимиз, муасараны токътат- 
ты ве Мединеге арекет әтти 

Мушриклернен мунасебетлерЬе соньки басамакь (631) 

Меккенинъ фетх әтилювинден сонъ Къурейшнинъ, Хевазин ве 
Сакиф киби Арап Ярымадасынынъ әнъ кучьлю къабилелерининъ 
Ислямгъа кирмесинен путперестликте яшагъан ишанчларнынъ 
сайысы азлашты. Бу мусбет денъишмелерге бакъмадан, мушри- 
клер аля даа бар әди, хадж ве умре ичюн Кябени зиярет әтмеге келе 
әдилер. Чюнки Кябени зияретке кельген инсанларгъа маниа олун- 
маяджагъы ве харам айларда кимсенинъ къоркъу ичинде яшама- 
яджагъы акъкъында мусульманларнен мушриклер арасында анъ- 
лашма бар әди. 

Тебук Сеферинден Мединеге къайткъан хазрети Пейгъамбер, 
9/631 сенеси хазрети Эбу Бекирни хадж әмири тайин әтип, бир 
группа мусульманнен берабер Меккеге йиберди. Хадж да бу йылда 
фарз къылынгъан әди. Бу арада Берае Суреси әндирильди. Хазрети 
Пейгъамбер, бу суреде бильдирильген хусусларны Меккеде те- 
блигъ әтмеси ичюн хазрети Алини вазифелендирди. Хазрети Али, 
хазрети Эбу Бекирге ёлда етишти. Зильхидждженинъ онунджы 
куню Минада шу хусусларны бильдирди: «...Бу йылдан сонъ ич 
бир кимсе мушрик олып хадж япамаджакътыр. Кимсе Кябени чы- 
палакъ таваф япамаджакътыр. Вакъытсыз анълашмалар ортадан 
ёкъ әтильди.» 

Хадж вазифесини япкъан сонъ хазрети Эбу Бекир иле хазрети 
Али берабер Мединеге къайттылар. 

Эхли китапнен мунасебетлер 

ИХиджрет йылында Медине халкъынынъ якълашыкъ ярысы 
еудилер эди. Хазрети Пейгъамбер озюни оларнен энъ башта йым- 
шакъ алып барды. Медине сёзлешмесинде оларны Ислям джемие- 
тининъ бир парчасы киби къабул этти. Хиджретнинъ биринджи 
йылындан башлап, базы еудилер мусульманлыкъны къабул этти. 
Хазрети Пейгъамбер Медине сёзлешмесининъ бозулмамасы ичюн 
элинден кельгени къадар гъайрет этти, анджакъ еудилер анълаш- 
маны бозгъан арекетлер ичине кирдилер. 

Медине сёзлешмесини ильк бозгъан еудий къабиле- 
си Къайнукъаогъулларыдыр. Олар Бедир дженкинде мусуль- 
манларнынъ заферини куннегенлер ве оларнынъ заферини 
Къурейшнинъ дженклешмекни бильмегенине багълагъан эди. 
Озьлерининъ уста дженкявер олгъанларыны косьтерип, мусуль- 
манларны къоркъуздыргъан эди. Хазрети Пейгъамбер 624 сенеси 
Къайнукъаогъулларыны къушаткъан. Оларнынъ малларыны ве 
силяларыны къалдырып, Мединеден айырылмаларына изин бер- 
ген. Къайнукъаогъуллары Суриеге кетип, Эзриат шеэрине ерлеш- 
кен эди. 

Медине сёзлешмесине къаршы келип, мушриклернен итти- 
факъ къургъан ве хазрети Пейгъамберге ольдюрюв тертип эткен 
Надирогъуллары, 625 сенеси янларына алып кетильмеси мумкюн 
олгъан малларыны алмаларына изин берилип, Мединеден чыкъа- 
рылгъанлар, Хайбер ве Сурие тарафларына кеткен эдилер. 

Къурайзаогъуллары Хендек дженкинде мушриклернен иш 
бирлиги япып, мусульманларны аркъадан урмагъа истедилер. 
Бу бир дженк къабааты эди. Хендек дженкинден сонъ хазрети 
Пейгъамбер бу еудий къабилесининъ этрафыны сарды. Сонъунда 
Къурайзаогъуллары эски иттифакъчылары олгъан Эвс къабиле- 
синден Сад бин Муазны къады сайладылар. Онынъ бергеи къара- 
рына коре эркеклер асылды. Маллары исе гъанимет сайылды, къа- 
дынлары ве балалары әсир этильди. 

Медине шеэр девлети ичюн бир телюке олгъан Хайбер, 628 се¬ 
неси фетх этильди. Еудилернинъ маллары гъанимет олып алынды. 
Анджакъ озьлери, тарлаларында чалышмакъ ве джыйгъан махсул- 
ларынынъ ярысыны Ислям девлетине верги бермек шартынен то- 
пракъларында къалдырылдылар. 

Ислям догъгъан вакъытларда Арабистангъа къомшу олгъан 
христиан улькелерден Хабешистаннен яхшы мунасебетлер къу- 
рулды. Анджакъ Византия иле бу улькенинъ бир иттифакъчысы 
олгъан Гъассанилернен мунасебетлер, хиджретнинъ алтынджы 
йылындан сонъ куреш шекилине кирди. Хазрети Пейгъамбернинъ 
Бусра валисине йибергени эльчи, Византия валиси тарафындан 
ольдюрильди. Бу девлетлер арасы укъукъ сайгъысызлыгъына 
къаршылыкъ бермек ичюн хазрети Пейгъамбер 629 сенеси Лют 
голюнинъ дженюбинде олгъан Мутеге, азатлы къулу Зейд Ибн 
Харисе реберлигинде бир орду йиберди. Бу орду Византия орду- 
сы къаршысында, бир-бирининъ артындан учь орду командирини 
гъайып этмесине рагъмен, Халид Ибн Велиднинъ акъыллы такти¬ 
калары себебинен агъыр гъайыплар бермейип Мединеге къайтты. 

Хазрети Пейгъамбер 630 сенеси Гъассанилернинъ мусульман- 
ларгъа къаршы дженкке азырланув башлагъаныны хабер алгъанда 
бир орду азырлап, Тебук Сеферини тертип этти. Анджакъ Тебукке 
барылгъанда Мединеге етип баргъан хаберлернинъ бош олгъаны 
ортагъа чыкъты. Бу сефер эснасында Тебук чевресинде отургъан 
базы еудий ве христиан джемиетлери верги бермекни къабул этип, 
Ислям укюметине кирди. 

Чевреде олгъан Христиан девлетлерден гъайры Йеменнинъ 
шималь тарафында олгъан Неджранда муим бир христиан милле- 
ти бар эди. Бу христианлардай бир комитет 9-джы хиджрий йылда 
Мединеге келип, хазрети Пейгъамбернен озь динлеринде къал- 
макъ ве йыллыкъ верги бермек шартынен анълашма яптылар. 

Ислямны ТеБЛИГЪ флАЛИЕТЛЕрИ 

Хазрети Мухаммед алейхисселям Ислямны даркъатув гъай- 
ретини 23 йыллыкъ Пейгъамберлик деври бою девам этти. Давет, 
Пейгъамберлигининъ ильк учь йылы боюнджа гизли олды. Бу за¬ 
манда Исламны башта аиле менсюпларына, сонъра да достларына 
еткизген. Онынъ даветинде энъ чокъ дикъкъат чеккен нокъталар- 
дан бириси де, миллет, къабиле, къадын, эркек, яш, къарт, зенгин, 
факъыр, урь, къул айырмадан, бутюн инсанларны тенъ корип, 
Ислямгъа давет этювидир. Ислям да ильк анъдан башлап джеми- 
етнинъ эр кесиминден инсанлар тарафындан къабул этильген. 

Хазрети Пейгъамбер Мекке девринде «Энъ якъын акърабаны 
тенбиеле!» ве «Эй Мухаммед! Әмир этильгенни ачыкъча ортагъа 
къой, путларгъа табынгъанларны исе корьмемезликке ур!» аетле- 

ри энген сонъ ачыкъча Ислямгъа давет этмеге башлагъан. Башта 
якъын акърабалары сонъра да бутюн Къурейшке, даа сонъра да 
башкъа къабилелерге теблигъ эткен. Бу арада Ислям Мекке ты¬ 
шында да танынгъан, чешит себеплернен шеэрге кельген инсан- 
лардан ве этрафтаки къабилелерден Мусульманлыкъны къабул эт- 
кенлер олгъан. Хазрети Пейгъамбер, Ислямны джемаатларгъа даа 
да кенъ даркъатмакъ ичюн Мекке чевресинде къурулгъан панай- 
ырларны кезинип, бу ерлерге тиджарет макъсадынен кельтенлер- 
ге ве хаджыларгъа, оларны чадырларында зиярет этип Ислямны 
анълаткъан. Мекке девирининъ сонъуна дотъру Таифте отургъан 
Сакиф къабилесине де кеткен. Хазрети Пейгъамбернинъ бу усул- 
нен Ислямны анълатмасы хиджретке къадар девам эткен. Озюне 
къаршы япылгъан арекетлер не олса олсун, сабырнен, умютсиз- 
ликке къапылмайып, азимнен ёлуна девам эткен ве эр фырсатта 
даветини текрарлагъан. 

Хазрети Пейгъамбер Медине девринде чешит виляетлерге 
Ислямны анълатаджакъ аетлерни йиберген. 

Худейбие Барышындан сонъ хазрети Пейгъамбернинъ давет 
мевзусында аткъан муим адымы, чевредеки улькелернинъ укюм- 
дарларына, къабиле реислерине ве итибарлы инсанларгъа давет 
мектюплерининъ йиберильмесидир. Бу да Ислямны танытув ве 
даркъатув гъайретлеринде онынъ муим бир басамагъыдыр. 

Пейгъамберимиз Худейбиеден Мединеге къайткъан сонъ бу¬ 
тюн дюнья Ислям даветини эр тарафкъа яймакъ макъсадынен 
Византия, Хабешистан ве Иран укюмдарларына, Искендерие 
(Александрия) валисине, Гъассан къыралына, Емаме акимине 
эльчилери васытасынен Ислямгъа давет мектюплерини йиберген. 
Бундан гъайры, Арабистаннынъ шималинде ве дженюбинде ол¬ 
гъан къабиле башлыкъларына, итибарлы инсанларына да мектю- 
плер ёллагъан. 

Хазрети Пейгъамбер эр шейден эвель эльчилерни, кетеджек 
улькелерни таныгъан ве тилини бильген кимселерден сайлай эди. 
О эльчилеринде, икъна этюв, ахлякъ гузеллиги, дурюстлик, гузель 
лаф этюв, герен анълама къабилиетлерини къыдыра эди. 

Меккенинъ фетх этильмесинден Тебук Сеферинден сонъ 
Арабистаннынъ чешит больгелеринде отургъан къабилелер 
Мединеге эетлер йибермеге башлады. Хиджретнинъ докъузын- 
джы йылында эетлер пек сыкъ кельген, онынъ ичюн бу йылгъа 
«Эетлер Йылы» (Сенету’ль-Вуфуд) денильген. Эетлернинъ келиши 

хиджрии онынджы иылда да девам эткен. 

Мединеге келип хазрети Пейгъамбер тарафындан къабул 
этильген эетлернинъ чешит гъае ве истеклери бар эди. Амма 
чокъусы къабилелерининъ мусульман олгъаныны бильдирмек, 
оларнынъ адындан биат этмек, Ислямнынъ укюмлерини огренип, 
къабилелерине къайтып огретмек я да динни огретеджек оджалар 
тапмакъ ичюн келе эди. Бунынъ янында аз да олса, базы шартлар- 
нен Ислямгъа кирмек, Ислям динини къабул этмеден верги берип, 
эски динде къалып, тек Ислям акимиетини къабул этмек киби 
макъсатларнен кельген эетлер де бар эди. 

Пейгъамберимиз, къабилелернинъ Ислямгъа тере ишанч ве 
адетлерини, фикир ве яшайышларыны догъуртмагъа тырыша эди. 
Мединеден айырылгъан эетлерге берген тавсиелерде, барышта 
яшамакъ, керексиз къавгъаларгъа ёл ачаджакъ ишлерден узакъ 
олмакъ киби мевзулар акъкъында темсильджилерини сакъынды- 
ра эди. Эетлерге Ислямнынъ темель эсасларыны, хелял ве харам 
олгъан мевзуларны анълата эди. Ислямнынъ эсасларыны базы 
къабилелерге язып бере эди. Ахлякъий мевзуларгъа чокъ дикъкат 
айыра эди. Меселя, базы къабиле темсильджилерине сёзлеринде 
турмаларыны, эманетни ерине кетирмелерини, къомшуларгъа ях- 
шылыкъ япмаларыны, ич кимсеге зулум этмемелерини әмир эт¬ 
кен. Путперестликнинъ ёкъ этильмеси ве ерине тевхит инанджы- 
нынъ ерлешмеси ичюн эетлерге эр шейден эвель Ислямнынъ тев¬ 
хит инанджыны бильдирген. 

Хазрети Пейгъамбер Мединеден айырылгъан эетлерге чешит 
эдиелер ве базыларына да язылы әмир бере эди. Пейгъамберимизге 
кельген эетлер Ислямиетнинъ яйылмасында муим ролю олгъан- 
дыр. 

Хазрети Мухаммед -алейхисселям-нынь вефатындан 
сонъ Ислямиетнинъ кеньишлемеси 

Хиджретнинъ биринджи йылындан берли, хусусан къабилелер 
арасында Ислямгъа къошулувларнен, япылгъан гъазвелер ве йибе- 
рильген серийелер, яваш-яваш Ислям джемиетининъ акимиетини 
кенъишлеткен. Бедир дженкине къадар базы къабилелернен япыл¬ 
гъан барыш анълашмаларынен, кечкен гъазве ве серийелернен му- 
сульманлар Медине чевресинде, Мединеден Къызылденъизге къа¬ 
дар узангъан топракъларда акимиет къургъан эди. 

Бедир дженки иле Хендек дженки арасындаки адиселер- 

нен Ислямиетнинъ акимиети Мекке больгесине къадар узан- 
гъан. Мусульманлар Хиджазда энъ буюк аскерий ве джемиет 
кучь олгъанларыны исбатлагъан эдилер. Бу басамакъта еудилер 
Мединеден чыкъарылгъан эди. 

Хендек дженкинден сонъра Бени Мусталикънынъ къошулма- 
сынен Хиджазнынъ шаркъы, артындан Хайбернинъ алынмасынен 
де Мединенинъ шималине догъру акимиет топракълары кенъиш- 
леген. 

Хиджретнинъ 8 йылында Меккенинъ фетх этильмесинен яры- 
мада сакинлери Ислямгъа пек тез къошулмагъа башлагъан эди¬ 
лер. Тебук Сефери иле Арабистаннынъ шималиндеки христиан 
Араплары ве еудилернинъ отургъан болюклери Мединеге багъ- 
ланды. 



632 йылында, Пейгъамберимиз вефат эткени заман ислям дев- 
лети 

Хазрети Пейгъамбернинъ акимиетни теминлемек ичюн Арап 
Ярымадасынынъ эр ерине аскерлер йибермеси керек олмагъан. 
Хиджретнинъ 9 ве 10 йылында Мединеге ярымаданынъ чешит бо- 
люклеринден эетлернинъ кельмесинен берабер, о вакъыткъа къа- 
дар акимиетнинъ олмагъан болюклери, хазрети Мухаммеднинъ я 
Пейгъамберлигини я да акимиетини къабул эткен. Къабилелернинъ 
Ислямиетни къабул этмелери, зекят бермелери ве башкъа базы ме- 
сулиетлерини ерине кетирмелери, Медине девлетине багълылыкъ- 
ларыны косьтермек ичюн етерли келе эди. Хазрети Пейгъамбер 
Мусульманларнынъ къолгъа кечирген ерлерге валилер, оджалар 
ве верги мемурларыны тайин эткен. 

УЧЮНДЖИ БОЛЮК 


ДЁрТ ХААИфЕ ДЕВрИ 


ДЁрт ХллифЕнинъ Аяты 

ВЕ ШЛХСИЕТЛЕРИ 


Хазрети Эбу Бекир 

Хазрети Эбу Бекир Къурейш къабилесининъ Тейм союна 
багълыдыр. О, «Эбу Бекир» ве «Сыддыкъ» лагъабларынен ме- 
шурдыр. Хазрети Пейгъамберден эки я да учь яш кучюк эди. 
Хазрети Пейгъамбернен Ислямдан эвель де дост олгъан. Башкъа 
Къурейшлилер киби Эбу Бекир де тиджаретнен огъраша эди. 
Айрыджа Мекке шеэрининъ укюметинде диетлернинъ тёленмеси 
ве зарарларнынъ къаршыланмасы вазифесини япа эди. Мусульман 
олмадан эвель ички къулланмагъан, путларгъа табынмагъан эди. 

Хазрети Эбу Бекир Ислямнынъ даркъалмасында буюк файда 
кетирген. Ильк Мусульманлардан чокъусы онынъ весилесинен 
Ислямгъа киртен эди. Ислямны къабул эткенлери ичюн ишкендже 
япылгъан къулларнынъ саиплерине пара берип урь япкъан феда- 
кяр сахабийдир. 

Хазрети Эбу Бекир хиджрет ёлджулыгъында хазрети 
Пейгъамберге аркъадашлыкъ япкъан, Ислямнынъ Медине дев- 
ринде онынънен берабер бутюн сеферлерге къошулгъан. Хазрети 
Пейгъамбер тарафындан 631 сенеси хадж эмири тайин этильген. 
Хазрети Пейгъамбернинъ хасталангъан вакътында джемааткъа 
намаз къылдыргъан, онынъ вефатындан сонъ да халифе сайлагъ- 
ан. 

Хазрети Эбу Бекир эки йылдан чокъ девам эткен халифели- 
ги вакътында, башта хазрети Пейгъамбер тарафындан Усаме Ибн 
Зейд командирлигинде бир орду Сурие тарафына йиберильмек 
ичюн азырлангъан. Лякин онынъ вефаты себебинден арекет этип 
оламагъан ордуны йиберген. Динден чыкъув арекетлерини басты¬ 
рып, ульке ичинде тынчлыкъны ве мусульманларнынъ бирлигини 
теминлеген. Даа сонъра Иран ве Византия императорлыкълары- 
нынъ Арабистангъа къомшу олгъан болюмлерини алматъа баш- 
лагъан. Хазрети Пейгъамбернинъ аятында чешит язув мальземе- 
лери узерине язылгъан Къуран-ы Керимни, Зейд Ибн Сабитни ва- 
зифелендирип китап алына кетирткен. 13/634 сенеси вефат эткен. 

Хазрети Эбу Бекир джесюр, къарарлы, алчакъгонъюлли, йым- 
шакъ табиатлы, мерхаметли ве медениетли бир инсан эди. Бу сыфа- 
тынен хазрети Пейгъамбернинъ вефатындан сонъ ортагъа чыкъ- 
къан дертлернинъ къолайлыкънен чезгендир. Ислям динининъ 
биринджи куньлеринден башлап, динни ве хазрети Пейгъамберни 
бутюн кучю иле дестеклеген. 

Хазрети Эбу Бекир валилерны тешкерир, халкънынъ шикяет- 
лерини динълей эди. Бир акъсызлыкъ корьгенинде оны ёкъ этмеге 
тырыша эди. Онъа коре, акъсыз олгъан кимсе, итибарлы ве зенгин 
бир кимсе олса биле кучьсюздир. Акълы олгъан исе кучьлюдир. 
Халифелиги вакътында девлет хазинесинден тек озюнинъ ве аиле- 
сининъ кечимини къаршыладжакъ къадар пара алмакъны етерли 
корьген. 

Хазрети Омер 

Къурейшнинъ Адий союндандыр. Хазрети Омер Ислямдан 
эвель къабилесини ябанджылар янында темсиль этиджи, яни эль- 
чилик вазифесини япа эди. Окъумагъа ве язмагъа биле, тиджарет- 
нен огърашыр эди. Башта Ислямгъа къаршы серт арекет этти. Даа 
сонъра Пейгъамберликнинъ 6 йылында, хазрети Мухаммед алей- 
хисселямнынъ даветини Дару’ль-Эркъамда девам эткен вакъыт 
Ислямиетни къабул этти. 

Хазрети Омер Хабешистан хиджретлерине къошулмады. 
Экинджи Акъабе биатындан сонъра Мединеге хиджрет этти. 
Ислямнынъ Медине девринде хазрети Пейгъамбер иле бирликте 
бутюн сеферлерге къошулды. Бу сеферлерде бир дженкчиден зи- 

яде, хазрети Пейгъамбернинъ кенъешчиси олды. Ухудта, дженк- 
нинъ мусульманларнынъ зарарына айлангъан вакъытта хазрети 
Пейгъамбернинъ янындан айырылмагъан он дёрт инсандан би- 
риси эди. Тебук Сеферине бутюн малынынъ ве парасынынъ яры- 
сыны берип къошулды. Меккенинъ фетх этильмесинде, Хунейн 
дженкинде ве Веда Хаджджында да хазрети Пейгъамбер иле бера- 
бер олды. 

Хазрети Омер, хазрети Эбу Бекирнинъ халифе сайланмасында 
да муим роль ойнады ве девлет ишлеринде онъа ярдымджы олды. 
Мединеде къадылыкъ вазифесини алды. Хазрети Эбу Бекир хаста- 
лыгъы себебинден агъырлашып намаз къылмагъа чыкъып ола- 
магъан сонъ, онынъ ерине оны имам тайин этти, эм де озюнден 
сонъ халифе олмасына васиет япты. 

Хазрети Омер халифе олгъан сонъ, хазрети Эбу Бекир за¬ 
манында Иракъ-Иран ве Сурие больгелеринде башлагъан фетх 
этилювлерни девам этти. Онынъ девринде Иран, эль-Джезире, 
Хорасан, Сурие ве Мысыр алынды. Ислям дюньясынынъ муим ше- 
эрлери арасында ер аладжакъ олгъан Басра, Куфе ве Фустат (Эски 
Къахире) къурулды. Улькени янъы идарий больгелерге айырып, бу 
ерлерде иш ерлери ве девлетнинъ малыны пайлаштырмакъ макъ- 
садынен «Диван Тешкиляты»ны къурды. 638 сенеси да хиджрий 
такъвимини къабул этти. 

Хазрети Омер озюнден сонъ халифе оладжакъ инсаннынъ 
сайлавыны хазрети Осман, хазрети Али, Сад Ибн Эби Вакъкъас, 
Тальха Ибн Убейдуллах, Зубейр Ибн Аввам ве Абдурахман Ибн 
Авфтан мейдангъа кельген алты инсанлы делегацияны эманет 
этти. Халифе намзетлерине базы насиатлар берди. 644 сенеси 
хазрети Пейгъамбернинъ ве хазрети Эбу Бекирнинъ янында то- 
пракъкъа берильди. 

Хазрети Омер, «Муминлернинъ Эмири» (Эмируль-муминин) 
унваны иле анъылгъан ильк халифедир. Озь ишлеринде инсан- 
ларнынъ макъамына ве зенгинлигине бакъмаз, дост ве акъраба 
олгъанларына бакъмайып, къабаатлыларыны суальге чекмесине 
ве керек олгъанында джезаландырмасына къаршы кельмез эди. 
Эр кеснинъ шикяетини динълер, халкънынъ огюне чекинмеден 
келе ве дертлерини джамининъ азбарында отурып динълей эди. 
Геджелер сокъакъкъа чыкъып кезинир, фукъарелернинъ ихтияд- 
жыны къаршыламагъа гъайрет этер эди. Девлет малы мевзусын- 

да пек титиз арекет этип, бу ерден япылгъан бутюн масрафларны 
миллетнинъ файдасына тиймесине дикъкъат этер эди. 

Хазрети Осман 

Хулефа-и Рашидиннинъ учюнджиси олгъан хазрети 
Осман, Къурейшнинъ Бени Умейе сойына менсюптир. Хазрети 
Пейгъамберден беш яш кучюк эди. Балалыкъ йылларыны Меккеде 
кечирди. Кучюк яштан башлап бабасынен бирликте тиджарет 
ёлджулыкъларына къошула эди. Бабасынынъ бир сеяхатта оль- 
дюрильмесинден сонъ тиджарет ишлерини юрьсетмеге башла¬ 
ды. Онынъ оськен муити озюни бир реберден чокъ, аяткъа яхшы 
бир тиджарет адамы оларакъ азырлады. 35 яшында олгъанында, 
самимий досту хазрети Эбу Бекирнинъ весилесинен гизли давет 
девринде Ислямны къабул этти. Мусульман олгъан сонъ хазре¬ 
ти Пейгъамбернинъ къызы Рукъие иле эвленди. Хабешистангъа 
япылгъан эки хиджретке апайы иле къошулды. Даа сонъра да 
Меккеге къайтып, Мединеге хиджрет этти. Хазрети Осман, хазре¬ 
ти Рукъиенинъ вефатындан сонъ Пейгъамберимизнинъ башкъа 
къызы Умму Гульсум иле эвленди. Хазрети Османнынъ, урушма- 
ларда табиаты себебинден муим къараманлыкълары козьге илиш- 
мемекте. Худейбие Барышы анында хазрети Пейгъамбер тарафын- 
дан Къурейшке эльчи олып йиберильди. Тебук Сеферине чыкъ- 
къан вакъытта Мусульман ордусынынъ азырланмасына буюк 
микъдарда маддий ярдым япты. 

Ахазрети Осман, хазрети Эбу Бекирнинъ халифе сайланма- 
сындан сонъ, Бени Саиде юртына кетип онъа биат этти. Хазрети 
Эбу Бекирнинъ кятиплери арасында ер алды. Хазрети Омернинъ 
халифелиги вакътында онынъ кенъешчилеринден бири эди. 

Хазрети Омернинъ вефатындан сонъ, делегация азаларынынъ 
япкъан топлантысында учюнджи халифе олып, 644 сенесинде ва- 
зифеге кетирильди. Халифелигининъ ильк алты йылы тынчлыкъ 
ичинде кечти, фетихлерге девам этильди. Лякин экинджи алты 
йылында ичеридеки къарышыкълыкълар ве раатсызлыкълар мей- 
дангъа кельди. Бу вазиет 656 сенеси исьянджылар тарафындан 
шеит этильмесинен нетиджеленди. 

Хазрети Осман индже рухлы, йымшакъ табиатлы ве джумерт 
бир адам эди. Къавгъа-дава севмеген, чиркин арекетларден къа- 

чынгъан ве мерхаметли бир шахыс эди. Акърабаларыны пек сая 
эди, якъынларынен алякъаларына риает эте, эв халкъына яхшы 
муамеле эте эди. 

Хазрети Осман окъумагъа ве язмагъа бильген, вахий кятипли- 
ги япкъан. Хазрети Пейгъамбернинъ къомшу девлетлерге ве къа- 
билелерге ёллагъан мектюплерни ве анълашмаларны язгъаны да 
олгъан. 

Хазрети Али 

Хазрети Али, хазрети Пейгъамбернинъ эмджеси Эбу 
Талибнинъ энъ кучюк огълудыр. Беш яшындан башлап хазрети 
Пейгъамбернинъ эвинде оськен ве хиджретке къадар онынъ эвин- 
де къалгъан. Хазрети Мухаммеднинъ Пейгъамберлигине ильк 
инангъанл ардандыр. 

Хазрети Али хиджретнинъ экинджи йылынынъ сонъунда хаз¬ 
рети Пейгембернинъ къызы Фатма иле эвленди. Бу эвлиликтен, 
Хасан ве Хусейин, Зейнеб ве Умму Гульсум дюньягъа кельген эди- 
лер. Тарихте, хазрети Алининъ Фатмадан олгъан балаларындан 
хазрети Хасаннынъ несили «Шериф», хазрети Хусейиннинъ не- 
сили исе «Сеййид» унванларынен билинир. Хазрети Али, хазрети 
Фатманынъ сагълыгъында башкъа эвлилик япмагъан. 

Хазрети Али, хазрети Пейгъамбернен, онынъ векили олып, 
Мединеде къалгъаны Тебук Сеферинден башкъа бутюн сеферлер- 
ге къошулды. Бу сеферлерде хазрети Пейгъамбернинъ байракъ- 
тарлыгъыны япты ве буюк къараманлыкълар косьтерди. Хазрети 
Пейгъамбернинъ кятиплигини ве вахий кятиплигини япты. 

Ильк учь Халифе девринде Мединеде яшады, дженклерге къо- 
шулмады ве идарий ишлерде иштирак этмеди. 

Тек хазрети Омернинъ Филистин ве Сурие сеяхаты вакътын- 
да Мединеде онынъ ерине векиль къалды. Хазрети Эбу Бекир ве 
хазрети Омернинъ девирлеринде, оларгъа кенъешчиликъ япты. 
Хазрети Османнынъ халифелигининъ биринджи алты йылында 
онъа дестек ве ярдымджы олды. Амма хазрети Османнынъ ха¬ 
лифелигининъ экинджи алты йылында онынъ юрюткен сиясети- 
ни догъру корьмей эди (валиликлерге акърабаларыны къоймакъ 
киби). 

Хазрети Али, Халифе Османнынъ шеит этилювинден сонъ 
девлет башы олды. Хазрети Айшенинъ реберлигинде Тальха Ибн 
Убейдуллах, Зубейр Ибн Аввам ве хазрети Али бир орду азыр- 
ладылар. Янында иштен чыкъарылгъан Умейели валилерыны да 
топладылар ве тарихта Джемель деп айтылгъан дженкини япып, 
нетиджеде енъдилер. Бу дженктен алты ай сонъ Муавие Ибн Эбу 
Суфьян реберлигинде Сурие ордусынен дженклешти. Бу дженктен 
сонъ озь ордусындан айырылгъан хариджийлернен дженклешти. 
Хазрети Али, хариджий Абдурахман Ибн Мульджем тарафындан 
зеэрли бир ханчернен сабах намазында яраланды ве бу яранынъ 
тесиринен эки кунь сонъ вефат этти. 

Хазрети Али кучюк яштан башлап, хазрети Пейгъамбернинъ 
янында ве тербиесинде осьти. О, мусульманларнынъ арасында 
илим, федакярлыкъ, шефкъат, мерхамет ве къараманлыкъ киби 
юксек ахлякъ ве инсаний сыфатларнен таныла эди. Келям, фыкъых, 
тефсир ве хадис билимлеринде энъ юксек дереджеде эди. Хазрети 
Пейгъамбер оны аким олып Йеменге йиберген ве о ерде насыл 
къарар бермеси керек олгъаныны огреткен. Къуран-ы Керимнинъ 
аетлери къайда ве не заман энгенини пек яхшы биле эди. 

ДиНДЕН чыкъүв ВАКЪИАЛЛрЫ 

Хазрети Пейгъамбер сагъ олгъанда Арап Ярымадасынынъ 
эписи, онынъ я Пейгъамберлигини къабул этип, Ислямгъа кир- 
ген я да акимиетини къабул эткен эди. Базы яланджы инсанлар 
онынъ мувафакъиетини куннеп, озьлерине де буны истедилер. 
Пейгъамберлик иддиасынен ортагъа атылдылар. Буларнынъ бир 
къысымы хазрети Пейгъамбернинъ аятынынъ сонъуна догъру фа- 
лиетке башлагъанлар ве онынъ хасталанмасындан джесаретлен- 
ген эдилер. Хазрети Пейгъамбернинъ вефатындан сонъ да исьян 
эттилер. Бу арада базы къабилелер де зекят бермекни къабул этме- 
дилер. Булардан бир къысмы яланджы адамларгъа уйды. Амма бу 
вазиет, Арап Ярымадасынынъ бутюнини динден чыкъкъаны я да 
зекят бермекни къабул этмегени манасына кельмей. Ярымаданынъ 
чешит ерлеринде олгъан пек чокъ къабиле ве бу арада Хиджаздаки 
къабилелернен Мекке, Медине ве Таиф шеэрлери Ислямгъа багъ- 
лылыкъларыны девам эткен эди. 

Динден чыкъув арекетлернинь себеплери булар эди: 

Базы къабилелер озьлерини Къурейшке ракъип коре эдилер. 
Хазрети Пейгъамбернинъ Къурейшли олмасыны ве ондан сонъ да 
ильк халифенинъ Къурейштен сайланмасымы ичлерине синъди- 
ремеген эдилер. 

Арап Ярымадасында яшагъан къабилелернинъ муим бир бо- 
люмини мейдангъа кетирген бедевийлер къанун ве тертип биль- 
мейип, оларгъа укюм эткенлерге къаршы хышымлыкъ дуя эдилер. 
Бундан да гъайры тутумлы кимселер эди. Ислямнынъ әмир ве 
ясакъларындан бир къысымы, меселя, зекят ибадети, интикъам ве 
къан давасынынъ ясакъланмасы киби мевзулар оларнынъ къуры- 
мына ве алышкъанлыкъларына уйгъун дегиль эди. 

Ислям иле Медине, диний ве сиясий тарафтан олгъаны киби 
икътисадий тарафтан да муим бир меркез вазиетине кельген. Бу 
шеэр девлетнинъ чешит келирлери ве мусульманларнынъ мува- 
факъиетли тиджаретлеринен баягъы зенгинлешкен эди. Бу вазиет, 
буюк къабилелернинъ куньчиликлерине себеп ола эди. 

Ислям динининъ ишанч ве ибадет әсаслары, янъы мусульман 
олгъан базы къабилелер тарафындан гузель анълашылмагъан ве 
ерлешмеген эди. Олар хазрети Пейгъамбернен етерли оладжакъ 
къадар берабер олмагъан эди. Къуран-ыКеримни тюшюнип анъ- 
лап оламагъан эдилер. Яни дин мевзусында аят тарзларыны денъ- 
иштиреджек микъдарда бильгилери ёкъ эди. Бир къысмы къа- 
билелерининъ башлыкъларына уйып, мусульман олгъан эдилер. 
Хазрети Пейгъамбернинъ хасталыгъыны ве вефатыны эшитир- 
эшитмез динден ве онынъ эмирлеринден къуртулмакъ истеди. 
Зекят бермекни къабул этмеди. Сонъ даа исьян этип, Медине иле 
мунасебетлерини кесьтилер. 

Усаме ордусынынъ сеферинде хазрети Эбу Бекирге базы арап 
къабилелернинъ темсильджилери келип, намаз къыладжакъла- 
рыны амма зекят бермеджеклерини айттылар. Хазрети Эбу Бекир 
оларнынъ бу теклифини ич къабул этмеди. Медине чевресиндеки 
къабилелерге хабер йиберип, динден чыкъкъанларгъа къаршы 
дженк ичюн аджеле кельмелерини әмир этти. Бу къабилелер хали- 
фенинъ ордусына къошулдылар. Динден чыкъкъанларнен дженк- 
ке кетеджек ордунынъ башы Халид б. Велидни тайин этти. Халид 
Ибн Велид даа эвель Пейгъамберлик иддиасында олгъан Тулейха 
Ибн Хувейлидни енъген эди. 

Тулейха Ибн Хувейлид, хиджретнинъ 9 йылында да къабиле- 
синен бирликте Мединеге келип, мусульман олгъан эди. Хазрети 
Пейгъамбернинъ сагъ олгъанында къаршы келип, Пейгъамбер ол- 
гъаныны илян этти. Тулейханынъ әтрафында топлангъанларнынъ 
сайысы кунь-куньден чокълашкъан эди. 

Халид Ибн Велид, халифенинъ эмиринен Тулейхагъа къаршы 
арекет этти. Бунынъ нетиджесинде эки тараф арасында шиддетли 
уруш олды. Мусульман ордусы гъалебе олып чыкъты. 

Пейгъамберлик иддиасында олгъан башкъа инсан да Темим 
къабилесинден бир къаин олгъан Седжах адында бир къадын 
эди. Хазрети Мухаммед алейхисселямнынъ вефатындан сонъ, 
Пейгъамберлик иддиа этмеге башлады. Озюне коре даа кучьлю ол¬ 
гъан Мусейлеменинъ янына кетмеге къарар берди. Пейгъамберлик 
иддиасындан вазгечти. Халид, Йемамеде Мусейлемени ольдюрген- 
ден сонъ Седжахны якъалады. Седжах сонъунда мусульман олды 
ве къабилесининъ янына къайтты. 

Пейгъамберлик иддиасында олгъан башкъа адам да 
Мусейлемет’уль-Кеззаб эди. О, хазрети Пейгъамбер заманында 
мусульман олгъан эди. Юртына къайткъан сонъ ислямдан чыкъ- 
къан ве Пейгъамберликте хазрети Пейгъамберимизге ортакъ ол- 
гъаныны иддиа этмеге башлагъан эди. Хазрети Мухаммед алей- 
хисселям онъа бир мектюп йиберип, оны янъыдан Ислямгъа давет 
эткен эди. Мусейлеме де буны къабул этмеди. Ханифе къабилеси, 
Мусейлеменинъ әтрафында топлангъан эди. 

Халид Ибн Велид, Темим къабилесини енъген сонъ, 
Мусейлемету’ль-Кеззаб узерине кетти. Мусульманларнен 
Мусейлеменинъ ордусы арасында пек шиддетли бир урышма мей- 
дангъа кельди. Бу дженкте Мусейлеме енъильди. 

Хазрети Пейгъамбернинъ вефаты узерине Йеменде бир исьян 
даа чыкъты. Хазрети Эбу Бекир бу исьянны бастырды. Бу арада 
Хадрамут, Мехре, Умман ве Бахрейндеки исьянлар да бастырыл¬ 
ды. Бойледже бир йыл ичинде Арап Ярымадасында янъыдан бир- 
лик ве тынчлыкъ темин этильди. 

фнТИХЛЕр 

Фетих сёзю, лугъатта «ачмакъ, ёл косьтермек, гъалебе олмакъ» 
киби маналаргъа келир. Терен оларакъ исе мусульманларнынъ 
ульке ве шеэрлерни озь идаресине алмалары демектир. Хазрети 
Пейгъамбер вакътында Хайбер ве Мекке киби шеэрлернинъ му¬ 
сульманларнынъ элине кечмесини ифаде этмек ичюн къайнакъ- 
ларда «Хайбернинъ фетихи», «Меккенинъ фетихи» шекилинде 
къулланылгъан. 

Дёрт Халифе девринде фетихлер әсас Иракъ-Иран, Сурие ве 
Мысыр-Шималь Африка тарафларында япылгъан. Хазрети Эбу 
Бекир, динден чыкъув арекетлерининъ бастырылмасындан сонъ, 
Сурие ве Иракъ мемлекетлеринде фетих арекетлерини башлагъан. 

Иракъ виляетиндеки фетихлер 

Арап Ярымадасынынъ чешит тарафларында динден чыкъ- 
къанларнен куреш кете эди. Басра Корфезининъ гъарбында- 
ки тарафта отургъан Шейбан Къабилесининъ реиси Мусенна 
б. Харисе, Фырат ве Диджле арасындаки виляетлерде Сасаний 
Императорлыгъынынъ имаесинде олгъан топракъларгъа уджюм- 
лер тертип әтиле әди. Мусенна бир йыл къадар больгедеки Сасаний 
топракъларына уджюмлер япты. Даа сонъра Мединеден ярдым ис- 
теди. 

Хазрети Эбу Бекир, ишининъ устасы Халид б. Велидни 
Иракъ джебъәси командирлигине къойды. Халид аман Емамеден 
Иракъкъа арекет әтти ве фетихлерге, о вакъытта даа къурылмагъ- 
ан Басра якъынларындаки Убулле шеәринден башлады. О больгеде 
олгъан чокъ кой ве къасабаларны алды. Сонъра Куфенинъ дженю- 
бинде олгъан ве халкъынынъ чокъусы христианлардай мейдангъа 
кельген Хиреге етип барды. Бу ернинъ халкъы иле верги бермеле- 
ри шартынен анълашма япты (633). 

Хиренинъ Ислям акимиетине кирмесинден сонъ Халид Ибн 
Велид, Фыратнынъ шаркъына кечип, айны тарафкъа шимальге 
догъру кетти. Анбар шеәрини алды. Бойледже, бир йыл киби къы- 
скъа бир заманда, Басра корфезинден Фырат Озени боюнджа ши¬ 
мальге догъру узангъан берекетли топракълар Ислям акимиетине 
кирди. 

Хазрети Омер девринде де Иракъ фетихлерине девам этильди. 
Халифенинъ янъы бир ордунен Иракъкъа йибергени Эбу Убейд, 
къаршылашкъаны Сасаний ордусыны бир-бирининъ артындан 
енъди. Эбу Убейд башындаки орду Сасаний ордусына Копюр 
дженкинде енъильди (634). Бу вакъиа, Иракъ топракъларында 
Ислям ордусынынъ биринджи енъилювидир. 

Копюр дженки енъилюви Иракъ тарафындаки фетихлерни 
токътатмады. Сад Ибн Эбу Вакъкъас реберлигинде Арап ордула- 
ры, Сасанийлернен япылгъан Къасидие дженкини енъдилер (636). 
Сонъ исе Сасаний Императорлыгъынынъ баш шеэри Медаин 
алынды. 642 йылында Иранлыларнен япылгъан Нихавенд дженки, 
Сасаний Императорлыгъынынъ сонъу олды. Чюнки бу гъалебе, 
Ираннынъ бутюни Мусульманларнынъ идаресине кечювининъ 
башланувы олды. Нихавенд дженкинден сонъ уч дёрт йыл ичинде 
Ираннынъ фетихи тамамлангъан. 

Хазрети Осман да, 642 сенеси хазрети Омер заманында алын- 
гъан Азербайджаннынъ чешит шеэрлерине мусульманларны ер- 
лештирди ве Ислямиетнинъ яйылмасы ичюн чокъ тъайрет этти. 
653 сенеси Хорасангъа фетих ичюн атылгъан ильк адымлар къы- 
скъа вакъытта бу ердеки меркезлернинъ алынмасынен нетидже- 
ленди. 654 сенеси Сасаний икътидары ёкъ олды. 

Сурие виляетиндеки фетихлер 

Хазрети Эбу Бекир, Халид Ибн Велидни Иракъны фетх этюв- 
нен вазифелендиргенден сонъ (633), Суриеге орду йибермеге къа- 
рар берди. Учер бинъ инсанлы дёрт орду азырлап Сурие больге- 
сине йиберди. Сонъ Мединеден йиберген аскерлернен бу ордулар- 
ны дестекледи. Башлыгъы оларакъ башта Амр Ибн Ас, сонъ Эбу 
Убейде Ибн Джеррах тайин этильди. 

Амр Ибн Ас, Филистинагъа баргъанда хазрети Эбу Бекирге 
бир мектюп язып ондан ярдым истеди. Бунынъ узерине хазрети 
Эбу Бекир, Иракъ тарафларында фетихлерде олгъан Халид Ибн 
Велидке Суриеге кетмесини әмир этти. Халид янына аскерилер 
алып Суриеге кетти. Бу ерде башкъа командирлернен бирлешип 
реберликни къолуна алды. Айны йыл ичинде Бусра шеэрини муа- 
сара япты, шеэр халкъы верги бермекни къабул этип теслим олды. 

Бу вакъытта Византия императоры Гераклий буюк бир 
орду азырлады. Мусульманлар иле Византия ордусы арасында 

Эджнадейнде мейдангъа кельген дженкни мусульманлар енъди. 
Бу дженк, ильк Ислям фетихлери арасында муим бир ер алмакъ- 
та. Ислям ордусынынъ бу заферинен мусульманларгъа Филистин 
къапылары ачылгъан олды. Эджнадейнде ордусынынъ енъильге- 
нини хабер алгъан Император Гераклий исе эндишеге къапылды. 
Чюнки, бу къадар азырлыкълы ве кучьлю бир Византия ордусы¬ 
нынъ енъильгенине ич ихтимал бермей эди. Хазрети Эбу Бекир, 
Эджнадейн дженкининъ мусульманларнынъ зафери иле нетидже- 
ленгенини хабер алып бир вакъыттан сонъ вефат этти (634). 

Сурие топракъларындаки фетихлер хазрети Омер халифе 
олгъан сонъ да девам этти. Эджнадейн дженкинде енъильгенден 
сонъ шимальге догъру чекильген Византия аскерлеринен Урдун 
топракъларында олгъан Фихльде мейдангъа кельген дженкни кене 
мусульманлар енъди. (634-635). 635те Шам алынды. Шамнынъ фе- 
тихи иле мусульманлар, Рома Императорлыгъынынъ бу шеэрдеки 
бинъ йыллыкъ акимиетини битирдилер. 

Мусульманларнынъ къазангъан мувафакъиетлери, 
Гераклийнинъ буюк бир орду иле оларнынъ узерине кетмесине се- 
беп олды. Император, буюк бир орду азырлады. Буны хабер алгъан 
мусульманлар кучьлерини Ермукте топладылар. Дженк мусуль¬ 
манларнынъ гъалебисинен битти. Бу заферден сонъ Сурие виля- 
етлери Ислямгъа ачылды. Шам, Киннесрин, Хама, Халеп, Антакия 
ве Мараш алынды. 

Филистин ве чевресининъ фетхинен вазифелендирильген 
Амр Ибн Ас, Къудусны муасара япты. Дёрт ай девам эткен муаса- 
радан сонъ мусульманлар Къудусны алдылар. Къудус патриархы 
барыш анълашмасынынъ шахсен халифе тарафындан имзаланма- 
сы шартыны къошты. Бунынъ узерине Амр Ибн Ас вазиетни хаз¬ 
рети Омерге язды. Халифе Суриеге кельди ве Къудус халкъы иле 
анълашма япты. Бунъа коре, Къудус халкъы, динлери себебинден 
раатсыз этильмейджек, зарар корьмейджек, кильселеринде от- 
урулмайджакъ, кильселери йыкъылмайджакъ, шеэринден кетмек 
истеген халкънынъ да кильсе ве шейлери сакъланаджакътыр. 

Мысыр, Нубе ве Ифрикъыенинь фетихи 

Филистин фетихининъ битювинден сонъ Амр Ибн Ас, халифе- 
ден изин алып, 639 сенеси ордусынен Мысыргъа кетти. Мысырнынъ 
дженюбинде олгъан Вавилон Къалесини муасара япты. Хазрети 
Омерден ярдымджы аскерлер истеди. Хазрети Омер, аскерлерни 

йиберди. муасаранынъ узамасы узерине Къыптийлернинъ ребери 
Мукъавкъыс, Амр Ибн Ас иле Мысыр халкъы адына анълашма 
япмакъ истеди, Амр буны къабул этмесинен бу ниетини Византия 
императоры Хераклеиоскъа язды. Императорнынъ къабул этме- 
месинден сонъ Мукъавкъыс, анълашманы Мысырнынъ халкъы 
олгъан Къыптийлер адына имзалады. Амр Ибн Ас, Вавилоннынъ 
дженюбинде «Фустат» ады берильген бир къараргях къургъандан 
сонъ Искендериеге арекет этти. Ёл узеринде олгъан кой ве къаса- 
баларны алды. Дёрт ай девам эткен муасарадан сонъ Искендериени 
алды. Бойледже, 642 сенеси Мысырнынъ фетихи битти. 

Амр Ибн Ас, Вавилонгъа къайтты ве хазрети Омернинъ исте- 
гинен больгенинъ баш шеэрини Искендериеден Фустаткъа (Эски 
Къахире) денъиштирди. Беркъа шеэрини 644 сенеси барыш ёлу- 
нен фетих этти. 644 сенеси Траблусны алды. Абдуллах Ибн Сад 
Ифрикъыйени фетих этип, Субайтала шеэрини къолгъа кечир- 
ди. Бойледже, Византиянынъ Ифрикъыйедеки акимиети сонъуна 
етти. 



Дёрт халифе девринде япылгьан фетихлер 

Хазрети Осман заманында Нубе фетх этильди. Судан топракъ- 
ларында олгъан Донголагъа къадар илериледи ве Макъара Девлети 
иле бир анълашма имзалады. 

Мусульманлар, Сурие ве Мысырнынъ фетихинен Акъденъиз 

къыйыларына етип бардылар, орду азырлап денъизлерде де фе- 
тихлер башладылар. 28/649-да Къыбрыскъа (Кипр), 32/652-де 
Сицилия адасына сеферлер яптылар. Къыбрыскъа 33/653-54 се- 
нелери япылгъан экинджи сефер, адагъа мусульманларнынъ ер- 
лешмеси иле нетиджеленди. Византия императоры II Константин, 
Шималь Африкадаки мусульман акимиетини ёкъ этмек ичюн 
азырлатъаны буюк бир орду, Финике тарафында Зату-с-Савари 
дженкинде Абдуллах Ибн Сад реберлигинде арап ордусы тара- 
фындан ёкъ этильди. II Костантин, яралы олып джаныны къур- 
тарды (652). 

Ислям фетихлерининъ базы озьгюнликлери 

Ислям фетихлери эр шейден эвель, Ислям динининъ чешит 
больгелерге яйылмасыны теминлеген. Фетихлернен урь ве буюк 
бир медениет олгъан, Ислям медениети догъгъан ве инкишаф эт- 
кен. Мусульманлар фетих эткен топракъларда халкъкъа баскъы 
япмагъанлар, бу ерлерде яшагъан чешит миллетлер дин, ве мезхе- 
плеринде, ишанч ве ибадетлеринде сербест олгъан эди. 

Ислям фетихининъ гъаеси, тек алдгъа кетмек ичюн дегиль, де- 
вамлы ве къалыджы олмакъ ичюн эди. Эндулюс тышында, фетих- 
лер нетиджесинде алынгъан топракълар бугунь де аля да мусуль¬ 
манларнынъ элиндедир. 

Фетих этильген ерлерде эскиден яшагъан инсанлар, мусуль¬ 
манларнынъ адалетли, муляйим, инсан акъларына сайгъылы ол- 
гъанларыны корьген эди. Мусульманлар фетихлернен алгъан уль- 
келернинъ халкъларыны Ислям динини къабул этмеге зорламагъ- 
ан эди. Факъат эски халкъ, меджбур этильмейип заман ичинде озю 
мусульман олгъан. Ислямиетни къабул этмек истемегенлер исе 
эски динлеринде къалгъан. 

Араплар, адий бир аяткъа алышкъан, ачлыкъкъа ве сувсыз- 
лыкъкъа даяныкълы инсанлар эди. Юклери енъгиль олгъаны 
ичюн арекет къабилиетлери юксек эди, дженк анында пек тез аре- 
кет этип ола эдилер. Ат минмекте, окъ атып къылыч къулланув- 
да уста эдилер. Айрыджа, ордуларнынъ дженк тактикаларыны ве 
силя къулланмакъны яхшы биле эди. Дёрт халифе девринде сия- 
сий, идарий ве аскерий тарафтан пек мувафакъиетли идареджи ве 
командирлер бар эди. 

Мусульманлар эм бири-бирлерине эм де зыммий статусына 
киртен мусульман олматъанларгъа къаршы къанун огюнде му- 
савий ве адалетли арекет эте эди. Анълашмаларгъа ве берильген 
сёзлерге уя эдилер. Оларнынъ джан, мал ве намусларына, ибадет 
ерлерине сайгъы косьтере эди. Алгъанлары верги къаршылыгъын- 
да оларны къорчалай эди, къорчалап оламаджакъларны анълагъ- 
анларында исе оларгъа хабер этип вергилерни къайтара эди. Бу 
арекет, больгелернинъ ве шеэрлернинъ фетихини къолайлаштыра 
эди. 

Византия ве Сасаний идареджилери чешит миллетлерден 
мейдангъа кельген фаркълы дин ве мезхептен олгъан инсанлар- 
гъа ярамай муамеле эте эди. Оларнынъ динлерине къаршы келе 
эди. Бу да чешит анълашмазлыкъларгъа ёл ача эди. Византия ве 
Сасаний идарелеринде яшагъан халкъ, адалеттен узакъ, сёзлерин- 
де турмагъан, парагъа ихтияджы олгъан сонъ, меджбур этип верги 
топлагъан идареджилернинъ арекетлеринден хошнут дегиль эди. 

Фетихлернен бирликте бу больгелерде яшагъан эр дин ве мез¬ 
хептен, эр тиль ве миллеттен олгъан инсанлар мусульманларны 
эски идареджилерине терджих эте эди ве мусульманларнынъ укю- 
метине кирмекни озьлери ичюн бир къуртулыш ёлу сая эдилер. 
Чюнки мусульманлар, инсанларнынъ динлерине ве ишанчларына 
къарышмай эди. 


БИРИНА>|СИ ич МЕСЕАЕАЕр ВЕ 
НЕТИА>|СЕАЕрИ 

Хазрети Осман девири 

Хазрети Османнынъ он эки йыл девам эткен халифелигининъ 
ильк алты йылы чокъусы тынчлыкъ ве сюкюнет олгъан, мусуль¬ 
манлар арасында бирлик ве бераберлик укюм эткен. Амма экин- 
джи алты йылы исе ичеридеки къарышыкълыкъларнынъ ортагъа 
чыкъкъаны вакъыт оларакъ тарихке кечкен. Ильк алты йылдаки 
тынчлыкъны, хазрети Пейгъамбер ве ильк эки халифе вакътын- 
да къурулгъан системанынъ девам этювине, эм фетихлер себеби- 
нен мусульманларнынъ дикъкъатлары ичеридеки сиясеттен чокъ. 

тыштаки сиясетке чевирильгенине багъламакъ мумкюн. Хазрети 
Османнынъ халифелигини экинджи ярысынынъ башы олгъан 
30/650 сенесинден башлап мусульманлар арасында кучюк анъ- 
лашмазлыкълар олмагъа башлагъан. Куфе ве Мысыр киби муим 
меркезлерде ве атта Мединеде икътидаргъа къаршы олгъанлар ор- 
татъа чыкъмагъа, группалар олушмагъа башлагъан. Бу меселелер- 
нинъ базысы булар эди: 

Хазрети Османнынъ валилерны тайин эткен сиясети, онъа 
къаршы кельгенлернинъ биринджи себеплеридир. О, виляетлерге 
чокъусы якъын акърабаларыны ве Бени Умейеге якъын кимселер- 
ни къойгъан, бу да сахабе тарафындан яхшы къаршыланмагъан. 
Акърабаларына бахшышлар япмасы, оларгъа топракъ бермеси 
фитнелерге ёл ачгъан. 

Хазрети Осман, арекетлерини бегенмеген базы сахабеге къар¬ 
шы серт олгъан ве оларнынъ базысыны сюргюн этмеге истегени 
ичюн тенкъит этильген. Булардан бири де Эбу Зердир. Суриеде, 
Муавиенинъ базы масрафларыны ве мусульманларнынъ арткъан 
малларыны мухтаджлар ичюн масрафламайып топлагъанлары- 
ны догъру олмагъаныны айга эди. Онынъ бу фикирлери, фукъаре 
халкъы иле укюметке къаршы кимселерни меракъландыра эди. Бу, 
икътидар иле зенгинлерге къаршы бир арекетнинъ башламасы- 
на себеп олды. Сонъунда Эбу Зернинъ, Сурие валиси Муавие иле 
арасы ачылды. Муавие вазиетни Османгъа бильдирди, ве Эбу Зер, 
Медине якъынларында Ребезеде яшамагъа меджбур этильди. 

Хазрети Осман, базы арекетлери себебинден хазрети 
Пейгъамбер тарафындан Таифке да сюргюн этильген эмджеси 
Хакемни Мединеге кетиркен. Базы кимселер тарафындан янъ- 
лыш корюльген бу арекет, хазрети Османгъа къаршы япыладжакъ 
аякъланманынъ себеплеринден бири олды. 

Хазрети Осман девринде, базы больгелерде Къуранны фаркъ- 
лы къыраатнен окъумакъ мевзусында анълашмазлыкълар чыкъ- 
ты. Бу меселени чезмек макъсадынен, хазрети Эбу Бекир тара¬ 
фындан бир арагъа кетирильген Мусхафны, Зейд Ибн Сабитнинъ 
реберлигинде бир комисия къурып еди нусха чыкъартырды. Бир 
нусханы Мединеде къалдырып, башкъаларыны виляетлерге йи- 
берди. Базы адамларнынъ эллеринде олгъан саифелерни ёкъ эт- 
тирди. Мусульманлар чокъусы бу арекети ичюн онъа тешеккюр 
эттилер. Анджакъ Абдуллах Ибн Месуд ве ондан къыраат огрен- 

ген Куфелилер бунъа къаршы чыкътылар. Куфелилер, ичеридеки 
къарышыкълыкъ башлагъанда халифеге къаршы олгъанларны де- 
стекледилер. 

Хазрети Осман виляетлерден Мединеге кельген чешит груп¬ 
паларны топлап, озюне япылгъан къабаатларгъа джевап берди. 
Къуранны темель нусхадан чыкъарып, къалгъанларны ёкъ эт- 
кенини, Къураннынъ бир олгъан Аллахнынъ къатындан кель- 
гени керчегини козь алдында туткъаныны ифаде этти. Эмджеси 
Мерваннынъ Меккели олгъаныны, Ресулюллахнынъ оны Меккеден 
Таифке сюргюн эткенини ве сонъ онынъ эски ерине къайтмасы- 
на изин бергенини бильдирди. Вали оларакъ тайин эткен кимсе- 
лернинъ бу ишни яхшы бильгенлерини айтты. Абдуллах Ибн Сад 
Ибн Эбу Серхке гъаниметтен бейтульмаль ичюн айрылгъан беш- 
те бирден бергенини, бунынъ юз бинъ динар олгъаныны, албуки 
ильк эки халифенинъ де о къадар багъыш япкъанларыны сёйледи. 
Анджакъ аскерлернинъ джевабына буны оларгъа къайтаргъаны- 
ны бильдирди. Акърабасына бергени малларнынъ девлетке де- 
гиль, озюне аит олгъаныны, мусульманларнынъ малыны не озю не 
де башкъасы ичюн элял сайгъаныны ачыкълады. 

656 сенесининъ апрель айында Мысырлы, Куфели ве 
Басралылардан мейдангъа кельген къаршы кельгенлер, группа- 
ларнен хадж маначыгъынен мемлекетлеринден чыкътылар. Бу 
группалар халифенинъ вазифесинден алынмасыны истей эди. 
Хазрети Али, Мысырдан кельген асийлернен лаф этти. Бунынъ 
нетиджесинде Мысыр валиси вазифеден алынып, ерине хазре¬ 
ти Эбу Бекирнинъ огълу Мухаммед тайин этильди. Исьянджы 
группалар мемлекетлерине догъру арекет эттилер. Факъат къы- 
скъа вакъыттан сонъ къайттылар. Хазрети Али оларгъа не ичюн 
къайткъанларыны сорагъанда, Мысырлылар ёлда бир хаберджи 
вастасынен озьлерининъ ольдюрильмесини истеген бир мектюп 
тапкъанларыны бильдирдилер. Керчектен де якъалангъан мек- 
тюпта, Мысыр валилигинден, бу ерден Мединеге кельгенлернинъ 
улькелерине къайткъанларында асылмалары хазрети Осман тара- 
фындан истениле эди. Мектюпте, халифенинъ тамгъасы бар эди. 
Факъат хазрети Осман мектюптен хабери олмагъаныны ифаде 
этти. Сонъуда мектюпни халифенинъ агъызындан кятиби Мерван 
тарафындан язылгъаны анълашылды. Бу алда исьянджылар хаз¬ 
рети Османдан, я халифеликтен чекильмесини я да онъа оюн ой- 

нагъан Мерваннынъ теслим этильмесини истедилер. Халифе эки- 
сини де къабул этмеди. Бунынъ узерине исьянджылар эвини сар- 
ды. Бир группа исьянджы ичериге кирип, хазрети Османны шеит 
этти (656). 

Хазрети Османнынъ яшы буюк олмасы, ондан эвель олгъан 
халифе хазрети Омерге коре йымшакъ табиатлы олмасы, акъра- 
баларынынъ оны къулланмасы ве кятиби Мерваннынъ арекетле- 
ри, Медине шеэринде ве виляетлерде итибары бошлугъына себеп 
олды. Виляетлернинъ яхшы ёнетильмемеси, валилернинъ яш ве 
теджрибесиз олувы, халкънынъ исьянджы группаларнынъ олу- 
вына себеп яраткъан. Исьянджылар да озьлери ичюн онъайтлы 
олгъан бу вазиеттен файдаланып, мусульманларнынъ чокъусыны 
ёлдан чыкъараджакъ фаалиетлерге тешеббюс этип ола эдилер. 

Хазрети Али деври 

Джемель дженки (656) 

Хазрети Айшенинъ девеси әтрафында олгъаны ичюн бу дженк- 
ке Ислям тарихында Джемель вакъиасы айтылыр. 

Хазрети Османнынъ ольдюрильмесинден сонъ халифелик- 
ке кетирильген хазрети Алини беклеген энъ муим мевзу хазрети 
Османнынъ къатиллерини танып джезаландырмакъ эди. Факъат 
ортада конкрет бир къатиль ёкъ эди. Тек шеэрге аким олгъан бир 
исьянджы джемаат бар эди. Бу асийлернен аман анълашып оламад- 
жагъыны анълагъан хазрети Али, хазрети Османнынъ губерния- 
сынынъ бир болюмини денъиштирди. Буны хабер алгъан Тальха 
Ибн Убейдуллах ве Зубейр Ибн Аввам, Басра ве Куфе губерния- 
ларыны истедилер, бу истеклери де хазрети Али тарафындан къа¬ 
бул этильмеди. Да эвель Меккеге кеткен хазрети Айше, Мединеге 
къайткъанда, ёлда хазрети Османнынъ шеит этильгенини хабер 
алды. Бунынъ узерине хазрети Айше Тальха ве Зубейрнен берабер 
Меккеге къайтты. Бу ерде халкъкъа, хазрети Османнынъ къабаат- 
сыз ерге ольдюрильгени акъкъында бир къонушма япты. Хазрети 
Османнынъ Мекке валисине хазрети Айшеге къошулды. 

Бойледже, Мединеден кельген Умейелилер, хазрети Османнынъ 
Мекке, Басра ве Йемен валилеры, Тальха ве Зубейр, хазрети 
Айшенинъ реберлигинде топландылар. Хазрети Айше Медине 
узерине кетмекни теклиф этти. Амма бу теклиф къабул этильмеди. 

Бойледже, хазрети Османнынъ къатиллерини истемек ичюн 
бир арагъа кельген джемаат, Басрагъа догъру ёлгъа чыкъты. 
Хазрети Айше, макъсатларынынъ исьянджыларнынъ бозгъан 
барышны ве тертипни къайтармакъ, къабаатсыз ольдюрильген 
Османнынъ къатиллерини джезаландырмакъ ве мусульманлар- 
нынъ арасыны тюзетмек олгъаныны хазрети Алиге бильдирди. 

Хазрети Али, тарафтарларынен Мединеден айырылды. 
Ордуларыны Куфе тышында топлагъан сонъ, Басрагъа догъру 
арекет эткен хазрети Али, анълашма япмакъ ичюн къаршы тараф- 
къа эльчи йиберди. Хазрети Айше, Тальха ве Зубейрнен корюш- 
кен эльчи, хазрети Алининъ халифелигини дестеклеселер, хазрети 
Османнынъ къатиллерини джезаландырманынъ мумкюн олад- 
жагъында оларны къандырды. Хазрети Али де Тальха ве Зубейрнен 
корюшти. Бу музакерелер мусбет нетидже берди. 

Басра огюндеки Хурейбеде эки орду къаршы къаршыгъа кель- 
ди. Асылында эм хазрети Алининъ ве эм де хазрети Айшенинъ 
дженк мевзусында берильген бир къарарлары ёкъ эди. Лякин эки 
тараф да дженк ичинде къалды (36/656). Хазрети Айше иле хаз¬ 
рети Али дженкни токътатмагъа тырыштылар. Амма япып елама¬ 
дылар. Дженк хазрети Айшенинъ минген девесининъ әтрафында 
кече эди. Хазрети Айшенинъ минген девеси ольдюрильгенинен 
дженк битти. 

Хазрети Али эм Айшеге эм де онъа дженкте къошулгъанлар- 
гъа яхшы муамеле этти. Басрада уджюмни ясакъ этти. Хазрети 
Айше къардашы Мухаммеднен берабер Басрадан айырылып баш¬ 
та Меккеге кетти. Хадж ибадетини япкъан сонъ Мединеге кетти 
ве аятынынъ сонъуна къадар о ерде яшады. Тальха, дженк вакъты 
Зубейр де дженк мейданындан узакълашкъанда ольдюрильген. 

Джемель вакъиасы, хазрети Пейгъамбернинъ вефатындан 
сонъ ильк ортагъа чыкъкъан ве тесири кунюмизге къадар девам 
эткен ички дженкидир. Ислям тарихында сиясий олмакънен бир- 
ликте, чешит себеплернен диний ве итикъадий мевзу алына ке- 
тирильген вакъиаларнынъ башланувы сайыла. Бу вакъиа, ислям 
шиары иле иман-куфюр, ираде сербестлиги, такъдир киби муим 
меселелернинъ тартышма мевзусы алына кельмесинде себепчи ол- 
гъан. 

Хазрети Али, Джемель дженкинден сонъ Иракъта акимиетини 
къурып, Куфени пайтахт япты. О, даа Мединеде олгъанда хазре¬ 
ти Османнынъ Сурие валиси Муавиени биат этмеге давет эткен, 
амма мусбет джевап аламагъан эди. Джемель дженкинден сонъ да, 
бу даветини девам эттирди, ильк учь халифеге биат эткенлеринен, 
мусульманларнынъ чокъусыны озюне ьиат эткенини бильдирди. 
Муавиенинъ мусбет джевап бермемесине, онынъ узерине кетме- 
ге къарар берди. Буны хабер алгъан Муавие де арекетке кечти. 
Эки тарафнынъ аскерлери Фыратнынъ гъарп къыйысына якъын 
олгъан Сыффин деген ерде топландылар. Хазрети Али, Муавиеге 
бу ерде де эльчилер йиберип, мусульманларнынъ бирлигини пар- 
чаламамагъа ве халифе олгъаныны Музакерелерден бир нетидже 
чыкъмагъан сонъ эки тараф да ордуларыны дженкке азырлады. 
Учь ай девам эткен курешлер нетиджесинде хазрети Алининъ 
ордусы Муавиенинъ ордусыны енъмеге башлады. Атта хазрети 
Алининъ аскерлери Муавиенинъ чадырына къадар еткен эдилер. 
Къыйын вазиетте къалгъан Муавие, Амр Ибн Аснынъ тевсиеси 
иле буюк Шам мусхафыны беш мызрагъыны уджуна багълатып, 
беш адамгъа ташытты. Башкъа аскерлер де янында олгъан мусхаф- 
ларны мызракъларынынъ уджуна багълап, тёпеге котердилер ве: 
«Аллахнынъ китабы сиз иле арамызда акимдир», - деп багъырды- 
лар. Косьтермелик де олса, хазрети Алини ве ордусыны Аллахнынъ 
китабы акимлигине давет эте эдилер. 

Хазрети Али ве ордусынынъ буюк болюми бу арекетнинъ бир 
оюн олгъаныны анълады. Лякин огде олгъан сыраларда урушкъан 
къуррадан мейдангъа кельген аскерлер, мусхафларнынъ котериль- 
генини корюп дженкни ташладылар. Хазрети Али оларны икъна 
этмеге тырышты. Онынъ сёзюне къулакъ асмагъан ве сонъра- 
дан «Хариджийлер» оларакъ адландырыладжакъ группа, хазре¬ 
ти Алиге давет этильген Аллахнынъ китабына уймасыны истеди, 
ёкъса оны душманларына теслим этеджеклерини бильдирдилер. 
Шунынъ ичюн хазрети Али дженкни токътатмагъа меджбур къал- 
ды. Сыффин дженки бойледже Шам ве Иракълылардан бинълер- 
дже инсаннынъ олюми иле екюнленди. Хазрети Али, ордусын- 
даки фитнеджилернинъ баскъысы нетиджесинде Муавие тара- 
фынынъ теклиф эткени къады усулыны къабул этмеге меджбур 
олды. Суриелилер Амр Ибн Асны, хазрети Али тарафы да Эбу 

Муса эль-Эшарийни къады тайин этти. Хакемлернинъ сайланма- 
сындан сонъ эки тарафтан «тахким анълашмасы» азырланды ве 
онар адамлыкъ эетлер тарафындан къол къоюлды. Анълашмагъа 
коре, тайин этильген акемлер, айны йылнынъ рамазан айында 
Думету’ль-Джендельде топланаджакълар, эгер бу ерде топланты 
япылып оламасалар, келеджек йыл Эзрухта къарарларыны ачыкъ- 
лайджакъ эдилер. 

Эшас Ибн Къайс анълашма метинини хазрети Алининъ 
аскерлери арасында окъумагъа башлагъанда, бу сефер: «Укюм тек 
Аллахкъа аиттир», - деп къаршы чыкъкъанлар олды. Олар бу се¬ 
фер меселесининъ чезильмесини акимге къалдыргъан хазрети 
Алини къабаатламагъа башлады. Анълашмадан сонъ тарафлар 
дженктте ольген аскерлерини комдилер. Бундан сонъ Муавие ве 
аскерлери Шамгъа, хазрети Али ве аскерлери де Куфеге къайтты. 
Хариджилер хазрети Алининъ ордусындан айырылып, Куфе кой- 
леринден бири олгъан Харурагъа чекильди. 

Акимлер 658 сенеси Эмыхта бир арагъа кельдилер. Хазрети 
Али ве Муавие тарафындан дёртер юз инсаннынъ янында, то- 
плантыгъа козь этиджи оларакъ Абдуллах Ибн Омер, Абдуллах 
Ибн Зубейр ве Мугъире Ибн Шубе киби кимселер де къошулды. 
Акимлер башта озь араларында хазрети Али иле Муавиенинъ ха- 
лифеликтен алынып, халифенинъ бир шура тарафындан сайлан- 
масыни къарарлаштырдылар. Амргъа бу къабул этиджи корюнди. 
Бу къарар башта Эбу Муса тарафындан илян этильди. Сёз сырасы 
Амргъа кельгенинен Эбу Мусагъа берген сёзни тутмайып, хазрети 
Алини вазифеден алып халифелик макъамына Муавиени къойгъ- 
аныны бильдирди. Эбу Муса ве хазрети Али тарафтарлары бунъа 
къаршы кельдилер. Эбу Муса бу адисеге пек кедерленди. Бундан 
сонъ сиясий аяттан тамамиле чекильди. Къады вакъиасы хали¬ 
фелик меселесини чезмегени киби, там терсине чыкъмазгъа алып 
барды. Амр Ибн Ас ве Суриелилер Муавиеге кетип, оны халифе 
киби селямладылар. Хазрети Али ве тарафтарлары да табий ола¬ 
ракъ бу къарарны къабул этмеди. 

Бундан сонъ хазрети Али, Хариджийлернен курешмеге мед- 
жбур олды. Чюнки Хариджийлер озь фикирлерине къошулмагъ- 
ан кимселерге яшамагъа акъкъыны бермей эдилер. Девамлы ин- 
тикъам алмакъ дуйгъусынен арекет эте эди. Хариджийлер хазрети 
Осман ве хазрети Алини кяфир къабул этмегенлернинъ кяфир 

олгъаныны ве бу себептен ольдюрильмеси керек олгъаныны илян 
эттилер. Хазрети Алининъ барыш гъайретлери нетидже берме- 
месинден сонъ Нуха ве Нехреван дженклери мейдангъа кельди. 
Бу дженклеринде Хариджийлерин чокъусы ольдюрильди (658). 
Хариджийлернен япылгъан дженклер, сиясий тарих бакъышын- 
дан хазрети Али ве ордусынынъ бирер буюк зафери олгъан. Лякин 
бу дженклерден къуртулгъанларгъа ве оларнынъ келеджектеки 
менсюп оладжакъларгъа интикъам алмакъ дуйгъусыны пейда эт- 
кен. Бунынъ энъ агъыр керчеги де, хазрети Али, интикъам дуйгъу- 
сынен Абддурахман Ибн Мульджем адлы бир Хариджий тарафын- 
дан ольдюрильгендир. 

ДЁРТЮНДЖИ БОЛЮК 


ЭМЕВИЙЛЕР ДЕВЛЕТИ 


Шлркъ ЭМЕВИЙЛЕРИ (оМЕЙЯДЛАр) 

( 661 - 750 ) 


Къурулувы 

Эмевий Девлети озь адыны къуруджысы МуавиеИбн Эбу 
Суфьяннынъ Умейеогъулларына (Бени Умейе) менсюп олмасын- 
дан алгъан. Ислямдан эвельки вакъытта Къурейшнинъ орду ко- 

мандирлиги вазифесини Умейе ве ондан сонъ да союндан кельген- 
лер юрюткендир. 

Эбу Суфьян ве огълу Муавие, башкъа чокъ сайыда Умейелилер 
иле берабер Меккенинъ фетихинде мусульман олдылар. Хазрети 
Пейгъамбер, Умейеогъулларына девлетнинъ чешит мертебелерин- 
де валилик ве кятиплик киби вазифелер берди. Хазрети Эбу Бекир, 
Эбу Суфьяннынъ буюк огълу Йезидни, Суриенинъ фетихи ичюн 
йиберильген ордулардан бирине командир къойды. Йезиднинъ 
къардашы олгъан Муавиени де онъа ярдымджы оларакъ вазифе- 
лендирди. Йезиднинъ 639 сенеси ольмесинден сонъ Муавие, хаз¬ 
рети Омер тарафындан Шам валиси япылды. Муавие, хазрети 
Осман заманында, 645 сенеси Суриенинъ умумий валиси олды ве 
хазрети Османнынъ шеит этилювине къадар (656) бу вазифеде бу- 
лунды. Бу вакъыт ичинде Анадолу топракъларына язда ве къышта 
сеферлер тертипледи. Кучьлю бир орду къурды. Виляетке аскерий, 
икътисадий ве ичтимаий тарафтан буюк бир кучь олды. 

Муавие, хазрети Османнынъ ерине халифе сайлангъан хазрети 
Алини, башкъа Умейеогъуллары киби халифе деп къабул этмеди, 
онъа биат этмеди. Хазрети Османгъа якъын олмасы ичюн онынъ 
къанына дава этмеге башлады. Буны керчеклештирмек макъсады- 
нен Шам халкъындан таныма алды. Бу арада Умейеогъулларынынъ 
бир къысмы, хазрети Османнынъ къаныны дава эткен башкъа ин- 
санларнен берабер Джемель дженкинде хазрети Алиге къаршы 
дженк япты. Джемель дженкинде гъалип олгъан хазрети Али иле 
онъа биат этмеген Муавие арасында Сыффин дженки керчеклеш- 
ти. 

Муавие, башта Мысыр олмакъ узере хазрети Алиге багълы 
базы муим меркезлерни алды. Хазрети Алининъ ерине халифе 
сайлангъан хазрети Хасан, алты ай сонъ халифеликни ташлап, 
базы шартларнен Муавиеге биат этти. Бойле этип Муавие, Ислям 
дюньясынынъ тамамыны укюметине алды. Ислям тарихында, хаз¬ 
рети Хасан халифеликни Муавиеге теслим эткени 41/661 сенеси 
«бирлик йылы» (аму’ль-джемаа) ады берилир. Бойлеликнен, беш 
йылдан берли фаркълы эки укюметке болюнген Ислям дюньясы 
Муавиенинъ укюметинде бирлешти. Эмевий Девлетининъ къу- 
рулмасынен Шам, Ислям дюньясынынъ баш шеэри олды. 

Муавиенинъ халифелиги башламасынен Ислям дюньясында 
девлет башлыгъына кельмек мевзусында янъы бир девир башла- 

ды. Эр шейден эвель Муавие халифеликке Дёрт халифеден фаркъ- 
лы бир усулнен кельди. Дёрт халифенинъ икътидаргъа келювле- 
ринде кенъеш ёлунен сайланма дикъкъаткъа алынгъан. Муавие 
исе, сиясий ве силялы муджаделенен башлап иш башына кель¬ 
ди. Халифелик меселесинен ич алякъасы олмагъан алда хазрети 
Османнынъ къаныны дава этти. Даа сонъра озю сагъ олгъанда, 
огълы Йезидни велиахт тайин этти. Халифеликте бабадан огъул- 
гъа кечюв шекилини ортагъа чыкъарды. О, огълыны велиахт эт- 
кен, бунынънен халифелик салтанаткъа чевирильген, ондан сонъ 
девлет бир ханедан тарафындан ёнетильмеге башлангъан. Муавие, 
отълу Йезидни велиахт быракъкъан, биат алмакъ ичюн 676 сенеси 
арекетке кечкен, Хиджазда олгъан хазрети Хусейин, Абдуллах Ибн 
Зубейр ве булардан башкъа биркъач инсандан гъайры къалгъан 
халкънынъ чокъусынынъ биатларыны алгъан. Амма омюрининъ 
сонъуна къадар бу айткъанымыз сахабенинъ мусбет фикирлерини 
алалмагъан. Сонъунда о, бу къаршы кельтен инсанларгъа къаршы 
алынаджакъ тедбирлерни отълу Йезидке васиет етти ве 680 сенеси 
ольди. 

ХлЛИфЕЛИКНИНЪ САЛТАНАТКЪА ЧЕВИрИАЬМЕСИНЕ 

кълршы чыкъүвАлр 
Кербеля вакьиасы 

Эмевий Девлети къурылгъан сонъ, хазрети Али тарафтарлары 
ве Хариджийлер, Эмевийлернинъ Халифеликлерини къанунлар- 
гъа коре олмагъаны себеп пропаганда башладылар. Базылары да 
мусульманларнынъ бирлигини сакъламакъ ичюн боюн эгдилер. 

Йезид икътидаргъа кечькен сонъ, Медине валиси Велид Ибн 
Утбеден хазрети Хусейин, Абдуллах Ибн Зубейр ве башкъа къар¬ 
шы кельгенлерден биат алынмасыны истеди. Велид, хазрети 
Хусейин ве Абдуллах Ибн Зубейрни янына чагъыртты. Абдуллах 
Ибн Зубейр бунынъ ичюн Меккеге къачты. Хазрети Хусейин исе 
валинен музакереге кетип онъа: «Меним киби бир адам гизлидже 
биат этмез. Затен сен де халкънынъ алдында ачыкътан япмагъа- 
ным бир биаткъа разы олмазсынъ», - деп эртеси куню халкънынъ 
алдында чыкъаджагъыны бильдирди. Велидин янындан айыры- 
лып, 28 Реджеп 60 (4 Майыс 680) геджеси, аилесини алып Меккеге 
кетти. 

Хазрети Хусейиннинъ Йезидке баш эгмейип Мединеден ай- 
ырылгъаныны хабер алгъан Куфелилер оны халифеликке кетир- 
мек ичюн онъа давет мектюплерини яздылар ве айрыджа бир де 
эет йибердилер. Бу вазиет къаршысында хазрети Хусейин, вази- 
етни еринде инджелемек ичюн эмджесининъ огълы Муслим Ибн 
Акъильни Куфеге йиберди. Муслим Ибн Акъиль, Куфеде хазрети 
Хусейин адына биат алмагъа башлады. Муслимнинъ бу фалиетини 
отренген Йезид, барышсевер Куфе валиси Нуман Ибн Беширни ва- 
зифеден алып ерине Басра валиси Убейдуллах Ибн Зиядны къой- 
ды. Йезид янъы валиден, Муслим Ибн Акъильни шеэрден чыкъ- 
армасыны я да оны ольдюрмесини истеди. Сонъунда Муслим Ибн 
Акъиль ольдюрильди. 

Бу янъылыкълардан хаберсиз олгъан хазрети Хусейин, 680 
сенеси сентябрь 9 куню аилеси, акърабалары ве базы тарафтар- 
ларынен берабер Меккеден Куфеге ёл алды. Абдуллах Ибн Аббас, 
Абдуллах Ибн Омер ве даа башкъалары кетмемесини тевсие эт- 
тилер. Факъат о къарарындан къайтмады. Ёлда, Куфелилернинъ 
биатларындан къайткъаныны ве Муслим Ибн Акъильнинъ оль- 
дюрильгенини огренди. Къайтмакъ истеди, лякин Муслим Ибн 
Акъильнинъ огъуллары ве къардашларынынъ исрарынен ёлгъа 
девам этмеге меджбур олды. Бу арада тарафтарларыны айырылып 
айрылмамакъ мевзусында сербест къалдырды. Бунынъ узери- 
не бир къысмы айырылды. Аилесинен берабер янында къалгъан 
якълашыкъ сексен инсандан мейдангъа кельген къафиле иле ёлуна 
девам этти. Багъдатнынъ дженюп-гъарптаки Кербелягъа кельди. 

Куфе валиси Убейдуллах Ибн Зияднинъ, хазрети Хусейин ве бе- 
рабериндекилерни излемек узере вазифелендиргени аскерий бир- 
лигининъ командиры Хурь Ибн Йезид, къафиленинъ Кербелягъа 
улашкъаныны валиге бильдирди. Вали де къафиленинъ корюне 
биледжек ерлерге сыгъынмасына маниа олунмасыны әмир этти. 

Куфе валиси Убейдуллах Ибн Зияд, Омер Ибн Садны аскерлер- 
нен хазрети Хусейиннинъ узерине йиберди. О вакъытта Рей губер- 
ниясына тайин этильген Омер Ибн Сад, истемеден де олса бу вази- 
фени къабул этти. Хазрети Хусейин, я кельген ерине къайтмасыны, 
я Йезидке алып барылмасыны я да дженкке йиберильмесине изин 
истеди. Бу истеги валиге айтылды. Амма къабул этильмейип, ва¬ 
лиге кетмеси шарт къошулды. Хазрети Хусейиннинъ буны къабул 
этмемесинден сонъ бири-бирине акъран олмагъан къуветлер ара- 

сында дженк башлады. Хазрети Хусейин ве янында олгъанлардан 
72 инсан шеит этильди. Бу вакъиа 10 Мухаррем 61 (10 Октябрь, 
680) тарихында мейдангъа кельген. Кербеля къатлиамындан хаз¬ 
рети Хусейиннинъ балаларындан Али ве Омер, къызлар ве къыз 
къардашы иле бир къач эркек сагъ олып къуртулды. 

Убейдулах Ибн Зияд, къатлиамдан сагъ къуртулгъанларны 
Шамда олгъан Йезидке йиберди. Эсирлер Шамда биркъач кунь ту- 
тулгъан сонъ бир къорума озгъармасынен Мединеге йиберильген 
эди. 

Ислям тарихынынъ энъ буюк вакъиаларындан Кербеля, бу- 
тюн Мусульманларны теренден кедерлендирген. Бу вакъиадан 
къыскъа вакъыттан сонъ ортагъа чыкъаджакъ арекетлернинъ ма- 
начыгъы олгъан. Шииликнинъ ортагъа чыкъмасында ве яйылма- 
сында муим роль ойнагъан. Ислям тарихы боюнджа даима музаке- 
ре этильген ве чешит дегерлендирмелер япылгъан. 

Абдуллах Ибн Зубейр вакъиасы 

АбдуллахИбн Зубейр, Зубейр Ибн Аввамнынъ огълудыр. 
Муавиенинъ сагълыгъында Йезиднинъ тахт мирасчысына биат 
этмеген. Халифелик макъамына кечкен сонъ да онынъ биат этме- 
сини истемеген ве Меккеге къачкъан. Кербеля вакъиасындан сонъ 
да Йезидке къаршы кельгенлернинъ ёлбашчысы олгъан. 

Йезид, Кербеля вакъиасындан сонъ, аякълангъанМединелилер 
устюне бир орду йиберди. Бу орду Харре дженкинде Эмевий укюме- 
тине къаршы исьян эткен Мединелилерни енъди. Да сонъ Меккеге 
кетти. Орду командирининъ ёлда ольмесинден сонъ ерине кечкен 
Хусайн Ибн Нумейр Меккени сарды. Эки ай къадар девам эткен 
муасара, Йезиднинъ олюм хабери себебинден токътатылды (683). 
Йезиднинъ ольгенини хабер алгъан Абдуллах Ибн Зубейр халифе- 
лигини илян этти. 

Сурие, башта Йезиднинъ огълу Муавиеге, сонъра онынъ оль- 
месинен де Мерван бин Хакемге биат этти. Эмевий укюметинде 
эки халифенинъ бири-бирининъ артындан ольмесинен мейдангъа 
авторитет бошлыгъы кельген. Бу себептен Сурие чевресиндеки 
базы болюклер биле Абдуллах Ибн Зубейрге биат этмеге азырлан- 
дылар. Амма Мерван Ибн Хакем къыскъа вакъытта вазиетке аким 
олды. 

Мервандан сонъ Эмевий тахтына онынъ огълу Абдульмелик 
кечти. Онынъ тахткъа кечкен вакъытта Хиджазгъа ве Иракъкъа 
Абдуллах Ибн Зубейр, Сурие, Филистин ве Мысыргъа Абдульмелик 
Ибн Мерван аким эди. Ислям дюньясы экиге болюнген эди. 
Абдуллах Ибн Зубейр, къардашы Мусабны Басра валиси япты. 
Мусаб, эм Абдулах Ибн Зубейрнинъ къолындан Куфени алгъан 
ве эм де Абдульмелик Ибн Мерваргъа баш котерген Мухтар эс- 
Сакъафийни 687 сенеси енъип ольдюрди. 

Абдульмелик Ибн Мерван 691 сенеси Абдуллах Ибн 
Зубейрнинъ Иракъ валиси олгъан Мусаб Ибн Зубейр узерине 
бир орду йиберди. Бу дженкте Мусаб енъильди ве ольдюрильди. 
Бойлеликнен, Хиджаздан гъайры бутюн виляетлер Абдульмелик 
Ибн Мерваннынъ укюметине кирди. Бундан сонъ 692 сенесининъ 
башларында Абдульмелик Ибн Мерван аман Хаджадж Ибн Юсуф 
эс-Сакъафийни Меккеге Абдуллах Ибн Зубейр устюне йиберди. 
Хаджадж Меккени сарды ве манджыныкъларнен ташкъа тутты. 
Алты ай девам эткен муасарада мусульманлар къыйын вазиет- 
те къалдылар, ашлары битти. Абдуллах Ибн Зубейрнинъ тараф- 
тарлары оны ташлап кетмеге башладылар. Янында пек аз аскери 
къалды. Абдуллах анасы Әсма бинти Эбу Бекирнинъ тавсиесини 
динълеп, теслим олмады ве къараман киби дженклешип ольди 
(692). Абдуллах Ибн Зубейр, Ислям дюньясынынъ ярысына якъын 
болюминде он йыл халифе олып укюм эткен. 

Фетихлер ве ислям Ьжогърафиясынынъ пейда алмасы 

Эмевий Девлетининъ къуруджысы Муавие Ибн Эбу Суфьян 
улькеде тынчлыкъны теминлеп, фетихлерни янъыдан башлатты. 
Онынъ вакътындаки фетихлер әсас учь тарафта топлангъан. 

Анадолу ве Эрменистан: 

Сурие ордулары Византия акимлигинде олгъан Анадолу ве 
Эрменистан топракъларына сеферлер тертип эттилер. Анадолугъа 
къаршы сеферлер яз ве къыш айларында йылда эки кере япыла эди. 
Бу сеферлернинъ асыл гъаеси Византиянынъ пайтахты Стамбул 
эди. Стамбул муасарасы даа Муавие девринде керчеклешти. 
Анадолугъа япылгъан сеферлер ве Стамбулгъа къаршы уджюмлер 
Муавие деврининъ сонъуна къадар девам этти. Бу вакъытта Родос 
ве базы адалар алынды. 

Хорасан, Маверау’н-нехир ве Синд (бугунъки Пакистан) болю- 
клери: 

Бу болюклерде Иракъ ордулары фетихлерге девам этти. 
Хорасаннынъ бир болюми, Тохаристан ве Къухистан алынды. 
Сиджистандаки аскерлер, больгедеки базы шеэрлерни алды. 
Къабильге къадар кирдилер ве бу ерни фетих эттилер. Джейхунны 
кечип Бухараны къолгъа алдылар. 

Шималь Африка: 

Амр Ибн Аснынъ акимлигинде Мысырда азырлангъан орду- 
лар Шималь Африкада фетихлер япкъан. Укъбе Ибн Нафий та- 
рафындан япылгъан фетихлернен, Шималий Африкада ве атта 
Африканынъ ички больгелеринде муим фетихлер япылды. Укъбе, 
аскерий гарнизон шеэри олгъан Къайраванны къурды. Онынъ 
вакътында Берберилернинъ Ислямгъа кирмеси тезлешти. Амр Ибн 
Астан сонъ Мысыргъа вали тайин этильген Муавие Ибн Худейдж 
вакътында да фетихлер девам эткен, биринджи кере денъизден 
Сиджилья адасына сефер япкъан. 

Асияда япылгъан фетихлер 

Йезид девринде ичеридеки къарышыкълыкълар себебинен 
тешкилятлы оларакъ япылгъан фетих арекетлерине расткелинмей. 
Онынъ девринде Укъбе бин Нафи озь гъайретлеринен Шималь 
Африкада базы фетихлер япкъан. Мерван Ибн Хакем вакътында 
да кене айны себеплери ичюн фетихлерде бир янъылыкъ олмагъ- 
ан. 

Абдульмелик Ибн Мерван заманында, Хорасанда, Византия 
топракъларында ве Шималь Африкада даа эвель фетих этиль¬ 
ген топракъларнынъ эски саиплери, ульке ичинде олгъан дава- 
лардан файдаланып, эски топракъларыны алмагъа башладылар. 
Абдульмелик Ибн Мерван ульке ичинде тынчлыкъны теминлеген- 
ден сонъ ордуларыны Византия акимлигинде олгъан топракълар- 
гъа йибермеге башлады. Бу ордулар Къайраван ве Къартаджа киби 
даа эвель джойгъанлары базы меркезлерини къайтарды. Янъы 
базы ерлерини де фетих эттилер. Абдульмелик Шималь Африкада 
Византия акимиетини йыкъты. Бу арада Хорасан ве Анадолудаки 
Византия топракъларында да низам къойды. Абдульмелик Ибн 
Мерван заманында олгъан бу мувафакъиетлер, Велид девринде- 

ки фетихлери ичюн бир темель олды. Абдульмелик ичериде ол- 
гъан исьянларны да бастырды. Ольгенинде огълу Велидке, Атлас 
Океанындан Джейхун озенине къадар кенъ топракъларгъа аким 
олгъан кучьлю бир девлет къалдырды. 

Абдульмелик девринде гъарп тарафларынынъ умумий ва- 
лиси Хаджадж эди. Хаджадж Хорасан губерниясына къойгъан 
Кутейбе Ибн Муслимни Тюркистаннынъ фетихинен вазифелен- 
дирди. Кутейбе тюрк-арап сынъыры къабул этильген Джейхун 
Озенини кечип Мавераун-нехирге кирди (705). Кутейбе бу больге- 
де Бейкент, Бухара ве Самаркъант киби тюрк шеэрлерни алдылар. 
Энъ сонъунда Фергана-Къашгъар шеэрлери арасында олгъан тид- 
жаретни алмакъ макъсадынен сеферге чыкъты. Базы мувафакъи- 
етлер къазанды. Амма Халифе Сулеймангъа исьян этти ве нетид- 
жеде вазифеден алынып ольдюрильди. Тюркистанда юз йыл девам 
эткен тюрк-арап курешлери эснасында тюрклер, эр фырсатта ара- 
пларгъа къаршы топракъларыны къорчаладылар. Арап миллет- 
чилиги япкъан базы Эмевий идареджилери больгедеки тюрклерге 
мусульман олмаларына рагъмен агъыр вергилер юкледилер. 

Бу арекетлер себебинен больгедеки Эмевий фетихлери къа- 
лыджы олмагъан ве тюрклернинъ Ислямгъа киришлери кечиккен. 

Велид Ибн Абдульмелик девринде 711-712 сенелери Мухаммед 
Ибн Къасым командирлигинде Эмевий аскерлери тарафындан 
Синд әтрафы фетих этильген эди. Больгеде олгъан эски ялыбою ше- 
эри олгъан Дейбулун фетихинде мусульман араплар, Хиндистанда 
биринджи кере тесирли бир силя олгъан манджыныкъны къул- 
ландылар. Шеэрнинъ алынмасындан сонъ мусульман олмагъан- 
ларгъа сербестлик берильди ве булар зыммий статусында къор- 
чаландылар. Бойлеликнен Ислямиет, Индистаннынъ тюбюндеки 
къытагъа кирди. 

Велид девринде Тарыкъ Ибн Зияд 711 сенеси бир ордунен, 
сонърадан озь адынен анъыладжакъ олгъан Джебели’т-Тарыкъ 
Богъазыны кечип Испаниягъа кирди. Келеджек йылы Муса Ибн 
Нусайр бир ордунен Испаниягъа кечип фетихлерге девам этти. 
Бу фетихлер нетиджесинде Ислям дюньясынынъ сынъырлары 
Тюркистандан Франция ичине, Анадолудан Индистан сынъырла- 
рына къадар кенъишлеген. Кене Велид девринде Анадолу сефер- 
лерининъ командири Меслеме Ибн Абдульмеликнинъ фетихлери- 
нен толудыр. 

Сулейман Ибн Абдульмелик девринде Меслеме Ибн 
Абдульмелик реберлигинде Эмевий ордусы Стамбулны муаса- 
ра эткен, лякин Сулейман ольгенинен ерине кечкен Омер Ибн 
Абдульазиз тарафындан мусара токътатылып орду арткъа къайт- 
къан. 

Муса Ибн Нусайрдан сонъ Эндулюстеки Эмевий ордулары 
командирлигине кетирильген Хур Ибн Абдурахман эс-Сакъафий, 
717-718 сенелери Пирене Дагъларыны кечип, Франция ичине му- 
вафакъиетли сеферлер тертип этти. Бу уджюмлер даа сонъ девам 
эттирилип мувафакъиетли нетиджелер алынды. 720-721 сенелери 
мусульманлар Шималь Африкадан Сиджилия Адасына ильк се- 
ферлерини тертип эттилер. 

Халифе Хишам заманында Маверау’н-нехир губерниясы тай- 
ин этильген Наср Ибн Сейяр, даа эвель Кутейбе Ибн Муслим тара¬ 
фындан фетихэтильген топракъларнынъ чокъусыны текрар фетих 
этти. Эрменистан валиси Джеррах Ибн Абдуллах Хазарларнен ку- 
реш этти. Хишам эмджесининъ огълу ве Азербейджан, Эрменистан 
ве эль-Джезире валиси Мерван Ибн Мухаммед Кафкасияда фетих- 
лер япты. Халифе Хишам 726 сенесинден башлап Анадолугъа се¬ 
ферлер тертип этти. Айны йыл Къайсериге етип баргъан Меслеме 
Ибн Абдульмелик, бир йыл сонъ Изник дживарына къадар барды. 
Хишам тарафындан 730 да Эндулюс губерниясына тайин этильген 
Абдуррахман эль-Гъафики, Пиренелерни ашып, догъру шимальге 
девам этти. Анджакъ онынъ реберлигинде олгъан аран аскерле- 
ри иле Чарлес Мартелин эмириндеки френк аскерлери арасында 
олгъан Беляту’ш-шухеда (пуватия) дженкинде мусульманлар енъ- 
ильди ве Абдуррахман эль-Гъафики шеит тюшти (732). Бу джен- 
ктен сонъ мусульманларнынъ гъарптаки дженклери битти. 

Эмевийлер деврининъ сонъунда Ислям дюньясы гъарпта 
Атлантик Океанындан Испаниянынъ Пиреней Дагъларына, 
шаркъта да Китай ве Индистангъа къадар узана эди. 

ИчериЬеки меселетр 

Эмевийлер Деврининъ әсас ичеридеки меселелеринден бири 
къабиле курешлери ве бу курешлернинъ укюметке тесир этме- 
сидир. Эмевий халифелерининъ Суфьяние сойы, укюметлерини 
даа чокъ эвельден Суриеге ерлешкен Йемен асыллы Кельб къа- 

билесине эсаслангъан эди. Мерван бин Хакем ортагъа чыкъкъан. 
Кельбилер Мерванны, Къайслылар исе Абдуллахны дестеклеген 
эди. Сулейман Ибн Абдульмелик девринде укюмет ичинде дженюп 
араплары тесирли олгъан. Бу халифеден башлап къабилелерден 
бири, ачыкъ оларакъ ишнинъ башына кечкен девлет бышлыгъы- 
нынъ янында ер алгъан. Башкъалары да къаршы кельгенлернен 
къалып эзильгенлер. Омер Ибн Абдульазиз къабиле курешле- 
рини ёкъ этмеге тырышкъан. Йезид Ибн Абдульмелик девринде 
исе къабиле курешлери текрар ортагъа чыкъкъан. Шималь ара- 
пларынынъ элинде олгъан девлет реислиги Йеменли къабилелер 
узеринде баскъы япмагъа башлагъан. Йеменли къабилелернинъ 
къол тутувынен исьян эткен Йезид Ибн Мухеллеб ёкъ этильген. 
Сонъунджы Эмевий халифеси Мерван Ибн Мухаммед исе кучюни 
шималли къабилелерден алгъан. 

Эмевийлер Деврининъ муим бир ичеридеки меселеси де джид- 
дий къаршы кельген группалардан бириси олгъан хазрети Али 
тарафтарлары эди. Олар Халифеликте хазрети Али сойынынъ 
акъкъы олгъаныны айга эди. Хазрети Алининъ тарафтарлары, 
Муавие Ибн Эбу Суфьян заманындан башлап, Эмевий Девлетине 
къаршы олгъанлар ве заман-заман аякълангъан эди. Муавие, озь 
девринде фааль бир арекет косьтермеген. Оларны даима тешкер- 
ген ве оларны исьянджы олмакътан чыкъаргъан. Муавие булар¬ 
дан бир къысмыны дипломатик ёлларнен, бир къысмыны да шид- 
детликнен тесирсиз алгъа кетирген. Меселя Фаристе хазрети Али 
адына курешкен ве бабасы белли олмагъан Зияд Ибн Эбихни, Эбу 
Суфьяннынъ несебине къошып, къардашы илян эткен ве зарар¬ 
сыз алгъа кетирген. Хутбелерде хазрети Алиге акъарет этилювине 
къаршы чыкъкъан Худжр Ибн Адий башында олмакънен берабер 
базы Али тарафтарлары исе онынъ девринде ольдюрильген эди. 

Мухтар Ибн Эби Убейд эс-Сакъафий, хазрети Али сойы¬ 
нынъ акъларыны къорчалагъаны иддиасынен арекетке кечкен ве 
Эмевийлерге къаршы исьян эткен. Анджакъ онынъ бу арекети 
хазрети Алининъ сойы ве тарафтарлары тарафындан самимий ко- 
рюльмеген ве онъа даима шубе иле бакъылгъан. Йезид девирин- 
ден башлап, Эмевийлерге къаршы арекетлернинъ ичинде олгъан 
Мухтар, башта Абдуллах Ибн Зубейрнен берабер арекет эткен, бе- 
клеген алякъаны корьмеген сонъ, онъа да къаршы арекетке кеч¬ 
кен. Куфе, Азербайджан, Исфахан ве Мусул киби ерлерни алгъан. 

Даа сонъ исе Эмевий халифеси Абдульмелик Ибн Мерван ичюн де 
телюкели олмагъа башлагъан. Мухтар Ибн Эби Убейд, 687 сенеси 
Мусаб Ибн Зубейр тарафындан ольдюрильген. 

Эмевийлер заманында хазрети Хусейиннинъ торуны ЗейдИбн 
Али, Хишам Ибн Абдульмелик заманында исьян эткен ве ольдю¬ 
рильген (740). Ондан сонъ якъалангъан огълуЯхъяИбн Зейд де ба- 
басынен айны нетиджени пайлашкъан (743). Бу арада исьян эткен 
ДжаферИбн Эбу Талибнинъ торунларындан Абдуллах Ибн Муавие 
де зарарсыз алгъа кетирильген ве даа сонъ ольдюрильген (746). 

Эмевийлер Деври Хариджийлернинъ исьянларынен ве девлет- 
нинъ бу исьянларны бастырмакъ ичюн алгъан тедбирлери нетид- 
жесинде мейдангъа кельген дженклернен толудыр. Бу исьянлар, 
Эмевийлер ичюн муим ич меселелер олды. Муавие заманында, ху- 
сусан Куфе ве Басра губернияларынынъ алгъан серт тедбирлери- 
нен исьянлар бастырылды. Муавие айрыджа хазрети Али тараф- 
тарларынынъ Хариджийлерге душманлыгъыны фырсат билип, бу 
эки группаны бири-биринен уруштырды. Факъат, не къадар джен- 
клерде ольдюрильмекнен сайылары аз олса биле, аятта къалгъан 
Хариджийлер ве группагъа янъы къошулгъанлар девамлы ин- 
тикъам алма ёлуна кеттилер. Хариджийлер бир ара Абдуллах Ибн 
Зубейрни дестекледилер. Лякин онынъ фикирлерини дестеклеме- 
генини, хазрети Осман, хазрети Али, Зубейр Ибн Аввам ве Тальха 
Ибн Убейдуллах акъкъында яхшы къанаат ташыгъаныны бильген 
сонъ бундан вазгечтилер. 

Мерван б. Хакем ве Абдульмелик б. Мерван девирлеринде 
башта Иракъ, сонъ Иранда ве Аран Ярымадасынынъ чешит боль- 
гелеринде олгъан Хариджий исьянлары, Эмевийлернинъ кучьлю 
валиси Хаджадж ве дигер командирлер тарафындан бастырылды. 
Башкъа къаршы группаларгъа олгъаны киби Хариджийлерге де 
алякъа косьтерген ве дертлерини динълеген Омер Ибн Абдульазиз 
заманында Хариджийлер мемлекетнинъ чешит ерлеринде япкъан 
арекетлерини токътатып онъа биат эттилер. Эмевийлернинъ сонъ- 
ки вакъытларында эскиси къадар телюкели олмасалар да, девлет- 
нинъ зайыфламасыны корюп исьянларыны яйгъынлаштырдылар. 
Исьянлар Шималь Африкагъа къадар узанды. Бу ерде 720 сене¬ 
си башлагъан Хариджий исьянлары йигирми йыл сонъ яйгъын- 
лашты ве больгеде чокъ телюкели олды. Айрыджа Хариджийлер, 
Эмевийлер Девринде чешит фиркъаларгъа айырылдылар. 


88 



Базы мешур инсанларнынъ ве командирлернинъ исьяны, 
Эмевийлер Деврининъ муим ич меселелери арасында ер алыр. 
Эмевий командирлеринден Харис Ибн Сурейдж, девлетнинъ ис- 
лямны къабул эткен ерли халкътан верги алмагъа девам этмесине 
ве арап олмагъан мусульманларгъа экинджи сыныф инсан муаме- 
леси япмасына къаршы чыкъып Хорасанда исьян этти. Больгедеки 
мусульман олмагъан ерли халкънынъ, чешит Арап къабилелери- 
нинъ ве Тюрклернинъ дестегини алды. Мурджие мезхебини яй- 
магъа тырышты. Харис он йылдан зияде Эмевий губернияларынен 
дженклешти. Бу арада Эмевийлерге къаршы исьян эткен Джудей 
Ибн Али эль-Кирманий адлы бир шахыс иле башта анълашты, ля- 
кин сонъ аралары ачылды. Экиси арасында олгъан дженкте Харис 
Ибн Сурейдж ольди (746). 

Эмевийлерге къаршы исьян эткен башкъа бир шахыс да 
Ибнуль-Эшастыр (Абдуррахман Ибн Мухаммед). О даа эвель 
Эмевий тарафтары эди. Сонъ Абдуллах Ибн Зубейрни дестекле- 
ди. Даа сонъ текрар Эмевийлерге къошулды ве оларнен берабер 
Хариджийлернен дженктлешти. Рей губерниясына къоюлды. Оны 
бир ордунен шаркъкъа фетихке йиберген Хаджаджгъа ве Эмевий 
укюметине къаршы исьян этип халифелигини илян этти. Эмевий 
укюметинден мемнюн олмагъан бутюн группаларны әтрафында 
топлады. Хаджадж йиберген ордуларны енъип, Иракъкъа кирди, 
Басра ве Куфени алды. Анджакъ 701 сенеси мейдана кельген джен- 
клерде бири-бири артындан Хаджаджгъа енъильди ве бир даа 
озюни тонлап оламады. 

Эмевийлер Девринде ичеридеки меселелерден бири де аиле 
ичиндеки дава эди. Велиахт тайинлеринде терджихлер ве къарар 
денъиштирмелер ханедан менсюплери арасында чешит раатсыз- 
лыкъларгъа, ве атта олюмнен нетиджеленген вакъиаларгъа ёл 
ачкъан. II Велид, III Йезид Ибн Велиднинъ реберлик эткени бир 
исьян нетиджесинде ольдюрильген. III Йезиднинъ ерине кеч- 
кен Ибрахим Ибн Велид, онынъ халифелигини къабул этмеген 
Азербайджан валиси Мерван Ибн Мухаммед тарафындан тахттан 
тюшюрильген. Эмевий аилесинден Сулейман Ибн Хишам, Мерван 
Ибн Мухаммедке къаршы исьян эткен. Ханедан менсюплери ара¬ 
сында ортагъа чыкъкъан ачув, душманлыкъ, къавгъалар, губер- 
ния ве орду командирлери арасында да болюнмелерге ёл ачкъан. 

Тыш мунасебетлер 

Эмевийлер икътидаргъа кельгенинде Сасаний 
Императорлыгъы йыкъылгъан, бу девлетнинъ топракълары 
мусульманларнынъ акимиетине кирген эди. Бунынъ 
нетиджесинде, Дёрт Халифе Девринде башлагъан тюрк дюньясы 
ве Берберийлернен мунасебетлер, Эмевийлер Девринде 
тезлешкен, бу эки миллет буюк ольчюде Ислямгъа кирди. Бу 
вакъытта Ислям, Маверау-н-нехир, Синд (бугуньки Пакистан), 
Эндулюске (бугуньки Испания) къадар узангъан, улькенинъ 
сынъырлары Френкистан ичине, Кафкасиягъа ве Индистангъа 
къадар кенълешкен. Тюрклер ве Берберилер, даа сонъ 
Ислямиетнинъ яйылмасына ве Ислям медениетининъ мейдангъа 
келювинде муим ишлер япкъан эди. 

Хазрети Пейгъамбер вакътында башлагъан Византиянен му¬ 
насебетлер Дёрт Халифе вакътында девам эткен эди. Суриеде, 
Шималь Африкада, Акъденъиздеки адаларда ве Анадолудаки 
Византия топракъларында вазиет мусульманларнынъ файдасына 
инкишаф эткен. Бу янъылыкъ ве кенълешме Эмевийлер Девринде 
де девам этти. Эмевий ордулары 663 сенесинден башлап эр йыл 
Анадолугъа сеферлер япты. 668 сенесинден башлап Стамбул узе- 
рине биркъач кере япылгъан муасаралар мувафакъиетли олмады. 
Абдульмелик Ибн Мерван 685 сенеси ичеридеки курешлер себеби- 
нен Эмевий топракъларына уджюм эткен Византиянен барыш яп- 
магъа меджбур олды. Бу барыш пек девам этмесе де, энъ азындан 
ичеридеки меселелер себебинен болдыргъан Эмевийлер Девлети 

биркъач йыл сыкъынты яшамады. Абдульмелик Византиягъа тё- 
лемеге меджбур олгъан вергини, озюнинъ бастыргъаны паралар- 
нен тёлемек истегенде 695 сенеси бу барыш бозулды ве текрар да- 
валашма деври башлады. 

Йыкьылув 

Аббас огъуллары 718-719 сенелери Эмевий Девлетине къар- 
шы арекет башлады. Отуз йыл къадар къарарлылыкънен алып 
барылгъан арекет нетиджесинде 750 сенеси Эмевий Девлетини 
йыкътылар. Базы себеплер Аббасий арекетине ярдымджы олгъан, 
девлетнинъ йыкъылмасыны тезлештирген. Бу себеплерден базысы 
булардыр: 

1. Хазрети Али тарафтарларынынъ ве Хариджийлернинъ, 
Абдуллах Ибн Зубейрнинъ, Ибнул-Эшаснынъ, Харис Ибн 
Сурейджнинъ ве Йезид Ибн Мухеллебнинъ исьянлары девлет¬ 
нинъ кучюни зайыфлаткъан. Хусусан сонъ Эмевий халифеси 
Мерван Ибн Мухаммед вакътында Сурие, Иракъ, Хиджаз ве 
Хорасанда мейдана кельген исьянларнынъ бу мевзуда муим 
тесири олгъан. 

2. Шималь ве дженюп араплары арасындаки курешлер ве булар- 
гъа багълы исьянлар девлетни йыпраткъан. Аскерий система- 
нынъ къабиле темелине таянувы, халифелернинъ ве валилер- 
нинъ къабиле давалары ичинде ер алмасы къабиле курешлери- 
ни къызыштыргъан. Сонъки Эмевий халифесининъ шималли 
арапларына таянувы, бунъа багълы олып дженюп араплары- 
нынъ девлетке къаршы олмасы йыкъылувны тезлештирген. 

3. Эмевий халифелери араплардан башкъа, дигер мусульманлар- 
ны арапларнен бир тутмайып ве оларнынъ файдалангъаны 
базы акълардан махрум эткен. Араплар тышындаки мусуль- 
манлар девамлы къаршы группаларны дестеклегенлер ве энъ 
сонъунда, Эмевий Девлетини йыкъкъан Аббасий арекетине 
къошулгъан эди. 

4. Эмевий халифелерининъ чокъусыны диний аяттан узакъ олу- 
вы къаршы группаларнынъ козюне баткъан. Халифелернинъ 
эгленджеге меракълы олгъанлары ичюн девлетнинъ ишлерине 
джиддий бакъмагъанлар. Эмевий къорантасы арасында ич да- 
валар да девлетнинъ йыкъылышында роль ойнагъан себеплер 
арасындадыр. 

Сонъки Эмевий халифеси Мерван Ибн Мухаммед, Сурие, 

Иракъ ве Хиджазда мейдана кельген исьянлары бастырмакъ- 
нен огърашкъанда Хорасанда Аббасий арекети суретленген. 
Аббасогъуллары тарафындан арекетнинъ башына кетирильген 
Эбу Муслим, Хорасан ве чевресинде яшагъан халкънынъ Эмевий 
укюметине къаршы кельген бутюн инсанларнынъ дестегини те- 
минлеген. 747 сенеси арекетке кечкен. Устюне йиберильген Эмевий 
ордуларыны енъип, Иракъкъа къадар баргъан, 749 сенеси Куфени 
алгъан. Бу арада даа эвель бу ерге кельген Аббас аилесинден Эбу’ль- 
Аббас халифе илян этильген. Аббасий аилеси ве тарафтарлары 
улькенинъ эр тарафында укюметни къолгъа алгъан эди. Сонъки 
Эмевий халифеси Мерван Ибн Мухаммед, Эбуль-Аббаснынъ эм- 
джеси Абдуллах Ибн Али реберлигинде олгъан Аббасий ордусы- 
нен Зап сувы кенарында япкъан дженкинде енъилерек, Суриеден 
Мысыргъа къачкъан. Мерван, тутулып ольдюрильген. Бойледже 
шаркътаки Эмевий акимиети сонъуна етти. (750). 

ГъЛрБ (эндүлюс) ЭМЕВИЙЛЕрИ 

Эндулюс (бугуньки Испания), мусульманлар тарафындан 
711 сенеси алынгъан сонъ 750 сенеси къадар Эмевийлерге, бу та¬ 
рихтан 756 сенесине къадар да Аббасийлере багълы олгъан. 756 
сенеси къурулгъан Эндулюс Эмевийлеринден эвельки вакъыт- 
къа «Валилер Деври» айтыла. Бу девирде мусульман фатихлер 
Эндулюсни къулланып, Авропанынъ фетихини керчеклештирмек 
ичюн тырышкъан эди. Бунынъ нетиджесинде Френкистаннынъ 
дженюби мусульманларнынъ укюметине кечкен, атта 732 сене¬ 
си аран ордулары бугуньки Парижге пек якъынлашкъан эдилер. 
Анджакъ мусульманлар арасында мейдангъа кельген къабиле да- 
валары, бирликни ве ярдымлашмакъны бозгъан. Бу себептен фе- 
тих арекетлери токътагъан. 

Эмирлик деври 

Аббасийлер 750 сенеси гъарпта Эмевийлерни йыкъкъан сонъ, 
олардан аятта къалгъан Эмевий шехзаделеринден Абдурахман 
Ибн Муавие, Филистин ве Мысырдан кечип Шималь Африкагъа, 
андан да 755 сенеси Эндулюске кечти. Сонъки Эндулюс губерния- 
сынынъ бутюн маниаларына бакъмайып, 756 сенеси Къуртубагъа 
кирип, эмирлигини ве Эндулюснинъ багъымсызлыгъыны илян 
этти. Бойлеликнен, Эндулюсте 756-ндан 1031-не къадар, 275 сене¬ 
си девам этеджек янъы бир Эмевий девлетини къурды. 

Эндулюс Эмевий девлетининъ акимиет деври, 756-929 сенеле- 
ри арасында «Эмирлик», 929-1031 сенелери арасында «Халифелик» 
олмакъ узьре эки девирге айырылыр. Эмирлик деври де экиге ай- 
ырылыр: Сырасынен I Абдуррахман (756-778), I Хишам (788-796), 
I Хакем (796-822) ве II Абдуррахманнынъ (822-852) идареджилик 
эткенлери биринджи девирге, девлетнинъ къурулув йылларыдыр. 
Бу девирде эмирлик, бир тарафта Аббасийлер ве Френклернинъ 
чыкъарткъан исьянларынен огърашкъан эди. Эмирлик, Френклер 
ве Христиан Испаниялы къыраллыкъларынынъ Эндулюске яп- 
къан уджюмлеринден озюни къорчаламагъа меджбур къалгъан. 
Анджакъ асыл да дагъылма я да йыкъылма аляметлери косьтер- 
меген. Бу нокътада Эмевий идареджилери девлетнинъ девамлы- 
лыгъы мевзусында косьтергенлери азим ве къарарлылыгъынынъ 
буюк ролю олгъандыр. 

Бу вакъытта Эндулюсте икътисадий мевзуда муим янъылыкъ- 
лар кечти. Маденлер ишлетильмеге башланды, ёл ве копюрлер 

къурулды. Бостанджылыкъта гъарптан кетирильген янъы техни¬ 
калар къулланмагъа башланды. Истисал санайы инкишаф этти, 
тыш тиджарет артты. Икътисадий янъылыкъларгъа багълы олып 
мимарджылыкъта да алдгъа кетильди. Эмирликнинъ ильк мерте- 
бесинде ерли испаниялылар арасында ислям пек тез даркъалды. 
Тахминен учь ярым-дёрт миллион ерли халкънынъ чокъусы зор- 
ланмайып динте кирди. Бунынъ янында мусульман идареджилер- 
нинъ муляйим олгъанлары себебинден мусульман олмагъанлар да 
рааат яшады. 

Эмирликнинъ, Мухаммед (852-886), Мунзир (886-888) ве 
Абдуллахнынъ (888-912) башлыкъ олгъан йыллары исе экинджи 
девирдир. Бу йыллар да бурхан (кризис) йылларыдыр. Якълашыкъ 
алтмыш йыл девам эткен бу девирде укюмет къабилиетсиз ве тед- 
жрибесиз инсанларнынъ къолуна кечкен. Бунынъ нетиджесинде 
джемиетте къабилевий ве этник душманлыкълар олгъан. Фаркълы 
къабилелер ве миллетлер (Араплар, Берберийлер, Мувелледлер, 
Мустариблер) арасындаки къавгъалар. Христиан къыраллыкълар 
тарафындан да къызыштырылып, Эндулюсни даваларгъа алып 
баргъан. Истикърарсызлыкъ икътисаткъа зарар берген, вергилер 
топланамагъан. Бу себептен девлет хазинеси бошап къалгъан. 

Халифелик деври 

Абдуллахнынъ ерине торуны III Абдуррахман (912-961) кеч- 
ти. О, икътидаргъа кельгенинде ульке ички давалар, икътисадий 
тюшюв ве сиясий болюнмелер ичинде олгъан. III Абдуррахман 
башта меркезий укуметни тюзетти. Авторитетни озюнде топлады. 
Исьянджыларны укюметке багълады. Оларнынъ реберлерини то¬ 
нлап, Къуртубада меджбур этип тутты ве исьян меркезлерининъ 
янъыдан девлетке верги тёлемесини теминледи. Бу вакъытларда 
Шималь Африкада Шиий-Фатымий икътидары сурьатнен яйыл- 
магъа башлагъан эди. Ичериде олгъан исьянларны мувафакъиет- 
нен бастырып, бундан джесарет алгъан III Абдуррахман, 929 сене- 
си «Насыр лидиниллях» унванынен озюни халифе деп, илян этти. 
Бойлеликнен, «Эндулюс Эмевий Эмирлиги», «Эндулюс Эмевий 
Халифелиги»не денъишти. 

III Абдуррахман ульке ичинде бирлик ве тынчлыкъны темин- 
леген сонъ Фатымийлерге къаршы курешини башлатты. Шималь 
Африкада олгъан базы Берберий къабилелеринен иттифакъ янып 

мустакъилликни кенъишлетти. Шимальдеки Христиан ве Испания 
къыраллыкъларына къаршы сеферлер япып, оларны Эндулюс 
Эмевий Халифелигине верги тёлеген яндаш багъымсыз девлет 
алына кетирди. Ич парчаланмада муим роль ойнагъан Аран къа- 
билелери арасындаки ракъипликни ёкъ этти ве девлетнинъ къа- 
пуларыны бутюн инсанларгъа ачты. Башкъа тарафтан эгитимни 
яйды ве Къуртубаны чешит тюрли мимарий эсерлернен донатты. 
Онынъ девринде хазиненинъ сермиясы артты. Бумувафакъиетлер 
III Абдурахманнынъ шуретини арттырды. Византия ве Германия 
императорлары эльчилер йиберип, о иле сиясий мунасебетлер 
къурдылар. 

III Абдуррахман ольгенинен ерине огълу II Хакем кечти (961). 
Онынъ девринде даа эвель олгъан сиясий истикърар девам этти. 
Испания къыраллыкъларына къаршы къазанылгъан устюн- 
лик сакъланылды. Билим ве санаатта базы янъылыкълар олды. 
Окъутув яйгъынлаштырылды. Факъыр талебелернинъ окъутул- 
масы ичюн тек Къуртуба пайтахтында 27 ятылыкъ мектеби ачыл¬ 
ды. Мектепте денъишик бильги фенлерине аит 400.000 китап ол¬ 
гъан, о куньки дюньянынъ энъ буюк девлет китапханелеринден 
бири къурулды. 

Йыкъылув 

II Хакемден сонъ Эндулюс Эмевий Девлетининъ башына даа 
пишкинлик чагъына кирмеген огълу II Хишам кечти. Бу вазиет, 
девлетнинъ энъ устюнде олгъан ве муим макъамында бир автори¬ 
тет бошлыгъыны мейдангъа кетирди. Бу бошлыкъны толдырмакъ 
ичюн башкъа шуретли инсанлар ве аскерий идареджилер арасында 
рекъабет ве куреш башлады. Бу куреште гъалебе чыкъкъан Йемен 
асыллы Амирий аилеси, халифеге аит векялетлерни къулланды. 
Амирий аилеси Эндулюстеки сиясетни даа отуз йыл девам эттир- 
дилер. Анджакъ сонъунда халифелик макъамына козь этмелери 
узерине Эмевийлернен араларында давалар чыкъты. Сонъунда 
Амирийлер икътидарны гъайып эттилер. Эмевий тарафтарлары- 
нынъ бу ханеданнынъ девамы ичюн башкъа кечирген инсанлары 
къарышыкълыкъны токътатып оламадылар. Укюметни текрар ал- 
гъан Эмевийлер бу сефер озь араларында икътидар къавгъасына 
кирдилер. Йигирми йыл девам эткен бу куреш, меркез идаренинъ 
виляетлер устюндеки контролюни тамамынен ёкъ этти. 

Бу дженклерден безген Къуртуба пайтахтынынъ итибарлы 
кимселери 1031 сенеси бир арагъа келип, халифеликни ёкъ этмеге 
ве Эмевий сойындан олгъан эр кесни шеэрден чыкъармагъа къарар 
берди. Идарени, итибарлы кимселерден оладжакъ бир шуранынъ 
вазифеленювине къарар бердилер. Бойлеликнен, Эндулюс Эмевий 
Девлети йыкъылды. Бу адиселерден сонъ Эндулюс дагъылма деви- 
рине кирди. Эр шеэр мустакъиллигини илян этти ве бирер кучюк 
девлетчикке (Мулюк’ут-Таваиф) чевирильди. 

Эмевийлерден сонъ Эндулюс (1031-1492) 

Мулюкут-Таваиф девринде эр бейлик Эндулюснинъ бирли- 
гини дегиль, озь барлыгъыны сакъламагъа тырышты. Айрыджа 
фырсат тапый, сынъырларыны къомшу девлетлерге къаршы 
кенълештирмеге башлады. Нетиджеде бейликлер арасында къан- 
лы дженклер мейдангъа кельди. Бу фырсатны бильген Испания 
къыраллыкълары, хусусан Кастилия Къыраллыгъы бир тарафтан 
бейликлер арасындаки дженклерни яхшыджа къызыштыраракъ, 

башкъа тарафтан Эндулюс топракъларына уджюмлер тертип этти. 
Сонъунда 1085 сенеси улькенинъ Къуртубадан сонъ экинджи 
буюк шеэри Тулейтула мусульманларнынъ элинден алынып ёкъ 
этильди. 

Эндулюс идареджилери топракъларыны къорчалап оламагъ- 
аны себебинден Шималь Африкада кучьлю бир девлет къургъан 
Мурабытлардан ярдым истеди. Мурабытлар Эндулюске кечип, эм 
Христиан телюкесини токътаттылар эм де бейликлерни йыкъып 
Эндулюсни идаре эттилер. Эндулюсте Мурабытлар акимиети 1090 
сенесинден башлап 1147 сенесине къадар девам этти. 

Мурабытларнынъ йыкъылмасындан сонъ Эндулюснинъ има- 
есини Мурабытларнынъ ерине къурулгъан Муваххитлер алды 
(1147). Лякин 1228 сенеси Муваххитлер де йыкъылматъа башла¬ 
ды. 1228-ден башлап 1250 сенесне къадар Гъырната ве чевресинде- 
ки биркъач шеэрден гъайры Эндулюс топракъларынынъ тамамы 
Христиан укюметине кечти. 

Мусульманларнынъ элинде къалгъан Гъырната ве дживарын- 
да олгъан Гъырната Султанлыгъы башкъа адынен яни Насрийлер 
Девлети (1238-1492) къурулды. Насрийлер йымшакъ ве динамик 
тыш сиясет такъып эткенлери ичюн, къургъан девлетлерини эки 
ярым асыр яшатмакъны беджердилер. Амма ичеридеки давалар 
себебинен бу девлет де йыкъылды. Насрийлер тыш телюкеле- 
ринден къорчаланмакъ ичюн Шималь Африкадан да ярдым яла¬ 
мадылар. Сонъунда Кастилия- Арагон Къыраллыгъы 1492 сене¬ 
си Гъырнатаны ишгъал этти. Кастилия Къыралы Фердинанд ве 
апайы Къыраличе Изабелла Гъырнатаны теслим алгъанларында 
мусульманларнен бир анълашма япты. Бу анълашма иле олар- 
гъа, топракъларында раат яшап оладжакъларыны, джанларына 
ве малларына тийильмейджегини, динлеринден къайтарылмад- 
жакъларыны, ибадетлерини раат янып оладжакъларыны сёз бер- 
ди. Бойледже, Испанияда секиз асырдан берли девам эткен Ислям 
укюмети битти. 

Эндулюсте мусульмарнынъ ёкъ этилюви 

Кастилия Къыралы Фердинанд ве апайы Къыраличе Изабелла, 
Гъырнатаны теслим алгъанда, мусульманларнен япкъан анълаш- 
магъа беш йыл уйдылар. Сонъ исе кильсе менсюплерининъ къы- 
зыштырмасынен 1497 сенеси мусульманларны меджбурий хри¬ 
стианлаштырма фаалиетине башладылар. Мусульманларгъа йибе- 
рильген раиплер, олардан я христиан олмаларыны я да мемлекет- 
тен кетмелерини истей эдилер. 

Испания Къыраллыгъы 1526 сенеси бир ферман язып ульке- 
деки бутюн мусульманларны христианлыкъны къабул этмелери- 
ни илян этти. Айрыджа чешит больгелердеки мусульманларнынъ 
бири-бирине кетип кельмелерини, айванларны Ислямий усуллар- 
гъа коре кесмелерини, Мусульман ады ве унванларны къуллан- 
маларыны, балаларыны суннет эттирмелерини ясакъ этти. Кене 
1556-57 сенелеринде чыкъарылгъан бир ферман иле мусульман¬ 
ларнынъ 11 яшыны кучюк балаларынынъ кильсе мектеплерине 
берильмелерини, арапчанынъ ясакъ олгъаныны, къадынларнынъ 
христиан адетлерине коре кийинмелери, эвлерде арапча китаплар- 
нынъ олмамасы әмир этильди. Бу серт къарарлар къаршысында 
мусульманлар 1568-1570 сенелери арасында аякъландылар. Лякин 
бу аякъаланма бастырылды. 

«Инквизиция махкемелери» юкъарыдаки къарар ве эмир- 
лернинъ япылмасы ичюн сефербер олды. Ислям динине багълы 
олгъанындан шубеленильген кимселер джезаландырылдылар. 
Факъат бутюн бу баскъыгъа тюшкен инсанларнынъ гонълюнден 
Ислямны сильмеге етмегенини анълагъан Испания Къыраллыгъы, 
1609-1614 сенелери арасында тахминен беш юз бинъ мусульманны 
аман-аман бутюнлей Испаниядан узакълаштырды. 

АББАСИЙЛЕР 


Къурулув 

Аббасийлернинъ къурулувында япылгъын биринджи чалыш¬ 
малар, 717 сенеси Аббаснынъ торунларындан Али тарафындан 
башлатылды. 717 йылына къадар Аббаснынъ огъуллары ве торун- 
лары, сиясетте буюк роль ойнамагъан эди. Али де башында дедеси 
ве бабасы киби сиясетнен пек меракъланмады. Анджакъ, Эмевий 
укюметининъ озюни ве Аббасий аилесининъ башкъа азаларыны 
пайтахт Шамдан чыкъармасындан сонъ фикирини денъиштирди. 
Эмевийлернинъ, Алининъ ве якъынларынынъ укюметини къол- 
гъа кечиреджеклеринден къоркъкъанлары ичюн оларны чыкъар- 
макъ къарарыны алгъанлары анълашыла. 

714 сенеси Али Аббасий аилесинен берабер бугуньки Урдун 
сынъырлары ичинде къалгъан Хумейме коюнде ерлешти. Хумейме, 
Эмевий идареджилерининъ дикъкъатыны пек чекмеген, онынъ 
ичюн де гизли тешкилятланмагъа онъайтлы бир ер эди. Койнинъ 

бу хусусиетинден файдалангъан Али, Эмевийлерге къаршы 714 се- 
несинден башлап Аббасий арекетини бу ерде башлатты. 

Аббасий арекети башлагъаны вакъытта Эмевийлер бир сыра 
менфий адиселернен къаршылаша эди. Арап къабилелери арасын¬ 
да шиддетли дженклер яшамакъта эди. Сыффын дженкинден сонъ 
ортагъа чыкъкъан Хариджийлер, Эмевийлерге къаршы девамлы 
исьян алында эдилер. Хазрети Али тарафында олгъан группалар 
кет-кете кучьлене эди. Сонъки группадакилер тек хазрети Али со- 
юндан кельген кимселернинъ халифе оладжагъыны къабул эткен- 
леринден Эмевий укюметини къабул этмей эдилер. Бу себептен 
де базы больгелерде Эмевийлерни къыйынчылыкъкъа тюшюр- 
ген исьянлар чыкъара эди. Эхли Бейт тарафында олгъан фыр- 
къалар, чокъусы Шиа я да Шиийлер эди. Бутюн бу яшангъанлар 
Аббасийлернинъ ишлерини къолайлаштыра эди. 

Аббасий арекетининъ башлагъаныны хабер алгъан Али та- 
рафтарлары да Хумеймеге кеттилер. Бу ерде Эмевийлерге къаршы 
Аббасийлернен иттифакъ къурдылар. Эмевий душманы бу янъы 
ордунынъ лидерлигини Аббасийлер алдылар. 

Аббасийлер, бойлеликнен хазрети Али тарафтарларынынъ 
дестегини алгъан сонъ, 718 сенесинден башлап пропаганда яп- 
магъа башладылар. Куфе ве Хорасан, пропаганда чалышмалары- 
нынъ энъ тесирли япылгъан больгелери эди. 745 сенеси больгеге 
Аббасий аилесининъ темсильджиси олып Эбу Муслим Хорасаний 
йиберильди. Онынъ тамырлары Иранлы эди. 

Эбу Муслимнинъ Хорасангъа кетмеси, Аббасий арекети ичюн 
бир башланув нокътасы олды. О, Хорасанда арап къабилелери 
арасындаки даваларындан фырсат алып, 747-нде Аббасийлернинъ 
ихтилял байрагъыны ачты. Къыскъа вакъытта Эмевий ордусы- 
ны енъип больгеге аким олды. Бундан сонъ, 749 сенеси сентябрь 
2-нде Аббасий аскерлери Куфе шеэрине кирди. Сонъра 749 сенеси 
Аббасийлер, Куфеде о куньки лидерлери Эбу Аббасны халифе ола- 
ракъ илян эттилер. Эбу Аббас, халифе олып окъугъан ильк хут- 
бесинде, укюмет акъкъынынъ, тек Аббасийлерге аит олгъаныны 
айтты. 

Аббасийлер икътидаргъа еткенлерине къадар Шиийлернен 
къургъан бераберликни бозмамагъа дикъкъат эттилер. Анджакъ 
икътидарны къолгъа алгъан сонъ оларгъа тере чевирильдилер. 

Сонъ яваш-яваш Шиийлернинъ башында кельген лидерлерини 
ортадан ёкъ эттилер. 

Эмевий укюметини бутюнлей сильмек макъсадынен бир 
Аббасий ордусы Сурие узерине йиберильди. Эмевий ордусы 750 
сенеси январь 16 куню Зап озени кенарында Аббасий ордусына 
маниа олмагъа тырышса да япылгъан дженкте енъильди. Аббасий 
ордусы, Эмевийлернинъ пайтахты Дымашкъкъа кирди. Енъильген 
Эмевий укюмдары II Мерван, Мысыргъа къачмагъа меджбур олды. 
Анджакъ айны йыл Аббасий аскерлери тарафындан бу ерде якъ- 
аланды ве ольдюрильди. Бойледже, Эмевий девлети йыкъылды, 
онынъ ерини Аббасий девлети алды. 

Аббасийлер озь икътидарларыны къавийлештирмек ичюн 
Эмевий сойындан олгъанларны бутюнлей ёкъ этмесинден башла¬ 
дылар. Бунынъ нетиджесинде Эмевий сойындан чокъ инсан оль- 
дюрдилер. 

Аббасийлер Эмевийлерни йыкъмакънен берабер, Ислям дю- 
ньясында биринджи кере оларнынъ башлаткъаны салтанат укю¬ 
метини девам эттирдилер. Чюнки, ильк Аббасий халифеси Эбу 
Аббас ольмеден эвель ерине къардашы Эбу Джаферни велиахт 
тайин этти. Бундан сонъ Аббасийлернинъ башына кечькен отуз 
беш халифенинъ эписи, Эбу Джафернинъ союндан кельтен. 

754 сенеси Аббасий укюметининъ башына Эбу Джафер Мансур 
кечти. 

Мансур ишнинъ башына кельгенинде Аббасий укюметининъ 
темеллерини къавийлештирмек ичюн бир сюрю фаалиет япты. 
Халифелик макъамында козю олгъан ве оны къабул этмеген эмдже- 
си Абдуллахны Эбу Муслимнинъ ярдымынен ёкъ этти. Артындан 
да Хорасан больтесинде пек кучьлю олгъан Эбу Муслимни де ке- 
леджекте меселе чыкъарып оладжагъы эндишесинен ольдюртти. 
Башкъа тарафтан да Шиийлер, Аббасийлернинъ озьлерини къан- 
дырып, икътидарны алгъанларыны тюшюне эдилер. Бу фикир- 
лерден арекет этип, икътидарны алмакъ ичюн хазрети Алининъ 
огълу хазрети Хасаннынъ торунларындан Ибрахим ве къардашы 
Мухаммеднинъ реберлигинде якъаландылар. 662-663 сенелери ол¬ 
гъан бу исьянны Мансур пек серт шекильде бастырды. 

Мансур ичеридеки телюкелерни бойлеликнен ортадан ёкъ эт- 
кен сонъ, Диджле озенининъ къыйысында мешур Багъдат шеэри- 

НИ къурдурды. Бундан сонъ Багъдат эм гузеллигинен эм де меде- 
ниетлигинен къыскъа вакъытта дюньянынъ энъ парлакъ ве козьде 
шеэрлеринден бири олды. 

Мансур янъы укюметнинъ темеллерини сагъламлаштыргъан 
бу гъайретлеринен Аббасийлернинъ керчек къуруджысы оларакъ 
къабул этильмектедир. 

Аббасийлернинъ къурулувындан сонъраки тарих эки девир- 
ге айырыла. Биринджи девир, 750-847 сенелери арасыны ичи- 
не алмакъта. Мансур, Мехди, Харун Решид, Мемун, Мутасым 
ве Васыкъ киби халифелернинъ иш башында олгъаны бу вакъ- 
ыт, Аббасийлернинъ атта бутюн Ислям тарихынынъ «алтын 
чагъ»ы къабул этилир. Ислям медениетининъ къурулувы, даа 
чокъ бу вакъытта олгъан. Экинджи девир исе 847-ден башлап 
Аббасийлернинъ йыкъылгъан тарихы 1258-ге къадар девам этер. 
Бу девирде Аббасий Девлети баягъы такъатсызлашкъан. Бунъа 
багълы олып топракълары узеринде бирчокъ мустакъиль я да ян 
мустакъиль девлет ортагъа чыкъкъан. 



Укюмет структураларында мевалийлернинь^ кучьле- 
нюви 

Эмевийлер темельде бир аран девлетинден эди. Укюмет азала- 
ры даа чокъ арапларнынъ къолунда эди. Аран олмагъан мусуль- 

2 Мевалий - арап олмагъан мусульманлар. 

манлар, яни мевалийлер идарий, икътисадий ве ичтимаий бакъ- 
ымлардан араплар къадар итибарлы дегиль эдилер. Атта экинджи 
сыныф ватандаш муамелеси коре эдилер. Асылында олар мусуль- 
ман олгъанлары ичюн тек теорик оларакъ арапларнен бир акълар- 
гъа саип эдилер. Анджакъ ишнинъ озюнде вазиет фаркълы эди. 
Меселя олардан девлетнинъ келирлерининъ арттырылмасы макъ- 
садынен араплардан да чокъ верги алына эди. Атта мусульман ол- 
магъанларнынъ тёлеген вергиси, олардан да истене эди. Башкъа 
тарафтан дженклерте араплар суварий олып къошулгъанда, олар 
пияде олып вазифелендириле ве дженк тъаниметлеринден ара¬ 
плардан да аз пай алмакъта эдилер. Бу уйгъулама Эмевий укюм- 
дарларындан тек Омер Ибн Абдульазиз (717-720) тарафындан терк 
этильди. Онынъ олюминден сонъ, янъыдан эски вазиетке къайт- 
тылар. 

Эмевийлернинъ ерини Аббасийлернинъ алмасынен, араплар 
устюн ве сайлангъан макъамыны джойдылар. Мевалий иле арала- 
рындаки фаркъ кетти, атта мевалий арапларгъа къаршы устюнлик 
къазанды. Аббасийлернинъ къурулувында хусусан Хорасанлы ме- 
валийнинъ буюк бир ери ве ролю олгъан эди. Бунынъ нетидже- 
синде девлет биринджи къурулгъаны вакъыт, укюметте муим базы 
макъамлар мевалийден кимселерге кечти. Меселя, Аббасийлер 
арекетининъ энъ кучьлю адларындан бири олгъан Эбу Муслим 
мевалийден эди. Ильк Аббасий халифеси Эбу Аббас исе онынъ 
гольгесинде яшай эди. Халифе Мансур, онынъ ярдымынен базы 
исьянларны токътатып олды. 

Багъдатнынъ пайтахт олып къурулмасындан сонъ мевалий- 
нинъ тесири, даа яхшы корюльмеге башлады. Ильк Аббасий ха- 
лифелери, бу янъы пайтахтта Эмевийлерден чокъ Сасанийлерни 
орьнек алып, бир укюмет шекилини мейдангъа кетирдилер. 
Халифеликтен сонъ энъ тесирли макъам олгъан везирлик бойле- 
ликнен Аббасийлернинъ идарий тешкилятлары арасына кирди. 
Аббасий сарайында Фарсча унванлар къулланылып. Фарсча йыр- 
лар айтылмагъа башланылды. Бундан гъайры, Иран тюшюнджеси 
ве санаат анълайышы тесирини косьтерди. 

Аббасий укюметинде мевалий, къурулув йылларында олгъаны 
киби ондан сонъ да кучюни сакълады. Бунынъ энъ гузель орьне- 
ги Бермекийлер аилесидир. Бу аиле Иран тамырлы эди. Ислямгъа 
кирмеден эвель Буддист эдилер. Аиледен ильк мусульман олгъан 

Халит, Аббасий Девлети къурулгъанында Эбу Аббас тарафындан, 
мусульман олмагъанлардан алынгъан вергилернинъ топлангъаны 
муэссесе олгъан Дивану’ль-Харадж ве аскер айлыкълары иле багъ- 
лы муэссесе олгъан Дивану’ль-Дженуд башлыгъы олды. Халит, 
айны заманда халифенинъ шахсий кятиби эди. Булардан башкъа, 
Багъдат шеэрининъ къурулмасына файда кетирди, денъишик та- 
рихлерде Фарс ве Таберистан унванларыны да япты. 

Халиттен сонъ Бермекийлер аилесининъ башкъа менсюби 
олгъан Яхъя, чешит вазифелер япты. 775 сенеси Азербайджан ва- 
лиси олды. Мешур Аббасий халифеси Харун Решиднинъ шехзаде- 
лиги вакътында онынъ оджалыгъыны япты. Харун Решид халифе 
олгъан сонъ, оны везир тайин этип, озюнден сонъ улькенинъ энъ 
кучьлю идареджиси дереджесине юксельтти. Яхъя, узун бир вакъ- 
ыт улькеде икътидар кучюни тек озю къулланды. Яхъя иле бера- 
бер эки огълу Фазыл ве Джафер де укюметте сёз саиби олдылар. 
Фазыл шаркъ виляетлерининъ, Джафер исе гъарп виляетлери- 
нинъ валиси олып вазифе япты. Бойлеликнен, улькенинъ укюме- 
ти, Яхъянынъ огъуллары арасында болюнди. 

Яхъя он еди йыл везирлик япты. Бу вакъыт девамында укю¬ 
метте къавий икътидаргъа ве кучьке саип эди. Онынъ везирлик 
япкъаны Харун Решид деври (786-809), Аббасий Девлетининъ энъ 
парлакъ девири деп сайылды. 

Иранлы мевалийнинъ укюметтеки бу агъырлыгъы, араплар- 
нынъ озь реакциясына ёл ачты. Арапларнынъ реакциясы да ойле 
олды: халифелик макъамыны алмакъ ичюн Харун Решиднинъ огъ¬ 
уллары Әмин (809-813) иле Мемун (813-833) арасында чыкъкъан 
дженкте, анасы Иранлы олгъан Мемунгъа къаршы, анасы Аран 
олгъан Эминнинъ янында ер алып косьтердилер. Бу дженктен 
Мемуннынъ гъалебе чыкъмасы, арапларнынъ укюметтен бутюн- 
лей узакълаштырылмалары нетиджесине алып барды. Иран мил- 
летинден инсанлар везир я да командир олып укюметке кирди. 

Иранлылар киби мевалий ичерисинде олгъан тюрклер де 
Аббасийлер Девринде пек итибарлы мертебеге юксельдилер. 
Тюрклер, хусусан Мемун девринден башлап укюметте сёз саи¬ 
би олмагъа башлады. Мемун, халифелигининъ ильк йылларын- 
да чокъ иранлыларнынъ дестегини къуллана эди. Амма иранлы¬ 
лар идареде пек тесирли олмагъа башлагъан сонъ, тюрклернинъ 
де укюметтеки кучюни артырмагъа башлады. Халифелигининъ 

сонъки йылларында ордудаки тюрклернинъ сайысы 10.000 олды 
ве командир делегациясынынъ чокъусы тюрк командирлери эди. 

Мемуннынъ олюминден сонъ къардашы Мутасым (833-842) 
тюрклернинъ дестегинен халифе олды. О да чешит тюрк улькеле- 
ринден чокъ аскерлер кетирип, ордунынъ буюк къысмыны тюр- 
клерден япты. 836 сенеси Самара шеэрини къурып, тюрк аскер- 
леринен берабер халифелик меркезини анда кочюрди. Бойледже, 
892 сенесине къадар девам этеджек «Самара деври» башлады. Бу 
заман ичинде тюрк командир ве аскерлер, укюмет азалары узе- 
ринде агъырлыкъларыны косьтердилер. Булар Мутевеккильден 
(847-861) башлап истегенлерини халифе яна, истемегенлерини 
бу макъамдан узакълаштырабиле эдилер. Меселя, 861-де тахткъа 
отургъан халифе Мунтасыр, бир йылдан сонъ вефат эткен, ери- 
не КИМ кечеджеги боюнджа тартышма олгъанда, араларында Буюк 
Богъа, Кучюк Богъа ве Отамышнынъ булунгъан тюрк командирле¬ 
ри топландылар. Ве тек Мутасымнынъ союндан бирининъ халифе 
олабиледжегини бильдирдилер. Сонъра да онынъ торунларындан 
Ахмедке Мустаин унваныны берип, халифе оларакъ илян эттилер. 
Мустаинни тахттан узакълаштырып, ерине Мутеззни (866-869) ха¬ 
лифелик макъамына отурттылар. 

Мевалий, бир тарафтан укюметте кенъ имкянларгъа саип 
олып, башкъа тарафтан оларгъа берильген урьликтен файдала¬ 
нып, озьлерининъ араплардан даа устюн олгъанларыны анълат- 
къан эсерлер язды. Бунъа къаршы араплар да озь устюнликлерини 
къорчалагъан эсерлер язды. Бу эсерлерде тарафлардан эр бири, озь 
устюнликлери янында къаршы тарафнынъ айыпларыны да сай- 
ды. Аббасийлер Девринде ортагъа чыкъкъан бу адиселер, Шуубие 
Арекети деп адландырылгъан. 

Аббасийлернинь дин сиясети 

Аббасийлер, Эмевийлерден фаркълы олып динге якъын сия- 
сет козеттилер. Эр шейден эвель халифеликни диний бир макъам 
олгъаны, ве бу макъамнынъ да дёрт халифеден сонъ тек озьлери 
тарафындан темсиль этильгени фикиринде эди. Бу мевзуда кось- 
терген къанытларыдан бири, хазрети Пейгъамбернинъ акъраба- 
сы олмалары эди. Олар бу делильни даа чокъ Шиийлерге къаршы 
къуллана эдилер. Даа эвель белли олгъаны киби Шиийлер, хали- 
феликке хазрети Пейгъамбернинъ киеви олгъан хазрети Алининъ 

ве онынъ союндан кельгенлернинъ акъкъы олгъаны тюшюне эди- 
лер. Бу себептен олар да халифелик ичюн хазрети Пейгъамберге 
акъраба олмакъны бир делиль оларакъ къуллана эди. Анджакъ 
Аббасийлер, Пейгъамбер союнынъ къызы Фатма ве киеви Али ва- 
сытасынен дегиль де, эмджеси Аббастан девам эткенини айтып, 
Шиийлерге къаршы чыкътылар. 

Аббасийлер, халифелигине диний бир макъам олгъан фикирни 
ерлештирмек ичюн, хазрети Пейгъамберге акърабалыкъларындан 
башкъа, бу вазифенинъ озьлерине Аллах тарафындан берильгени- 
ни де айтмагъа башлады. Бу себепнен озьлерини «Аллахнынъ ер 
юзюндеки темсильджиси» я да «Аллахнынъ ер юзюндеки кольге- 
си» оларакъ таныттылар. Буйдан башкъа, мусульманларнынъ бир- 
лигини темсиль этмеге тек озьлерине аит олгъаны ве бу акънынъ 
къыяметке къадар озь эллеринде къаладжагъы фикирини ерлеш- 
тирмеге тырышты. 

Аббасийлер, динге берген эмиетлерини косьтермек ичюн, 
Ислям медениетинде эки муим шеэр къабул этильген Мекке ве 
Мединеге (Харамейн) айры бир алякъа косьтердилер. Меккеде 
Месджиди Харамны, Мединеде исе хазрети Пейгъамбернинъ 
Месджидини кенълештирдилер. Сув ихтияджыны къаршыламакъ 
ичюн къуюлар ачтырдылар. Бостанджылыкъны яймакъ ичюн ка¬ 
наллар яптырдылар. Хадж ёлларыны тамир этип эминли алгъа ке- 
тирдилер. 

Аббасийлер, къурулув вакътында Шиийлернен берабер арекет 
эткен олсалар да, икътидарны къолгъа алгъан сонъ Шиий фикир- 
леринден узакъ турдылар. Бунынъ ерине халкънынъ чокъусы- 
нынъ менимсеген Сунний анълайышыны дестекледилер. Сунний 
алимлерге якъын олдылар. 

Аббасийлер, Эмевийлерден фаркълы оларакъ, арап олмагъан 
халкънынъ Ислям динине кирмелерини тешвикъ эттилер. Олардан 
Эмевийлер Девринде алынгъан керегинден чокъ вергилерни алма¬ 
дылар. Укюмет азаларыны оларгъа да ачтылар. Бу сиясет нетид- 
жесинде Мысыр, Хорасан, Тюркистан больгелеринде мусульман 
олмагъанлар топланып, Ислям динине кирдилер. Бунъа багълы 
оларакъ, Эмевийлер Девринде нуфуснынъ чокъусы мусульман ол- 
магъанына къаршылыкъ, Аббасийлер заманында вазиет терсине 
къайтты. 

Аббасийлер, Ислям дюньясыны тыш уджюмлерге къаршы 
къорчаламакъны да дин сиясетининъ бир парчасы оларакъ корь- 
дилер. Хусусан Византиялыларгъа къаршы япылгъан аскерий се- 
ферлернинъ базыларына халифелернинъ озю де къошулгъан ве 
бойледже дженкке бергенлери эмиетни косьтерген эди. 

Аббасийлер, Эски Иран дин ве мезхеплерине менсюп инсанлар 
ве фыркъаларнынъ Мусульман олмалары ичюн чокъ гъайрет эт- 
тилер ве керек олгъанда оларны агъыр джезаландырдылар. 

Ички меселелер 

750 сенеси къурулып 1258 сенесинде йыкъылгъан Аббасий 
Девлети, беш юз йылдан зияде яшагъан аятында чокъ ички месе- 
лелернен къаршылашты. Бу меселелернинъ артында чокъ денъи- 
шик себеплер бар эди. Оларнынъ бир къысымы, халифе ким олад- 
жагъы мевзусында эди. Меселя, Харун Решидден сонъ огъуллары 
Әмин ве Мемун, халифелик макъамыны алмакъ ичюн бири-бир- 
лерине къаршы беш йыл куреш эттилер. IX асыр орталарындан 
башлап, халифе тайин этилювинде эм Аббасий сарайында шехза- 
делер аналарынынъ эм де тюрклернинъ ролю баягъы артты. Бунъа 
багълы олып халифелик тахтына энъ къабилиетли ве энъ ляйыкъ 
олгъанлар ерине, я къадынлардан энъ тесирли олгъанларнынъ 
огъуллары я да тюрклернинъ ляйыкъ корьген кимселери отуртыл- 
ды. Бу вазиет Аббасий ханеданынъ ичинде ве арапларнен тюрклер 
арасында базы къарышыкълыкъларгъа ве ички эсаплашмаларгъа 
себеп олды. 

Меселелернинъ бир болюми, укюмет меркезинден узакъ 
базы больгелердеки губераторларнынъ я да ерли реберлернинъ 
мустакъиллик истегинден къайнакълана эди. Меселя, Хорасан 
больгесинде Тахирийлер, Мысырда Толуногъуллары, Шималь 
Африкада Агълебийлер бойлеликнен ортагъа чыкъкъан эди. 

Башкъа бир дава себеби - Аббасийлернинъ элинден къуртул- 
гъан Эмевий союндан кельгенлернинъ Эмевий Девлетини текрар 
джанландырмакъ ичюн арекетке кечмелери ве исьян чыкъармала- 
ры эди. Нитеким Әмин иле Мемун арасындаки куреш девам эт- 
кенде, Эмевий союндан Али Ибн Халид исьян этип, Сурие узерине 
кетти ве бир вакъыт Сурие ве чевресини озюне багълады. Факъат, 
Аббасийлер, бу арекетни чокъ кенъишлемейип токътатмакъны ве 

ёкъ этмесине тырыштылар. 

Аббасийлер Девриндеки ички меселелер арасында ичтимаий 
ве икътисадий себеплер де бар эди. Басра ве чевресинде ортагъа 
чыкъкъан зенджилер арекети, бу киби меселелернинъ энъ дикъ- 
къат чеккенлериндендир. Бу больгеде тарлаларда ве тузлаларда 
чалышкъан чокъ зенджи къуллар чалышма шараитлернинъ агъ- 
ырлыгъындан шикяет этип, 870 сенеси хазрети Али союндан ол- 
гъаныны сёйлеген Али Ибн Мухаммед адлы бир инсаннынъ ре- 
берлигинде аякъкъа турды. Исьян къыскъа вакъытта яйылып 
Аббасий идареджилерини къоркъутмагъа башлады. Узун бир муд- 
жаделеден сонъ тюрк командир ве аскерлернинъ дестегинен 883 
сенесинде исьян бастырылды. 

Аббасий укюметини джиддий сыкъынтыгъа кирсеткен месе¬ 
лелер арасында мезхеп ве дин иле багълы базы арекетлер ве инки- 
шаф да бар эди. Келеджек мевзуларда бу меселелер даа кенъ анъла- 
тыладжакътыр. 

ҮКЮМЕТКЕ КЪЛрШЫ ЯПЫЛГЪАН 
ДИНИЙ-СИЯСИЙ ЛрЕКЕТЛЕр 

Шиийлернинъ исьянлары 

Аббасийлер Девринде корюльген диний сиясий арекетлернинъ 
башында, Шиийлер тарафындан чыкъарылгъан исьянлар кель- 
мектедир. Шиийлер, Аббасийлернинъ озьлерини алдатып икъти- 
дарны къолгъа алгъанларына инана эди. Бу себептен Мансур дев¬ 
ринде икътидарны алмакъ ичюн хазрети Алининъ огълу хазрети 
Хасаннынъ союндан кельген Мухаммед, буюк бир исьянгъа ребер- 
лик этти. Мединеде башлагъан исьян, къыскъа вакъытта Меккеге, 
андан да Басра ве чевресине яйылды. Бу виляетлерде Мухаммедке 
халифе оларакъ илян этильди. Анджакъ Аббасий кучьлери, бу 
исъянны пек серт бастырды. 

Мухаммеднинъ исьянындан тахминен черик асыр сонъ- 
ра, халифе Хадий (785-786) иш башында булунаракъ, 786 сенеси 
Мединеде кене хазрети Хасаннынъ торунларындан Хусейин Ибн 
Али Аббасийлерни танымагъаныны бильдирип аякъкъа турды. 
Аббасийлернинъ бутюн маниаларына рагъмен Медине ве Меккени 
козетювге алып, бу эки шеэрнинъ халкъыны озюни халифе этип 

танымасыны теминледи. Анджакъ Аббасийлер, Хусейин Ибн 
Алини ольдюрмекнен бу исьянны да бастырмакъны беджерди- 
лер. Исьянгъа къошулгъанлардан къачып джанларыны къуртар- 
гъанлар да олды. Булардан бири, Хусейиннинъ къардашы Идрис 
эди. Бугуньки Фаснынъ узеринде олгъан топракъларгъа ерлешкен 
Идристен сонъ онынънен аддаш олгъан огълу, Харун Решид зама¬ 
нында Идрисийлер Девлетининъ темеллерини аткъан. 

Халифе Мемун озюне тахтны алмакъ ичюн къардашы Эминнен 
япкъан куреш нетиджесинде, Мервде олгъан вакъытта бир ара 
озюнинъ ерине Эхли Бейттен Али эр-Рызаны велиахт тайин эт- 
мек истегенини айтты. Бу хаберни алгъан Багъдат пайтахтынынъ 
Шиийлери, хазрети Хасаннынъ союндан Ибрахим Ибн Мехдийни 
халифе оларакъ илян эттилер (17 июль 817). Бу вазиет, Аббасий 
укюметинде эки башлыкъ олмасына ве башкъа раатсызлыкълар- 
нынъ ортагъа чыкъмасына себеп олды. Мемуннынъ Багъдаткъа 
къайткъан сонъ Ибрахим Ибн Мехдий халифелик макъамыны 
къалдырмагъа меджбур олды. Мемун Али эр-Рыза иле багълы 
къарарындан да къайтты. Бойледже, Шиийлер икътидаргъа еткен- 
дже бир сыра беклентилери нетиджесиз къалгъан эди. 

Мутасым (833-842) халифелигининъ экинджи йылындаяни 834 
сенеси бу сефер хазрети Хусейиннинъ союндан кельген Мухаммед 
Ибн Къасым Хорасанда исьян этти. Аббасийлерни къабул этмей- 
ип халкътан озюне биат алмагъа башлады. Факъат Мухаммед Ибн 
Къасым Аббасийлернинъ Хорасан валиси Абдуллах Ибн Тахир та- 
рафындан тутулып халифеге йиберильди ве апис этильди. 

Хариджий арекетлери 

Эмевийлер Девринде Къурейш къабилесининъ акълары ве 
итибары арткъан эди. Бунъа къаршы чыкъкъан Хариджийлер 
сыкъ-сыкъ аякъкъа турмагъа башлагъан. Мевалийден олгъан- 
лар да бу инкишафкъа къошулгъан эди. Аббасийлернинъ мева- 
лийге сыджакъ бакъышы, Хариджийлернинъ бу инсанлар узе- 
риндеки тесирини азлаштырды. Амма кене де Хариджийлер, 
Эмевийлер Девриндеки къадар олмаса да Аббасийлер Девринде де 
базы исьянларгъа тешеббюс эттилер. Шималь Африка, Иракъ ве 
Хорасан бу исьянларнынъ мейдангъа келюв больгелери эди. Харун 
Решид вакътында, халифенинъ зулум ве акъсызлыкъ япкъаныны 
айтып, Мусул ве Кирманда олгъан Хариджий аякъкъа тургъаны. 

булар арасында энъ телюкели олгъаны эди. Халифе Мусул исья- 
ныны, биркъач сефер енъген сонъ къыйын бастырылды. Айны 
йыл Кирманда башлап Афганистангъа къадар узангъан башкъа 
Хариджий исьяны исе тек Мемун девринде токътатылды. 

ИсЛЯМГЪА кълршы ЯПЫЛГЪАН 
ДИНИЙ-СИЯСИЙ АрЕКЕТАЕр 

Аббасийлер Девринде эм укюмет эм де Ислямгъа къаршы базы 
муим арекетлер мейдангъа кельген. Бу арекетлернинъ аман-аман 
эписи де Иранда догътъан. Булар арасыда Муканна ве Бабек исьян- 
лары, Зердюштлик арекетлери энъ муим олгъандыр. 

Муканна исьяны 

Бу исьян Аббасийлерни икътидарыны зайыфлаштырмакъ 
ве Ислям динининъ даркъатылмасына маниа олмакъ ичюн эль- 
Муканна адлы бир Иранлы тарафындан Мервде башланды. О 
рухнынъ беденден беденге кирмеси манасына кельген анълайы- 
шыны яймакъта эди.О Аллахнынъ сырасынен Адем, Нух ве Эбу 
Муслимнинъ беденине киргенини, энъ сонъ да озь беденинде 
токътагъаныны иддиа эте эди. Бундан башкъа о, тарафтарлары- 
на Ислям ибадетлерини алып, Ислям динининъ харам къылгъан 
шейлерини элял къылгъаныны бильдирди. Эски Иран ишанчла- 
рындан олгъан Маздекийликке ляйыкъ оларакъ мал ве къадын- 
ларны эр кес ичюн ортакъ алгъа кетирди. Озюне чокъ тарафтар 
тапты. 

Халифе Мехдий (775-785) тарафтарлар сайысынынъ артмасы 
ичюн Муканнанынъ узерине орду йиберди. Муканна кирильмеси 
къыйын олгъан бир къалеге ерлешти. Аббасий ордусынынъ муа- 
сарасы девамлы оладжагъыны коререк, къуртулувнынъ мумкюн 
олмагъаныны анълагъан сонъ, аилеси ве тарафтарларынен бера- 
бер интихар этти. 

Бабек арекети 

Әмин иле Мемун арасындаки икътидар ичюн курешлери, баш¬ 
къа ерлерде олгъаны киби Азербайджанда да Ислямгъа къаршы 
олгъанларнен джиддий бир арекетнинъ чыкъмасына себеп олды. 
Бу арекет Бабек арекети деп беллидир. Бабекнинъ фикирлери 

Муканнанынъкине пек якъын эди. Муканнанынъ тарафтарларын- 
дан фаркълы тарафы, Бабекнинъ тарафтарлары арасында Къуран 
окъумакъ ве огренмек мумкюн эди.Тек намаз къылынмаз, ораза 
тутулмаз, ички ичильмез эди. Бу фикирлерни менимсегенлер айны 
заманда Хуремилер деп билинир. 

816 сенеси Азербайджан сынъырлары ичиндеки Беззде исьян 
эткен Бабек, чевредеки Мусульман халкъкъа уджюм этип, къадын 
бала демейип эр кесни ольдюрди ве малларыны алды. Исьянны 
бастырмакъ ичюн Азербайджангъа бири-бири артындан валилер 
тайин этильди. Валилернинъ бутюн гъайретлерине рагъмен Мемун 
девринде (813-833) исьян токътатылмады. Мемуннынъ ерине кеч- 
кен Мутасым (833-842), йигирми йыл девлетни мешгъуль эткен бу 
исьянны бастырмакъ ичюн Афшин, Инакъ ве Бешир эт-Тюркий 
киби тюрк командирлерини вазифелендирди. Узун курешлерден 
сонъ Аббасий кучьлери 838 сенеси Бабек булунгъан Безз шеэрине 
кирмесини беджерди. Бабекни якъалап асты. Бойледже, Аббасий 
укюмети муим бир ич телюкеден къуртарылды. 

ЗынЬыкълар (еретики) арекети 

Хазрети Омер девиринде Иран алынгъан сонъ, бирчокъ 
Иранлы Ислям динине кирмеге башлады. Анджакъ буларнынъ 
бир болюми корюниште Мусульман олгъан эди. Керчектен исе 
эски динлери олгъан Зындыкъларгъа я да Манихеистликке багъ- 
лы эди. Зындыкълар деп айтылгъан инсанлар аслы да Эмевийлер 
Деврининъ сонъунда, хусусан да Аббасийлернинъ ильк девринде 
Мусульман къылыгъы тюбюнде асыл ишанчларыны яймакъ ичюн 
бир такъым гъайретлер косьтердилер. Бу черчиведе френкистан- 
джадан арапчагъа терджиме эткен эсерлери ёлунен ве ляйыкъ му- 
итте шиир ве эдебиятны къулланып, озьлери акъкъында бильдир- 
меге тырыштылар. 

Аббасий идареджилери, зындыкъларгъа къаршы башындан 
башлап серт тедбирлер отькерди. Хусусан халифе эль-Мехдий 
(775-785) ве ерине кечкен огълу эль-Хадий (785-786) девирлеринде 
бу фыркъаларгъа къаршы серт курешлер япылды. Оларнынъ дю- 
нья бакъышыны сильмек ве мусульманлар арасында тесирли ол- 
маларына ёл бермемек ичюн мусульман алимлери мобилизациялы 
эди. Бу ёлнен мусульман алимлери тарафындан чокъ эсер ортагъа 
чыкъты. 

Меркезий идареден айырылув 

Аббасийлер, Асия, Африка ве Авропа къыталары узеринде 
чокъ больгеден мейдангъа кельген пек кенъ бир джогърафиягъа 
укюм эте эдилер. Амма, бу кенълик, Аббасийлер ичюн айны заманда 
бир риск къайнагъы эди. Чюнки бойле буюк бир императорлыкъ- 
ны аякъта тутый олмакъ ичюн меркезий укюметнинъ девамлы 
кучьлю олмасы ве кучюни ульке топракъларынынъ эр тарафында 
ис эттирмеси керек эди. Лякин заман-заман Аббасийлерде мерке¬ 
зий укюметнинъ кучюни джойгъан вакъыт да олгъан. Шиийлер, 
Хариджийлер, базы губераторлар озь больгелеринде кучьлю ве 
тесирли олгъан базы аилелер, меркезий укюметнинъ кучьсюзли- 
гинден файдаланып, хусусан узакъ больгелерде мустакъиль я да 
яндаш мустакъиль девлетлер къурмакъ ёлуна кеткен эдилер. 

Аббасийлерден ильк айырылув бу девлетнинъ къурулувы иле 
берабер олды. Янъы девлетнинъ биринджи девиринде, Эндулюске 
къачмакъны беджерген Эмевий шехзадеси Абдуррахман, 756 сене- 
си бу ерде мустакъилликни къурды. Бойледже, Эндулюс Аббасий 
укюметинден чыкъты. 

Аббасийлерден айырылгьан мустакъиль ве яндаш му¬ 
стакъиль девлетлер 

Аббасийлерден айырылув VIII. асыр сонъуна догъру Шималь 
Африка топракъларында да башлады. Халифеликнинъ озь акъ- 
лары олгъаныны тюшюнген Эхли Бейтке менсюп базы аилелер- 
нен Хариджийликни яйгъан базы фыркъалар, меркезий укюмет¬ 
нинъ етерли олгъаны къадар контроль этип оламагъаны Шималь 
Африкагъа ерлештилер. Эхли Бейт тарафтарлары, 788-де Фаста 
(Морокко) Идрисийлер Девлетини, Хариджийлер исе 777-де 
Джезайирде Рустемийлер Девлетини къурдылар. 

IX асыр сонъларындан башлап, меркезий укюметтен айыры¬ 
лув даа да чоълашты. Бунынъ әсас себеплеринден бири, ички ве 
тыш меселелер, улькенинъ меркезий укюметининъ кучюни азал- 
тмасы эди. Тюрк командирлернинъ истегенлери инсанны халифе 
япмалары, истемегенлерини бу макъамдан узакълаштырмалары, 
меркезий укюметнинъ зайыфлыгъынынъ энъ ачыкъ корюльген 
ерлеридир. Атта халифелер, бу девирде озь вазифелерини керегин- 
ден зияде деп айтылгъан бир идареджиге къалдырып девлет ишле- 

ринден узакъ къалма елуна кеттилер. 

Халифелик макъамы бу шекильде пассив вазиетке кельген 
сонъ, базы валилер идаре эткен виляетлерини бирер девлетке 
чевирдилер. Иште, Тунисте Аглебийлер (800-900), Мысырда сы- 
расынен Толуногъуллары (868-905) ве Ихшидийлер(935-969), 
Азербайджанда Саджогъуллары (890-929), Иранда сырасынен 
Тахирийлер (821-875), Саффарийлер (867-1500) ве Саманийлер 
(874-999) киби девлетлер пейда олды. Буларнынъ темель хусусие- 
ти тек дюнья бакъышта дегиль де, Аббасий халифелерине багълы 
олмагъанлары эди. Бу багълылыкънынъ шарты оларакъ, джума 
хутбелеринде Аббасий халифенинъ адыны анъар экен, айрыд- 
жа параларда озь адларынен берабер халифенинъ адыны да яз¬ 
дыра эди. Булардан башкъа идарелериндеки топракъларда бирер 
укюмдар киби арекет эте эди. Ады кечкен девлетлерден Мысыр ве 
Азербайджандакилер тюрк валилер тарафындан къурулгъан эди. 
Ирандаки девлетлернинъ къуруджылары исе фарс тамырлы эди. 

X асырда Аббасий топракъларында укюметни баягъы зайыф- 
латкъан эки муим девлет даа ортагъа чыкъты. Булардан бириси 
Бувейхийлер (932-1062), дигерлери Фатымийлер (909-1171)олып, 
экиси де Шиийлер тарафындан къурулгъан эди. 

Бувейхийлер Иранлы эди. 930 сенесинден башлап Иранда 
укюметлерини къургъанлар. 945 сенеси исе Аббасий халифеси 
булунгъанда Багъдатны ишгъаль эттилер. Бундан сонъ бир асыр- 
дан чокъ вакъыт ичинде Аббасий укюметинде тесирли олды- 
лар. Аббасий халифелерини бутюнлей озь незаретине алдылар. 
Аббасий сюлялеси бу баскъыдан тек 1055 сенеси, Багъдаткъа ки- 
рип Бувейхийлерге берген Сельчюкълы сулган Тугърул Бейнинъ 
ярдымы нетиджесинде къуртулды. 

Башкъа бир Шиий девлети олгъан Фатымийлер исе озь девле- 
тини 909 сенеси Шималь Африкада къурды. Девлетни къургъан¬ 
лар, хазрети Фатыма ёлунен хазрети Пейгъамбернинъ союндан 
кельгенлерни айтып янъы девлетке Фатымийлер адыны бердилер. 

Аббасийлерде киби Фатымийлерде де бутюн Ислям дюньясы- 
ны укюм этмек киби макъсады бар эди. Бу макъсаткъа иришмек 
ичюн бир тарафтан Магъриб ве Эндулюс узеринде акимлик къур- 
магъа тырыша экен, башкъа тарафтан шаркъкъа догъру яйылмакъ 
ичюн гъайрет косьтердилер. 969-да Мысырны Аббасийлерге таби 

олгъан Ихшидийлернинъ элинден алып, укюмет меркезлерини бу 
ерге кетирдилер. Багъдатны ишгъаль этмек ичюн Суриеде сефер- 
лер башламасына тешеббюс эттилер. Акимиетлерини Мекке ве 
Мединенинъ ичинде олгъан Хиджаз больгесине де даркъаттылар. 
Фатымийлернинъ Аббасийлерге къаршы япкъан тешеббюслери, 
кене Сельчюкълы тюрклернинъ тарафындан киришмесинен токъ- 
татылды. 

Тыш мунасебетлер 

Аббасийлер чокъусы янъы топракъларны къазанма ерине, 
саип олгъан топракъларны тутмакъ киби гъае узеринде сиясети- 
ни алып барды. Бу себептен аскерий кучьлерини тыш улькелерге 
къаршы даа чокъ къорчаланмакъ ичюн къулландылар. Бунъа энъ 
чокъ Византия улькеси къаршы чыкъты. 

Аббасийлер пек кенъиш олгъан топракъларны идаре этмек 
къыйын олгъаныны корьген Византия императорлары, хусусан 
Суриеге уджюмлер япып Аббасийлерни зайыфлатмагъа тырыша 
эди. Башкъа тарафтан Аббасий укюметине къаршы олгъан исьян 
арекетлерини дестеклемек ичюн, улькедеки меселелерни арттыр- 
магъа гъайрет эттилер. Меселя, Азербайджанда ортагъа чыкъ- 
къан Бабек йылларджа меркезий укюметни мешгъуль этмесинде, 
Византиянынъ бу исьянгъа берген дестегининъ пайы бар эди. 

Бойлеликнен, Аббасийлер Византиядан келеджек уджюмлар- 
дан озьлерини къорчаладжакъ бир меркез къурдылар. Бу меркез- 
лерге сугъур я да авасым деп айта эдилер. Олар Тарсустан баш¬ 
лап Адана, Мараш ве Малатияны ичине алып, Фыраткъа къадар 
узанмакъта эди. Византия уджюмлери бу меркезлерде токътатыла, 
Аббасийлер озь уджюмлерини даа чокъ бу меркезлерден япа эди¬ 
лер. Аббасийлер Девиринде бу меркезлерге бирчокъ тюрк дженк- 
чилери ерлештирильди. 

Аббасийлер Мансур вакъытынынъ сонъундан башлап, сыкъ- 
сыкъ Византиянынъ эмиринде олгъан Орта Анадолугъа, атта 
Стамбул узерине аскерий сеферлер мейдангъа кетирди. Башта 
Мехдий, артындан да Харун Решид девирлеринде Стамбул эки 
кере сарылды. Византия идареджилерининъ йыллыкъ верги 
бермеге разы олмалары нетиджесинде муасара токътатылды. 
Византия Аббасий топракъларында исьянджыларгъа дестек эт- 

мекни арттыргъан сонъ Мемун Византияны зайыфлаштырмакъ 
ичюн Анадолуны алмакъ макъсадынен буюк бир орду азырлады. 
Амма апансыздан ольди ве бу гъаеге етип оламады. Буйдан сонъ 
Византия узерине энъ буюк сефер, 830 сенеси халифе Мутасым та- 
рафындан япылды. Аббасий ордусы, Афьён якъынларында о заман 
Анадолунынъ энъ буюк шеэрлеринден бири олгъан Аморионны 
алды. Факъат асыл гъае, шеэрни алмакъ дегиль, Византияны къор- 
къуздырмакъ макъсадында булунар экен, шеэр бир вакъыттан 
сонъ бошалтылды. 

Аббасийлернинъ экинджи девиринде ичеридеки меселелер 
агъырлашты ве меркезий укюмет кучюни гъайып этмеге башлады. 
Бунъа багълы олып Византиягъа къаршы сеферлер япылып ола¬ 
мады. Бу вазиетни фырсат бильген Византия, X асырдан башлап 
Авасым шеэрлери узеринде укюметини къурмагъа башлады. 

Аббасийлер Византиянен олгъан давалы мунасебетлерине 
къаршылыкъ, Гъарп Авропада кучьлю бир девлет оларакъ ортагъа 
чыкъкъан Френклер иле достлыкъ мунасебетлерини къурдылар. 
Эки девлет, бири-бирине эльчилерини йиберди. Халифе Харун 
Решид тарафындан Френк Къыралы Буюк Карлгъа йиберильген 
къыйметли эдиелер арасында бир саат бар эди. Бу эдие о заман 
бойле бир алеттен хаберсиз олгъан Френклер арасында буюк бир 
айранлыкъ уяндырды. Аббасийлернинъ Френклернен бу аркъа- 
дашлыкъ мунасебетлери, Эндулюс Эмевий Девлетине къаршы 
оларнынъ ярдымыны алмакъ ниетинен къурылгъан эди. Бунъа 
къаршылыкъ Франклер исе Византиягъа къаршы Аббасийлернинъ 
дестегинден файдаланмакъны беклей эди. 

Аббасийлер икътидарны къолгъа алгъан вакъыт, Орта Асияда 
Коктюрклернинъ девамы олгъан Ташкент Ханлыгъы ве дигер 
тюркий къабилелелри Китайнынъ акимлигине кирмек телюкеси- 
нен къаршылашкъан эди. Бу телюкени ёкъ этмек ичюн Ташкент 
Ханлыгъы, гъарп Тюркистанны ёкъ этмек ичюн кельген Китай 
ордусына къаршы Аббасийлерден ярдым истеди. Аббасийлер бу 
истекни мусбет къаршылады ве 751 сенеси ярдым ичюн орду йи- 
бердилер. Тюрк аскерлери ве араплар бирлешип Китай ордусыны 
енъди. Бу дженк Талас Озени къыйысында керчеклешкени ичюн 
Талас дженки оларакъ билинир. 

Талас Гъалебеси иле Китайнынъ гъарп Тюркистан узериндеки 
тесири ёкъ этильди. Эмевийлер Девиринде къаршылыкълы джен- 

клернен кечкен Тюрк-Арап мунасебетлери, бу гъалебеден сонъ, 
достлыкъ ве иш бирлигине таянгъан бир менасебетлерге денъиш- 
ти. Бунынъ весилесинен тюрклернинъ Ислям динини танымасы ве 
менимсемеси къолайлашты. Заманиен тюрклер ве Тюрк девлетле- 
ри Ислям дюньясынынъ энъ кучьлю къорчалайыджылары олды. 

Аббасийлернинъ тыш мунасебетлеринде ери олгъан башкъа 
Тюрк девлети де Хазарлар эди. Будевлет VII асырда Къараденъиз иле 
Къафкъасларнынъ шималинде ве Идиль (Волга) озени әтрафында 
къурылгъан эди. Аббасийлернинъ икътидаргъа кельгени йыллар- 
да, Мусевийликни девлет дини яптылар. Анджакъ Хазар ульке- 
синде христиан ве мусульманлар да бар эди. Хазарларнынъ бири 
776, башкъасы 799 сенеси олмакъ узьре эки кере Къафкъасларны 
ашып Аббасий топракъларына уджюм эттилер. 799 сенесинден 
сонъ Аббасийлер ве Хазарлар арасында джиддий бир чатышма 
муити догъды. 

Монгол истилясы ве Аббасийлерин йыкьылувы 

XIII асыргъа кирильгенде Шималь Африка баягъы Аббасий 
укюметинден айырылгъан эди. Бу джогърафияда ортагъа чыкъ- 
къан Муваххидлер сюлялеси (1121-1269), мустакъиль бир девлет 
олып озь халифеликлерини илян эттилер. 

XI асырнынъ орталарында къурулгъан Буюк Сельчюкълер 
Девлети бу асырнынъ сонъунда дагъылгъан сонъ, ерини Анадолу, 
Сурие, Иракъ, Хорасан ве Кирманда сайылары чокъ олгъан уфакъ 
девлетлер алды. Бу девлетлернинъ Аббасийлерге багълылыгъы тек 
халифе адынынъ хутбелерде окъунмасындан ибарет эди. Мысыр 
ве Суриеде XII асырнынъ сонъларына догъру кене Аббасийлерге 
тек корюниште багълы Эййубилер Девлети (1171 -1260) къурулды. 

Ислям дюньясынынъ ичинде бу вакъиалар инкишаф этерек, 
френклернинъ башлаткъан Хачлы ордулары, Къудусны алмакъ 
макъсадынен бири-бири артындан сеферлер япа эди. Аббасий 
халифесининъ сиясий ве аскерий кучю къалмагъаны ичюн, 
Хачлыларгъа къаршы бир орду биле йиберип оламай эди. 

Башкъа тарафтан XIII асырнынъ башында ортагъа чыкъкъан 
Харземшахлар (1097-1231) къыскъа вакъытта сынъырлары ичине 
Маверау-н-нехир, Харзем, Иран ве Иракъны алгъан буюк импе- 
раторлыкъ олдылар. Бу девлет Ислям дюньясынынъ лидерлиги- 
ни озюне кечирмек истей эди. Аббасийлерни де бу макъсаднынъ 
маниасы оларакъ коре эдилер. Бу себептендир ки 1217 сенесинден 
башлап укюм эткен топракъларында джума хутбелеринде Аббасий 
халифесининъ ады окъумасыны токътатып хазрети Али союндан 
бирини халифе оларакъ илян эттилер. Сонъ исе Аббасийлернинъ 
меркези олгъан Багъдатны алмакъ ичюн арекет эттилер. 

Аббасийлернинъ Харземшахлар къаршысында озьлерини 
къорчаладжакъкучьлериёкъэди.БусебептеновакъыттаАсиянынъ 
шаркъында адларыны яймагъа башлагъан Монголлардан ярдым 
истедилер. Харзмешахларнен аралары бозукъ олгъан Монголлар, 
мешур укюмдар Чингиз Ханнынъ реберлигинде, Аббасийлернинъ 
чагъырувыны да фырсат билип арекетке кечтилер. Харземшахлар 
Императорлыкъны биркъач йыл ичинде чёктирдилер. 1227 сене- 
си ольген Чингиз Хандан сонъ да Монгол истилясы девам этти. 
Монголлар энъ сонъра Азербайджан ве Иранны алып, бу ерге ер- 
лештилер. Бойледже, Аббасийлернен Монголлар къомшу эки дев¬ 
лет олдылар. 

Монголларнынъ асыл макъсады, ёкъ этип йыкъкъан топракъ- 
ларнынъ сынъырларыны даа да кенълештирмек эди. Бу себептен 
де 1257 сенеси Чингиз Ханнынъ торунларындан Хулягу, Багъдатны 
алмакъ ичюн арекет этип башлады. 1258 сенесининъ январь айын- 

да Багъдатнынъ әтрафы сарылды. Багъдат Монголларгъа къаршы 
даяанаджакъ къадар кучьлю дегиль эди. Барыш теклифлери къа- 
бул этильмей. Нетиджеде сонъки Аббасий халифеси Мустасым 
Биллях (1242-1258) теслим олмагъа меджбур олды. Хулягу, теслим 
олгъанларны ольдюртти. Беш юз йыл Ислям дюньясынынъ энъ 
гузель шеэри олгъан Багъдат, башта ягъмаланды, сонъ исе атешке 
берилип якъылды. Бар олгъан эсерлерининъ чокъусы ернен бир 
этильди. Китапханелер ве китаплар якъылды. 

Монголларнынъ Багъдатны ишгъал этмелери, Ислям тари¬ 
хында буюк фелякет оларакъ къабул этильмектедир. Бу вакъиа, те- 
сирини даа чокъ медениет саасында косьтерди. Чюнки Багъдат ёкъ 
этильгенден сонъ, Ислям медениетининъ инкишафында токътав 
ве арткъа кетюв девири башлады. 

750-1258 сенеси арасында яшагъан Аббасийлер, Ислям тари¬ 
хында Османлылардан сонъ энъ узун омюрли девлеттир. Ислям 
медениети энъ парлакъ девирини бу девлет заманында яшагъан. 
Багъдат дюньянынъ энъ гузель ве энъ зенгин шеэрлеринден бири 
олып мешур олгъан. 

Багъдатнынъ якъылмасындан сонъ Монголларнынъ баш- 
латкъан къатлиамыдан къуртулгъан Аббасий союндан Ахмет 
адлы бир шехзаде, Шам (Дымашкъ) шеэрине сыгъынгъан эди. 
Кене бу вакъытта Мысырда Эййубий укюмети йыкъылгъан, ери- 
ни Мемлюк Девлети алгъан эди (1250). Ильк Мемлюк сулганы 
Байбарс, Багъдатнынъ артындан Суриеге уджюм эткен Монгол 
ордуларыны енъип бу ерни озюне багълады. Шамдаки шехза¬ 
де Ахметни Къахиреге алып барды ве 126Иде халифе илян этти. 
Бойледже, учь йыл эвель Багъдатта йыкъылгъан Аббасий халифе- 
лиги, учь йыл сонъ Къахиреде янъыдан джанландырылды. Бундан 
сонъ Османлы султаны Явуз Селимнинъ 1517-де Мысырны алгъа- 
нына къадар йигирми эки Аббасий халифеси тахткъа отурды. Явуз 
Селим йигирми экинджи халифе Мутевеккильни озюнен берабер 
Стамбулгъа алып баргъан сонъ Мысырдаки Аббасий халифелиги 
де битти. 

Мысырдаки Аббасий халифелерининъ сиясий тесирлери ёкъ 
эди. Бу халифелер бир символик вазифенинъ саибидир. 

АЛТЫНДЖЫ БОЛЮК 


ТЮРКЛЕР ВЕ ИСАЯМИЕТ 


ТюрК-ЛрЛП МүНАСЕБЕТАЕрИ 


Эмевийлерден эввельки вакьытлар 

Ислямдан эвельки тюрк-арап мунасебетлери ильк оларакъ, 
джаиллик шииринде корюнмекте. Бу шиирлерде Арап шаирлер, 
Тюрклерни эм къоркъулгъан эм де айрет дуюлгъан бир джемиет 
оларакъ коре эдилер. Башкъа тарафтан Ислямдан эвель де Ипек 
Ёлу вастасынен араплар Чинге къадар етип баргъан. Бу тиджарий 
фаалиетлери эснасында да тюрклерни танымагъа имкянлары ол- 
гъан. 

Хазрети Пейгъамбер заманында тюрклернен араплар арасын¬ 
да догърудан бир аскерий къаршылашма керчеклешмеди. Бунынъ 
иле берабер эм хазрети Пейгъамбер, эм ильк мусульманлар, тюр- 
клер акъкъында аз да олса бильги саиби эдилер. 

Дёрт Халифе Девринде хазрети Омернинъ халифелик йылла- 
ры, тюрк-арап мунасебетлерининъ башланувы олды. 642 сенеси 
керчеклешкен Нихавенд дженки иле Сасаний Императорлыгъыны 
йыкъкъан арапларгъа тюрклернинъ яшагъаны Хорасан ве 
Тохаристан больгелерининъ ёллары ачылды. Джейхун озенини 
кечкен арап ордусы, биринджи кере догърудан тюрклернен къар- 
шылашты. Бу орду хазрети Омернинъ эмиринен къыскъа бир 
вакъыт сонъ къайтарылды. 

Нихавенд дженкинде енъильген сонъ Сасаний укюмдары III 

Ездиджерд, тахтыны янъыдан алмакъ умютинен тюрклерден яр¬ 
дым истеди. Мусбет джевап алды. Ферганалы ве Сёгютлы тюклер- 
ден олгъан орду Бельхте олгъан арапларгъауджюм этти. Бойледже, 
тюрклернен араплар дженкте бир кере даа къаршы чыкътылар. 
Гъалебе оларакъ ор дулар айырылды. 

Тюрклернинъ аран ордуларынен къаршылашкъанлары баш- 
къа больге де Къафкъаслар эди. Хазрети Омер ве хазрети Осман 
девирлеринде япылгъан сеферлерде аран ордулары, Азербайджан 
ве Эрменистанны алгъан сонъ, Къафкъас дагъларынынъ шима- 
линде олгъан Хазар тюрклери иле къаршы къаршыгъа кельдилер. 
653 сенеси мусульманлар ве хазарлар арасында ильк джиддий ку- 
реш башлады. 

Бу дженктен сонъ араплар Беленджер шеэрине етип бардылар. 
Амма шиддетли къаршылыкълар нетиджесинде къайтмагъа мед- 
жбур олды. Бундан сонъ хазарларнен мусульманлар арасында узун 
бир вакъыт дженк олмады. 

Хазрети Али девринде, ичеридеки къалабалыкълар себебинен 
тюрк шеэрлерине япылгъан фетих сеферлери токътады. Тек даа 
эвель алынгъан ве тюрклернинъ яшагъаны Хорасан, Тохаристан 
ве Къафкъасларны сакъламагъа тырыштылар. 

Эмевийлер Деври 

Эмевийлер Деври - аран ордуларынынъ тюрк шеэрлери¬ 
не сыкъ-сыкъ уджюмлер япкъан девиридир. Муавие девиринде 
Эмевийлер ордуларынен Маверау-н-нехир узерине сеферлер баш- 
лагъан эди. Мусульман аран ордулары 674-676 сенелери арасында 
Маверау-н-нехирдеки тюрк шеэрлеринден Бейкент ве Тирмизни 
фетих эттилер. Бухара ве Самаркъантны йыллыкъ вергиге багъ- 
ладылар. 

Кутейбе Ибн Муслим 705 сенеси Хорасан валиси оларакъ вази- 
фелендирильген сонъ, Маверау-н-нехирни алмакъ ичюн буюк се- 
фер башлатты. Бу вакъыт эм бу больтеде эм де Тохаристанда тюр- 
клер чокълыкъта эди. Лякин араларында сиясий бирлик ёкъ эди. 
Бу вазиет мусульман арапларынынъ ишини къолайлаштырды. 

Кутейбе Маверау-н-нехирден эвель Тохаристаннынъ тюрк 
идареджиси Низек Тархан иле барыш анълашмасы япты ве боль- 
гени озюне багълады. Сонъ Маверау-н-нехирге чевирилип, Бухара 

ве Самаркантны фетих этти. 713те Ходженд ве Шашны (Ташкент) 
алды. 

Эмевийлер тюрк топракъларына уджюм япкъанларында 
халкъкъа ярамай муамеле эттилер. Оларгъа чешит баскъылар 
янып, агъыр ве акъсыз вергилер юкледи. Тюрк шеэрлерини якъып 
йыкътылар. Халкънынъ бир къысымыны әсир алып, базыларыны 
да ольдюрди. 

Кутейбенинъ 714 сенеси ольмесинден сонъ, фетих этильген 
шеэр ве больгелернинъ базыларында тюрклер тарафындан арап 
укюметине къаршы исьянлар башлатылды. Бу исьянлар араплар- 
нынъ топракъларыны ишгъаль эткенлери ве оларгъа вергилер 
къоюлгъан себебинден олгъан эди. Нетиджеде 729 сенеси Бухара 
ве этрафындаки тюрклер, арап валилернинъ верги топлагъанда 
косьтерген амансыз шиддетке даяналмайып исьян башлаттылар 
ве Эмевийлернинъ укюметини сарсыттылар. 

Аббасийлер Деври 

Эмевийлернинъ сонъ йылларында, арапларгъа терелик кось¬ 
терген Маверау-н-нехир халкъны ятыштырмакъ ичюн адалетке 
эмиет берген бир укюмет косьтерильди. Бу арекет больгеде яшагъ- 
ан халкъны эткиледи. Лякин айны сыраларда Эмевийлерге къар¬ 
шы олгъан Аббасий арекети башлады. Бу арекет Тюркистанда 
сыджакъ корюнди. Мутасым вакъытында (883-842) да девам этти. 
Маверау-н-нехир больгесиндеки тюрклернинъ чокъусы бу хали- 
фенинъ йылларында мусульман олды. 

ТюрКЛЕрНИНЪ ИСЛЯМ ДИНИНЕ КИрМЕСИ 

Ислям дини тек Аббасий сынъырлары ичинде яшагъан тюрклер 
арасында дегиль де, сынъырларындан тышында тюрк джемиетле- 
ри арасында да даркъалмагъа башлады. Сейхун озенининъ шар- 
къында олгъан Тюркистан иле Хазар денъизи ве Къараденъизнинъ 
шималинде яшагъан тюрклерге Ислямиет, базы аскерий сеферлер 
ве тиджарий фалиетлер нетиджесинде даркъалды. 

Ислямиет о вакъытларда Хазар тюрклери арасында да яй- 
ылмагъа башлады. Хазар эмири мусульманларгъа башкъа дин- 
лернинъ менсюп этмелерине бермеген базы акъларны берди. 

Амма эписи бир Хазар тюрклери бутюнлей мусульман олмады. 
Оларнынъ бир къысымы, даа эвель къабул эткенлери христиан- 
лыкъ ве Мусевийликке багълылыкъларыны девам эттире эди. 

Тюрк девлетлери арасында биринджи кере Идиль (Волга) 
Булгъарлары (ҮП-ХҮ асырлар) Ислямиетни девлет дини оларакъ 
къабул эттилер. Идиль Булгъарларынынъ бу арекетинде Харезмли 
мусульман базиргянларнынъ муим ролю олды. Булгъарлардан 
сонъ Къараханлылар (840-1212) Ислямиетни девлет дини ола¬ 
ракъ къабул эттилер. Бу девлетнинъ башына кечкен Сатук Бугъра 
Ханнынъ мусульман олмасы, девлетнинъ сынъырлары ичиндеки 
тюрклернинъ сурьатнен Ислям динине кирмелерине себеп олды. 

X асырнынъ башында Огъуз тюрклерининъ элинде олгъан 
Еникент, Хуваре ве Дженд киби шеэрлерде мусульман арап ко- 
лониялары бар эди. Олар тюрклернен яхшы мунасебетлерде эди- 
лер. Огъузлар медений севиелери юксек олгъан бу мусульманлар- 
дан Ислям динининъ эсасларыны огренмекте эди. Бу арада базы 
мусульманлар да айны больгелерде муляйимликнен ве севгинен 
Ислям динини яймакъ ичюн гъайрет эте эди. Бу чалышмалар не- 
тиджесинде Ислямиет XI асырда Огъузлар арасында ресмий дин 
олды. Маверау-н-нехир мусульманлары, Огъузлардан мусульман 
олгъан джемиетлерни, даа мусульман олмагъан сойдашларындан 
айырып олмакъ ичюн оларгъа «Туркмен» ады бергенлер. 

Огъузларнынъ Ислям динине кирювлерининъ муим нетидже- 
лери олды. Булардан энъ әсасы 1038 йылында янъы бир мусульман 
тюрк девлети оларакъ Сельчюкълыларнынъ ортагъа чыкъышы- 
дыр. Бу девлетнинъ къурулмасындан биркъач йыл сонъра 1043- 
44-те буюк бир тюрк джемиети даа мусульман олды. Тюрклернинъ 
Ислям динине кирюви, XI асырдан сонъ да девам эткен. 

Тюрклернинъ Ислям динине кирювлерини къолайлаштыргъан 
биртакъым факторлар олды. Меселя, тюрклернинъ чокъусы 
Ислямиеттен эвель ишангъанлары «Танъры (Тенгри)», коклерде, 
козьнен корюнмеген ве юдже бир барлыкъ эди. Тыпкъы 
Ислямиетте олгъаны киби Танърынынъ бирлигине ве сонъсуз 
къудрет саиби олгъанына ишанылыр эди. Танъры ичюн «эр шейге 
кучю еткен» манасында Огъан сёзю де къулланылыр эди. Буюк 
тюрк алими Къашгъарлы Махмут, Диваны Лугъат-ит-Тюрк адлы 
буюк лугъатында Отъан келимесининъ бу манагъа кельгенини 
сёйлемекте. 

Эски тюрклер, Ислямиеттеки киби олмаса да олюмден сонъ 
яшайышнынъ девам эткенине ишана эди. Бу ишанчкъа коре олюм¬ 
ден сонъ яшайыш, ярысы къаранлыкъ, ярысы да айдынлыкъ бир 
алем эди. Дюньянынъ устюнде он еди къатлы айдынлыкъ улькеси 
олгъан кокнинъ, тюбюнде исе еди я да докъуз къатлы ер тюбю дю- 
ньясынынъ олгъанына ишанылыр эди. Ер тюбю дюньясы, гунях- 
ьсярларнынъ рухларыны топлангъаны таму (джехеннем), кок исе 
яхшы рухларнынъ топлангъаны учмакъ (дженнет) эди. 

Эски тюрклерде ибадет макъсадынен къурбан кесмек адети де 
бар эди. Огъуз тюрклери, Орта Асияда мукъаддес къабул эткенле- 
ри базы дагъларгъа йылда бир кере зияретлер янып къурбан кесе 
эди. 

Ислямиетте олгъаны киби эски тюрк ишанчында да иханет, 
джинает ве зина чиркин арекетлер къабул әтиле ве агъыр шекиль- 
де джезаландырыла эди. 

Эски тюрк дини иле Ислям дини арасында олгъан базы бенъ- 
зерликлер, тюрклернинъ мусульман олмаларыны къолайлаштыр- 
гъан. 

ТюрКЛЕрНИНЪ Ислям ДЮНЬЯСЫНДАКИ фЛАЛИЕТЛЕрИ 

Тюрклер мусульман олмагъа башлагъан сонъ, Ислям медение- 
тининъ инкишаф этмеси ве кенълешмеси ичюн бинъ йылдан чокъ 
гъайрет этти. Буюк Сельчюкълы Девлетининъ къурулувындан 
башлап, XX асыр башына къадар Ислям дюньясынынъ муим бир 
болюмининъ акимиетини эллерине алды. Бойлеликнен, Ислям 
дюньясынынъ такъдири узеринде буюк тесири олды. Бу себептен 
тюрклернинъ акимиет эткенлери асырлар, Ислям тарихында Тюрк 
деври оларакъ адландырыла. Бу вакъыт ичинде тюрклер Ислям 
дюньясына денъишик хызметлер косьтерди. Булардан бир къысы- 
мыны берабер огренейик. 

Аббасий Халифелигининь къорчаланмасы 

Аббасийлернинъ икътидаргъа келишинде тюрклернинъ де 
ролю олды. Аббасий идареджилери тюрклернинъ муваффакъиет- 
ли олгъанларыны ве аскерий усталыкъларыны яхшы бильгенлери 
ичюн, бирчокъ тюрк укюметке хызмет къапуларыны ачты. 

Харун Решид девиринде биле мухафыз аскерлерининъ чокъ- 
усы тюрклер олды. Бу аскерлернинъ темель вазифеси Аббасий са- 
райыны, ве, эльбет де, икътидарны элинде туткъан Аббасий ида- 
реджилерини, эр тюрлю ички техдит ве телюкеге къаршы къорча- 
ламакъ эди. 

Мемун, ве хусусан Мутасым девирлеринде Аббасий ордусын- 
да тюрк командир ве аскерлернинъ сайысы пек артты. Аббасий 
идареджилери тюрклерге араплардан ве иранлылардан даа чокъ 
ишангъанлары ичюн бойле къарар алды. Тюрклер улькенинъ денъ- 
ишик больгелеринде мейдангъа кельген исьянларны бастырдылар. 
Озьлерине дуюлгън эминликни бошкъа чыкъармадылар. Меселя, 
Аббасий икътидарны терин эндишеге алып баргъан Зенджилер 
аякъланмасы, базы Шиий ве Хариджий исьянлары, Бабек Арекети, 
Хорасан больгесинде ортагъа чыкъкъан башкъа базы аякъланма- 
лар, тюрк аскерлернинъ гъайретлеринен токътатылды. 

Аббасий халифелигининъ къорчаланмасында бу девлетнинъ 
сынъырлары тышында яшагъан тюрклернинъ де ролю буюк олды. 
X асыр башындан башлап, Ислям дюньясы парчаланма девири- 
не кирди. Бойледже, бу асыргъа къадар Ислям дюньясынынъ энъ 
кучьлю девлети олгъан Аббасийлер де базы виляетлери узеринде- 
ки тесирини джойгъан ве кучюк девлетлерге болюнюв вазиетин- 
де эди. Бу вазиет хусусан ашыры Шиий фыркъаларына джесарет 
бере эди. Булардан Къарматийлер бир тарафтан Суриени алып, 
Аббасийлернинъ пайтахты Багъдатны техдит эткенде, башкъа та¬ 
рафтан мукъаддес Мекке шеэрине уджюм эттилер. Фатымийлер 
башта Шималь Африканы, артындан да Мысыр ве Сурие иле Мекке 
ве Мединенинъ де ичинде ер алгъаны Хиджаз больгесини иш- 
гъаль этти. Башкъа бир Шиий фыркъасы олгъан Бувейхийлер исе 
945 сенеси Аббасийлернинъ пайтахты Багъдатны алды. Аббасий 
халифелерини баскъыгъа алып, девлетнинъ ишлерини озь исте- 
клерине коре чевирди. Бунынънен де етинмейип Багъдатта хутбе- 
ни Фатымийлер адына окъуттылар. Бу арекет, оларнынъ Аббасий 
халифелигини бутюнлей ёкъ этмеге къарар бергенлери манасына 
келе эди. 

Шиийлернинъ бу баскъынларындан безген Аббасий халифе- 
си Къаим Биэмриллях, янъы ве тесирли бир сиясий кучь оларакъ 
ортагъа чыкъкъан Сельчюкълы тюрклеринден ярдым истеди. 
Аббасий халифенинъ истеги узерине Буюк Сельчюкълы укюмда- 

ры Тугърул Бей, 1055 сенеси Багъдаткъа кирип, Аббасий сюляле- 
сини Шиий Бувейхийлернинъ баскъысындан къуртарды. Аббасий 
халифеси, Тугърул Бейге бу хызметлери себебинден «Шаркънынъ 
ве Гъарпнынъ Укюмдары» унваныны берди. 

Сельчюкълы идареджилери, Багъдаттан сонъ Мекке ве Медине 
узериндеки Фатымийлерни йыкътылар. Бойледже, Эндулюс ве 
Шималь Африкадан башкъа улькелерде Ислям бирлигини темин- 
ледилер. 

1055 сенеси Сельчюкълыларнынъ Багъдаткъа кирмеси, ашы- 
ры Шиийликке къаршы япылгъан курешке бир башланув олды. 
Ашыры Шиийлик, буйдан сонъ Багъдатта яйылып оламады. Буме- 
селеде Сельчюкълыларнынъ ашыры Шиийликке къаршы Сунний 
анълайышыны сакъламакъ (къорчаламакъ) макъсадынен япкъан 
фаалиетлернинъ ролю буюктир. Сельчюкълылар халкънынъ дин- 
ни янълыш огренмемелери ичюн, башта Багъдатта сонъ исе Бельх, 
Нишабур, Херат, Исфахан, Басра, Мерв, Мусул киби чокъ шеэрде 
«медреселер» къурдылар. Заманиен мааллелерде биле медреселер 
ачылды. Шу мектеплер ярдымынен Шиий фикирлернинъ Ислям 
дюньясында яйылмасы токътатылды. 

Хачлы дженклери кьаршысынЬа тюрклер 

Тюрклернинъ 1071 сенеси къазангъанлары Малазгирт 
Заферинден сонъ, Анадолу топракъларынынъ муим бир 
болюмини сурьатнен алгъан сонъ, эм Византияда, эм Авропада 
буюк хавфларгъа ёл ачты. Христиан дюньясында тюрклернинъ 
Анадолудан къувылмалары фикири пейда олмагъа башлады. 
Бу фикирге биринджи мейиль эткен, Византия императоры VII 
Михаил (1071-1078) эди. Христианлыкънынъ шаркъ сынъырыны 
къорчаламакънен вазифели олгъан Византия Императорлыгъы, 
1074 сенеси, Рома папасы весилесинен тюрклерге къаршы 
Авропадан аскернинъ ярдымыны истеди. Затен Рома папалыгъы 
да Византиянынъ Анадолудаки тюрк яйылувындан раатсыз эди. 
Папа VII Грегориус, Византия императорынынъ ярдым истегини 
мусбет къаршылады, анджакъ ярдым япып оламады. 

Грегориустан сонъ папа олгъан II Урбанус иле Византия 
Императоры I Алекси Комненос арасында айны мевзу янъыдан 
козьден кечирильди. Айны шу вакъытта Анадолуда I Сулейман 

Шахнынъ 1086 сенеси олюминден сонъ тюрк бейликлери арасын¬ 
да анълашмазлыкълар чыкъты. Буюк Сельчюкълы Девлети ичин- 
де икътидар къавгъалары себебинден авторитети тюшти. Буларны 
бильген Византия императоры, озь ордусынынъ папалыкъ та- 
рафындан дестекленмесинен тюрклернинъ Анадолудан къолай- 
лыкънен чыкъарып оладжагъыны тюшюне эди. 

Византия императорынынъ ярдым истегини мусбет корьген 
Папа II Урбанус, бир Хачлы ордусы топламакъ ичюн христиан 
дюньясына чагъырув япты. Ваазларында ве мектюплеринде тюр¬ 
клернинъ Анадолу ве Къудустеки христианларгъа баскъы япкъан- 
ларыны ве Стамбулны техдит эткенлерини иддиа этти. 1095 се¬ 
неси Авропа християнларына чакъып, олардан тюрклернинъ ёкъ 
этмелерини, христиан къардашларына ярдым этмелерини истеди. 
Амма мусульманларнынъ ичлеринде яшагъан христианларгъа му- 
ляйим олгъанларыны, оларнынъ динлерине къарышмагъанлары- 
ны папа да биле эди. Мусульманлар христианларнынъ Къудусыны 
зиярет этмелерине де изин бере эди. Папанынъ сёзлери тюрклерге 
къаршы дженк ачмакъ ичюн тапылгъан маначыкъ эди. 

Папа II Урбаннынъ чагъырувына Авропа христианлары ара¬ 
сында кенъ акис седасыны япты. Чокъ аскерлер бу чагъырувгъа 
уйып арекетке кечти. Бунынъ янында ачлыкъ ве сефалет ичиндеки 
яшагъан инсанлар да, топракъ ве пара саиби оладжакълары умю- 
тинен азырлангъан ордугъа къошулды. Бойлеликнен, шаркъкъа 
ёнелик биринджи Хачлы ордусы топланды. Бунынъ себеби аскер- 
лернинъ кокюслеринде ве аркъаларында хач ишарети ташымала- 
ры эди. 

Византия императоры Алексиос Комменоснынъ аджеле ярдым 
истемеси узерине Хачлы ордулары фыркъалар алында Авропанынъ 
чешит улькелеринден арекет эттилер. Византия Императоры 
Стамбулгъа кельген биринджи аскерлерни Анадолугъа кечире эди. 
Пьер Лермит башкъанлыгъындаки Хачлы ордусы, Изник якъын- 
ларындаки I Къылыч Арслан тарафындан енъильди (1096). Лякин 
аркъадан кельген хачлы аскерлери Анадолу Сельчюкълыларнынъ 
пайтахты олгъан Изникни сардылар. Бу вакъытта Малатияны ал- 
макънен мешгъуль олгъан I Къылыч Арслан, хачлы аскерлерини 
пускюртмек ичюн деръал Изникке арекет этти. Амма Хачлы орду¬ 
сынынъ чокъ къалабалыкъ олмасы себебинен бу макъсадына етип 
оламады. Шиддетли кечькен дженктен сонъ чекильмеге меджбур 

олды. Изник 1097 сенеси Хачлылар тарафындан алынды. 

Хачлы ордусы I Къылыч Арсланнынъ бутюн къаршы келюв- 
лерине рагъмен Акъшеэр, Кония, Эрегли ве Мараш ёлуны такъ- 
ип этип Антакиягъа етип барды. Тюрклер Антакияны секиз ай 
Хачлылардан къорчалады. Хачлылар Антакияны ишгъал этти. 
Шеэрнинъ мусульман халкъыны ольдюрип эр ерде айдутлыкъ яп¬ 
тылар. Айны вакъыт Хачлы ордусынынъ Эрменийлернен анъла- 
шып шаркъкъа догъру кеткенинен башкъа болюми, Урфаны алды 
ве бу ерде бир къыраллыкъ къурулды (10 Март 1098). Тюрклер 
къорчаланмагъа тырышсалар да Хачлы аскерлери, 1099 сенеси 
июль айында Къудусны де ишгъаль этти. 

Къудус Хачлыларнынъ элине кечмеси, Авропаны севиндир- 
ди. Мусульманларнынъ зенгинликлеринден даа чокъ файдалан- 
макъ ве шаркътаки христианларны кучьлендирмек ичюн Папа II 
Паскалис тарафындан янъы бир Хачлы Сефери япылды. Италия, 
Френкистан, Ингильтере ве Алманиядан айры-айры ёлгъа чыкъ- 
къан Хачлы аскерлери, Анадолу Сельчюкълы укюмдары I Къылыч 
Арслан, II Хачлы Сеферинден заманында хабердар олгъан ве озю- 
ни онъа коре азырлагъан эди. Изник ерине Кония пайтахт япыл- 
гъан, бойледже, Анадолунынъ ортасында темельнен ерлешюв кер- 
чеклештирилип башлады. Башкъа тарафтан айны йылларда Сивас 
ве Амасия больгелеринде Данишмендли Бейлиги де кучьленмекте 
эди. Даа да муим, бу эки девлет. Хачлы телюкеси къаршысында иш 
бирлиги япмагъа къарар бердилер. 

Хачлы ордусы 1101 сенеси Изниктен Анкарагъа, андан да 
Чанкъырыгъа арекет этти. Базы бейликлернинъ ярдымларыны ал- 
гъан I Къылыч Арслан, Хачлы ордусыны 1101 сенеси август айын¬ 
да Мерзифон якъынларында енъди. Мерзифон заферинден къы- 
скъа бир вакъыт сонъ, башкъа бир Хачлы ордусынынъ Стамбул 
узеринден Анадолугъа кечкени хабери кельди. I Къылыч Арслан, 
Данишмендлилернинъ де ярдымынен, бу Хачлы ордусыны такъып 
этмеге ве сыкъ-сыкъ япкъан уджюмлернен йыпратмагъа башлады. 
Нетиджеде, Кония якъынларында бу орду даа да агъыр бир магъ- 
любиетке огърады. Ордудан пек аз инсан джаныны къуртарып 
олды. 

I Къылыч Арслан экинджи ордунынъ аркъасындан учюнджи 
бир Хачлы ордусынынъ Сельчюкълы топракъларына киргенини 
огренди. Аман азырлыкъларыны япты. Кония узеринден кечкен 

Хачлы ордусыны Акъголь әтрафында пусугъа тюшюрди ве бутюн- 
лей ёкъ этти. 

I Къылыч Арслан башкъа тюрк әмир ве бейлерининъ десте- 
ги ве ярдымынен мувафакъиетлер къазанды. Бу мувафакъиет- 
лер тюрк миллетининъ Анадолудаки барлыгъынынъ къалыджы 
олгъаныны бир кере даа тасдикълады. Энди Хачлылар Къудус ве 
Анадолу узерине бири-бири артындан сеферлер тертиплемеге де- 
вам әттилер. Анджакъ бу сеферлер Анадолудаки тюрк ве Ислям 
барлыгъыны ёкъ әтмеге етмеди. Сеферлернинъ әр бири япылгъа- 
нында Ислямнынъ ве Ислям дюньясынынъ къорчаланмасы ичюн 
әнъ чокъ гъайретни тюрклер косьтерди. Хачлыларнынъ биринджи 
сеферинде алгъан топракъларыны къайтарылмасында да тюрклер- 
нинъ ролю буюк әди. Къудус 1187 сенеси Эйюбий Девлетининъ 
укюмдары Селяхаддин Эйюбий тарафындан къайтарылды. 



Ислям топракъларынынь кьорчаланувы 

Тюрклернинъ Ислям дюньясы ичинде әнъ муим вазифелерин- 
ден бири мусульман олмагъан девлетлернинъ уджюмлеринден 
мусульман топракъларыны къорчаламакъ олды. Бу вазифени әнъ 
яхшы шекильде ерине кетирген тюрк девлетлерининъ башында 
Османлылар кельмектедир. 

Османлы Девлети, хусусан XV ве XVI асырларда япкъан фе- 

тихлеринен дюнья девлети олды. Османлы идареджилери озьле- 
рини бутюн Ислям дюньясынынъ къорчалайыджысы оларакъ 
корьди. Затен Эндулюс, Шималь Африка, Индистан ве Ислям 
дюньясынынъ башкъа базы больгелеринде мусульман олмагъан 
девлетлернинъ уджюмлерине огърагъан мусульман джемиетлер 
Османлыларны озьлери ичюн бир къуртарыджы киби коре эди- 
лер. 

1487 сенесинден башлап Эндулюс мусульманлары Испания 
Къыраллыгъынынъ озьлерини христианлаштырмакъ ичюн яп- 
къан баскъылардан къуртармасы ичюн Османлы Девлетинден 
ярдым истедилер. Османлы идареджилери Эндулюс мусульман- 
ларыны христиан баскъысындан къуртармакъ ве Эндулюс то- 
пракъларыны янъыдан Ислям джогърафиясына къазандырмакъ 
ичюн денъишик тарихлерде къолундан кельген ярдымыны яп¬ 
тылар. Анджакъ, Эндулюснинъ узакълыгъы ве Османлынынъ 
башкъа меселелернен огърашмасы бунъа маниа олды. Испания 
Къыраллыгъы бу вазиетни фырсат корюп, Эндулюс мусульман- 
ларыны 1609 сенеси Испаниядан сюргюн этти. Османлы укюмети 
сюргюн этильген мусульманларны, гемилернен озь топракълары- 
на кетирди. Оларнынъ эминлик ичинде яшамаларыны теминледи. 

Испания Къыраллыгъы даа эвель 1492 сенеси улькедеки еуди- 
лерни сюргюн эткен эди. О заман бу еудилерге саип чыкъкъан кене 
Османлы Девлети олды. Еудилер башта Селяник ве Стамбул ол- 
макъ узьре Османлы топракъларына ерлештирильдилер. Османлы 
укюметинде эминлик ичинде динлерини яшамагъа, урфлерине 
багълы къалмагъа акъ къазандылар. 

Испания Къыраллыгъы Эндулюсни ишгъаль эткен сонъ, 
XVI асырдан башлап Шималь Африканы да ишгъаль этмек ичюн 
арекетке кечти. 1509-да буюк орду иле Джезайирге уджюм этти. 
Джезайирнинъ гъарбындан башлап Траблусгъарбкъа къадар 
олгъан ялыбою тарафыны ишгъаль этти. 1535-те Тунисни укю- 
метине алды. Испания бу ишгъаллернен эки темель макъсады- 
ны керчеклештирмек истей эди. Шималь Африканынъ маддий 
къайнакъларыны къулланмакъ, Эндулюс киби Шималь Африка, 
Испания Къыраллыгъынынъ бу фалиетлеринен экинджи бир 
Эндулюс олмагъа башлагъанда, больгеге Османлынынъ ярдымы 
кельди. Османлы Девлетининъ тюрк денъизджилерининъ хусу- 
сан де Барбарос ве агъасы Оруч Реиснинъ гъайретлеринен 1520- 

де Джезайир, Испаниялыларнынъ къоркъутувларындан къур- 
тарылып, Османлы Девлетининъ имаесине кирди. Бундан сонъ 
Османлы аскерлери, 1551-де Траблусгъарпны, 1574-те исе Тунисни 
Испания ишгъалинден къуртардылар. Османлынынъ бу гъайрет- 
леринен, Шималь Африканынъ Ислям джогърафиясындан къопа- 
рылмасы ве анда яшагъан мусульманларынынъ христианлашты- 
рылмасы токътатылды. 

Османлы тюрклери Испания уджюмлерине къаршы Эндулюс 
ве Шималь Африка мусульманларыны къорчаламакъ ичюн бу 
гъайретлерни япкъанында Портекизлилер, Арап Ярымадасыны, 
Индистанны, атта бугунь Индонезия сынъырлары ичинде къал- 
гъан Ачени къоркъута эди. Бу больгелердеки мусульманлар да 
Османлылардан ярдым истеди. 

Османлы Девлети, бу вакъытта, бир тарафтан Орта Авропада 
барлыгъыны сакъламагъа тырыша, башкъа тарафтан исе Ирандаки 
Сафевий Девлетинден къайнакълангъан меселелерни чезмекнен 
огъраша эди. 

Анджакъ бу меселелерге бакъмайып, мусульман топлулыкъ- 
ларнынъ ярдым чагъырувларына мусбет къаршылыкъ берди. 
Бундан сонъ Османлылар Къызылденъиз ве Басра корфезинде 
акимиети къурдылар. Йеменни Османлы топракъларына къошты- 
лар. Портекизлилернинъ Арап Ярымадасына, хусусан да мукъад- 
дес Мекке ве Мединеге япкъан техдитлерини ёкъ эттилер (1538). 

Османлы денъизджилери, айны вакъыттда Хинт Океанында 
мешур олмагъа башлады. Османлы Девлети, хусусан Индистанда 
укюми девам эткен мусульман Гуджерат Султанлыгъынынъ исте- 
ги узерине Хинт Океанына донанма йиберди. Османлы донанма- 
сы, Портекизлилерни раатсыз этти ве оларнынъ больгеде япкъан 
техдитлерини сынъырлады. 

1565 сенеси Портекизлилернинъ бу сефер Индонезияда къу- 
рулгъан мусульман Адже Султанлыгъыны ёкъ этмеге истеди. 
Ачелийлер ярдым истеди. Османлы укюмети етерли микътарда 
тон, туфек ве он еди дженгавер гемини Ачеге йиберди. 

XVI асырда Османлы укюмети русларгъа къаршы тур- 
макъ макъсадынен, Орта Асиядаки мусульман тюрклеринен 
бирлик къурмасыны планлаштыра эди. Бу планлардан бири 
Къараденъизден Хазар денъизине улашмакъ ичюн Дон ве Волга 


130 



озенлерини бир каналнен бирлештирмек эди. 1569-да каналнынъ 
къазылувы башланды, атта учте бири битти. Анджакъ бутюнлей 
бу вакъыт Йемен исьянынынъ чыкъмасынен арекет токътады. 

Османлы тюрклери, юкселюв Девиринде мусульман топракъ- 
ларыны ве мусульманларны къорчаламакъ вазифесини насыл та¬ 
шый эдилер, агъыр шартларнен къаршылашкъанлары заман да за- 
йыфлама девиринде де девам эттилер. Йеменден Балкъанларгъа, 
Шималь Африкадан Къафкъасларгъа къадар эр тарафта тюрк ор- 
дулары, мусульманларнынъ ябанджы ишгъаль тюбюне кирмемеси 
ичюн дженк эткен. Бу да тюрклернинъ Ислям динине не къадар 
самимиетликнен багълангъанларыны косьтере. 

Тюрклернинъ мукъаддес топракъларда япкъан хызметлери 

«Мукъаддес топракълар» денильгенде, Мекке ве Медине ше- 
эрлери акъылгъа келе. Меккени мукъаддес япкъан шей, бу ше- 
эрде мусульманларнынъ къыблеси олгъан Кябенинъ ве оны 
саргъан Харам джамисининъ олмасыдыр. Медине исе хазрети 
Пейгъамбернинъ джамиси (Месджиди Небевий) ве къабирининъ 
бу ерде олмасы себебинен мукъаддес деп сайыла. Эки шеэр, Ислям 
медениетинде Харемейн адынен де анъылыр. Ислям медениетин- 
де, Харам джамиси ве Небевий джамисинден сонъ учюнджи муим 
ибадет ери къабул этильген Акъса джамисининъ олгъаны Къудус 
шеэрининъ де айры бир ери ве эмиети бар. 

Мусульман тюрклери эр заман мукъаддес топракъларгъа ве бу 
топракъларда яшагъан мусульман халкъкъа дигер муим хызметлер 
япкъан эди. Бунынъ энъ муим орьнеклеринден бири, тюрк идаред- 
жилернинъ эр сене хадж мевсиминде Мекке ве Медине халкъына 
йибергенлери пара, аш ве урбадан мейдангъа кельтен эдиелер эди. 
Бу эдиелерге Сурре ады берильмектедир. Мекке ве Мединеге Сурре 
йиберильмеси Аббасийлер Девиринде башлагъан, асыл эмиетини 
исе тюрк девлетлеринде къазанды. Аман-аман эр тюрк укюмдары 
я да идареджиси, Сурре йибермекни озю ичюн дегерли бир вазифе 
оларакъ къабул этти. 

Османлы султанлары Явуз Султан Селимден башлап, башкъа 
унванларына «эки мукъаддес шеэрнинъ хызметчиси» манасында 
«Хадиму’ль-Харемейниш Шерифейн» унваныны да къоштылар. Бу 
унванларынен, мукъаддес топракълартъа ве бу ерлерде яшагъан 
халкъкъа буюк хызметлер япты. Меселя, Сурре йиберильмесини 

даа тертипли яптылар. Сурре оларакъ йиберильген эдиелернинъ 
сайысыны ве микъдарымы арттырдылар. Бунынъ ичюн чокъ вакъ- 
ыфлар къурдылар. Вакъыф къургъанлар арасында падишахларнен 
берабер башкъа идареджилерден ве халкътан чокъ инсан бар эди. 
Тарихымызда бу киби вакъыфларгъа Харемейн Вакъыфлары ады 
берильди. Бувакъыфларнынъ арасында хастахане, медресе, чешме, 
сув къуюсы, ашхане ве ёл янымы киби къуруджылыкъ фалиетле- 
ри, тамират чалышмалары, хадж ибадетининъ къолаштырылмасы 
киби хызметлер бар эди. Османлы девиринде Мекке ве Мединеде 
отургъанларнынъ бутюнлей верги тёлемемелери мумкюн эди. 
Яшайышлары девлет хазинесинден ве вакъыфлардан тёленди. 

Османлы идаред- 
жилери, мукъаддес то- 
пракъларда пек муим тю- 
зетюв ве къуруджылыкъ 
ишлерини де яптылар. 
Буларнынъ энъ әсасы 
Кябе, Харам ве Небевий 
джамилерининъ тамири 
ве кенълештирильмеси 
эди. 

IV Мурат заманында 
бир сель нетиджесинде 
джиддий зарар корьген 
Кябе бутюнлигинен янъ- 
ыланды. Даа эвель эр йыл 
Мысырда токъынып йи¬ 
берильген Кябенинъ ор- 
тюси, 1609-дан башлап 
Стамбулда токъунмагъа 
башлады. Кябенинъ 



денъиштирильген эски 
ортюлери Стамбулгъа 
йибериле эди. Ортю 
Стамбулда мерасимнен 
къаршыланыр, сандыкъ 
Барборосны Къанунийнинь алдында кось- ичинде халкънынъ зия- 

терген бир миниатюра ретине ачылыр, ЭНЪ сонъ 

падишах зиярет этип ортюни корьген сонъ Хыркъа-и Саадет ода¬ 
сында сакълана эди. 

Кябенинъ ичинде ер алгъан Харам джамиси де тюрк идаред- 
жилери тарафындан денъишик тарихлерде тамирленген я да кенъ- 
лештирильген. 

Хазрети Пейгъамбернинъ джамиси олгъан Небевий джами¬ 
си де денъишик вакъытларда тюзетильген ве кенълештирильген. 
Буларнынъ энъ муимлеринден бири Султан Абдульмеджид зама¬ 
нында олгъан. Бу тамир япылгъанда джамининъ табаны мермер- 
нен къапланды. Таван къысымлары, чешит терек, чечек ве шеляле- 
лернинъ гузель корюнювлери иле безетильди. Джамининъ ичин- 
деки санат шах эсери хатлар, Стамбулдан кеткен Абдуллах Зухдий 
Бей адлы бир хаттат тарафындан язылды. Джамининъ табаны, пек 
паалы тюрк килимлернен тёшенди. 

Мукъаддес топракъларда диний мекянларнынъ бакъымы ве 
янъыланмасындан башкъа булашыджы хасталыкъларгъа къаршы 
Хиджаз Сатълыкъ Тешкиляты къурулды ве бу тешкилят васыта- 
сынен хастаханелер ве эджзаханелер ачылды. 

Османлы идареджилери мукъаддес топракъларгъа япылгъан 
хадж ёлджулыгъынынъ эминлик ве тынчлыкъ ичерисинде кечме- 
сине айры бир эмиет бермекте эди. Бунынъ ичюн хадж къафилеле- 
ри эминлик аскерлери тарафындан къорчалана эди. 

Хадж ёлджулыгъы секиз-он ай девам эткен ве пек къыйын бир 
иш эди. Бундан да башкъа чокъ паалы олгъан. Османлы Девлети 
аскерий ярдымдан башкъа, хадж ёлджулыгъыны къолайлаш- 
тырмакъ, даа уджуз этмек ве, бойлеликнен, хаджгъа кеткенлер- 
нинъ сайысыны арттырмакъ ичюн XX асыр башында Стамбулдан 
Меккеге къадар улашаджакъ Хиджаз темир ёлу япылувыны баш¬ 
латты. Темир ёлунынъ Мединеге къадар олгъан болюми битириль- 
ди. Анджакъ о больгеде Аран исьянларынынъ чыкъмасы себебин- 
ден Меккеге етип бармасы мумкюн олмады. 

ТюрКАЕрНИНЪ ИСАЯМ ДИНИНИНЪ 
ДАРКЪАТЫАМАСЫНДАКИ рОАЮ 

Хинд ярымаЬасынЬа Ислям динининь Ьаркьатылмасы 

Индистанда Ислямиетнинъ даркъатылмасы ёлунда япылгъан 
биринджи гъайретлер, Эмевийлер Девиринде башлады. Эмевий 
командирлеринден Мухаммед Ибн Къасым, 710-711 сенелери 
Индистаннынъ бир болюмини фетих этти. Ерли халкъкъа джан- 
ларына, малларына ве динлерине тийильмеджегине сёз берильди. 
Эмевий укюмдары Омер Ибн Абдульазиз (717-720), фетих этильген 
ерлердеки Хиндистанлы идареджилерге мектюплер йиберип олар- 
ны Ислямгъа давет этти. Кене мусульман Драплардан Хиндистан 
топракъларына ерлешкен ве Ислямнынъ даркъатылмасы ичюн 
тырышкъан дин алимлери ве базиргянлары бар эди. Буларнынъ 
нетиджесинде фетих этильген Хиндистан топракъларында Ислям 
дини танылмагъа ве яйылмагъа башлады. Амма Хиндистанда 
Ислям ДИНИНИНЪ темельнен ерлешмеси ве кенъ яйылмасы, би¬ 
ринджи мусульман тюрк девлетлеринден олгъан Гъазнелилернен 
(963-1187) башлады. Бу девлеттен сонъ къурылгъан Дельхи тюрк 
Султанлыкълары (1206-1413) ве Бабурлюлер (1526-1858) киби 
тюрк девлетлери иле девам этти. 

X асырнынъ экинджи ярысында Гъазнелилернинъ юкселюви, 
Хиндистанда Ислям динининъ ве медениетининъ яйылмасын- 
да янъы бир девир башлатты. Бу девлетнинъ мешур укюмдары 
Гъазнели Махмут (998-1030), Хиндистангъа он еди сефер япып, бу 
ерде Ислямиетнинъ яйылмасына ер азырлады ве больгеде асыр- 
ларнен девам этеджек тюрк акимиетининъ темеллерини атты. 
Буны япкъанда индусларгъа яхшы муамеле этти ве ордусына ал- 
гъан индусларнынъ ишанчларына къарышмады. Султан Махмут 
Хиндистан топракъларында джамилер яптырды, Хиндистан хал- 
къына Ислям динини танытмакъ ве огретмек макъсадынен дин 
алимлерини вазифелендирди. 

XII асырнынъ экинджи ярысында Шималь Хиндистан, 
Гъурлулар сюлялесининъ элине кечькен сонъ, тюрк идареджи 
Мухаммед Ибн Тугълукъ, эр тарафкъа дин оджалары йиберип, 
олардан Ислям динини индусларгъа танытмаларыны истеди. 
Нетиджеде чокъ индус мусульман олды. Затен Хиндистан мусуль- 

ман джемиетининъ муим бир болюми, бу девирде, яни Гъурлулар 
заманында мейдангъа кельди. 



Сурре Алайыны косьтерен бир миниатюра 


Хиндистанда Ислямиетнинъ яйылмасында монголларнынъ 
Орта Асияны ёкъ эткенлеринде, больгеден Хиндистангъа кочьме- 
ге меджбур олгъан тюрк дин оджаларынынъ ве мусульман тюрк 
аилелерининъ де муим ролю бар эди. Булар Хиндистанда ерлеш- 
кенлери денъишик ерлерде джамилер, медреселер къурдылар. Бу 
ерлер къыскъа вакъытта Ислям динининъ ерли халкъкъа таны- 
тылгъаны ве огретильгени меркезлер олды. 

Бугунь Пакистан, Бангладеш ве Хиндистандаки мусульман 
джемиетлернинъ бар олувы, мусульман тюрклерининъ Ислям ди- 
нини яйма мевзусында косьтерген гъайретлерининъ бир нетидже- 
сидир. 

Месджид-и Небевий (Пейгьамбер Месджиди) 


АнаЬолунынь тюрклешмеси, ислямлашмасы 

Тюрк-Ислям тарихынынъ энъ муим янъылыкъларындан 
бири, Анадолунынъ тюрклештирильме ве мусульманлаштырыл- 
масыдыр. Мусульман тюрклернинъ Анадолу иле биринджи му- 
насебетлери даа IX асырда Аббасийлер Девиринде керчеклешти. 
Тюрк командирлернинъ идаре эткени ве ичинде чокъ тюркнинъ 
олгъаны Аббасий ордулары, IX ве X асырларда Византия укюме- 
тинде Анадолу узерине пек чокъ сефер тертип этти. Бу ордулар 
Сивас, Амасия, Никъсар, Къайсери, Кония, Эрегли, Ялвач, Анкара 
ве Эскишехир киби Анадолу шеэрлерини къыскъа вакъыткъа де 
олса алдылар. Анджакъ, бу сеферлер топракъ къазанмакъ ерине 
Византияны къоркъутмакъ гъаесинен япылгъан эди. 

Анадолугъа тюрк кочювининъ башламасы Буюк Сельчюкълы 
Девлетининъ къурулувы иле якъындан багълы. Чюнки шу девлет 
къурулып, Хорасан ве Иракъ укюметини алгъанында, янъы му¬ 
сульман олгъан чокъ Туркмен шараитлерини гузеллештирмек ве 
айванларына даа яхшы отлакълар тапмакъ макъсадынен бу то- 

пракъларгъа кочьмеге башлады. Инсанларнынъ чокъусы исе тер- 
типли арекет этмейип, баргъанлары янъы ерлерде раатсызлыкъ- 
ларгъа себеп ола эди. Сельчюкълы идареджилери исе оларнынъ 
Иран я да Иракътаки мусульман халкъынынъ яшагъаны больге- 
лерге кочип, оларны сыкъыштырмаларыны ве раатсыз этмелери- 
ни истемеген. Бу себептен де бир чаре оларакъ, тюркмен кочебе- 
лерини Византиянынъ элиндеки Анадолугъа догъру чевирдилер. 
Бойледже, 1050-1060 сенелери тюркмен кочебелери, яваш-яваш 
Анадолу топракъларына кирип ерлешмеге башлады. 

1071 сенеси Сельчюкълыларнынъ кучьлю Византия орду- 
сыны енъип Малазгирт заферини къазанмасы, Анадолунынъ 
тюрклешмесинде башланув нокътасы олды. Бу гъалебенинъ 
аркъасындан Султан Альпарслан тарафындан вазифеленди- 
рильген Куталмышогълы Сулейман Шах, биркъач йыл ичинде 
Анадолунынъ пек буюк бир болюмини фетих этти. 

Анадолунынъ о къадар тез ве къолай фетих этилювининъ 
базы себеплери бар эди. Эр шейден эвель Византия идареси 
тюбинде Анадолунынъ пек чокъ шеэри ве къалеси ихмал этильген 
я да харабеге чевирильди. Бунъа багълы олып да шеэрлерде 
тюрклерге къаршы чыкъып оладжакъ инсанлар ёкъ эди. Башкъа 
тарафтан бар олгъан инсанлар да озьлеринден алынгъан агъыр 
вергилер себебинден Византия укюметинден разы дегиль эди. 
Бунъа къаршылыкъ Анадолуны алмагъа кельген тюрк аскерлери 
(Гъазиян-ы Рум), халкъкъа пек яхшы муамеле эттилер. Оларгъа 
къаршы кельмеселер ве тынчлыгъыны бозмасалар, джанларына, 
малларына, динлерине тийильмеджеклери сёз бердилер. 

Сулейман Шахнынъ фетих тъайретлери эснасында сайылары 
юз бинъден зияде тюркмен кочебелери Анадолугъа кельди. Анадолу 
нуфусынынъ муим бир къысмы тюрклерден олды. Нетиджеде, 
1075 сенеси бу тонракъларда Анадолу Сельчюкълы Девлетининъ 
къурулмасы мумкюн олды. Айны девлет янында яни Эрзурумда 
- Салтукъогъуллары, Орта Анадолуда - Данишмендлилер, 
Эрзинджан ве Дивригиде - Менгъуджюклер киби башкъа мусуль¬ 
ман тюрк девлетлери де ортагъа чыкъмагъа башлады. 

Фетихнинъ битирильмеси иле Анадолугъа тюркмен кочюви 
девам этти. Хусусан XIII асыр башларында Монголларнынъ Орта 
Асияны ишгъальге башламаларындан сонъ Анадолугъа догъ- 

ру экинджи буюк кочюв далгъасы башлады. Бу далгъанен чокъ 
Туркмен Анадолугъа кельди. Бойледже, Анадолу нуфусынынъ 
чокъусы тюрклерден олды ве энъ азындан нуфус тарафындан 
Анадолунынъ тюрклешмеси даа XIII асырда керчеклешти. 

Анадолугъа кочькен тюркменлернинъ бир болюми Кония, 
Эрзурум, Эрзинджан, Сивас ве Къайсери киби буюк ерлешюв 
меркезлеринде бутюнлей ерлешик аяткъа кечти. Булар XII асыр 
сонъундан башлап тюркмен ерине тюрк адынен анъылмагъа баш¬ 
лады. Байыр, чёль ве ялыбоюнда сынъыр больгелеринде яшагъан- 
лар. XVI асыргъа къадар Туркмен адынен анъылдылар. Олардан 
къонып-кочькен вазиетте яшагъанларгъа исе Ёрукъ ады къулла- 
нылды. 

Анадолунынъ ислямлашмасы ве тюрклешмесинен берабер 
кеткен бир вакъыт этти. Чюнки Анадолугъа ерлешкен тюркмен¬ 
лернинъ эписи, затен кельмеден эвель мусульман олгъан эди. 
Бунынъ ичюн олар янъы Ватанларына тюрклюлеринен берабер 
мусульманлыкъларыны да кетирген эди. Кочькенлер арасында 
тюркмен миллети узеринде пек тесирли олгъан мутасаввыфлар 
да бар эди. Олар, чокъусы Тюрк ордуларындан даа эвель Византия 
топракъларына киртенлер ве мусульман олмагъан халкънынъ 
гонъюллерини фетих эткен эдилер. Косьтерген муляйимликлери, 
ярдымсеверлик ве дюрюстлик весилесинен Ислямиетнинъ яйыл- 
масында муим роль ойнагъан эдилер. 

Анадолугъа кельген сеяхатчы мутасаввыфларнынъ (суфий) 
чокъусы Тюркистанлы буюк алим тҮхмет Есевийнинъ талебелери 
эди. 1160 сенесинден башлап Ахмет Есевий Тюркистанда тюрклер- 
ге Ислямиетни анълашылгъан ве темиз тюркче тилинен анълат- 
магъа башлады. Бу арада пек чокъ талебесини де тюрк дюньясы- 
нынъ денъишик больгелерине йиберди. Булардан бир болюми де 
Анадолугъа кельди, Анадолунынъ денъишик ерлеринде Ислям ди- 
нининъ яйылмасы ичюн тырышты. 

Ахмет Есевий ёлунынъ Анадолудаки энъ муим темсильджиле- 
ринден бири, шубесиз аджы Бекташ Велидир. О, Монгол уджюм- 
лери ве къатлиамлары себебинен XIII асыр орталарында буюк 
сыкъынтылар ичине тюшкен Анадолу Тюрклюгини севги, бирлик 
ве къардашлыкъ дуйгулары әтрафында топламагъа тырышты. 

Анадолунынъ эбедий тюрк юртына чевирильмесинде ве ис- 
лямлаштырылмасында Анадолу Сельчюкълыларынынъ ве чагъ- 
дашлары олгъан мусульман тюрк бейликлери япкъан гъайретле- 
рининъ буюк ролю бар. Бу гъайретлер черчивесинде япылгъан 
юзлердже джами ве медресе весилесинен Ислям динининъ огре- 
нильмеси ве яшанмасы теминленди. Медреселерде о девирнинъ 
энъ мешур илим адамлары чалышты. 

Анадолунынъ ислямлашмасында бутюнлей тюрклерге ант 
бир муэссесе олгъан Ахийлик тешкилятынынъ да файдасы олды. 
Ахийлик бугуньки манасынен чешит зенаат фыркъаларыны бир 
арагъа кетирген бир чалышкъанлар тешкилятыдыр. Буюк шеэр- 
лерде, къасабаларда, атта койлерде биле ачылгъан тҮхийлик мер- 
кезлери, айны заманда бирер ахлякъ мектеби эди. Куньдюз бе- 
лирленген зенаат фыркъаларына коре озь занаатларынен огъраш- 
къан ахийлер, акъшамлары диний ве ахлякъий дерслер ала эди. 
Айрыджа керек олгъанда аскерий эгитим де огренгенлер. 

Анадолудаки мусульман нуфусынынъ буюк бир болюмининъ 
тюрклерден олгъаны анълашылмакъта. Бунынънен берабер халкъ 
арасында сонърадан мусульман олгъан аз да олса Эрмений, Рум ве 
Еудий де бар эди. 

БалкьанларЬа Ислям динининъ Ьаркьатылмасы 

Мусульман тюрклери Анадолуны алмакънен сынъырланма- 
дылар. Бу Ватаннынъ сынъырларыны Авропа ичине алып кетмек 
ичюн арекетке кечтилер. Османлы Девлетининъ къурулувындан 
сонъ тюрклернинъ биринджи макъсады Балкъанларгъа, баш- 
къа адынен Румелиге догъру кенълешмек олды. 1361 сенесинде 
Эдирне алынгъан сонъ, къыскъа вакъыт ичинде Булгъар топракъ- 
ларынынъ эписи 1389 сенеси кечкен Косово Мейдан Дженки 
иле Сырбистан тюрк укюметине кирди. 1396-да Йылдырым 
Баезиднинъ Нигъболу якъынында Хачлы ордусыны енъгени- 
нен Османлы тюрклерининъ Балкъан акимиети кучьленди. Даа 
сонъра 1463 сенеси Фатих Султан Мехмед Боснияны алгъанынен, 
Османлы сынъырлар Италиянынъ Далмачия къыйыларына къа- 
дар узанды. 

Османлы фетихлерининъ энъ муим нетиджеси Балкъанларда 

тюрк Ислям медениетининъ яйылмасы олды. Даа фетихлер баш- 
ламаздан эвель базы тюркменлер Балкъанларгъа затен кечкенлер. 
Ерлешкен ерлерде Анадолудакисине бенъзеген гъайретлеринен 
мусульман олмагъан халкънынъ сайгъысыны ве ишанчыны къа- 
зандылар. Бойлеликнен, Балкъанларнынъ бир къысымыны да олса 
фетихке азырлагъан эдилер. Османлы идареджилер фетих анында 
ве сонърасында акъыллы сиясетнен Анадолудаки тюркменлер- 
нинъ бир болюмини Балкъанларгъа ерлештирдилер. Туркменлер 
Анадолудан Румелиге тиллерини, адетлерини ве ишанчларыны да 
кетирди. Янъы адлар тюбюнде янъы ерлешим ерлери ве койлер 
къурдылар. 

Узун йыллар Балкъанлардаки мусульман нуфусы тюркмен- 
лернен сынъырлы къалды. Анджакъ кеткен заман ичинде денъ- 
ишик больгелерде мусульман олмагъан джемиетлер арасында 
Ислямиетке кирювлер корюльмеге башлады. Хусусан Бошнакълар 
ве Арнавутлар джемаатларнен мусульман олдылар. Дин денъ- 
иштирмеде Османлы Девлетининъ бир зорламасы ёкъ эди. Затен 
фетихлер анында девлетнен мусульман олмагъан джемиетлер 
арасында анълашмалар япылды. Бу анълашмаларгъа коре, девлет 
оларнынъ джанларына, малларына тиймеджегини ве динлерини 
денъиштирмеге зорланмаяджакъларыны сёз бере эди. 

Балкъанларда тюрк Ислям медениетининъ яйылмасы энъ 
муим орьнеклеринден бириси, мемлекетни донатув хызметлери- 
дир. Османлы укюмети боюнджа Балкъанлар, Анадолудакинден 
чокъ джами, медресе, хан ве амамнен донатылды, шеэрлер инки- 
шаф этти. Бу себептен де Бурса иле Босния, Кония иле Оськуп 
баягъы бири-бирини анъдыра эди. Бойледже, Анадолу киби 
Балкъанларнынъ чокъ ери де керчектен бирер тюрк юртына че- 
вирильди. Анджакъ XVIII асырдан башлап денъишмелер олмагъа 
башлады. Артындан чыкъкъан дженклер ве миллетчилик арекет- 
лери себебинден Балкъанлардаки мусульманларнынъ бир къыс- 
мы ольдюрильди, бир къысмы исе Анадолугъа кочьмеге меджбур 
олды. Буларгъа бакъмадан Балкъанларда тюрк Ислям медениети¬ 
нинъ излери сакъланды. Булгъаристан, Юнанистан, Македония, 
Романия, Арнавутлыкъ, Босния ве Герцеговинадаки тюрк ве му- 
сульманлар, бугунь биле миллий ве маневий шахсиетлерини сакъ- 
ламагъа тырыша. 

ИСАЯМНЫ КЪАБүЛ ЭТКЕН 
тюрк ДЕВЛЕТЛЕрИ 

Биринджи мусульман тюрк Девлетлери Идиль Булгъар 
Ханлыгъы, Къараханлылар ве Гъазнелилер, Ислямиетни ресмий 
дин къабул эткен биринджи тюрк девлетлеридир. 

Идиль Булгъар Ханлыгъы 

Идиль озенининъ орта тарафында къурулды. Башкъа тюрк 
девлетлеринден айырмакъ ичюн озеннинъ адына бенъзеген Идиль 
адыны бергенлер. Улькеде даа эвель эски тюрк ишанчлары бар экен. 
IX асырдан башлап Иран ве Харезмден кельген базиргянлар веси- 
лесинен Ислям дини яйылмагъа башлады. Аббасийлернен къу- 
рулгъан яхшы мунасебетлернинъ нетиджесинде X асыр башында 
улькеде Ислямиет ресмий дин оларакъ къабул этильди. Буйдан 
сонъ Аббасий халифеси ве Булгъар ханы адына сикке (демир пара) 
басылды, джамилер ве сарайлар къурулды, къадылыкъ (акимлик) 
меркезлери япылды. Бостанджылыкъ, тиджарет, маденджилик ве 
айванджылыкъта огге кетильди. Бу ханлыкъ XIII асырда монгол¬ 
лар тарафындан истиля этильди ве алынды. 


Къараханлылар (840-1212) 



Шаркъ ве Гъарп Тюркистанда къурулгъан биринджи мусуль- 

ман тюрк девлетидир. Девлетнинъ къуруджысы Бильге Къул 
Къадир Хандыр. Бу девлетнинъ укюмдарларындан олгъан Сатукъ 
Бугъра Хан, мусульман олмагъан тюрклер арасында Ислямиетни 
яймакъ ичюн буюк гъайретлер косьтерди. Огълу Байташ Арслан 
Хан заманында Къараханлы топракъларында яшагъан тюрклер- 
нинъ эписи мусульман олды. 1042 сенесинден башлап девлет Шаркъ 
ве Гъарп Къараханлылар олмакъ узьре экиге айырылды. Шаркъий 
Къараханлылар Баласагъун, Эркент, Талаш больгесинде яшай эди. 
Девлетнинъ меркези Баласагъун, базен де Къашгъар олды. 1089 
сенеси Шаркъий Къараханлылар Буюк Сельчюкълыларгъа багъ- 
ландылар. 1211 сенеси исе Къарахытайлар тарафындан йыкъыл- 
дылар. Гъарбий Къараханлылар Маверау-н-нехирге, Ферганагъа 
къадар узангъан ерлерге саип эди. Пайтахтлары Семаркъанттыр. 
1074 сенеси Буюк Сельчюкълыларгъа багъландылар, Харезмлилер 
тарафындан йыкъылдылар. 

Къараханлылар, аким олгъанлары топракъларда чокъ джами, 
медресе, кервансарай, хастахане киби диний ве ичтимаий биналар 
къурды. Бу девлет заманында Къашгъар, Баласагъун, Самаркъант, 
Бухара муим бильги ве медениет меркезине чевирильди. Тюрк 
медениети ислям динининъ къыйметлеринен бутюнлешип, тюрк 
Ислям медениетининъ биринджи махсулларыны бермеге башла¬ 
ды. «Манас Дестаны», Юсуф Хас Хаджибнинъ «Къутадгъу Билиг», 
Махмуд Къашгъарийнинъ «Диван-и лугъати-т-тюрк» булар ара¬ 
сында биринджи акъылгъа кельгенлеридир. 

МүСүЛЬМАН Тюрк ДЕВЛЕТЛЕрИ 
Гьазнелилер (963-1186) 

Тюрклернинъ М.Э. II асырдан башлап юрт оларакъ сай- 
лагъанлары Афганистанда къурулды. Пайтахтлары Гъазне ше- 
эри олгъаны ичюн, Гъазнелилер деп анъылырлар. Къуруджысы 
Альптекиндир. Девлетнинъ энъ мешур укюмдары, отуз эки йыл 
тахтта къалгъан Гъазнели Махмуттыр (998-1030). Буукюмдар де- 
виринде Хиндистаннынъ муим бир болюми алынды ве Ислямиет 
тез яйылмагъа башлады. 

Султан Махмутннынъ олюминден сонъ ерине Султан Месут 
кельди. Султан Месут Сельчюкълыларнен япкъаны Данданакъан 
дженкинде агъыр енъильди. Гъазнелилер Девлети Гъурлылар та- 
рафындан йыкъылды. Гъазнелилер, Хиндистанда Ислям динини 
даркъатып, Пакистан ве Бангладеш девлетлерининъ къурулма- 
сына да темель азырлады. Башкъа тарафтан бу девлетнинъ ида- 
реджилери, сарайларында илим адамларына ве шаирлерге якъ- 
ын алякъа косьтерди. Мешур тюрк илим адамы эль-Бируний бу 
алякъа себебинен бутюн дюньяда мешур ильмий араштырмалар 
ортагъа чыкъарды. 

Бүюк Сельчюкълы девлети 

ВЕ ОНЪА БАГЪЛЫ ДЕВЛЕТАЕр 

Буюк Сельчюкълы Девлети: 1040 сенеси Огъуз тюрклери тара- 
фындан Гъазнелилер енъильгенинен Данданакъан Гъалебесинден 
сонъ къурулды. Бу девлетнинъ къурулмасы иле Ислям дюньясы- 
нынъ муим бир болюмининъ сиясий акимиети тюрклерге кечкен. 
Анадолуны экинджи ана-ватан япаджакъ фетихлер керчеклешти- 
рильди. Сельчюкълы султанлары Ислям дюньясында айырылыкъ- 
къа себеп олгъан Шиий Фатымийлерге ве Къарматийлерге къаршы 
пек мувафакъиетли курешлер берди ве, бойлеликнен, мусульман- 

ларнынъ сиясий бирлигини сакъладылар. Амма Буюк Сельчюкълы 
Девлети озь кучюне ве мувафакъиетлигине рагъмен узун омюр- 
ли олмады. Сельчюкълы Султаны Сенджер 1141-деки Къатван 
дженкинде Къарахитайлар тарафындан енъильди. Сельчюкълы 
топракъларынынъ буюк болюми Къарахитайларгъа кечти. 1157- 
де Сенджернинъ олюминен Сельчюкълы Девлети йыкъылды. 
Топракъларында Иракъ ве Хорасан Сельчюкълылары (1092-1194), 
Кирман Сельчюкълылары (1092-1048), Сурие Сельчюкълылары 
(1069- 1118) ве Анадолу Сельчюкълылары (1075-1308) къурулды. 

Анадолу Сельчюкълылары Анадолуны алгъан Куталмышогълы 
Сулейман Шах тарафындан 1075 сенеси къурулды. Биринджи 
пайтахты Изник эди. Анджакъ бу шеэрнинъ Хачлы ордулары та¬ 
рафындан ишгъаль этилювинен Кония пайтахт олды. Анадолу 
Сельчюкълылары, Хачлыларгъа къаршы муим курешлер берди. 
Тарсус, Адана, Антакия, Малатия, Синоп, Алания девлетлер за¬ 
манында укюметке алынды. Чокъ джами, медресе, мусафир хане, 
амам, кервансарай, хастахане япылгъаны иле, Анадолу бир му- 
сульман тюрк юртына чевирильди. Бу эсерлернинъ чокъусы бу- 
гунь биле сакъланып къалды. Анадолу Сельчюкълылары, 1243 се- 
несинден башлап монгол акимиетине кирди. Элли йыллыкъ бар 
олгъан акимиет девиринде Анадолу исьянлар, хырсызлыкълар ве 
икътисадий зайыфлыкъ себебинен буюк кризисте яшады. Девлет 
акимиети къалмагъанындан аман-аман эр шеэр мустакъиль олма- 
сыны илян этти. Бойледже, йигирмиге якъын Анадолу тюрк бей- 
ликлери ортагъа чыкъты. 

Огъузларнынъ Кайы боюндан олгъан Османогъуллары, ба¬ 
шында Сельчюкълылар тарафындан Анкаранынъ гъарбындаки 
Къараджадагъ топракъларына ерлештирильди. О вакъытта баш¬ 
ларында олгъан Эртугърул Гъази, Византия сынъырында кенар- 
даки бей олып вазифе яна эди. Османогъуллары заман ичинде 
Сёгут ве Доманични алдылар. Эртугърулнынъ ерине кечкен огъ- 
лу Осман Гъази, Византиягъа багълы Къараджахисар, Биледжик 
ве Инегольни фетих этти. Бу арекетлернен 1299-да Османлы 
Девлетининъ темеллери атылды. 


Къурулувындан сонъ Османлы укюметининъ темель гъаеси 
фетихлерни Авропанынъ ичине алып бармакъ, Анадолуда тюрк 
бирлигини къурмакъ ве Ислям дюньясыны ябанджы уджюмлерге 
къаршы къорчаламакъ олды. 1595 сенесине къадар девлет девам- 
лы осьти ве кенълешти. 1481 сенеси фетихчи кельгенинде девлет- 
нинъ укюм эткен топракъларынынъ ольчюси 2.000.000 километр 
эди. III Мурат девиринде (1574-1595) исе Османлы топракълары¬ 
нынъ микъдары бу ракъамнынъ якълашыкъ он къатына чыкъты. 

Адалетке эсаслангъан укюметнен дюньянынъ энъ буюк ве энъ 
узун омюрли девлетлеринден бири олгъан Османлы Девлети, XVII 
асырдан башлап токътамагъа ве арткъа кетмеге башлады. 1923-де 
Тюркие Джумхуриетининъ къурулувынен де битти. 

Османлылар девири тюрк Ислям тарихынынъ энъ парлакъ де- 
вирлерини ичине алмакъта. Сельчюкълылар девиринде олгъаны 

киби бу девирде де мусульман тюрклер алгъанлары эр улькеге ме- 
дениет ве муим янъылыкълар кетирди. Османлынынъ, укюметине 
багълы топракъларда къалдыргъан джамилери, мусафирханелери, 
амам, кервансарай ве дигер объектлер аля бугунь биле турып ай- 
ранлыкъ дуйгъусыны уяндыра. 

ИрАНДА үКЮМЕТ КЪурГЪАН 
МүсүАЬМАН ТЮРК СОЙААрЫ 

Сафевийлер (1502-1736) 

Даа эвель Анадолугъа ерлешкен сонъ Ирангъа кочькен тюр- 
кменлер тарафындан къурулды. Озь араларында Акъкъоюнлылар 
ве Къаракъоюнлылар оларакъ болюне эди. 

Авшарлар (1736-1750) 

Огъузларнынъ Авшар боюндан олгъан тюркменлер тара¬ 
фындан Сафевийлернинъ ерине къурулды. Къуруджысы Шах 
Исмаилдир. 

Кьачарлар (1779-1925) 

Иранда укюмет къургъан сонъ тюрк союдыр. Союнынъ та¬ 
мырлары Огъузларнынъ Къачар боюндан келе. 

ОрТА Асия ВЕ ХиНДИСГАНДА 
КЪүрЫАГЪАН МүсүАЬМАН 
тюрк ДЕВАЕТАЕрИ 

Харземшахлар Девлети (1157-1231) 

Сельчюкълы сулганы Меликшахнынъ командирлеринден 
Къутбетнинъ Мухаммед Харземе вали олып йиберильген, онынъ 
торуны Иль Аслан мустакъилликни илян этип Харземшахлар 
Девлетини курды. XII асырда Орта Асиянынъ энъ кучьлю девлети 
алына кельди. Монголлар тарафындан йыкъылды. 

Тимур Императорлыгъы (1369-1505) 

Девлет буюк тюрк эмирлеринден Тимур тарафындан 1369 сене- 
си Бельхте къурулды. Заманнен Чин сынъырларындан Анадолугъа 
къадар узангъан буюк императорлыкъкъа чевирильди. 1405 сене- 
си Тимурнынъ олюминден сонъ зайыфламагъа ве дагъылмагъа 
башлады. 

Дельхи Тюрк Султанлыгьы (1206-1413) 

Шималь Хиндистанда Къутбеддин Айбег тарафындан къу- 
рулды. 1266-1290 сенелери Балабанлар, 1320 сенесине къадар 
Къалачлар, 1321-1413 сенелери Тугълукълылар адлы тюрк сойла- 
ры тарафындан идаре этильди. 

Бабур Императорлыгьы (1526-1858) 

Тимурнынъторунларындан Бабур Шахтарафындан Пенджапта 
къурулды. Меркези Дельхи эди. 1528-де Шималь Хиндистанны 
сынъырлары ичине къошты. Тюрклернинъ къургъаны буюк дев- 
летлерден бири олып, Сафевийлер ве Османлыларнен берабер XVI 
асыргъа тюрк асыры тамгъасыны урды. Бу девлетке аит гузель ве 
ихтишамлы тарихий эсерлер, аля бугунь де Хиндистанны дюль- 
берлештире. Булардан бириси Тадж Махал дюрбесидир. Бабур 
Императорлыгъы 1858 сенеси инглизлилер тарафындан йыкъыл- 
ды. 


МЫСЫРДА КЪүрүЛГЪАН 
Тюрк ДЕВАЕТАЕрИ 

Аббасийлер Девиринде Мысырда башта тюрклерден олгъан 
Аббасий валилеры тарафындан яры мустакъиль Толуногъуллары 
(868-905) ве Ихшидийлер (935-969) девлетлери къурулды. Даа сонъ 
исе Эйюбийлер (1171- 1348) ве Мемлюклер (1250-1517) девлетлери 
ортатъа чыкъты. Эки девлет де Хачлыларгъа къаршы мувафакъи- 
етли дженклер берди. Къудуста Хачлы акимиетининъ токътатыл- 
масы Эйюбилер весилесинен олды. Монголларны исе Мемлюклер 
токътатты. 


ШАрКЪ АврОПАДА КЪүрүАГЪАН 
тюрк ДЕВАЕТАЕрИ 

Кьазан Ханлыгьы (1437-1552) 

Идиль Булгъарлары мемлекетинде Булгъарлар иле бу ерге 
сонърадан кельген Къыпчакълар, Узлар ве Печенеклер тарафын¬ 
дан къурулды. Бу бойларнынъ къарышмасындан Къазан Тюрклери 
мейдангъа кельди. 

Къырым Ханлыгьы (1443-1784) 

Алтын Орда бейлеринден Хаджы Гирай тарафындан Къырымда 
къурулды. Фетих девиринде Османлыларгъа къошулды. 1783 сене- 
си Руслар тарафындан йыкътырылды. 

1443 сенеси Джучининъ 13-нджи огълу ве Къырым Улусынынъ 
тесисчиси Тукъай Тимурнынъ вастасыз несили олгъан Хаджы 
Гирай, Къырым Ханлыгъынынъ мейдангъа кетирильгенини илян 
этти. Гирайлар сюлялеси Ханлыкъны 330 йыл девамында ида- 
ре этти, умумен исе ичине Гирайлар сулялеси де киртен Тукъай 
Тимурнинъ несиллери ярымадада Къырым улусынынъ мейдангъа 
кельгенинден башлап 500 йылдан зияде (1270 сенесинден 1783 се- 
несине къадар) укюм сюрдилер. 



XV асырда Буюк Орданынъ енъильмеси нетиджесинде 
Къырым Ханлыгъы мейдангъа кельген ве къыпчакъ къабилеле- 
рининъ топракъ мулькиетлери - бейликлери шекилленген сонъ, 
Къырым ве Къара денъиз сырты эалилерине медениет, тиль ве дин 
сааларында япылгъан девамлы бир тюрк-ислям тесири ичюн мей- 
дан ачылды. 

XVIII асырнынъ 80-инджи йылларында къырымтатарларнынъ 
сайысы тахминен 500.000 адам олгъан эди. Оларнынъ чокълугъы- 

ны ялыбойлуларнен дагълылар - динлери боюнджа мусульманлар, 
тиллери боюнджа тюрклер олгъан европеоид къырымтатарлар ве 
азлыгъыны - къыпчакъларнынъ несиллери олгъан чёль тарафлы 
къырымтатарлар тешкиль эттилер. Аелында, эки субэтнос шекил- 
ленди. Оларнынъ якъынлашувы ве озьара тесири Къырымнынъ 
Русие тарафындан ишгъалинден сонъра да девам этти. 

Тамам учь бучукъ асыр девам эткен девир ичинде Гирайлар 
сюлялесининъ эллиге къадар векили Къырымда ханлыкъ яна. 
Базылары исе эки, учь ве атта дёрт кере Къырым тахтына кечелер. 
Иште, шу вакъыттан башлап, XVIII асырнынъ сонъуна яни 1783 
сенеси Къырым руслар тарафындан ишгъаль этильгенге къадар- 
ки девир - Ханлыкъ девридир. Бу девирге акълы суретте Герайлар 
деври демек мумкюн. 

Бу къырымтатарлар тарихында гъает муим девир ки, бу девир- 
де къырымтатар халкъы мустакъиль девлет мейдангъа кетирип, 
озь девлетчилигине саип олды ве халкъ миллет оларакъ шекил- 
ленди. Къырым ханлыгъы шу девирде ичтимаий, сиясий ве арбий 
джеэттен озюни бутюн дюньягъа танытты ве этрафтаки девлет- 
лер онынънен эсаплашмагъа меджбур олдылар. Бу девирде энди 
халкънынъ бундан бир къач асыр эвель шекилленип кельген мил- 
лий медениети, урф-адетлери, язма эдебияты, шиириети, эдебий 
тили мевджут эди. 

Теэссюф ки, о мухтешем заманда Къырым Ханлыгъынынъ ди- 
ний ве медений меркезлеринде мейдангъа кетирильген чешит ме- 
дений абиделерден бугуньки куньге ялынъыз аз бир къысмы етип 
кельгендир. Айны бу ал толусынен тарихий язма абиделерге ве 
эдебий эсерлерге де аиттир. 

Астырхан Ханлыгъы (1466-1557) 

Идиль озенининъ Хазар Денъизине къошулгъан ерге якъын 
олгъан Астырхан шеэри ве онынъ әтрафында къурулды. Руслар 
тарафындан йыкъылды. 

Ногьай Ханлыгъы 

Алтын Орда Девлетининъ дагъылмасынен Идильден 
Иртышкъа, Хазар Денъизинден Арал гол юне къадар олгъан то- 
пракъларда къурулды. Халкъынынъ чокъусы Къыпчакъ тюр- 
клери эди. Бу девлет Руслар тарафындан йыкъылгъан сонъ, 
Къыпчакъларнынъ чокъусы Тюркиеге кочьти. 

Ис АЯМ МЕДЕНИЕТИ 


Илим ВЕ ТЮШЮНА>(СЕ АЯТЫ 


Ислям ве илим 

Эр укюметнинъ озюне аит васыфлары бар. Бу васыфларнен 
бир укюметни башкъасындан айырып олурмыз. Ислям укюмети 
деп айтылгъанда, бу мемлекетнинъ энъ белли васыфы, шубесиз 
«илим»дир. 

Ислям динининъ темель менбасы Къуран-ы Керимде, 
Пейгъамберлернинъ бутюн инсанлыкъ ичюн бирер илим менбасы 
олгъаны ве инсанлыкъны айдынлатмакъ макъсадынен йибериль- 
генлери бильдириле. Бунынъ янында араштырмагъа ве инджеле- 
меге буюк дегер берильген. Араштырыладжакъ мевзуларда бир 
сынъырлама кетирильмеген, тек араштырманынъ джиддий ве та¬ 
рафсыз япылмасы истенген. Къураннынъ илимге берген бу эмиет- 
нинъ нетиджеси оларакъ Ислям медениетинде илимнен огъраш- 
макъ, эр кес ичюн меджбурий бир алдыр. Ислям медениети, бир 
илим медениети олып ортагъа чыкъкъан. Мусульманлар, илим- 
нинъ бутюн далларында араштырма япкъанлар ве чокъ дегерли 
эсерлер ортагъа койгъан эди. Оларнынъ бу гъайретлерини «диний 
билимлер» ве «башкъа билимлер» шекилинде эки мевзу иле анъ- 
латмакъ мумкюн. 

Тефсир ве Кьыраат 

Тефсир билимининъ макъсады - Къуран-ы Керим аетлерин- 
ден анълашылмасы къыйын ве къапалы олгъанларыны ачыкъ 
этюв ёлунен анълашылып оладжагъы алгъа кетирмектир. Хазрети 
Пейгъамбер, яшагъанда, къыйын анълашылгъан аетлерни озю 
анълата эди. Хазрети Пейгъамберден сонъ бу ишни «муфессир» 
денильген алимлер япты. Ислям дюньясында чокъ муфессир 
етишти ве юзлердже изаат китабы язылды. Муфессирлер арасын¬ 
да Таберий, Земахшерий, Фахруддин Разий, Бейзавий, Къуртубий, 
Ибн Кесир, Эбу Сууд энъ мешур олгъанларыдыр. 

Окъув илими исе Къураннынъ окъунув шекиллери ве энъ гу- 
зель окъума усулларыны ичине алыр. Бу фен Ислям дюньясында 
энъ чокъ Мысыр, Эндулюс ве Тюркиеде инкишаф этти. 

Хадис 

Хадис хазрети Пейгъамбернинъ сёз ве арекетларини ичине 
алгъан, буларны анълаткъан, дегерлендирген ве сыныфландыр- 
гъан бир илим далыдыр. Мусульманлар Пейгъамбернинъ сёз ве 
арекетлерини диннинъ Къурандан сонъ экинджи менбасы къа- 
бул эткенлери ичюн да VIII асыр башындан оларны язып алдылар. 
Сонъунда хазрети Пейгъамберге аит олгъаны бильдирильген юз 
бинълердже ривает ичинден догъру ве догъругъа энъ якъын корь- 
генлерини сайлап, хадис китапларыны мейдангъа кетирдилер. 

Хадис китапларынынъ энъ чокъ танылгъанларындан бири 
«алты китап» манасында кутюб-и ситте беллидир. Булар: Бухарий 
ве Муслимнинъ Сахихлери, тҮхмед Ибн Ханбельнинъ Муснеди, 
Ибн Мадже, Тирмизи, Эбу Давуд ве Несаийнинъ Сюненлеридир. 

Фыкъых (Ислям Укъукъы) 

Инсанны ве джемиетни укъукъий меселелерини айдынлаткъан 
илим далыдыр. Бу далда чалышкъан илим инсанларына Факъих 
деп айтыла. Фыкъых, диний билимлер арасында энъ огге кеткен ве 
энъ яйылгъан илимдир. Хусусан ҮШ-ХП асырлар арасында бу би¬ 
лим далында муим янъылыкълар къайд этильди. Къуран ве Хадис 

бакъышларына коре, бири-биринден базы нокъталарда айырыл- 
гъан фыкъых алимлери етишти. Оларнынъ фикирлери даа сонъ 
озь адларынен анъылгъан фыкъых мезхеплерининъ догъмасына 
ер азырлады. Фаркълы мезхеплернинъ ортагъа чыкъмасы, Ислям 
динининъ тюшюндже сербестлигине берген эмиетини косьтере. 

Джогърафия джеэтинден Ханефий мезхеби даа чокъ Орта Асия, 
Анадолу, Балкъанлар ве Индистанда, Маликий мезхеби Шималь 
Африка ве Эндулюсте, Шафиий мезхеби Мысыр ве Индонезияда, 
Ханбелий мезхеби исе Арабистанда менимсенди. 

Келям 

Келям илими, иман мевзуларда (Аллахнынъ барлыгъы ве 
бирлиги, Пейгъамберлик, къаза-къадер, дженнет, джехеннем 
ве иляхри) инсанларнынъ шубелери я да бу мевзуларда япыл- 
гъан янълыш табирлернинъ чыкъылувы нетиджесинде догъды. 
Мусульманларнынъ фетихлернен фаркълы улькелерни аким- 
ликлерине алмаларындан сонъ башкъа динлерден чокъ инсан 
Ислямиетни къабул эткен эди. Лякин бу инсанлар мусульман ол- 
салар да, эски ишанчларындан бутюнлей узакълашып оламай эди. 
Оларнынъ бу вазиети янъы меселелерге себеп олды. Янъы мусуль- 
манлар арасында Ислям ишанчына пек уймагъан базы фикирлери 
чыкъты. Къуранны айны фикирлерге коре изаатламагъа башлады¬ 
лар. 

Бу инсанларнынъ ичинден чыкъкъан базы илим адам- 
лары, язгъан эсерлеринен бу фыркъаларны тенкъит эттилер. 
Фикирлернинъ янълышлыгъыны ортагъа къоймагъа тырышты¬ 
лар. Бойледже, Келям илимининъ темеллери атылды. 

Тюрклерден Эбу Мансур Матуридий иле Эбу Хасан Эшарий, 
келям алимлерининъ мешур эки адыдыр. Оларнынъ фикирлери 
әтрафында заманнен эки буюк келям мезхеби мейдангъа кельди. 
Бу мезхеплер Матуридийлик ве Эшарийлик оларакъ билинир. 

Тасаввуф 

Тасаввуф - Ислям динининъ ахлякъий хусусларынынъ ин¬ 
санлар тарафындан менимсенмесини ве япылмасыны теминлеген 
илимдир. Тасаввуфий фикирлер Аббасийлер Девиринде яйыл- 
гъан, хусусан да арап олмагъан мусульман джемиетлер арасында 

бегенильген. Бу да тасаввуфта Аллах ве Пейгъамбер севгисини 
огге чыкъаргъан бир тербие усулынынъ бар олмасынынъ нетид- 
жесидир. 

Ислям дюньясында чокъ мутасаввыф (суфий) етишкен, чокъ 
тасаввуфнен багълы эсер язылгъан. Халладжы Мансур, Баезиди 
Бистамий, Джунейди Багъдадий, тҮхмед Есевий, Мевляна, Юнус 
Эмре, Хаджы Бекташ Вели, Ислям ве Тюрк дюньясында етишкен 
мешур мутасаввыфлардандыр. 

Тасаввуф базы янълыш фикирли инсанлар тарафындан бо- 
зулып, халкъкъа янълыш косьтерильди. Меселя, бу инсанлардан 
базылары озьлерини тасаввуф джемааты оларакъ косьтерип, фи- 
кирлеринен инсанларны ёкъсуллашмагъа къызыштыра эди. Амма 
янълыш мутасаввыфлар хазрети Пейгъамберни, христианлар- 
нынъ хазрети Исагъа япкъанлары киби арткъач юксельтмесини 
башлады. Атта Танъры дереджесине юксельте эди. Акъикъий му¬ 
тасаввыфлар, бойле арекетлерге кесинликнен къаршы чыкъкъан 
эди. 


Башкъа Биаимаер 


Тарих 

Мусульманлар арасында тарих илиминде биринджи язылы ча¬ 
лышмалар хазрети Пейгъамбернинъ аятыны огренме мерагъын- 
дан келе. Бу меракъ нетиджесинде онынъ яшайышыны ве мусуль- 
манларны къорчаламакъ макъсадынен япмагъа меджбур къалгъан 
дженклерини анълаткъан эсерлери ортагъа чыкъты. 

Заманиен мусульманлар тарихке даа кенъ бакъмагъа башлады. 
Бунынъ нетиджесинде де мусульманларнынъ ве башкъа джемиет- 
лернинъ тарихлерини берабер анълаткъан эсерлерини яздылар. 
Бунынъ янында белирли бир шеэрнинъ, больгенинъ я да бир дев- 
летнинъ тарихыны анълаткъан эсерлер де яздылар. Оларгъа сыра- 
сынен адлар берилир. 

Мусульман тарихчилернинъ чокъусы тарих иле огърашма- 
нынъ темель макъсады, кечмиштен дерс алмакъ олгъаныны тю- 
шюне эди. Олар вакъиаларны себеплер ве нетиджелеринен анъ¬ 
латкъан. 

Джогьрафия 

Джогърафия - мусульманларнынъ энъ чокъ инкишаф эттир- 
генлери ве бутюн дюньяда янъылыкълар къошкъанлары билим 
далыдыр. Бу билимде арап, фарс ве тюрк джогърафияджылар чокъ 
эсер къалемге алгъан эди. Мусульман джогърафияджылары Грек 
ве Ромалы джогърафияджылардан пек узакъ кеткен. 

Фельсефе 

Мусульманлар арасында фельсефе далында биринджи чалыш¬ 
малар грек фельсефесинен танышмалары нетиджесинде башлады. 
Кинди, Фарабий, Ибн Сина, Ибн Бадждже, Ибн Туфейль ве Ибн 
Рушд киби мусульман фельсефеджилер муим эсерлер ортагъа 
къойдылар. Авропа грек фельсефесини, оларнынъ эсерлерини 
окъуп огренди. Хусусан Ибн Рушднынъ дин иле акъылны бирлеш- 
тирмек гъайретлери, еудий ве христиан иляхиятчыларны терен- 
ден тесир этти. 

Ислям дюньясында фельсефеге яхшы козьнен бакъылмагъан 
вакъытлар да олды. Бу бакъышнынъ энъ мешур темсильджиле- 
ринден бири XII асырда яшагъан алим Гъазалидир. О, фельсефед- 
жилернинъ зыддиетлерини анълаткъан Техафуту’ль-феласифе 
адлы эсерни язды. 

Риязият (математика) 

Мусульманларнынъ энъ чокъ огърашкъанлары билим дал- 
ларындан бири риязият эди. Къыбленинъ белирленмеси, намаз 
вакъытларынынъ эсап этильмеси, мираснынъ болюштирильме- 
си киби меселелер мусульманларны риязиятнен меракъландыр- 
ды. Эмевийлер Девиринде башлагъан эсап эмеклери, Аббасийлер 
Девиринде бутюн дюньяда мешур риязиятчылары Харизмий ве 
Ибн Тюркнинъ эмеклеринен огге кетти. 

Мусульман риязиятчылары инсанлыкъкъа муим янъылыкъ¬ 
лар къошкъан эди. Бугунь бутюн дюньянынъ къуллангъаны сайы 
системасыны, ракъамыны, (алгебра)ны эсапкъа мусульманлар 
къазандырды. 

Фелекият (астрономия) 

Мусульманлар арасында риязият киби астрономия да эрте ме- 
ракъланылмагъа башлангъан билим далларындан олды. Бу мевзу- 
даки эмеклер Эмевий укюмдары Абдульмелик заманында башла¬ 
ды ве Аббасийлер Девиринде инкишаф этти. Хусусан да XI асырда 
энъ парлакъ девири олды. 

Физика 

Ислям билим тарихында физика, табиат билими ады тюбюн- 
де инкишаф этти. Мусульман алимлер бу саада муим ишлер япты. 
Меселя, мусульман алими Кинди «изафиет теория»сыны (тео¬ 
рия относительности) Эйнштейннинъ асырындан эвель ортагъа 
чыкъарды. Ибн Хейсем исе козьнинъ джисимлерни корьмеси- 
нен алякъалы бильгилерни даа XI асыр башларында таныткъан. 
Механиканен чалышкъан биринджи саатны ве къум саатыны да 
мусульман алимлери яратты. Биринджи учыш сынавлары, кене 
мусульман алими тарафындан керчеклештирильди. Эндулюсли 
Ибн Фирнас, Османлы илим адамы Хезарфен тҮхмет Челебий яп- 
къанлары вастасынен узакъларгъа учмакъны беджердилер. 

Химия 

Земаневий химиянынъ къурулувына темель азырлагъан эме¬ 
клер, мусульман илим адамлары тарафындан япылды. Джабир 
Ибн Хайян ве Разий бу илим далынынъ къуруджылары оларакъ 
къабул әтиле. Нитрик асидни (нитратная кислота) биринджи кере 
Джабир Ибн Хайян къулланды. Башкъа базы мусульман хими- 
яджылар, химия мадделернинъ къоюлыкъ ве шингенлик агъыр- 
лыкъларыны белирлемек ичюн индже теразилер яптылар. 

Тиббиет 

Мусульманлар арасында тиббиетке айры бир эмиет берильген. 
Мусульман илим адамларынынъ бир болюми, айны заманда би¬ 
рер эким эди. Мусульманларнынъ тиббиет саасындаки эмеклери 
гъарпта айранлыкъ уяндырды ве тесирлери XVIII асыргъа къадар 
девам этти. 

Башында мусульман экимлери тиббиет саасында Грек ве 

Хиндистан тиббиетчилернинъ бильгилеринден файдаландылар. 
Лякин къыскъа вакъыт ичинде бу эмеклерден къулланып, озьле- 
рининъ янъы иджатларыны мейдангъа кетирди. 

ТеРБИЕ ВЕ ТАСИЛЬ фААЛИЕТЛЕрИ 

Тербие ве тасиль, Ислямиетин догъгъаны куньден башлап 
Мусульманлар ичюн муим саа олды. Эр шейден эввель Хазрети 
Пейгъамбер, джемиетни бильгилендирмек ве тербиелемекнен ва- 
зифели бир оджа эди. 

Хазрети Пейгъамбер, Мекке девиринде (610-622) инсанларгъа 
Ислямиетни огретмек ичюн базы Суффенинъ янында месджид- 
нинъ намаз ичюн айырылгъан къысымы да бу ишлер ичюн къул- 
ланыла эди. Ислям дуньясында джамийлер, асырлар бою ибадет 
янында тасиль ве тербие мекянлары оларакъ да хизмет эте эди. 
Джамилерде тефсир, къыраат, хадис, фыкъых киби диний илим- 
лерин янында эдебият, тыб, астрономия ве эсап киби илимлер де 
огретиле эди. 

Ислям тарихында суффе ве месджитлерден башкъа тасиль ве 
тербие фаалиетлерининъ юрютульгени башкъа мекъанлар да бар 
эди. Булар, куттаплар, сарайлар, китап тюкянлары, алимлерин эв- 
лери, эдебий меркезлер, текие-завиелер ве медреселер эди. 

Куттаплар: Булар шимдики башлангъыч мектеплерине бенъ- 
зей эди. Бу ерлерде окъумагъа ве язмагъа, темель эсап бильгилери- 
ни, Къуран-ы Керим ве Ислям динининъ темеллери огретиле эди. 
Ислям дюньясында куттапларнынъ сайысы пек тез чокълашты. 

Сарайлар: Девлет бышлыкъларынынъ ве башкъа идареджи- 
лернинъ яшагъан сарайларында муэддиб денъильген тербиеджи- 
лер ола эди. Бу инсанлар идареджилернинъ балаларымы тербиеле- 
ген. 

Китапчы тюкянлары: Ислям медениети инкишаф эткенинен 
эр шеэрде китапчы тюкянлары ачылмагъа башлады. Бу тюкянлар- 
да алимлер бир арагъа келип, денъишик мевзуларны музакере эте 
эди. Бунынъ ичюн бу ерлер, тиджарет ичюн олгъаны къадар та¬ 
силь ичюн де муим олгъан. 

Алимлернинъ эвлери: Чокъусы алимлер эвлерини талебе окъ- 
утмакъ ичюн мектеп киби къуллангъан. Меселя, буюк тюрк экими 

Ибн Сина, акъшамлары эвинде къалабалыкъ бир джемааткъа тиб- 
биетнен багълы эсерлерини окъуй эди. 

Эдебий меркезлер: Даа чокъ Аббасийлер Девиринде даркъал- 
гъан бу меркезлерде, халифе ве везирлернинъ незаретинде, о вакъ- 
ытнынъ мешур алимлери, ильмий мевзуларны музакере этмек 
ичюн бир арагъа келе эдилер. 

Медреселер: Ислям дюньясында тасиль ве тербие фаалиет- 
лерини даа планлы ве кенъ юрютмек макъсадынен медреселер 
къурулды. Бугуньки университелерге бенъзеген медреселер би- 
ринджи кере Сельчюкълы султаны Альп Арслан девиринде къу¬ 
рулды. Бу медреселер Низамие Медреселери деп билине. Альп 
Арсландан эвель Гъазнели Махмут Гъазнеде, къардашы Әмир 
Насыр Нишабурда медресе киби ерлер къургъан эди. Лякин булар 
медреселер къадар системалы дегиль эди. Медреселерде эм диний 
илимлер, эм фен илимлери эм де тиль ве эдебият огретиле эди. Бу 
муэссеселер къыскъа вакъытта Ислям дюньясынынъ эр тарафын¬ 
да яйылды. Медреселер, дерсханелери, талебе эвлери, джамилери, 
хастаханелери, амамлары, ашханелери ве китапханелери иле та¬ 
мам бир университет бинасы киби олгъан. 

Бу япылгъан тасиль ве тербие ишлеринен, иманлы, фааль, ме- 
сулиетли, низамлы, ишкир, яхшылыкъ севген, яманлыкътан узакъ 
тургъан инсан несили етиштирильмеге тырышылды. Къадынлар 
да бу хызметлерден файдалана эди. Денъишик илим далларында 
мешур олгъан чокъ къадыннынъ ады эсерлерде ер ала. 

Тербиелеме фаалиетлерини девлеттен чокъ халкъ япкъан. Бу 
хызметлер ичюн де пек чокъ вакъыф къурулды. 

Ислям алеминде китап ве китапханелер 

Хазрети Мухаммед алейхиселям Пейгъамберликнен вазифе- 
лендирильгенинде, джемиетинде окъумагъа ве язмагъа бильгенлер 
пек аз эди. Хазрети Пейгъамбер Къуран аетлерининъ язылмасына 
эмиет берди. Бойлеликнен, бир тарафтан Къураннынъ язылы ки¬ 
тап оларакъ къалмасыны теминледи. Башкъа тарафтан джемиетте 
язувнынъ эмиетини огретмеге тырышты. Мединеге хиджрет эткен 
сонъ, путкъа тапынгъан дженк эсирлерини окъумагъа ве язмагъа 
бильгенлерини онъа мусульманларны огретмеге вазифелендир- 
ди. Айрыджа, путкъа тапынгъанларнен япкъан анълашмаларыны 

язылы метинлер олмасына эмиет косьтерди. Чевресиндеки девлет- 
лернинъ идареджилерини Ислям динине давет этмек ичюн олар- 
гъа мектюплер йиберди. Бутюн булар хазрети Пейгъамбернинъ 
язувгъа берген эмиетини косьтере. 

Хазрети Пейгъамберден сонъ мусульманлар арасында язув 
медениети пек тез артмагъа башлады. Дёрт Халифе Девринде 
башта Къуран-ы Керим китап алында чокълашып мусульман- 
ларнынъ яшагъаны денъишик больгелерге йиберильди. Хазрети 
Пейгъамбернинъ аяты ве суннетини анълатмакъ ичюн, сиер ве ха- 
дис китаплары язылды. Къураннынъ изаатланмасы ичюн исе теф- 
сир китаплары язылды. Эмевийлер Девиринде мусульманларнынъ 
озь араларында я да фаркълы дин менсюплери иле япкъанлары 
тартышмалар, келям, динлер ве мезхеплер тарихы сааларында ки- 
тапларнынъ язылмасыны теминледи. Заман кеткенинен Ислям 
дюньясынынъ эр кошесинде алимлер, озь сааларында бинълернен 
эсер яздылар. 

Аббасийлер Девиринде грек, фарс ве хинд медениетинден 
фельсефе, астрономия, тиббият ве эдебиятнен багълы эсерлер 
арапчагъа терджиме этильди. Бунынъ ичюн Аббасийлернинъ пай- 
тахты олгъан Багъдатта Бейту’ль-Хикме адлы бир араштырма мер- 
кези къурулды. Меркезнинъ янында пек зенгин бир китапхане де 
бар эди. Буйдан башкъа Багъдатта къурылгъан медреселернинъ эр 
биринде бойле зенгин китапханелер олгъан. Орта Асырда Багъдат 
чокъ китапханеге саип киби бир шеэр олды. Иште, Багъдат Ислям 
джогърафиясы ве бутюн дюньяда китап ве китапхане тарафындан 
энъ зенгин шеэрдир. 1258 сенеси шеэр монголлар тарафындан иш- 
гъаль этильди. Китапханелер ве китапларнынъ бир парчасы янды. 

Ислям дюньясында Багъдат киби меркез олгъан эр шеэрде буюк 
китапханелер бар эди. Фатымийлер девиринде Къахиреде сарай 
китапханесинде, X асырда Эндулюс Эмевийлерининъ пайтахты 
Къуртубадаки сарай китапханесинде бинълернен китап бар эди. 
Къайреван, Меракеш, Ишбилие, Тулейтула, Бухара, Самаркъант, 
Херат, Гъазне киби пайтахт меркезлеринде де зенгин китапхане¬ 
лер къурулды. 

Сельчюкълы тюрклери Ислям дюньясына Низамие медре- 
селерини пейда этти. Лякин буйдан да башкъа Нишабур, Мерв, 
Исфахан, Хемедан, Херат, Рей, Бельх, Басра, Мусул ве Бухара 
киби шеэрлерде эр медресенинъ янына бирер китапхане ачтылар. 


159 



Ислям тарихы 


Анадолу Сельчюкълылары да айны арекет этти. Медресе ве ки- 
тапханелер ихтияджларынынъ къаршыланмасы ичюн вакъыфлар 
къурдурдылар. Хиндистанда яшагъан тюрк Бабурли султанлары 
пек яхшы тасиль алгъан идареджилер эди. Эдебияткъа ве санаат- 
къа меракълы олгъанларындан сарайлары алимлер ве эдебиятчы- 
ларнынъ топланты ери олды. Айрыджа сарайда буюк китапхане де 
къурулды. 

Мусульман девлетлер арасында Османлы Девлетининъ ки¬ 
тап ве китапханелерге берген эмиети бам-башкъа олгъан. Башта 
Стамбул, сонъ исе Босниядан Бурсагъа, Бурсадан Багъдаткъа къа- 
дар Османлы шеэрлеринден аман-аман эписинде падишахлар, мер- 
тебе идареджилери, оларнынъ апайлары, алимлер ве хайырсевер 
мусульманлар тарафындан чокъ китапхане къурулды. Бу китапха- 
нелернинъ китап ве башкъа ихтияджларынынъ къаршыланмасы 
ичюн кене чокъ вакъыф тешкиль этильди. Бугунь Османлыдан 
къалгъан тек Стамбул китапханелеринде юз бинълернен джылт 
эсер бар. 


ТИЛЬ ВЕ ЭДЕБИЯТ 


Тиль 

Ислям дюньясы кечмиште чокъ динли олгъаны къадар чокъ 
тилли де эди. Арапчанынъ янында фарсча, тюркче, берберийдже, 
испанияджа, санскритче, булгъарджа, юнанджа, латиндже, бош- 
накъча куньделик яшайышта лаф этильген тиллер эди. Ана ти- 
лининъ къулланувы мевзусында мусульман идареджилернинъ эр 
анги бир сынъырлама къоймадылар. Бунынънен берабер аранча, 
тюркче ве фарсча даа огге чыкъкъан ве медений яшайышта баш¬ 
къа тиллерге коре даа кучьлю къалгъан. 

Аранча башындан башлап чокъ мусульман девлетнинъ ресмий 
тили олды. Айрыджа эдебият ве илим тили олып да агъырлыкъ 
къазанды. Аман-аман бутюн мусульман девлетлерде ильмий ча¬ 
лышмалар ве медреселердеки тасиль аран тилинде керчеклешти- 
риле эди. Бунъа къаршылыкъ фарсча даа зияде эдебият тили олды. 
Бойле этип Сельчюкълылар девиринде яйылгъан фарсча, Анадолу 
Сельчюкълылар ве Османлыларгъа да тесир этти. Тюркче исе тюр- 
клернинъ яшагъан ерлеринде бир тарафтан халкъ ве тасаввуф 

эдебиятында яшады. Башкъа тарафтан да, хусусан Османлылар 
девиринде ресмий тиль оларакъ къулланылды. Бу арада тюркче- 
нинъ аранча, фарсча, грузиндже, эрменидже, сырпча, арнаутча, 
бошнакъча, юнанджа, маджарджа, чечендже киби тиллернинъ узе- 
ринде муим тесирлери олды. Чокъ тюрк сёзлери бу тиллерге кечти. 

Эдебият 

Ислям медениетинде эдебият шиир ве несир шекилинде ин- 
кишаф этти. Ислямиеттен эвель арапларда шиирге буюк эмиет бе- 
рильмекте эди. Бу эмиет Ислямдан сонъки девирде де девам этти. 
Хазрети Пейгъамбер, Ислям динини ве мусульманларны макъ- 
тагъан шиирлерни зевкънен динълей эди. Атта шиирни пек беген- 
генинде шаирни бахшышнен севиндире эди. 

Хазрети Пейгъамбер джемиетте шиддетни, нефретни, ахлякъ- 
сызлыкъны къызыштыргъан, кибир, ички ве къумарны анълат- 
къан, инсанларнынъ намус ве иффетлерини бозгъан шиир ве не- 
сирлерге ич гузель бакъмай эди. 

Шиир хазрети Пейгъамберден сонъки вакъытларда пек инки- 
шаф этти. Эмевий ве Аббасий девирлеринде аран шиирининъ энъ 
буюк шаирлери етишти. 

Башта укюмдарлар олмакъ узьре мусульман идареджилер са- 
райларыны ве эвлерини шаирлерге ачыкъ туткъан. Чюнки о де¬ 
вирде шиир инсанларнынъ эдебий зевкълерине хитап этмесинден 
башкъа, пек кучьлю бир пропаганда вастасы эди. Икътидарларыны 
къорчаламакъ ве бунынъ ичюн халкъны ёнлендирмек истеген ида¬ 
реджилер даима кучьлю шаирлернен иш туткъанлар. 

Ислям тарихынынъ классика девири оларакъ, Эмевий ве 
Аббасий девирлеринде де инкишаф этти. Ресмий язышмаларда ва- 
зифелендирильген мемурлар, эдебияты кучьлю кимселер арасын- 
дан сайлана эди. Ресмий языларда дюльбер ве косьтеришли бир 
тиль къулланылмасына дикъкъат этильген. Аббасийлер Девиринде 
классика Ислям медениетининъ энъ дегерли иджатлары олгъан 
эдебият китаплары язылды. Несир ве шиирнинъ бир арада булун- 
гъаны бу эсерлерде укюмдарлыкъ, джумертлик, эльчилик, атасёз- 
лери, инсан ве айван характерлери, аш ве ичеджеклер, эдиелер, 
шакъалар киби пек чокъ мевзугъа ер берильген. Бунынъ ичюн бу 
эсерлер эдебий иджат олмаларынынъ янында Ислям медениет та- 

рихынынъ да муим менбаларыдыр. Эдебият эсерлерининъ несир 
къысымларында дюльбер ве Ислямий девирде фарсча да муим ве 
тесирли эмеклер япылды. Месневий киби шиирлер буларнынъ энъ 
мешур олгъанларыдыр. Фирдевсий, Ширазий, Насыр-ы Хусрев, 
Хакъаний, Шейх Садий киби буюк эдебиятчылар олгъан. 

Бугунь Ислямий девир тюрк эдебиятына аит пек зенгин ми- 
раснынъ саибимиз. Бу девирде эдебият чешит менбалардан фай¬ 
даланды. Къуран ве хадислер, Пейгъамбер ве дин буюклерининъ 
икяелери, Иран ве Арап эдебиятындан терджиме этильген эсер- 
лер, ерли ве миллий эсерлер Тюркий эдебиятыны беслеген менба- 
лар арасындадыр. 

Ислямий Тюрк эдебияты XI асырдан башлап зенгинлешмеге 
башлады. Юсуф Хас Хаджибнинъ «Къутадгъу Билиг» (Бахытлы 
Олма Бильгиси) адлы эсери буларнынъ башында кельмекте. Бу 
эсерде, эм тюрк урф-адетлери, эм Ислямнынъ ахлякъий принци- 
плери бир арада топланылып, инсангъа дюнья ве ахиретте бахыт¬ 
лы олмасынынъ ёлунынъ, яхшы бир девлет укюметининъ насыл 
оладжагъы косьтерильмекте. Махмуд Къашгъарийнинъ «Диван-и 
лугъати-т-тюрк» адлы эсери исе тюркче энциклопедия лугъаты 
олды. Буйдан да гъайры, бу китап тюрк джемиетининъ адетле- 
ри, куньделик аяты, кийим къушамы, емеклери, икътисадий аяты 
киби мевзуларда муим бильгилерини де ичине алгъан. 

XII асырда Эдип Ахмед Юкнекийнинъ язгъаны «Атабетюль 
Хакайик» диний-ахлякъий васыфта бир эсердир. XII асырда ор- 
тагъа чыкъкъан Оджа Ахмет Есевийнинъ «Диван-и Хикмет» ки¬ 
табы да муимдир. Бу эсерде Есевий анълашылгъан бир тюркче иле 
Ислям дини ве ахлякъыны анълаткъан шиирлерини топлагъан. 

XIII асырдан башлап тюрклер арасында тасаввуфий тюшюн- 
дже яйылмагъа башлады. Халкъ эдебияты да бу тюшюндженинъ 
тесирине келишмеге девам этти. Бу эдебият ичерисинде Есевий 
иджадында олгъаны киби, шиирнинъ айры бир ери ве эмиети бар 
эди. Тюркистанда Есевийнинъ усулына бакъып, оджалар халкъкъа 
Ислямны тюркче шиирлернен анълатмагъа башладылар. Юнус 
Эмренинъ шиирлери бу адетни энъ гузель косьтермекте. 

XIII асырдан башлап, Анадолуда халкъ шииринининъ янында 
медениет саасындаки юксек макъамда олгъан инсанларгъа хитап 
эткен диван шиири ортагъа чыкъмагъа башлады. Арап ве фарс 

шиирининъ тесиринде къалгъан диван шииринде де диний мев- 
зулар сыкъ-сыкъ анълатылгъан. ХҮ1-ХҮ111 асырларда диван ши¬ 
ирининъ энъ буюк усталары етишти. Фузулий, Хаялий, Бакъий, 
Недим, Шейх Гъалип киби мешур шаирлер белли олды. 

Диван шиирининъ бир чешити олгъан къасиделерде денъишик 
диний мевзулар анълатыла эди. Бу мевзуларгъа коре къасиделер 
техвит, мунаджат я да наатдеп адландырылгъан эди. Тевхитлерде 
Аллахнынъ бирлиги ве эр шейнинъ яратыджысы олгъаны анъ¬ 
латыла эди. Мунаджатларда Аллахнынъ буюклиги къаршысында 
къулнынъ чаресизлиги, япылгъан гуняхлар сайылыр ве дуа япы- 
лып ялварылыр эди. Наатлар исе хазрети Пейгъамберни макъта- 
макъ ичюн язылгъан шиирлер эди. 

Диний эдебият ичинде мевлитлернинъ айры эмиети бар эди. 
X асырдан башлап Ислям дюньясында хазрети Пейгъамбернинъ 
догъгъан куню анъылгъанда арапча, фарсча ве тюркче пек чокъ 
мевлит язылды. Тюркче язылгъанлар арасында энъ мешур олгъаны, 
ХҮ асырнынъ башларында Сулейман Челебийнинъ «Весилетюн 
Ниджат» (Къуртулув чареси) адлы мевлиттир. 

Ислям девирининъ Тюрк эдебияты ичинде диний дестанлар ве 
икяелер де пек муим. Меселя, Исмаил Дестаны, Вейсель Къараний 
Икяеси, Ибрахим Эдхем Дестаны, Баттал Гъазий Дестаны киби 
эсерлер халкъ тарафындан пек бегенильген эди. 

Ислям тюшюнджесинде такьлит ве тургъунлыкъ 

ҮШ-ХП асырлар арасы, Ислям тюшюнджесининъ энъ арекет- 
ли ве иджаткяр олгъан девири эди. Бу девирде кенъ бир тюшюн- 
дже сербестлиги бар эди. Бойле бир муитте янъы тюшюнджелер 
ве эмеклернинъ ортагъа чыкъмасы къолай эди. Лякин XIII асыр¬ 
дан башлап Ислям тюшюнджеси, бир токътав девирине кирди. Бу 
токътав энъ чокъ фыкъых (Ислям укъукъы), фельсефе ве келям 
сааларында корюнди. 

Даа эвель де айткъанымыз киби, хазрети Пейгъамбер мусуль- 
манларгъа эгер бир меселенинъ Къуран ве суннетте чезюви олма- 
са, озь акъылларынен чезмелерини тавсие эте эди. Бойле арекет 
этмеге Ислям медениетинде ичтихат деп айтыла. Ичтихат япкъан 
алимлерге исе мучтехит ады берилген. 

Мусульманлар фаркълы джогърафияларда яшап фаркълы ме- 

селелернен къаршылашкъан сонъ, хазрети Пейгъамбернинъ тав- 
сиесине коре арекет эттилер. Чокъ Ислям алими, Къуран ве сун- 
нетнен чезилюви олмагъан меселелерни озь акъылларыны къул- 
ланып айдынлатмагъа тырышты. Бу меселелерни чезгенлеринде 
де бир-бирини сайгъылы бир шекильде элештиргенлери(тенкъит 
эткенлери) де олды. Лякин, олардан ич бири, Ислям дюньясында 
башкъа фикирлернинъ ясакъланып, тек озь фикирлерининъ аким 
олмасыны тюшюнмеди. Бу оларнынъ тюшюндже сербестлиги- 
не олгъан сайгъыларындан эди. Эбу Ханифе, Малик, Ахмед Ибн 
Ханбель, Шафии, Мухаммед, Зуфер, Эвзаи ве даа чокъ мешур муч- 
техитлернинъ адлары бу девирде беллидир. 

IX асырдан башлап шу алимлернинъ фикирлери әтрафында 
группалар мейдангъа кельмеге башлады. Сонъунда Ханефийлик, 
Ханбелийлик, Маликийлик ве Шафиийлик киби буюк фыкъых 
мезхеплери ортагъа чыкъты. X асырдан башлап энди эскисининъ 
терсине эр мезхепнинъ менсюплери тек озь мезхеплерине де- 
гер бердилер. Бундан даа да муими, мезхеплерде янъы меселелер 
къаршысында чезюв тапмакъ гъайретлери де токътады. Хусусан 
XIII асырдан башлап мезхеп алимлерининъ чокъусы Эбу Ханифе, 
Малик, тҮхмед Ибн Ханбел ве Шафии киби мезхеп реберлерининъ 
ичтихатларыны денъишмеген фикирлер оларакъ къабул этмеге 
башлады. Бу себептен де ичтихат япмакъ ерине, оджаларынынъ 
фикирлерини эзберлемек ве эзберлетмекнен мешгъуль олды. 
Бойледже, фыкъых саасында ичтихат деври битти. Онынъ ерини 
янъы бир шей яратмагъан ве яратувгъа хош бакъмагъан бир такъ- 
литчи анълав алды. Бу вазиет Ислям укъукъынынъ инкишафына 
менфий тесир этти. 

Фыкъых саасысында корюльген тар фикирлилик XIII асырдан 
башлап, фельсефе саасында даа серт корюнмеге башланды. Хусусан 
XII асырда буюк акъыл огреткен Гъазалийнинъ фельсефеси элеш- 
тирмесинден сонъ, Ислям дюньясында фельсефеге къаршы уму- 
мий бир къанат олушмагъа башлады. Бу къанатнынъ реберлери, 
фельсефенинъ динге зарар бергенини, иманны зайыфлаткъаныны, 
яхшы бир мусульман олмакъ ичюн фельсефеге дегиль, Къурангъа 
ве суннетке бакъмакъ керек олгъаныны айта эди. 

Фельсефе душманлыгъы тек итиразларнен сынъырлы къалма- 
ды. Бу саадаки алимлернинъ раатлыкълары алынды. Атта базыла- 
ры сюргюн этильди, апис этильди я да ольдюрильди. Бу баскъылар 

къаршысында алимлернинъ фельсефеге истеклери азалды. Даа 
эвель фельсефеджилерге дестек олгъан идареджилер я да зенгин 
кимселер де халкъын баскъысыдан сакъынып, дестегини токъ- 
таттылар. Нетиджеде, акъылны энъ юкъары севиеде ве система¬ 
лы къулланмакъны огреткен фельсефе билими, Ислям дюньясын- 
даки ери ве эмиетини гъайып этти. Османлылар девринде Фатих 
ве Дамат, Ибрахим Паша киби идареджилер бу илимни янъыдан 
джанландырмагъа тырыштылар, лякин бир нетидже аламадылар. 

Ислям тюшюнджесининъ токътамасына тесир эткен баш- 
къа себеп, XII асыр сонъуна догъру медреселер весилесинен 
Эшарийлик фикирлерининъ Ислям дюньясына кирювидир. 

Эшарийлик ве Илим бутюн гъайретинен инкишаф эткени за¬ 
ман, тасаввуф саасында янълыш анълашылмалар мейдана кельди. 
Бу саада, Ислям тюшюнджесининъ огге кетмесине муим эмеклери 
олгъан буюк мутасаввыфлар эльбетте бар эди. Лякин Ислям ишан¬ 
чы иле уймагъан, инсанларны тюшюнмек ве гъайрет этмек ерине 
тембелликке ве ёкъсуллыкъкъа алып баргъан фикирлер де тасав¬ 
вуф ады тюбюнде огретиле эди. Озьлерини тасаввуфчылар ола- 
ракъ таныткъан базы фыркъаларда реберлерине олгъан къоркъу 
ве кёр багълылыкъ сербест тюшюнмеге биле фырсат бермей эди. 

СаНААТ ве МИМАРА>(СЫЛЫКЪ 

Санаат ве Ислям 

Ислям динине коре санаатны ортагъа чыкъаргъан ве бутюн 
гузелликлернинъ къайнагъы Аллахтыр. Аллахнынъ сыфатларын- 
дан бири, «гузель» манасына кельген «джемаль»дир. Къуранда 
Аллахнынъ озю «гузель» олгъаны киби, инсанны да «энъ гузель» 
шекильде яраткъаны бильдириле. Инсаннынъ энъ гузель шекиль- 
де яратылмасы ве юксек къабилиетлернен донатылмасы, онынъ 
гузелликлерни анъламасыны, олардан зевкъ алмасыны ве гузель 
эсерлер ортагъа къоймасыны теминлей. 

Ислям дининде санаат эсерлери япылгъаны вакъыт исраф 
этильмеси яхшы корюльмей. Санаат эмеклери такъдирлене. 
Меселя, Къуранда хазрети Сулейманнынъ сарайындан бу ердеки 
эйкеллерден, саба-савуттан сёз әтиле. Мусульманларнынъ кечмиш 
джемиетлерге ант тарихий къалынтыларны корьмелери, инджеле- 

мелери ве олардан файдаланмалары истениле. 

Къуранны огреткен муляйимлигинен мусульманлар башкъа 
джемиетлерге аит тарихий къалынтыларгъа, санаат абиделерине 
сайгъылы олып оларны сакълады. Меселя, 642 сенеси Мысырны 
фетих эткен мусульманлар, улькедеки фараонларгъа аит пирами- 
даларгъа ве эйкеллерге тиймедилер. Хиндистанны алгъанларында 
улькеде олгъан Будда эйкеллерини ёкъ этмеди. Башкъа тарафтан 
мусульманлар Ислям динининъ гузелликке ве санааткъа берген 
эмиетини тарих боюнджа косьтерди. Аким олгъан топракъларын- 
да джами, медресе, мусафирханелер, амам, эйкель, миниатюра, 
хат киби санаат дегери олгъан муим эсерлер ортагъа къойдылар. 
Иште, бу киби эсерлернен Ислям медениетининъ къурулувы кер- 
чеклешти. 

Ислям санаатынынъ маиети ве инкишафы 

Ислям санаатыны шекиллендирген ве онъа тараф берген энъ 
муим шей, Ислям дининдеки Аллах инанджыдыр. Ислямгъа коре 
Аллах, дюньядаки ич бир шейге бенъземез. Бу себептен де Ислям 
санаатында, Аллах ресим я да эйкельнен косьтерильмей. 

Ислям санаатынынъ Ьаллары 

Тезхип 

Эльязмасы китапларнынъ саифелерине, хат левхаларына, 
тугъраларнынъ устюне алтын тозы ве боя иле япылгъан эр тюрли 
беземеге тезхип ады берильген. Тезхип япкъан санаатчыгъа музех- 
хип, тезхипленген шейге исе музеххеп деп айтыла эди. 

Ислям медениетинде китапкъа пек буюк эмиет берильгени 
ичюн мусульманлар, язгъан китапларыны пек гузель шекиллер- 
нен яраштыргъан. Базы китапларнынъ саифе кенарлары, атта ме- 
тин къысымлары биле парлакъ безетильген эди. Тезхип энъ чокъ 
Къуран язмаларында къулланылды. Аетлерни бири-биринден ай- 
ырмакъ ичюн къулланылгъан кучюк йылдызлар, чечеклер ве сед- 
жде аетлерини тариф этмек ичюн къулланылгъан гуль ресимлерни 
бунъа мисаль оларакъ косьтермек мумкюн. 

Тезхипнинъ Ислям дюньясында яйылмасында Уйгъур сана- 
атчыларынынъ буюк ролю олды. Монголлар ве Тимурлылар дев- 

ринде Иранда ортагъа чыкъкъан тезхип санаатында Уйгъур-Тюрк 
тесири ачыкъ-айдын корюне. Буюк Сельчюкълылар ве Анадолу 
Сельчюкълылары девринде исе тезхип санааты инкишафыны де- 
вам этти. Самаркъант, Бухара, Хиве, Тебриз ве Херат яраштырма 
мектеплеринде пек муим эмеклер ортагъа къоюлды. 

Османлыда тезхип санааты Анадолу Сельчюкълыларынынъ 
девамы оларакъ инкишаф этти. Къануний вакътында Херат ве 
Тебризден кельген тезхип санаатчылары, Османлы беземе санаа- 
тына иссесини къоштылар. 

Тезхипте энъ чокъ чечек ве япракъ ресимлери къулланылды. 
Асма япрагъы, йылдыз чечеги, нилюфер, гуль, ляле ве башкъа че- 
чеклер пек индже ве зариф бир ишчиликнен япылды. XIX асырда 
ваза, сакъсы я да сепет ичине къоюлгъан япракъ ве чечеклер сыкъ- 
сыкъ къулланылгъан мотивлер олды. 

Уснюхат (каллиграфия) 

Хат лугъатта «язув» ве «чизги» маналарыны анълата. Термин 
оларакъ «Арап арифлеринен гузель язув язмакъ санааты» манасы¬ 
на келе. Бу санаат далы ичюн каллиграфия «уснюхат», «гузель язы» 
ады да къулланылмакъта. Хат санаатынен огърашкъан инсанлар- 
гъа хаттат деп айтыла. 

XIII асырда Якут эль-Мустасимий, II Беязыт девринде Шейх 
Хамдуллах, XVII асырда Хафыз Осман киби санаатчылар муим 
хаттатлар эди. 

Ресим ве Эйкель 

Даа сахабе девринде, тапынмакъ гъаеси олмагъан ве устюнде 
инсан ве айван ресимлери олгъан базы шейлернинъ къулланыл- 
гъаныны коремиз. Меселя, хазрети Омер девринде, бир тарафын¬ 
да Византия императорынынъ ресими олгъан паранынъ, экинджи 
тарафына келиме-и-тевхид бастырылып къулланыла эди. 

Укюмдар сарайларында ве зенгинлернинъ эвлеринде эм ресим- 
лерге эм де эйкеллерге раст кельмек мумкюн. Меселя, базы Эмевий 
сарайларында эркек, къадын ве айван ресимлери бар эди. Мысырда 
Толуногълу Девлетининъ экинджи укюмдары Хамравейх (883-895) 
сарайындаки бир оданы тахтадан япылгъан къадын эйкеллери 
иле безеткен эди. Эндулюснынъ Гъырната шеэринде Насрийлер 
тарафындан яптырылгъан Эль-Хамра Сарайында азбарында арс- 

лан эйкеллери, диварларда инсан ресимлери бар эди. Олар аля даа 
сакъланып къалды. Сельчюкълылар Девринде джами, медресе, 
дюрбе, кервансарай ве къале киби биналарнынъ тышарыгъа бакъ- 
къан тарафлары айван ве къуш ресимлеринен яраштырылгъан 

Миниатюра 



Биринджи къолнен 
язылгъан миниатюралар, 
XI асырнынъ сонъуна 
аиттир. Бунынънен бера- 
бер Мысырда пергамент 
узерине япылгъан базы 
ресимлер, даа эски вакъ- 
ытта да миниатюра сана- 
атынынъ бар олгъаныны 
косьтермекте. 

Миниатюралар иьсяе, 
шиир ве тарихнынъ 
санъки джанлы бирер 
терджимесидир. Бир 
миниатюрагъа бакъып, 
санаатьсярнынъ ичинде 
яшагъаны джемиетнинъ 
урф-адетлерини, базы 
дегерлерини, кийим къу- 
шамларыны, мимарий 
зевкълерини тапмакъ 
мумкюн. 


Османлы миниатюраларында чокъусы инсан портретлери, та- 
рихий вакъиалар, сарай аяты ве дженк саналары косьтериле. 


Музыка 

Хазрети Пейгъамбер девринде той ве байрам киби шенълик 
куньлеринде даре (деф) чалынып тюркюлер йырлана эди. Меселя, 
Мединели мусульманлар Пейгъамберимиз хиджрет эткен вакъыт 
оны даре чалыр экен, тюркюлер йырлап къаршылагъан эдилер. 
Хазрети Пейгъамбер бойле арекетлер къаршысында япкъанлары- 
ны янълыш сайып оларны токътатмады. О, Къуранны да гузель 

сес иле окъулмасыны хусусан тавсие эте эди. 

Эмевийлер Девринде музыка саасында муим янъылыкълар 
къайд этильди. Музыка алетлери арасына иранлыларнынъ къул- 
лангъаны ве телли саз олгъан мизефе де къошулды. Уду Ислям 
медениетине къазандыргъан биринджи инсан Тюрклерден Ибн 
Сурейе эди. 

Эмевийлер Девринде Мекке ве Медине, Ислям дюньясында 
музыканынъ энъ чокъ яйылгъан шеэрлери оларакъ мешур олды. 
Хусусан Мединеде музыка окъутылгъан консерватория киби мер- 
кезлер де бар эди. 

Эмевийлер киби, башкъа мусульман девлетлер де музыкагъа ве 
музыкаджыларгъа эмиет берди. Меселя, Аббасий халифеси Харун 
Решид вакътында (786-809) сарайда музыкаджылардан мейдангъа 
кельтен бир группа мевджут эди. Базы Аббасий халифелери озю де 
музыка иле огъраша эди. Меселя, эль-Васык (842-847), юзге якъын 
нагъме язды. Буйдан да гъайры пек яхшы ут чала эди. 

Хадж мевсими Ислям дюньясынынъ денъишик больгелеринде 
яшагъан музыкаджылар ичюн унер ве къабилиетлерини косьтер- 
меге фырсат бере эди. Мекке ве Мединели шаирлер, хаджыларны 
ёлда иляхийлернен къаршылай эди. Хадж заманында мешур ша- 
ирлернинъ шиирлери ичюн нагъмелер языла эди. 

Орта Асырда музыканынъ теориясынен меракълангъан муим 
шахыслар бар эди. Оларнынъ арасында Киндий, Фарабий, Ибн 
Сина ве Ибн Рушд киби фельсефеджилер олгъан. 

Османлы ве Къырым Ханлыгъы Девринде де чокъ музыка але- 
ти къулланылды. Шу алетлер арасында исе кемане, ребаб, классик 
кеменче, къабакъ кемане, къопуз, танбур, ут, къанун, зиль, къа- 
шыкъ, кос, давул, къудым эди. 

Ислям дюньясында, хусусан тюрклер тарафындан музы¬ 
ка рух хасталыкъларынынъ тедавийлемесинде де къулланылды. 
Чалынаджакъ музыка парчасы, хасталыкънынъ хусусиетине коре 
сайлана эди. Пек чокъ хастаханенинъ саз группасы бар эди. 

МИМАРА>(СЫЛЫ къ 

Мусульманларнынъ мувафакъиетли олгъан санаатларындан 
бири мимарджылыкътыр. Мимарий эсерлер эр вакъыт безетиль- 

ген. Тезхип, хат, миниатюра ве башкъа санаат далларынынъ да 
япылгъаны меьсянлар эди. 

Ислям мимарджылыгъы динге эсаслана. Меселя, топлу намаз 
джамини, темизликке берильген амамны, ёлджугъа хызмет этюв 
мусафирханелер ве кервансарайны, илим арзусы медресени, нефис 
тербиеси де текиени ортагъа чыкъарды. 

Ислям мимарджылыкъ заманы ве ери фаркълы олса да, темель 
васыфлары тарафындан дюньянынъ эр еринде бирдир. Бу бирлик 
Ислямдан башлана. Меселя, Аран Ярымадасында япылгъан Ислям 
мимарий орьнеклери иле Испаниядаки орьнеклер бири-бирине 
бенъзей. 

Ислям мимарджылыгъы башкъа медениет ве миллетлерден де 
файдаланды. Иран ве Месопотамияда Сасаний, Сурие ве Мысырда 
Копт, Рома ве Византия, Эндулюсте Визигот, Хиндистанда Чин, 
Индус мимарджылыгъынынъ базы сыфатларыны корьмек мум- 
кюн. 

Ислям мимарджылыгъы Ислямгъа кирген миллетлернинъ де- 
герлеринен де инкишаф этти. Фарс, тюрк, хинд ве берберийлер- 
нинъ эмеклери биринджи акъылгъа кельгендир. 

Ислям мимарджылыгъы иклим ве мальземеге коре шекил- 
ленди. Меселя, джамилернинъ къапу ве пенджерелери сыджакъ 
иклимлерде кенъ, сувукъ ерлерде тар ве кучюк япылгъан. Дамлар 
сыджакъ ве аз ягъмурлы иклимлерде тегиз, сувукъ ве чокъ ягъ¬ 
мурлы ерлерде исе кенъ оларакъ япылды. Тереклер чокъ олгъан 
ерде агъач, ташнынъ чокъ олгъаны ерде таш, базы ерлерде де тола 
ве кирпич къулланылгъан. 

Ислям мимарджылыгъыны Сурие-Шам, Иракъ-Багъдат, 
Иран, Мысыр, Хиндистан, Магърип-Шималь, Африка-Эндулюс 
ве Тюркистандан Балкъанларгъа къадар бутюн дюньяда корьмек 
мумкюн. 

Хазрети Пейгъамберимизнинъ сагъ олгъанында Мединеде 
япылгъан джами, сонърадан къурулгъан джамилернинъ бирин¬ 
джи орьнегидир. Эмевийлер, аббасийлер, тюрклер, фарслар ве 
башкъа мусульманлар тарафындан мимарджылыкъ девам этти- 
рильди. 

Аскерий мимарджылыкь 

Мусульман идареджилер 
топракъларыны къорчала- 
макъ ве уджюмлерден гиз- 
ленмек ичюн аскерий мимар- 
джылыкъкъа эмиет бере эди. 

Бу мимарджылыкъ бинала¬ 
рына рибатлар, къалелер, 
сурлар, эндеклер, окъ мей- 
данлары кирген. Рибат ады 
берильген биналар, сынъыр- 
ларда, тиджарет ёлларында 
эминлик ве къонмакъ ихти- 
яджыны къаршыламакъ ичюн япылды. Диварларнен чевирильген 
рибатлар джами, амбар, ахыр, къаравул кулеси киби болюмлери 
иле Тюрк мимарджылыгъынынъ чешитлериндендир. IX асыр эм 
аскерий эм диний рибатларнынъ япылгъаны энъ берекетли асыр- 
дыр. Буларнынъ энъ эскиси ве энъ эмиетлиси Аббасийлернинъ 
796 сенеси яптырылгъан Рибатыдыр. 

Къорчаланмасы къолай, юксек ерлерге япылгъан къалелер- 
нинъ Ислям улькелеринде орьнеклери де бар. Меселя, фатымий- 
лернинъ Тунис ялысындаки Мехдие Къалеси, Эндулюс эмевий- 
лерининъ Омаз Къалеси иле Къаякъыл Къалесидир.Анадолудаки 
шеэрлерде де чокъ къале бар. Османлылар Девиринде Йылдырым 
Баезит тарафындан яптырылгъан Анадолу Хисары ве Фатих 
Сулган Мехмет тарафындан яптырылгъан Румели Хисары бирин- 
джи акъылгъа кельгенлердендир. 

Сарайлар 

Эмевий халифелери укюмет меркезлеринден узакъ чёль сарай¬ 
лары къура эди. 

Эмевий сарайлары таш ве толалардан къурула эди. Меселя, 
Иорданиядаки Къусайр Амра Сарайы Халифе Велид тарафындан 
авджылыкъ сарайы оларакъ къурулгъан. Экинджи мисаль ола- 
ракъ, Къудуснынъ шаркъ тарафында чёльде II Велид тарафындан 
яптырылгъан Мешатта Сарайыны къайд эте билинир. Халифе 
Хишам да Шам-Пальмира ёлунда Къасру’ль-Хайриль 



Къале, Газиантеп, Тюркие 

Эль-Хамра Сарайы 


Гъарби (Гъарбий Хайыр сарайы) ве Къасру’ль-Хайриль 
Шаркъийни (Шаркъий Хайыр сарайы) къурдургъан. 

Аббасийлер де сарай къуруджылыгъына эмиет берген эди. Бу 
девирнинъ биринджи орьнеклеринден бири Кербелягъа якъын 
Ухейдир Сарайыдыр. Самаррагъа якъын Балкувара Эндулюсте 
олгъан Эль-Хамра Сарайы Ислям мимарджылыгъынынъ энъ му- 
аззам эсерлеринден бириир. Гъырнатада XIV асырда япылгъан 
бу эсер учь болюмден ибарет. Болюмлер султаннынъ даваларгъа 
бакъкъаны ве халкъны къабул эткени Мешвер, тахт салоны ве рес- 
мий корюшювлернинъ япылгъаны диван ве харемдир. Бина пек 
зенгин декорацияларнен яраштырылгъан. 

Сарай мимарджылыгъы тюрк Ислям девлетлеринде де девам 
эттириле. Къараханлыларнынъ Тирмиз Сарайы, дёрт эйванлы 
дёрткоше азбары ве безеклери Анадолу тюрк безеклемесининъ би¬ 
ринджи эсерлеридир. Сельчюкълылардан кунюмизге етип кельген 
тек бир сарай орьнеги Кониядаки Аляддин Вилласыдыр. Османлы 
сарай мимарджылыгъынынъ муим орьнеги исе Топкъапы 
Сарайыдыр. Бу сарайнынъ биринджи болюмлери Фатих Сулган 

Мехмет тарафындан яптырылды. Заман девамында чешит болюм- 
лер къошулып кенълештирильди. Бир-бирининъ аркъасындан 
сыралангъан дёрт азбарда якълашык 60 бина ер ала. Булар вилла, 
диван, харем, иш ери, джами ве аскерий биналар эди. Сарайнынъ 
чевреси сурларнен чевирильген ве куллелернен дестекленген. 
Къаленинъ диварларында еди айры къапы бар. Азбарларында 
Чинили Вилла, Багъдат ве Реван Виллалары ер ала. Бу сарай бугунь 
де дюньянынъ энъ зенгин музейлеринден биридир. 

Медреселер 

Ислям мемлекетлеринде медресе тюшюнджеси ве къуруджы- 
лыгъы тюрклернинъ эсеридир. Тюрклер медресе иле граждан ве 
диний къуруджылыкъкъа янъылыкъ къоштылар. Бир медресе- 
де талебелернинъ ве башкъа персоналнынъ кезинген азбары ола 
эди. Бундан башкъа кунеш ве ягъмурдан сакълагъан раатланма 
ери киби эйван, сувукъ аваларда дерс берильген дерсханелер, мес- 
джит, турбе ве талебе одалары киби мекянлар да бар эди. 

Биринджи медресе Тюркистанда къурулды. Гъазнели Махмут 
Гъазнеде, къардашы Насыр Ибн Себуктекин де Нишабурда бирер 
медресе къурдырдылар. Сельчюкълы везири Низамульмульк Альп 
Арслан ве Меликшахнынъ эмиринен Нишабур, Тус ве Багъдатта 
медреселер ачты. Медреселер даа сонъра пек тез яйылып инкишаф 
этти. 

Анадолу Сельчюкълылары да медреселер къурулмасына эмиет 
берди. Анадолу Сельчюкълы медреселеринде таш ишчилиги, без- 
еклемелер ве чинилер Османлылар да медресе къурмагъа девам 
этти. Биринджи Османлы медресеси Орхан Гъазий тарафындан 
1330-да Изникте ачылды. Фатих Стамбулны алгъан сонъ Сахны 
Семан медреселерини къурдырды. Башта Стамбулда ве мемлекет- 
нинъ ичинде пек чокъ медресе ачылды. 1453-тен XIX асыргъа къа- 
дар тек Стамбулда 500-ден чокъ медресе япылды. 

Джамилер 

Ислямнынъ биринджи йылларында намаз къылынгъан бутюн 
мекянларгъа месджит айтыла эди. Сонъ исе джума ве байрам на- 
мазларынынъ къылынгъаны буюк ерлер джами, вакъыт намазла- 
рынынъ къылынгъаны ерлер исе месджит оларакъ адландырыл- 

ды. Османлылар падишахларнынъ къурдыргъан буюк джамилерге 
селятин джами адыны бердилер. Башкъа тарафтан бир шеэрдеки 
меркезий джамиге улу джами я да джами кебир, ёл бойларындаки 
устю ачыкъ месджитлерге де намазгях айтыла эди. 

Ерюзюндеки биринджи месджит Къуранда белиртильгени 
узьре Месджиди Харам яни Кябедир. Хазрети Пейгъамберимиз, 
хиджрет сырасында биринджи джума намазыны Къубада Бени 
Салим месджидинде къылдырды, Мединеге баргъанында исе бу 
ерде Месджиди Небевийни инша эттирди. 

Ислямны къабул эткен миллетлер яшагъан ерлериде месджит- 
лер ача эдилер. Буларнынъ базылары эски мабетлерден чевириль- 
ди, бир къысымы янъыдан япылды. Джамилернинъ къурулувы 
девирине ве больгесине коре денъишкен. Джамилер таш, тола, 
кирпич ве тахта, беземеклер исе осюмлик шекиллери, геометрия 
шекиллери ве языдан ибарет олгъан. 

Бир джамиде азбар, харим, михрап, минбер, сонъ джемаат ери 
ве минаре ер ала. Азбаргъа тадж къапу деп айтылгъан буюк къа- 
пудан кирилир. Ич азбарнынъ әтрафында чевреси сутюнларнен 
чевирильген ревакълар булуна. Джамининъ киришинде олгъан 
ревакъагъа сонъ джемаат ери деп айтыла. Азбарнынъ чокъусы 
ортасында шадырван бар. Әсас ибадет ерине харим деп айтыла. 
Харимнинъ дженюп диварында михрап ер алыр. Михрап, ибадет- 
нинъ тарафыны белирлер. Михрабнынъ солунда минбер ер алыр. 
Джамиге бир де минаре къошулды. Джамилер, заманнен мувак- 
китане, медресе, китапхане, турбе, хастахане, амам, кервансарай, 
себиль, табхане, имарет ве базар киби ерлер къошулып буюк мер- 
кезлер олды. 

Хазрети Пейгъамберимиз вакътындаяпылгъан биринджи джа¬ 
милер кучюк ве месджит сыфатында япыла эди. Медине Джамиси 
оларакъ билинген биринджи бина дёрткоше, әтрафы кирпичтен 
диварларнен чевирильген саде бир джамидир. Биринджи Ислям 
джамилеринде Медине Джамисининъ планы текрарланды. Дёрт 
халифе девирининъ энъ эски джамилери Месопотамияда, Басра, 
Куфе, Фустат, Амр джамилеридир. 

Эмевий джамилеринден биринджиси олгъан Къуббету-с- 
Сахра Къудусте 691-692 сенеси яптырылгъан. Меркезий секиз- 
коше планлы бинанынъ яраштырылмасында акъантус ве асма 

япраклары, юзюм салкъымлары ве къанатлы айван шекиллери ер 
алгъан. Эмевий диний мимарджылыгъынынъ энъ муим орьнеги, 
косьтериши ве зенгин Шам Эмевийе Джамисидир. Бу джами 706- 
715 сенелеринде Саинт Жоханнес Килисеси йыкъылып япылгъан. 

Эндулюсте Ислямий дегерлернинъ ве ерли мальземенинъ бир- 
лештирильген муим эсери Кордоба Джамисидир. Бу муаззам джа¬ 
ми Шам Эмевийе Джамиси планыны текрарлай. Бу джамининъ 
энъ муим хусусиети эки къат ат налы тилимли, кескин къушакъ- 
лы, къырмызы ве беяз ренкли ташларнынъ къулланылмасыдыр. 

Аббасий джами медениетининъ муим орьнеклери Самара 
Улу Джамиси иле Эбу Дулеф Джамисидир. Самарра Улу Джамиси 
Халифе Мутевеккиль тарафындан 848-852 сенелеринде яптырыл- 
ды. 

Мысырда акимиет къургъан Фатымийлер (969-1171) де 
Толуногълы Ахмет Бей Джамиси ве Къайреван Шейди Укъба 
Джамиси киби эсерлер берген эди. Оларнынъ мешур Азхар 
Джамиси ве Акъмер Джамиси Ислям мимарджылыгъынынъ муим 
эмеклеридир. 

Мусульманлар Эмевийлерден башлап джамилернинъ то- 
плу ве кенъ олмалары ичюн гъайрет этти. Бутюн харимнинъ тек 
къуббе иле къапатылмасы, ярым къуббелернинъ къошулувы иле 
топлу ве кенъ джамилер исе Османлылар заманында къурулды. 
Биринджи Османлы джамиси 1333 сенеси аит ИзникХаджы Озбек 
Джамисидир. 

Джами къуруджылыгъы Османлыларда энъ юксек ве кенъ 
харимге къавушты деп айтмакъ мумкюн. Буны Османлы мимар¬ 
джылыгъынынъ баш мимары Мимар Синан беджерди. Шехзаде, 
Сулеймание ве Селимие джамилери Синаннынъ эсерлеридир. 
Мимар Мехмет Агъа XVII асырда I Ахмет адына Султан Ахмет 
Джамисини япты. Бу джами мекян тарафындан Сулейманиеден 
даа юксектир. Индже алты минареси кошелерге ерлештирильди, 
зариф къуббеси Айя-Софиядан огге кетти. 

Джамилернен берабер япылгъан минарелер, джами къуруджы- 
лыгъына къошулгъан бир янъылыкътыр. Бунынъ энъ гузель орь- 
неклерини Стамбулда корьмек мумкюн. Бу себептен Стамбулгъа 
минарелер шеэри ады бериле. 

Сарайлар 

Эвельден Хан-Сарай Къырым ханларынынъ резиденциясы 
олгъан. Дюньявий эмиетинде тарихий ве медений ядикярлыкъ, 
къырымтатар сарай мимарджылыкъ дюньясынынъ екяне орьне- 
гидир. Сарай Багъчасарайдаки тарихий ве медений къорукъ тер- 
кибине кирмекте. Сарай одаларында къырымтатар медениети ве 
тарихы, бедий эсерлернинъ музейи, силя сергиси бар. Сарайнынъ 
комплекси 4, 3 гектар ерни къаплап алмакъта. Даа эвельси сарай¬ 
нынъ мейданы 18 гектар олгъан. 



Хансарай, Багъчасарай. 


Сарай Чурукъ-Сув озеннинъ сол тарафында ерлеше. Хан- 
Сарайнынъ теркибине шималь ве дженюп къапулары, диван, 
сарай мейданы, баш корпусы, гарем, хан ашханеси ве ат ахыры, 
китапхане, Хан джамиси, Фарсий бахча, Хан мезарлыгъы, Диляра 
Бикеч дюрбеси. Шималь ве Дженюп дюрбе, «Сары-Гюзель» амамы 
ве багъча кирмекте. 

Сарайнынъ мимарий услюби ХҮТ-ХҮП асырнынъ осман- 

лы мимарджылыгъыны девам эте. Әсас гъае - мусульманнынъ 
дженнет багъчасыны бу дюньяда тасавур этип ерине кетириль- 
мек. «Багъчасарай» къырымтатар тилинден «багъча - сад, сарай 
- дворец» терджиме әтиле. Сарайнынъ ичерисинде пек чокъ тере- 
клер, чечеклер ве чешмелернен толдурылгъан батъчалар бар. Хан- 
Сарайнынъ саде бинасы языларнен сюсленген, пенджерелерине 
исе пармакълыкъ къоюлгъан. 

1798 сенеси мимар В. Гести сарайнынъ планыны тюзген эди. 
1820 сенеси исе Хан-Сарайны белли рус шаири А. С. Пушкин зиа- 
рет эткен эди. 

1908 сенеси Хан-Сарайда музей ачылгъан эди. 1912 сенеси 
сарайны аилесинен берабер Николай II зиарет эткен. Октябрь 
инкъилябындан сонъ сарайда къырымтатарларнынъ тарихи 
ве медениети музейи ачылды. 1955 сенесинден башлап сарай - 
Багъчасарайнынъ тарихий ве археологик музейидир. 1979 сенеси 
исе тарихий-мимарий музейи олгъан эди. 

1930 сенеси мимар П. И. Голландскийнынъ башында сарай¬ 
нынъ тамири япылгъан эди. Тамир әсасында сарайнынъ тыштаки 
язылары кречнен сылангъан эди. 

1961-1964 сенелери сарайнынъ мимарий къысымы ве язы- 
ларнынъ ильмий реставрациясы кечирильди. Бу реставрациядан 
сонъ сарайнынъ тыш корюниши биринджисине якъынлашкъан 
эди. Бу ишлер даа девам этмекте. 

Къалелер 

Чуфут-Къале - орта асырларда къале-шеэр. Къырымда, 
Багъчасарай дживарында ерлеше. Чуфут-Къале - къырымтатар 
тилинден «чуфут» - еврей, «къале» - крепость, яни «еврейская 
крепость» киби терджиме әтиле. 

Джуфт-Къале - тюрк тилинден «джуфт» - пара, «къале» - кре¬ 
пость, яни «двойная крепость». 

Къыркъ-Ер, Къыркъ-Ор, Гевхер-Кермен, Чуфут-Къале - 
Къырым Ханлыгъы заманына аит олгън адлардыр. 

Шеэрде яшагъан караимлернинъ дини иудаизм эди. 
Караимлерден гъайры къаледе крымчакъларнынъ къабилелери де 
бар эди, олар ортодоксаль иудейликни куте эди. 

Шеэр, тахминен Ү-Ү1 асырларда пейда олгъан ве Фулла адыны 
ташыгъан. Чокъусы тарихий менбаларда бойле ады расткельмек- 
те, амма тарихчылар къайсы даа догъу олгъаныны бельгилемеди. 

Къырымда къыпчакълар олгъан заман шеэр оларнынъ неза- 
ретине кечти ве Къыркъ-Ер адыны алгъан. 

Х1Ү асырдан башлап шеэрде караимлер ерлешмеге башлагъан 
эди. Къырым Ханлыгъы мейдангъа кельмезден эвель, олар шеэр- 
нинъ буюк къысмыны тешкиль эткен. 

Медреселер 

Къырымда Ислямнинъ инкишаф арекети XIII асырнынъ 
экинджи ярысына келе. Амма ҮП асырнынъ биринджи ярысында 
Къырымда Ислям динининъ излери ве тасаввуф иле багъы дикъ- 
къат чеккен бир малюматтир. 

Бойлеликнен, Къырымгъа Ислям дини та ҮП асырда кетирю- 
винде Малик Аштер ве Гъазы Мансур киби намлы эвлияларнынъ 
ролюни тарихий малюматлар тасдикълай. Азизлернинъ дюрбе- 
лери Багъчасарай дживарында: Малик Аштер Азиз мааллесинде, 
Гъазы Мансур Сулган исе Чуфут-Къаленинъ Кучюк къапусынынъ 
къаршысында ерлешелер. 

Риваетлерге коре, Малик Аштер (Малик Аждер, Аджидер- 
мелек-султан, Мелек Гайдер) хазрети Пейгъамберимизнинъ ор- 
дусында аскер олып, Ислямны яймакъ ичюн Къырымгъа ёлла- 
нылгъан ве дженк заманында Багъсарайда эляк олгъандыр. В. X. 
Кондараки язып алгъан риваетлернинъ бирисинде, Малик Аштер 
башыны гъайп эте, амма Аллахнынъ эмири иле, башыны къол тю- 
бюне ала ве шимдики къабири олгъан ерине келип, анда эляк ола. 
Даа да тафсилятлы ве толу шекильде бу ривает акъкъында Эвлия 
Челебининъ китабында бериле. 

Экинджи азиз Гъазы Мансур акъкъында, эсасен И. Гаспринский 
тарафындан 1913 сенеси «Восточный сборник» меджмуасында 
нешир этильген. Сонъра «Терджиман» газетасындан беллидир. 
Риваетлерге коре, Гъазы Мансур Малик Аштер киби хазрети 
Пейгъамберимизнинъ сахабелеринден бири олып, Къырымгъа ке¬ 
лип шехид олгъан эди. Асырлар девамында Бухарадан эки шейх 
- Шейх Халил ве Шейх Рамазан рунда бир къач кере әмир алып, 
«Ешиль Ада»да яни Къырымда, Чуфут-Къаленинъ къаршысында 

къаяларнынъ арасында сахабелернинъ къабири олгъаныны огре- 
нелер, Къырымгъа келип ерини таналар ве текке къуралар, ольген 
сонъ 838 / 1434 сенеси исе мында дефн олалар. 

Бу азиз, Эвлия Челебининъ «Книга путешествия. Турецкий ав¬ 
тор Эвлия Челеби о Крыме (1667-1668 гг.)» китабында да анъыла. 
Энъ сонъки риваетлерге коре Гъазы Мансур, Медине шеэринден 
олгъаны анълатыла. 

Эвлия Челебиге коре, бу эки къараман бири-бирини биле эди. 
Атта Малик Аштер ольген сонъ, Гъазы Мансур онынъ джеседини 
ювып Эски-Юртта дефн эте ве бир къач вакъыттан сонъ Чуфут- 
Къале дживарында озю де эляк ола экен. 

Бу азизлер акъкъында, яни оларны Пейгъамберимизнен багъ- 
лы олмагъан башкъа риваетлерде де бар. Тарихий малюматларгъа 
коре, бу Азизлернинъ къабири тек макъам ола биле. 

Азиздеки текке къадимий мезарлыкъ олгъан орта асырдаки 
Эски-Юрт шеэринде, ханларнынъ дюрбелери әтрафында, XVII 
асыр орталарында Мехмед Герай IV (1641-44,1654-66) тарафындан 
къурулгъан ве «мевлеви» тарикъатына аит олгъан. 

1222 сенеси Судак шеэринде сельджук тюрклер тарафындан 
къадимий биринджи джами къурулгъан эди. Базы малюматлар¬ 
гъа коре, бу куньлерге къадар сакъланып къалгъан Судак сарайы 
топрагъындаки джами - бу о къадимий джамидир, амма башкъа 
малюматларгъа коре бу джами XIV асыргъа аит, къадимий джами 
исе сакъланмады. 

Къырымда (Эски Къырымда) XIII асырда Махмуд Къырымлы 
тарафындан биринджи поэма «Юсуф ве Зулейха» язылгъан эди. 

Бойлеликнен, XIII асыр эм Ислямиет эм тасаввуф ичюн пек 
эмиетли олгъаныны саймакъ мумкюндир. 

Шу (XIII-XIV) асырларда Къырымда Ислямиет деври башлай. 

Зынджырлы медресе 

XVI асыр къырымтатар эдебиятында «Алтын асыр» деп айт- 
масы янълыш олмаз. Чюнки бу асырда Къырым бир генч мустакъ- 
иль девлет оларакъ сиясий, медений ве ичтимаий тарафларындан 
шекилленди. Биринджиден, бу асыр «Зынджырлы медресе»нинъ 

ачылыш вакъты сайыла. 

«Танърынынъ ярдымы иле бугунь бу ерде, бизни дюньяда ка- 
миль инсан олмагъа, ярын да ахыретте дженнетке къавушаджакъ 
илим мабедини къурмагъа башлайджакъмыз. Эпимиз бу иште 
джан ве баш иле чалышаджакъмыз» - бу сёзлерни Хаджы Герай 
Хан огълусы I Менъли Герай Хан, Салачыкъ маллесинде, медресе 
фундаменты къоюладжагъы заман топлангъан пайтахт адамлары- 
на 1500 сенеси айткъан эди. 



Зынджырлы медресеси, Салачыкъ, Багъчасарай 


Заман кечмесинден сонъ Къырым Ханы I Менгли Герай бу 
медресенинъ ачылыш мерасимини буюк бир тантана иле иджра 
эткен эди. Хиджрий 906 йылы улу шабан айынынъ 15 куню эди 
ки, шу джумледен бутюн девлет адамлары, бейлер, сейидлер, ше- 
рифлер азыр олгъан алда макъамына мунасип ду’а ве мейданда ол- 
гъанларгъа бойле хитап иле айткъан эди: 

«Буюк Танърым ве ханлыгъымнынъ энъ садыкъ балалары 
олгъан сизлернинъ ярдымы иле мен, Менъли Герай, Къырым то- 
прагъынынъ артмасы ве Танърым, диним ве миллетимнинъ душ- 
манынынъ махволунмасы ичюн къудретимнинъ еткени къадар 
геджелеримни кундюз япмагъа гъайрет эттим. Чокъ шукюрлер 
олсун! Раббимнинъ имдады иле гъалип чыкътым. Душман енъ- 
ильди, Къырым топрагъы мамур олду Мен сизнинъ такъдиринъ- 

изни тюшюнип, Танърымнынъ эмирлерини акъкъы иле ерине 
кетире бильдим. (Озь) келеджегимни (ахыреттеки алымны) исе 
тюшюнмедим. Раббимнинъ азабындан хашиет (Аллах къоркъу- 
сы) иле козьяш акъызмадым. Ахирет куню (нинъ) шиддетини (де) 
къальбимде асрамадым. Бунынъ ичюн, Танърымдан магъфирети- 
ме ярарлыкъ олур фикри иле бу медресени къурмагъа башладым. 
Факъирлернинъ энъ факъири олгъанларнынъ биле (мында) та- 
силь ала бильмелерини тюшюнип, вакъыф тесис этим. Медресемде 
дюнья ве ахрет илимлерининъ тасилинде булунаджакъ талебелер- 
нинъ саба-акъшам (гедже-куньдюз) меним асий рухум ичюн ду’а 
этеджеклеринден севинчим эп артмакътадыр. Медресемде диний, 
тасаввуфий ве ухревий (ахырет иле алякъалы) илимлер махсус ол- 
гъаны киби, мубарек девлетимизнинъ, бутюн халкъына аит месе- 
лелернинъ акъкъы иле олмасы ичюн, бу ерде дюньявий илимлер- 
нинъ де окъутулмасыны истедик...». 

Медресенинъ къурулмасы биттиктен сонъра, Хан, медресе- 
нинъ къапу кемерининъ алтына, къапыдан кечкенлернинъ мыт- 
лакъкъа эгилип, кечмелерини темин этмек ичюн, кемерлентен бир 
зынджыр астырды. Бунынъ ичюн де бу медресе «Зынджырлы ме- 
дресе» денильди. 

«Медресе» (ар.) (дерс берильген ер) - IX асырда пейда олгъан, 
имамларны, оджаларны, Якъын ве Орта Шаркътаки мемлекетлер 
ичюн девлет адамларны етиштирген алий мусульман мектеби. 

«Инсанны яратыкъларнынъ энъ шерефлиси япкъан 
«акъыл»дыр. Акъылны кемаль дереджесине кетирген де 
«илим»дир. Илимге сарылмагъанлар сюрюнмеге махкюмдырлар. 
Илимге урьмет этмегенлер, хан вея падишах биле олсалар, мус- 
бет, сагълам иш япамазлар, атта эрте-кеч шерефсизликке, сайгъ- 
ысызлыкъкъа огърамакътан къуртуламазлар. Бу къапыдаки зын- 
джырны, бу мукъаддес илим мабедине киргенде, ким олса олсун, 
эркеснинъ эгилип кечмеси ве илимге урьмет дуйгъусыны хатыр- 
ламасы ичюн такътырдым...». Бу сёзлерден сонъра Хан, бирин- 
джи олып озю эгилип де дегиль - эки буклюк олмасына къадар 
къапыдан ичерге киртен эди. 

Бу вакъыткъа къадар Зынджырлы акъкъындаки бутюн язы- 
ларда онынъ ачылыш сенеси оларакъ 1500 йылы косьтерильген 

эди. Факъат бу вакъиа юз берген ич шубесиз хиджрий 906 сенеси 
милядий такъвиминде 1500 ве 1501 сенелерине расткельмектедир. 
О. Акъчокъракълынынъ накъиль эткени бильгилер де козь огюне 
алынса, яни медресенинъ ачылыш мерасими хиджрий 906 сенеси 
шабан айынынъ 15-джи куню кечирильгени дикъкъаткъа алынса, 
бу вакъианынъ тарихи милядий 1501 сенесининъ март айынынъ 6 
куню оладжатъы ортагъа чыкъаджакътыр. 

Къырым Ханлыгъында Зынджырлы медресе престиж универ¬ 
ситет оларакъ таныла эди. Онынъ мезунлары азырлыкъ дереджеге 
коре университетнинъ шаркъий болюгини битиргенлерден асла 
фаркъ этильмей эди. Зынджырлыда келеджекте оджаларны, дев- 
лет адамларны, алимлерни азырлай эдилер. 

Зынджырлы медреседе дерс бермеге оджалардан тек «темиз 
юрекли, ахлякълы, озь фырсаттан файдаланмагъан», бу окъув юр- 
тынынъ тербие ве ахлякъ эмиетини джемиет козьлеринде тюшюр- 
мемек ичюн акъыл ве иззетине коре намуслы ве энъ истидатлы 
олгъанларны ала эдилер. 

Зынджырлы медреседе эски алимлернинъ эсерлерни огрене 
эдилер. Башкъа медреселерге бакъкъанда талим мында даа ин¬ 
тенсив шекильде кечип, окъув йылыны эки кереге азлаштыра эди. 
Зынджырлы медресеге киреджек Къырым Ханлыгъынынъ бутюн 
ерлеринден ве Кавказдаки сохталар (талебелер) окъув юртыны ма- 
скъара этмемек ичюн озюни гузель алып бармагъа меджбур эди¬ 
лер. 


Зынджырлы медресенинъ ачылыш кунюнден башлап эки курс 
окъутувы бар эди - башлангъыч ве юксек дередже. Зынджырлы 
медресесине башлангъыч тасилини алгъан, окъумагъа ве язмагъа 
бильген, даа эвель башкъа медресе битирген ве алий тасилини 
алмагъа кельген сохталар кире эди. Янъы талебелернинъ къабул 
этильмеси эр йыл октябрь айында кечириле эди. Киртен талебелер 
секиз ай девамында окъуй эдилер. Окъутув планына коре он йыл- 
лыкъ эди. Толу окътув планына бойле фенлер кире эди: тюрк ве 
арап грамматикасы, гузель язы (каллиграфия), эсап (арифметика), 
ахлякъ иле алякъалы илим, мантыкъ (логика), фыкъых (мусуль- 
манское право), Къуран-и Керим, Хадис илимлери. 

Кебир-Джами 

Кебир-Джами - бугуньге къадар Акъмесджитнинъ эски къыс- 
мыны яраштыргъан энъ къадимий ве ичтимаий бина. 

«Бу джамини Султан Менъли Герай шанына Абдуррахман-бен- 
Али 914 сенеси (1508 с.) мухаррем айында къургъан эди». Бунъа 
эсасланып бу мераметли адам Менъли Герай Хан адына буюк джа¬ 
мини озь парасына къургъан ве «Кебир-Джами» («Главная ме- 
четь») деп адландыргъаны тюшюнмек мумкюндир. 



Кебир-Джами, Акъиесджит. 


Энъ меракълысы шунда ки, бу джамининъ къурулышында 
башкъа сенеси де расткеле ве о әсас сенесине бакъкъанда 12 йыл 
эвель, яни 1496 сенесинде къурулгъаны къайд әтиле. Бу сенеге 
архивдеки весикъалар, яни Меркезий Таврия музейининъ фон¬ 
ды ве 1905 сенеси кятип Сейит Абдурасим Эмировнынъ (Таврия 
муфтийлернинъ несилинден) тарафындан вакъыф комиссиясына 
язгъан хитабы әсасланалар. Эки весикъада да 1496 сенеси къайд 
әтиле. 

Бунъа коре, Кебир-Джами бугуньге къадар Къырым пайтахты 
Акъмесджитте сакъланып къалгъан энъ къадимий бина олгъаны- 
ны саймакъ мумкюн. 

1736 сенеси рус аскерлери фельдмаршал Миних ёлбашчысы 
иле Къырымгъа кирген эди. О, аскерлернинъ ёлунда расткельген 
бутюн эр шейни якъып-йыкъмагъа әмир бере эди. Руслар тара- 
фындан япылгъан янгъын ичинде къырымтатар халкъынынъ 
диний ве медений байлыгъынынъ буюк къысмы махв олунды. 
Кезлев, Багъчасарай ве Акъмесджит йыкътырма ичинде къалды. 
Айны заманда Кебир-Джами де душманларнен йыкъылып якъыл- 
гъан эди. Амма якъын заман ичинде янъыдан япылгъан эди, бунъа 
кириш къапысынынъ язысы шахиттир: «Бу джамини биринджи 
Абдуррахман-бек къургъан, онъдан сонъра душманлар тарафын- 
дан якъылгъан ве энъ сонъ онъы Махмуд-агъа-ибн-Хусейн (онынъ 
огъулларындан) 1153 сенеси (1740 с.) къургъан эди». 

Бу языгъа коре Кебир-Джамининъ экинджи догъушы 1740 се- 
несине аиттир. Айны бу заманда янъы хан Арслан Герай янъыдан 
къырымтатар шеэрлерни къурмагъа башлай, эр ерде дюльбер чеш- 
мелер, янъы джамилелер, къавеханелер, базарлар ве амамларны 
къурдура. 

Кебир-Джамининъ тыш корюниши экинджи дотъушындан 
сонъра асла денъишмеди. Джами эскиси киби дюльбер корюню- 
шинден фаркъ этильмей эди. О, тола ташындан ве чамурлы бутнен 
къурулгъан эди. Мимар тек әсас фасад къысмына бираз дейиши- 
клик яптыртъан эди, яни пенджерелернинъ ашагъысы дёрткоше 
шеклинде, усть къысмы исе - тёгерек. Тыш корюниши саде, пек 
титиз ве индже япылгъан. Атта минаретнинъ портал ве шерфе- 
си (балкон) башкъа Къырым джамилелернинъ гузеллигинен асла 
фаркъ этильмей эди. 

Асырлар девамында Кебир-Джами эр вакъыт диний ве ичти- 
маий меркези сайыла эди. Бутюн комплексы иле о буюк къысмы- 
ны къаплап алгъан эди. Онынъ бир мимар комплексине медресе, 
теккие ве факирлер ичюн ашхане кире эди. Джамининъ янында, 
Воровский сокъагъына къадар, яни азиз ери шифа чокърагъы ве 
Салгир-Баба къабирине къадар къаплап алгъан буюк къырымта¬ 
тар мезарлыгъы ерлеше эди. 1923 сенеси кириш азбарында джа¬ 
ми имамларнынъ, теккие дервишлернинъ башташларны корьмек 
мумкюн эди. 

XX асырнынъ башында Кебир-Джами гузель тамир олунма- 
сына мухтадж эди. 1905 сенеси майыс 7 куню Кебир-Джамининъ 
алы акъкъында актлар сакъланып къалгъан. Амма тамир ойле де 
япылмады. 

Бойлеликнен, Кебир-Джами озь эмиетини джоймагъа баш- 
лагъан эди. Диний ихтияджлар энди тарих девамында пейда ол- 
гъан башкъа джамилерге бериле эди - Базар-Джами (1827 с.), 
Тахал-Джами (1860 с.), Енъи-Джами (1886 с.) ве иляхре. 

1905 сенеси Кебир-Джамининъ имамы Эмиров ве хатибы 
вакъыф комиссиясына бойле риджада булундылар: «Госпитальная 
сокъагъындаки 1496 сенеси Таврия муфтилернен къурулгъан 
ве эм тамир япылгъан джамимизнинъ ишлемеси ичюн къасевет 
этип, биз колеж кятиби Сейит Абдурасим Эмиров, хатип ве имам 
Акъмесджитнинъ базиргяны Эннан Челеби Мемет-огълу Михаил 
Бахтияровгъа смета тизмеге риджа этемиз. Джамининъ тамири- 
не 2697 руб. 16 капик керек оладжакъ». Тек 1907 сенесинде тамир 
ичюн 900 руб. айырылгъан эди. 

1907 сенесиндеки тамиринден сонъ джамининъ тыш корю- 
ниши бираз денъишти. Амма денъишмелерине бакъмадан джами 
ойле де биринджи дереджесини къазанмады. 

1922 сенеси Кебир-Джами совет режимине огърады. Эписи 
медений абиделер киби джами къапатылгъан эди. 

1930 сенеси энъ къадимий джами «отъурлы олып» башкъа 
джамилерге бакъкъанда ер юзюнден силинмеди, амма онъа буюк 
зарар япылгъан эди - минарети ве бинанынъ буюк къысмы йыкъ- 
ыкъ эди. Озь диний эмиетини джойгъан сонъ о кяфирлер тара- 
фындан кинопрокат ичюн къулланылгъан эди. Къырымтатар 
халкъы озь Ватанына къайткъан сонъ джами мешур мимар Ш. У 
Халиловнынъ проэктине коре реставрация япылды ве мусульман- 
ларгъа къайтып берильди. Бу куньлерде Кебир-Джами Къырым 
мусульманларынынъ диний ве медений меркези ола. 

Джума Джами 

Хан-Джами - Кезлев шеэрининъ баш джамисидир. Джами 
Караев багъчасында ерлеше ве денъиз ялысындан гузель корюн- 
мекте. Энъ буюк ве мешур Къырымнынъ джамиси - Джума- 
Джами, 1552 сенеси Кезлевде Девлет I Герай Ханнынъ заманынъда 

къурулгъан эди. Джамининъ проэктини хан Стамбулдаки осман- 
лы заманында энъ мешур тюрк мимарларындан ве муэндислер- 
ден Ходжа Синан мимарына яптыргъан эди. О, Сулеймание ве 
Шехзаде джамилерини де яраткъан эди. Джамининъ къурулы- 
шы узун заман девам этти, чюнки айны заманда Ходжа Синан 



Джума Джами, Кезлев 


Стамбулда султан Сулейман I джамини къура эди ве о заманлары 
бутюн паралар дженкке масраф олунгъаны себебинден де къуруд- 
жылыкъкъа пара етишмей эди. Джамининъ къурулышы биткен 
сонъ джами чокъ денъишмелерге ве реставрацияларгъа огърагъ- 
ан эди. Бойлеликнен, 1985 сенеси эки минарети бутюнлей янъы- 
дан япылгъан эди, бириси 1665 сенеси экинджиси исе 1836 сенеси 
йыкъылгъан эди. 

Совет девринде джами диний бина оларакъ къапатылгъан эди 
ве музей шекликде къулланылгъан. 1990 сенеси исе джами къы- 
рым мусульманларына кери къайтарылды. 

Джамининъ композициясы «артма колем» принципине коре 
къурулгъан. Джами - меркезий къуббели бина, эки къатлы, гъарп 
ве шаркътан эки минарети корюнмекте, меркезий залы 22 метр 
юксеклигинде, 16 пенджерели кучьлю къуббесинен къапалыдыр. 

Буюк Хан Джами 

Буюк Хан Джами Багъчасарайдаки Хан-Сарай мейданы- 
нынъ шималь къапысынынъ шаркъ тарафында ерлешмекте. 
Къырымнынъ буюк джамилеринден бириси ве Хан-Сарайнынъ 
биринджи бинасыдыр. Джами 1532 сенеси Сахиб I Герай Хан та- 
рафындан къурулгъан ве XVII асырда онынъ адыны да алгъан эди. 



Буюк Хан Джами, Багъчасарай. 


Джамининъ ичерисинде юксек колоналарнен буюк салоны 
бардыр. Дженюб диварында ренкли джамнен япылгъан пенджеле- 
ри ве михрабы ерлешмекте. Ичинде колоналарнен тутулгъан кенъ- 
иш балконы бар. Балконда джамнен къапатылгъан Хан ятагъы ер- 
леше, о тузель язынен ве витражнен яраштырылгъандыр. 

Джамининъ баш кириши Чурукъ-Сув озеннинъ тарафындан- 
дыр. Джамининъ шаркъий тарафында абдесхане ве шадырван 
(фонтан) ерлешелер. XVIII асырда диварларда араб тилинде бир 
къач каллиграфик язысы пейда олгъан эди. Къуран-ы Керимнинъ 
аетлери олгъан язылар къара ренкте ешиль картушнен языл- 
гъан. Бойледже, каллиграфик языларнынъ ичинде Къырым Герай 
Ханнынъ адыны анъгъан ибарелер де бар, о джамини тамир этип 
яраштыргъан эди. 

Джамиде тунч алемлернен япылгъан эки минарети бар, олар- 
нынъ юксеклиги 28 метр. Минаретлернинъ ичинде ташлы мерди- 
венлер юкъарыгъа чыкъаралар. 

1736 сенеси джами янгъынгъа огърагъан эди. Селямет Герай 
Хан заманынъда гъайрыдан къурулгъан эди. 1750-нджи сенелери 
Арслан Герай джами азбарында медресе къургъан эди, о бугуньге 
къадар сакъланылмады. Совет заманында джами къапатылгъан 
эди ве археологик музейи оларакъ къулланылгъан эди. Шимдики 
вакъытта джами къырым мусульманлары ичюн хызмет эте. 

Кучюк Хан Джами 

Кучук Хан Джами Хан-Сарайнынъ баш къысмында ерлеше ве 
ханнынъ къорантасы иле онынъ якъын сойлары ичюн къулланыла 
эди. Кучюк джамининъ къурулышы XVI асыргъа расткеле, онынъ 
язылары исе XVII - XVIII асыргъа аиттир. Джамининъ языларын- 
да тек осюмлик ве декоратив орнаментлер къулланылгъан эди. 
Къуббеси елькен шеклинде XVIII асырнынъ сонъунда язылгъан 
эди. 

Дженюп диварында михраб ерлешмекте. Михрабнынъ устюн- 
де витраж, онынъ узеринде Сулейман мууры (гексаграмма). Кучюк 
джамининъ диварларында тырналангъан елькеннен къайыкъ, ат- 
ларнынъ ресимлери тапылгъан эди. 

Озьбек-хан джамиси 

Озьбек Хан 1312 сенеси Алтын Орда тахтына кечкен сонъ, ис¬ 
лям динини къабул эткен ве Солхат (Эски Къырым) шеэринде гу- 
зель бир джаминен берабер алий мусульман диний окъув юртуны 
- медресени къурмасыны әмир эткен эди. Джамининъ къурулы¬ 
шы 1314 сенеси башлангъан эди. Тюрк сеяхатчы Эвлия Челебиге 
коре, 1512-1513 сенелери Менъли Герай I заманында Озьбек- 
хан джамиси баш джами олып сайыла эди. Озьбек-хан джамиси 
Къырымнынъ энъ биринджи джамилериндендир. 

XIV асырда джамининъ дженюп тарафында, шимди виранеге 
чевирильген медресе къурулгъан эди. Медресенинъ кириш къапу- 
сы дженюбий тарафында олгъан эди. Азбары буюк ве ачыкъ, орта- 
да чешмеси бар эди. 

Озьбек-хан джамиси, Эски Къырым 


БаШКЪА ЭСЕрАЕр 

Ислям укюметлерине аит мимарий эсерлер арасында пайтахт- 
лар, къумбетлер, турбелер, мусафирханелер, амамлар, хастахане- 
лер, текиелер, сув ёллары ве имаретханелерни саймакъ мумкюн. 

Ислям шеэрлери: 

Даа эвель айтылгъаны киби Куфе, Басра, Фустат, Къайраван 
киби ерлер биринджи вакъытларда ордугях шеэрлери эди. Бу ше- 
эрлер, меркезде улу джами ве укюмет бинасы, чевреде мааллелер 
шекилинде къурула эди. Шеэрдеки бутюн ёллар меркезге чыкъ- 
макъта. 

Аббасий мимарджылыкънынъ энъ әсас мисали - Багъдаттыр. 
Даире шекилинде япылгъан, әтрафы чифт сурларнен чеврильген 
шеэрнинъ дёрт буюк къапысы бар. Ортада «Къуббету’ль-Хадра» 
адынен халифе сарайы ве джами булунмакъта. Аббасийлернинъ 
къургъан шеэрлеринден бириси де Самаррадыр. Халифе Мутасым 
тюрклерден мейдангъа кельген хасса ордусы иле берабер отурмакъ 
ичюн 836-да Диджленинъ ялысында Самарра денильген янъы бир 
пайтахт къурды. Халифе Джафер, Самарра якъынында озь адына, 

Ислям тарихы 


Джаферие деп айтылгъан, янъы бир шеэр къурдырды. 

Дюрбелер 

Ислям санаатынынъ энъ гузель эсерлеринден бири де тюрбе- 
лер эди. Биринджи дюрбе Самаррадаки Къуббету’ль-Сулейбиедир. 
Бухарада Саманогълы Исмаил тюрбеси, Мервде Султан Сенджер 
дюрбеси, Самаркъантта Тимур тюрбеси, Хиндистанда Тадж 
Махал, Бурсада Ешиль тюрбе ве даа пек чокъ эсер дюрбе мимар- 
джылыгъынынъ гузель орьнеклериндендир. 

Къырым ДЮРБЕЛЕРИ 


Диляра Бикеч дюрбеси 
- Диляра ханымнынъ дюр¬ 
беси, къырымтатар тилин- 
ден «бикеч» - «келин» демеси, 
юксек вазиетини косьтере. 
Риваетлерге коре о, Къырым 
Герай ханнынъ севгили къа- 
дыны олгъан эди. Дюрбе 1764 
сенеси къурулгъан. Кириште, 
«Диляра Бикеч рухына дуа» 
язысы бар эди. «Козьяш чеш- 
меси» биринджиден дюрбе 
янында олгъан эди, 1783 сене¬ 
си исе чешме азбарына кечи- 
рильген эди. 


Диляра Бикеч дюрбеси 

Г Л 



Эски-Дюрбе 

Эски-Дюрбе Къырымнынъ Багъчасарай шеэринде ерлеше ве 
къырымтатар орта асырлар ядикярлыкъларындан бири сайыла. 
Дюрбе Хан-Сарайнынъ янында къурулгъан ве малюматларгъа 
коре сарайдан эвель, яни XV асырда пейда олгъан. 

Эски-Дюрбе, Багъчасарай. 


Эски-Дюрбе Къырымда Орта Асырларда илериде къурулад- 
жакъ дюрбелерге буюк тесир эткен эди. Бир чокъ мимарлар Эски- 
Дюрбе шекилини орьнек оларакъ къуллана эди. Эски-Дюрбеде 
КИМ дефн этильгени даа белли дегиль. Амма, айткъанларына коре, 
дюрбе даа Къырым Ханлыгъындан эвель мында мешур олгъан па- 
дишахкъа аиттир. Багъчасарайдаки Эски-Дюрбе - Къырымнынъ 
тарихий ве мимарий хазинесидир. 

Абдель-Азиз-Баба дюрбеси 

Абдель-Азиз-Баба Багъчасарай шеэринде ерлешедир ве 
Къырымда ильк ислям деврининъ ядикярлыкълардан бирисидир. 
Абдель-Азиз-Баба дюрбеси «Азиз ювасында» къурулгъаны сайы- 
ла. 

Риваетлерге коре, Абдель-Азиз даа ислям динини къабул эт- 
кенлери заманлары Къырымда яшагъан эди. Риваетте Абдель- 
Азиз иманы къавий, тербиели ве кучьлю инсан оларакъ косьтери- 
ле, ве онынъ ичюн ислям дини де Къырымда тез яйылгъан эди. 
Эвлия олып Абдель-Азиз, риваетте инсанларны чешит белялардан 
къорчалама къабилиетинен белли ве Балегердан лагъабыны та- 
шымагъа башлай. 

Заман кечмеси иле, дюрбе йыкъылгъан эди. XIX асырда исе 
янъыдан къурулды. Абдель-Азиз-Баба дюрбеси Къырымнынъ ми¬ 
марий ве тарихий зенгинлигидир. 

Хаджы Герай дюрбеси 

Хаджы Герай дюрбеси Салачыкъ (Багъчасарай) дживарында 
ерлеше. 1501 сенеси онынъ огълу Менъли I Герай тарафындан къу- 
рулгъандыр. Экиси де дефн этильген эди. 



Хаджы Герай дюрбеси, Багъчасарай. 


1551 сенеси Менъли Герайнынъ огълу ве торуны да дефн этиль¬ 
ген: Сахиб I Герай Хан ве Гъазы Герай султан. 

Дюрбе ве Зынджырлы медресини реконструкциясы ичюн, 
2007 сенеси Тюркие тарафындан 2, 75 млн. долл. айырылгъан эди. 
Кузьде 2008 сенеси дюрбе тюбюнде алимлернен къырым ханлар- 
нынъ ве оларнынъ сойларнынъ 18 табуты тапылгъан эди. 

Мусафирхане ве кервансарайлар 

Мусульманлар ичтимаий ве икътисадий хызметлер берген му- 
сафирханелер ве кервансарайлар яптыра эди. Бу ерлерде тиль, дин, 
ренк ве миллет айрымы япылмайып, эр кеске уч кунь къаршы- 
лыкъсыз хызмет берильген. Даа чокъ вакъыт яшамакъ ичюн пара 
алына эди. Мусафирханелерде ёлджуларнынъ бутюн ихтияджла- 
рыны, атта сагълыкъларыны къаршыладжакъ ятакъхане, ашхане, 

Кервансарай, Эски Къырым. 


эрзакъ амбары, ахыр, месджит, амам, шадырван, хастахане, эджза- 
хане киби меьсянлар ола эди. 

Биринджи кервансарайлар Тюркистанда догъды. Бугунь исе 
Анадолуда 112 Сельчюкълы, 221 Османлы кервансарайы булун- 
макъта. 

Хастаханелер 

Ислям мимарджылыгъынынъ эсерлеринден бири де хастаха¬ 
нелер эди. Бу ерлерге Даруш шифа, даруссыхха, дарульафие, би- 
маристан, бимархане киби адлар берильген. Ислям дюньясында 
биринджи хастахане Шамда халифе Велид Ибн Абдульмелик та- 
рафындан 707 сенесинде яптырылды. Хусусан Аббасийлер бу му- 
эссесеге эмиет берип чокъ хастахане къурдырдылар. Харун Решит, 
эр джамининъ янына бир хастахане япылмасыны әмир этти. 
Сельчюкълылар да хастахане къурулувына эмиет бертен эди. Шам, 
Батъдат, Мусул ве Мардинде ачылгъан хастаханелер пек мешур ол- 
гъан. Сельчюкълылар Девринде чокъ хастахане япылды. Бу адет 
Османлылар заманында да девам этти. 

Ислям тарихы 


Халифелик 

Эр укюмет киби Ислям укюметлери де озь укюмет тешкилят- 
ларыны ве муэссеселерини ортагъа къойды. Буларнынъ башында 
халифелик кельмекте. «Бирининъ ерине кечкен, артындан кель- 
ген» манасындаки халифе - хазрети Мухаммед алейхисселямнынъ 
вефатындан сонъ онынъ ерине кечип, мусульманларнынъ дин ве 
девлет ишлерини япкъан инсан демектир. Бу унван Ислям тари¬ 
хында биринджи кере хазрети Пейгъамберимизнинъ ерине сай- 
лангъан хазрети Эбу Бекир ичюн къулланылды. Онъа Халифету 
Ресулиллах (Ресулюллахнынъ Халифеси) айтыла эди. Халифелик 
макъамына кечкен идареджиге Эмиру’ль-мумин (Муминлернинъ 
башлыгъы) ве имам унваны да берильген. 

Мусульманларнынъ биринджи идареджиси хазрети Мухаммед 
алейхисселямдыр. О, Пейгъамбер олмасындан гъайры Мединеге 
хиджрет эткен сонъ къурулгъан девлетнинъ де бышлыкълыгъыны 
устюне алды. Хазрети Мухаммед диний ишлернен берабер сиясий, 
аскерий, идарий ве адлий мевзуларда энъ юксек ребер олгъан. 

Къуранда хазрети Пейгъамберден сонъ мусульманларнынъ 
башына кимнинъ кечеджеги яни халифенинъ ким оладжагъы 
бильдирильмеди. Хазрети Пейгъамберимиз де бу мевзуда эр анги 
бир ёнлендирме япмады. Укюмет ве сиясетнен багълы мевзулар 
тамамынен мусульманларнынъ урь ирадесине берильди. 

Хазрети Пейгъамберимизнинъ вефатындан сонъ халифеликке 
хазрети Эбу Бекир сайланды. Онынъ аркъасындан хазрети Омер, 
хазрети Осман ве хазрети Али кельдилер. Оларгъа Дёрт Халифе я 
да Хулефаи Рашидин деп айтыла. Дёрт Халифеден сонъ Эмевийлер 
(661 -750), Аббасийлер (750-1517) (бунынъ 1258-ге къадар ол¬ 
гъан деври - Багъдат, къалгъаны - Мысыр Мемлюк девиридир.) ве 
Османлылар (1517-1924) халифелик вазифесини яна эди. Бундан 
гъайры, Мысыр Фатымийлери ве Эндулюс Эмевийлери де янъы 
халифе девлетлери къургъан эди. Османлы падишахы Явуз Сулган 
Селим 1517-де Мысырны алыр экен, Мемлюк Девлетини битирип, 
мукъаддес эманетлер иле Стамбулгъа къайткъан сонъ Хадиму’ль- 
Харемейни шерифейн унваны иле Ислям дюньясынынъ башы ве 
халифеси олды. Халифелик кенъеши 1924 сенеси март 3-де сонъу- 
на етти. 

Падишахларын къуллангъан тугъралары 


Халифенинъ сайланувы: 

Халифе эки дереджеде сайлана эди. Биринджи мертебеде нам- 
зети сайлав меджлиси тарафындан сайланыр, экинджи мертебеде 
мусульманларнынъ разылыгъы алына эди. Биринджи дёрт хали¬ 
фе вазифеге бу ёлнен кельди. Эмевий сюляленинъ къуруджысы 
Муавие даа сагъ олгъанда, огълу Йезидни озюнден сонъраки хали¬ 
фе оларакъ бельгилеп, халифеликни тайин ве васиет ёлунен сал- 
танаткъа чевирди. Бу уйгъулама Аббасийлер ве Османлылар тара¬ 
фындан да девам эттирильди. 

Халифенинъ вазифеси диний ве дюньялыкъ ишлерини алып 
бармакъ. Халифе сонъки къарар макъамы олмакънен берабер 
сынъырсыз етки ве икътидар саиби дегиль эди. Онынъ къанунла- 
ры ве тесири Къуран иле сынъырлы олгъан. Бунынъ янында къа- 
ды алдында эсап бермеге меджбур эди. 

Везирлик 

Ислям укюмет муэссеселеринден бири де везирликтир. 
Везирлик, әсас оларакъ, укюмдар иле халкъ арасында копюр киби 
бир муэссесе эди. Бу муэссесенинъ башындаки везир, укюмдар 
векили оларакъ девлет ишлерине бакъа эди. Везирлик Ислям та¬ 
рихында биринджи кере Аббасийлер заманында ортагъа чыкъты. 
Везирлик вазифесини япкъан инсанларгъа Ислям дюньясында 
фаркълы адлар берильди. 

Ислям тарихында везири тефвиз ве везири тенфиз олмакъ узь- 
ре эки чешит везир олгъан. Булардан везири тефвиз девлет ишле- 
рини, халифе адына фикирлерине коре озь башына алып бара эди. 
Везири тенфиз исе белли мевзуларда еткили инсан эди ве сайы- 
сы чокъ олабиле эди. Везир оладжакъ инсан акъыллы тюшюнюв, 
яхшы укъукъ бильгиси, яхшы аскерий бильги, яхшы икътисадий 
бильгиси ве яхшы ахлякъ хусусиетлери олмасы керек эди. Тенфиз 
везирлери мусульман олмагъанлары да олабиле эди. 

Везирлернинъ айлыгъы замангъа ве девлетлерге коре денъиш- 
кен. Везирлер девлеттен айлыкъ алгъанлары киби укюмдар тара- 
фындан икъта ады берильген кенъ топракъларнен де мукяфатлан- 
дырыла эди. 

Везирлик Тюрк-Ислям девлетлеринде де бар эди. 
Къараханлыларда везир Диваны Алийнинъ бышлыгъы эди. 
Сельчюкълыларда везир укюмдардан сонъ кельген энъ тесирли 
киши эди. Диванлардан мейдангъа кельген меркезий тешкилят 
кунюмизнинъ министрлер кенъеши киби эди. Эр диваннынъ ба¬ 
шында «саиби диван» ады берильген инсан олгъан. Диванларнынъ 
башында «дивану’ль-визаре» адындаки кенъешнинъ башы олгъан 
везир де бар эди. Везирлерге меншурий везарет денильген бир 
ферманнен озюне дивит ве тадж я да кулях (сарыкъ) берилип, хи- 
лят кийдирилип макъам бериле эди. 

Османлыларда везир падишахнынъ мытлакъ бир векили эди. 
Биринджи Османлы везир Орхан Гъазий (1324-1362) тарафындан 
къоюлды. Орхан Гъазий заманында тек бир везир бар эди. Челебий 
Мехмет (1402-1421) ве II Мурат (1421-1451) заманында девлет иш- 
лерининъ артмасынен везир сайысы да артты. Бунынъ узерине 
башвезир макъамында олгъан везирге де везири азам айтылды. 

Къануний девиринден башлап везирлер садразам (къудретли 

везир) оларакъ адландырылды. Османлы везири азамы девлет, 
дин, укъукъ, окъув, ичтимаий, икътисадий, аскерий ишлерде эр 
тюрли иштен месулиетли эди. Везири азамлар девлет ве миллет 
ишлерининъ музакере этилип къараргъа багълангъаны Диван-и 
Хумаюнгъа, падишахнынъ олмагъаны вазиетлерде бышлыкъ эте 
эди. 

Къануний Султан Сулейманнынъ везири Лютфи Паша (1539- 
1541) везирде олмасы керек олгъан базы хусусиетлерни бойле 
сыралагъан: Дюнья авеслигинден узакъ олмалы, ишлерни Аллах 
ризасы ичюн япмалы, падишахкъа къаршы догъру ве сайгъылы 
олмалы, рушветке айланмамалы, ишини бильгенге иш бермели, 
халкъкъа яхшы арекет этмели, факъыр ве кимсесизлерни къорча- 
ламалы 

Шейх-уль-Ислямлыкъ 

Ислям дюньясынынъ муим муэссеселерден бириси олгъан 
шейх-уль-ислямлыкъ Османлылар тарафындан тешкиль этильди. 
Ислям тарихында келишмемезликлер мевзуларыны чезген юксек 
дин алимлерине шейх-уль-ислям унваны бериле эди. Османлы 
Девлетинде илим сыныфынынъ башындаки инсангъа шейх-уль- 
ислям, тешкилятына да шейх-уль-ислямлыкъ деп айтылды. 

Османлы Девлети, илим ве тасильде де тюрк-ислям меде- 
ниетини огге алып барды. Орхан Бей башта Бурсада ве дигер 
муим ерлерге къадылар тайин этти. 1330-да Изникте биринджи 
Османлы медресесини ачты. Бу фаалиетлер даа сонъра да девам 
этти. Османлылар 1362-де къады аскерлик тешкилятыны къурып, 
дин хызметлери иле тасиль ве къадылыкъны онъа берди. II Мурат 
1425-те Молла Шемседдин Фенарийни биринджи шейх-уль-ислям 
оларакъ тайин этти. Фатих шейх-уль-ислямлыкъ муэссесесини 
низамгъа къойды. Къануннамесинде шейхульислямлыкъны илим 
сыныфынынъ башы оларакъ белирледи. Шейх-уль-ислямлыкъ бу 
вакъыттан башлап, даа эски ве даа тесирли олгъан къады аскерлик 
муэссесесинден де устюн олды. 

Тарихий инкишаф ичинде Шейх-уль-Ислямлыкънынъ әсас ва- 
зифелери булар эди: 

1. Къадылыкъларнынъ истеген вазиетлерде диний фикирине 
фетва бермек. 

2. Девлетнинъ истемеси вазиетинде сиясий, ичтимаий, икъти- 
садий мевзуларда фикир юрсетмек. 

3. Дин хызметлерини ёнетмек. 

4. Тасильни инкишаф этмек. 

5. Адалет муэссеселерининъ идаре этмек. 

АдАЛЕТ ТЕШКИЛЯТЛАрЫ 

Ислям эр шейден эвель адалетнинъ ерлешмесине буюк эми- 
ет бере. Адалетке тере олгъан зулум буюк къабаат ве инсанлыкъ 
айыбы оларакъ къабул әтиле. Къуранда олгъан адалетнен багълы 
базы аетлер мусульманларны бу мевзуда титиз арекет этмеге севкъ 
этмекте. Ислям инсаннынъ джаныны, малыны, динини ве союны 
къорчаламакъны макъсад эте. Адалет тешкиляты эсасен буларны 
къорчаламакънен вазифелидир. 

Ислям укюметинде адалет тешкилятлары әсас къады аскерлик, 
къадылыкъ, зулум корьгенлер къадылыкълары ве хисбе муэссесе- 
леринден ибарет эди. Ислямнынъ биринджи адалет муэссесеси 
Мединедеки Месджиди Небевий олды. 

Адалет тешкилятынынъ башында Къадыль-Къудат ола эди. 
Адалет назирлигине бенъзеген Къадыль-Къудатлыкъ Аббасийлер 
заманында къурулды. 

Къадылыкъ 

Инсанлыкънынъ башындан берли анълашмазлыкъ давалары- 
нынъ чезилюви ве адалетнинъ керчеклештирильмеси ичюн къа¬ 
дылыкъ муэссеселери олгъан. Ислям мемлекетлерининъ бу хусус- 
ларда вазифели муэссеселери къадылыкъ эди. 

Ислямнынъ биринджи йылларында къадылыкъ муэссесе- 
сининъ башы хазрети Мухаммед алейхисселям эди. Къадылыкъ 
хазрети Омер заманында инкишаф этти. О, биринджи кере буюк 
шеэрлерге догърудан халифеге багълы къадылар тайин этти. Даа 
сонъра Ислям топракъларынынъ кенълешмеси иле берабер янъы 
меркезлерге янъы къадылар тайин этильди. Къадылар даа сонъ- 
раки мусульман девлетлеринде Къадыль-Къудатнынъ теклифи ве 
укюмдарнынъ разылыгъынен вазифеге кетирильген. 

Къадылыкъ вазифесине алынгъанлар акъыл ве ферасетли, 
урь, сагълам ве мусульман олмалы эди. Бундан гъайры, укъукъны 
яхшы бильмек киби шарты муим ерни туткъан. 

Къадыларгъа къапаргъа алданмасын ве адам къандырмайып, 
адалетли олсун деп, юксек айлыкъ бере эдилер. Къады, тарафтар- 
ларны шаатларнынъ янында динълеп, делиллерини козьден ке- 
чирип укюмни чокъусы бир отурушта бере эди. Къадыларнынъ 
укюмлери кесин сайылыр эди. Бунен берабер давалынынъ султан- 
гъа я да залымлыкъ къадылыгъына бармагъа акъкъы бар эди. 

Мустакъиль бир статуске саип олгъан къадыларнынъ әсас ва- 
зифе ве кучю шулар эди: 

1. Къадылыкъ вазифесини ерине кетирмек. 

2. Идареджилерге кенъешчилик япмакъ. 

3. Нотариуслыкъ япмакъ. 

4. Вакъыфларгъа бышлыкъ олмакъ. 

5. Факъыр, зайыф ве етим мирасчыларгъа васи олмакъ. 

Ислям укюметинде къадылыкъ тешкиляты ичинде къады- 
лыкънынъ бир парчасы оларакъ муфтийлер де бар эди. Муфтий, 
къадынынъ ярдымджысы ве кенъешчиси киби эди. Девлетнинъ 
муим шеэрлеринде муфтийлер ола эди. Муфтийнинъ әсас вазифе- 
си, фетва бермек ве даванынъ махкеме усулына уйгъунлыгъыны 
тешкермек эди. Къадылар давалы я да даваджынынъ акълылыгъ- 
ыны къанытламакъ ичюн муфтийден фетва истемеси мумкюн эди. 
Муфтийнинъ чокъусы вакъытларда девлеттен алгъан белли бир 
айлыгъы олмайып, япкъан бутюн бу хызметлери къаршылыгъын- 
да тарафлардан тёлеме алыр эди. 

Махкемелер 

Мезалим махкемелери 

Мезалим махкемелери - девлетнинъ энъ юксек дереджедеки ве- 
кялети (халифе, султан, падишах, везир, әмир) тарафындан алып 
барылгъан акимлик фаалиети эди. Мезалим - инсаний акъларгъа 
сайгъылы оларакъ акъсызлыкъларгъа къаршы япылгъан шикяет 
демектир. Мезалим махкемелери эм адалет эм де идаре акимлик 

кенъеши эди. 

Мезалим махкемелерининъ әсас вазифелери булар эди: 

1. Халкъкъа серт арекет этип, акъ ве адалеттен айырылгъан за¬ 
лым идареджилер акъкъындаки шикяетлерни динълемек. 

2. Мемурларнынъ верги ве башкъа девлет малларыны топлагъ- 
анда япкъан акъсызлыкъларыны музакере этмек. 

3. Девлет мемурларыны тешкермек. 

4. Девлет мемурларына эксик айлыкъ берильмеси я да айлыкъ- 
ларынынъ кечиктирильмеси мевзусындаки шикяетлерни индже- 
лемек. 

5. Сайгъылы ве къалабалыкъ инсанлар тарафындан япылгъан 
акъсызлыкълар ве япылгъан къабаатларнен багълы даваларгъа 
бакъмакъ. 

6. Къадыларнынъ берген къарарлары акъкъындаки итираз да- 
валарыны инджелемек. 

Аскерий къаЬылыкълар (Кьады аскерлик) 

Ислям укюметлеринде даа эвель дегингенимиз киби, аскерий 
акимлик системасы да бар эди. Орду ве аскерлерге менсюп инсан- 
ларнен багълы джеза ве базы укъукъ давалары къады аскерлик деп 
айтылгъан аскерий къадылыкъларда музакере әтиле эди. Къады 
аскер аскерий аким демектир. Хазрети Мухаммед алейхисселям 
сагъ олгъанда бу вазифени озю япты. Хазрети Омер ордулы ше- 
эрлерге къадылар къойып, бу муэссесенинъ темеллерини атты. 
Османлыларда къадыаскерлик I Мурат заманында 1363-те къурул- 
ды. Биринджи Османлы къадыаскери Чандарлы Халил Хайреттин 
Паша эди. Девлетнинъ акимиет саасынынъ кенълешмесинен Фатих 
заманында 1481-де Аврупа болюми ичюн Румели Къадыаскерлиги, 
Асия болюми ичюн Анадолу Къадыаскерлиги къурулды. 

Къады аскерлигининъ әсас вазифелери булар эди: 

1. Аскерий акимликни ёнетмек ве алып бармакъ, ордунынъ ве 
аскерий идареджилернинъ барыш ве дженк сырасында укъукъий 
ихтиядж ве анълашмазлыкъларыны котермек ве даваларыны му¬ 
закере этмек. 

2. Укюмет иле багълы Диваны Хумаюнгъа къошулып, уль- 

ке укюмети иле берабер месулиет юкленмек; Диваны Хумаюнда 
Ислям укъукъу иле багълы мевзуларда фикирлер ачыкъламакъ. 

Хисбе (Полиция) 

Хисбе - Ислям укюметининъ адалетни теминлемек ичюн ор- 
тагъа къойгъан къурумларындан биридир. Ислямнынъ яхшы- 
лыкъны әмир этмек ве яманлыкътан узакълаштырмакъ прин- 
ципини керчеклештирмек ичюн къурулды. Чалышкъанларына 
мухтесип деп айтылды. Хазрети Пейгъамбер заманында ортагъа 
чыкъкъан хисбе хазрети Омер девринде де тешкилятлы бир му- 
эссесе алына кельди. Бу муэссесе бутюн Ислям девлетлеринде ол- 
гъан эди. Хусусан Османлыларда эр мааллеге бир мухтесип тайин 
этильген эди. 

Мухтесип оладжакъларда мусульман олмакъ, акъыллы ол- 
макъ, эркек олмакъ, адалетли олмакъ, кучьлю олмакъ, бильгенине 
уйгъун арекет этмек ве яхшы ахлякълы олмакъ киби сыфатлар ол- 
малы эди. 

Хисбе тешкилятында чалышкъанлар да девлеттен айлыкъ ал¬ 
мазлар, яшайышларыны берген хызметлеринден алгъан паралар- 
дан темин эте эди. 

Хисбенинъ әсас вазифелери шулар эди: 

1. Халкънынъ ибадетлерини ерине кетирмелерине имкян 
азырламакъ. 

2. Джами вазифелилерини тешкермек. 

3. Муэдзинлерни вазифеге тайин этмек. 

4. Базарлардаки низамны темин этмек. 

5. Халкънынъ шикяетлерини динълемек. 

6. Девлет низамыны ве ичтимаий тертипни бозгъан къанунгъа 
тере арекетлерге маниа олмакъ. 

7. Талебелерни ургъан оджаларны джезаландырмакъ. 

8. Ольчюв ве теразий алетлернинъ къулланувыны тешкермек. 

9. Къомшу акъкъына теджавузгъа маниа олмакъ 

Полиция (Шурта) тешкиляты 

Ислям улькелеринде полиция тешкилятына шурта деп айты- 
ла эди. Шурта тешкилятынынъ темели хазрети Омер тарафын- 
дан атылды. О, халкънынъ вазиетини инджелемек ве тынчлыкъ- 
ны теминлемек ичюн гедже къаравуллыгъы адетини башлатты. 
Шурта тешкиляты биринджи заманларда къадылыкънынъ эми- 
рине берильтен, даа сонъ Эмевий халифелеринден Хишам Ибн 
Абдульмелик тарафындан мустакъиль бир муэссесе алына кети- 
рильди. 

Шуртанынъ әсас вазифеси шулар эди: 

1. Халифе, вали киби юкъары макъамда идареджилернинъ 
эминликлигини теминлемек. 

2. Къабаатлыларны якъаламакъ. 

3. Акимликтен джеза алгъанларны джезаландырмакъ. 

ОрЬу 

Хазрети Мухаммед алейхисселям вакътында орду дженкке 
озь истегинен къошулмакъ истегенлерден топлана эди. Тертипли 
орду системасы хазрети Омер тарафындан къурулды, Эмевийлер 
Девринде исе инкишаф эттирильди. 

Ордунынъ башына мусульман араплардан башкъа, мевалий 
ады берильтен тюрклер ве фарслар да тайин әтиле эди. Хусусан 
Тюрклер, Аббасийлер девринде ордунынъ эсасыны тешкиль эте 
эди. 

Мутасым киби базы Аббасий халифелери, тюрклерни башко- 
мандирликке кетирип, тюрклерден мейдангъа кельген шахсий къа- 
равул ордуларыны да къурдурдылар. Сельчюкълылар заманындан 
XX асырнынъ башына къадар Ислям дюньясынынъ къорчалав- 
джылыгъыны чокъусы тюрклер япкъан эди. Ордуда араплардан 
башкъа миллетлернинъ де олмасы мусульманларнынъ бирлик 
олмасы, бири-бирлерининъ теджрибелеринден файдаланмалары- 
ны теминледи. Базы Ислям мемлекетлеринде ордуда мусульман 
олмагъан аскерлер де вазифе яна эди. Бу усул даа чокъ Эндулюс 
сюлялелеринде ве мусульман тюрклерде расткеле. Мусульманлар 
дженкке кеткенлеринде хазрети Пейгъамберимизнинъ тавсиелери 
черчевесинде инсанларгъа, дин адамларына, тарихий мираскъа, 

ибадетханелерге, табиаткъа, эмеклерине ве айванларгъа зарар бер- 
мей эди. 

Мусульман девлетлерде орду, къара ве денъиз аскерлери ола- 
ракъ инкишаф этти. Денъизджи орду биринджи кере хазрети 
Осман заманында Муавие тарафындан къурулды. Биринджи ге- 
милик терсанеси (судостроительный завод) де Эмевий халифеле- 
ринден Абдульмелик Ибн Мерван тарафындан Тарсуста яптырыл- 
ды. Ордуда пияделер, окъчулар ве атлылар вазифе япкъан. 

Дженк алетлери ве тактикалары: 

Пияделер ве атлылар зырхлы кольмек ве къалкъан къуллана 
эди. Силя оларакъ да пияделер къылыч, ханчер, окъ ве яй, чокъ- 
макъ ве сона, атлылар исе къылыч, мызракъ ве балта киби силя- 
ларнен къуллана эди. Бундан гъайры таш аткъан манджыныкъ 
(катапульта), буюк тахта кулелер шеклинде деббабе ве диварлар- 
нынъ йыкъылмасында къулланылгъан къой башы киби силялар 
бар эди. Мусульманларнынъ силялары арасында атешли силялар 
да олгъан. Баротна (порох) Чинлилерден алып, инкишаф эттирди- 
лер ве XII асырда къулланматъа башлады. Даа сонъраки асырларда 
тон ве туфек де къулланылгъан. Ордунынъ ашларыны ве силяла- 
рыны ат, деве, эшек ве филлер ташыгъан. 

Ислям дюньясында башындан башлап ордугъа учь вазифе бери- 
ле эди: 

1. Ульке ве джемиетни душманлардан къорчаламакъ. 

2. Ичеридеки душманларгъа къаршы ичтимаий барышны, 
тынчлыкъны ве ульке бирлигини къорчаламакъ. 

3. Сиясий авторитетни, яни сюлялелерни исьян ве къаршы ке- 
лювлерден сакъламакъ. 

Вакъыфлар 

Мусульманларнынъ муим муэссеселеринден бириси де вакъ- 
ыф муэссесесидир. Вакъыф- бир малны Аллахнынъ ризасыны 
къазанмакъ макъсадынен инсанларнынъ файдаланмалары ичюн 
адамакътыр. Вакъыфнынъ насыл ишлетиледжегини белирткен ве- 
сикъагъа вакъфие деп айтыла. 

Ислям ичтимаий ярдымлашмагъа ве башкъа инсанларнынъ 

дертлерини чезмеге пек буюк эемиет бермекте. Ислямнынъ зеьсят, 
садакъаи джарие, къарзы хасен, инам ве ихсан киби дегерлери му- 
сульманларны вакъыф къурмагъа авеслендирди. Куран «Севген 
шейлеринъизден масрафламагъандже яхшылыкъкъа эрип оламаз- 
сынъыз.» (3/92), «... яхшылыкъ ве яманлыкътан сакъынмакъта яр- 
дымлашынъыз» (5/2) аетлери иле инсанларны вакъыф къурмагъа 
къызыштырмакъта. Хазрети Мухаммед алейхисселям да «Инсан 
ольгени вакъыт япкъан хайырлы ишлери токътар. Лякин файда¬ 
лы илим къалдыргъан, яхшы эвлят осьтюрген ве девамлы хайыр 
кетиреджек бир шей япкъан (садакъаи джарие) инсаннынъ яхшы- 
лыкълары девам этер» сёзюнен инсанларны вакъыф къурмагъа 
ёнельтти. Ислямда люкс ве исрафнынъ ясакъ олмасы да вакъыф- 
ларнынъ къурулувына себеп олды. Мусульманар байлыкъларыны 
бош шейлерге масрафламакъ ерине, мусульман къардашларынынъ 
дертлерини чезе эди. 

Умумен вакъыфларнынъ къурулувы шу себеплернен керчеклеш- 

ти: 

1. Аллахнынъ рызасыны къазанмакъ умюти. 

2. Инсан севгиси. 

3. Табиат севгиси. 

4. Инсанда олгъан ярдымсеверлик дуйгъусы. 

5. Адыны девам эттирмек тюшюнджеси. 

6. Малыны сонъраки несиллерге акътармакъ истеги. 

Хазрети Пейгъамберимизнинъ заманындан берли биринджи 
вакъыфларнынъ заман ичинде чешитлери чокълашты. Аббасийлер 
бу муэссесени асылына ве макъсадына уйгъун хызмет этмеси ичюн 
тешкилятлар тертип этти. 

Ислям джемиетлери ичинде вакъыф къурматъа эмиет берген 
миллетлерден бири де Тюркий миллетлер эди. Ислямдан эвель 
кочювджи тюрклерде вакъыфнынъ башкъа бир чешити олгъан 
ичтимаий ярдымлашма бар эди. Уйгъурлар киби ерлешик аяткъа 
кечькен тюрк къабилелеринде вакъыф адети ве теджрибеси пей- 
да олды. Бу теджрибелерини Ислям дегерлеринен зенгинлештир- 
ген мусульман тюрклери ичтимаий, икътисадий, медений ве ди- 
ний хызметлер берген пек чокъ вакъыф къургъан эди. Вакъыфлар 
Османлы Девринде энъ юксек мертебеге кельген эди. 

Вакьыфларнынь хызмет саалары 

Вакъыфлар бугунь земаневий девлетнинъ вазифелери арасын¬ 
да олгъан тасиль, дестек, ичтимаий ярдым киби сааларда хызмет- 
лер берди. Вакъыфларны хызмет сааларына коре бойле сыныфлан- 
дырмакъ мумкюн: 

1. Дин хызмети бергенлер. 

2. Тасиль хызмети бергенлер. 

3. Икътисадий хызмет бергенлер. 

4. Халкъкъа ве аскерлерге хызмет эткенлер. 

5. Ичтимаий хызмет бергенлер. 

6. Инсан акълары саасында хызмет эткенлер. 

8. Айванларгъа хызмет бергенлер. 

Бу саалардаки хызметлерден базылары: тул къадынлар ве ким- 
сесиз балаларнынъ нефакъасыны теминлемек, оксюз балаларгъа 
сут ана тутмакъ, байрамларда балаларны севиндирмек, тон ат- 
макъ, халкънынъ алдатылмамасы ичюн эр ерге теразе алетлери 
къоймакъ, фукъаре къызларгъа джийиз азырламакъ ве аписхане- 
лердеки инсанларгъа ярдым этмек, чалышамагъан къарт ве санаат 
эрбабына ярдым этмек, халкъкъа файдалы китаплар яздырмакъ ве 
бедава дагъытмакъ, къышта эт фиятларынынъ артмамасы ичюн 
чарелер тапмакъ, аш ашатмакъ, фукъарелерге одун ве комюр ал- 
макъ, сыджакъ куньлерде шербет, сувукъ сув дагъытмакъ, бала¬ 
лар ичюн оюн ерлери ачмакъ, балаларгъа китап алмакъ, етимлерге 
айлыкъ бермек, ордуны донатмакъ, къышта къыйын кечильген 
узакъ ерлерге сыгъынакълар япмакъ, ёлларда халкъкъа зарар бер- 
ген халкънынъ сагълыгъына зарар береджек писликлерни темиз- 
лемек, къыш айларында къушларны, хаста лейлеклерни беслемек 
ве тедавий этмек, саипсиз мышыкъ ве копеклерни тойдырмакъ 
эди. 

Вакъыфлар Анадолунынъ тюрклешмеси ве Ислямлашмасында 
да буюк роль алды. Тюрк дюньясында сиясий, диний, ичтимаий ве 
медений иш бирлигининъ теминленмесине де хызмет эткен эди. 

Вакьыфларнынь идаре этилюви 

Вакъыфлар вакъыфнынъ сайлагъан мутевеллий эйети тара- 
фындан ёнетиле эди. Мутевеллий эети, вакъыфны сербест ираде- 
синен ёнетмекнен берабер меркезий укюметнинъ темсильджиси 
олгъан къадыгъа къаршы да месулиетли тутула эди. Османлыларда 
да вакъыфлар къадылар араджылыгъы иле шейх-уль-ислямлыкъ 
тарафындан ёнетильди. II Махмут 1826-да, вакъыфларны ёнетед- 
жек Эвкъафы Хумаюн Незарети къурды. Бу муэссесе кунюмизде 
аля даа девам эттириле. 

Базы ВАкъыфллрнынъ хызмет мисаааери 

Имаретханелер 

Энъ башында фукъарелерге ве ёлджуларгъа аш берген емек эви 
киби хызмет бере эди. Имаретлер заманнен джами, медресе, хаста- 
хане, мектеп, кервансарай, китапхане, мусафирханелер ве амамны 
да ичине алгъан, кучюк кой буюклюгинде бир комплекс олды. 

Ислям мемлекетлерининъ эр еринде корюльген имаретлер энъ 
чокъ Османлы улькесинде къурулды. Османлыларда биринджи 
имаретханени Изникте Орхан Бей (1326-1359) къурдурды. 

Имаретнинъ хызмет саасы пек кенъ эди. Амма әсас вазифеси 
- мухтаджларгъа аш дагъытмакъ эди. XVII асырнынъ сонъунда 
тек Стамбулдаки имаретханелерде эр кунь 30.000 фукъареге емек 
дагъытыла эди. Базы имаретлер емек янында мухтачларгъа вази- 
етлерине коре адам башына 3-10 акъчагъа къадар пара бере эди. 
Емеклернинъ энъ юксек къалитеде пиширильмесине дикъкъат 
әтиле эди. Ашлар лезетли олмасы ичюн яхшы ашчылар ве усталар 
вазифелендириле эди. Меселя, бир кере Бурсадаки бир имаретте 
берильген емекнинъ бозулмасындан хабери олгъан Стамбул укю- 
мети, Бурса къадысына язып, имаретте пиширильген емеклернинъ 
къалители олмасыны, энъ яхшы этнинъ алынмасыны әмир эткен. 

Кервансарайлар 

Кервансарайлар ичтимаий ве икътисадий саада хызмет бер¬ 
ген вакъыф муэссесесидир. Орта Асияда догъгъан, Иранда инки- 
шаф эткен, Тюркиеде мукеммель шекилини алгъан, якълашыкъ 40 

км.аралыкъларнен къурулгъан кервансарайлар, дин, тиль, миллет 
ве ренк айырымы япылмайып, башта ёлгъа рызыгъыны къыдыр- 
магъа чыкъкъан тиджарет адамлары ичюн ве эр кеске хызмет эт- 
кен. Кервансарайлар эм ёлджуларнынъ ашаджагъыны ве къонад- 
жакъ ерини эм де ёл эминликлерини теминлеген. 

Хастаханелер 

Ислям укюметлерининъ энъ муим муэссеселеринден бири де 
хастаханелер эди. Чюнки Ислям, инсанларнынъ джаныны ве сагъ- 
лыгъыны къорчаламагъа пек буюк эмиет бере. Хастаханелер ич 
бир айырым япылмайып эр кеске хызмет эте эди. 

Футуввет ве Ахийлик 

(Яшлыкъ ве къардашлыкъ) 

Футуввет - Ислям улькелеринде генчлик тешкилятларына бе- 
рильген исим. Генч ве яш манасына кельген фета сёзюнден кель- 
мектедир. Башта Багъдат олмакъ узьре, буюк Ислям шеэрлеринде 
бозукъ табиатлы тенчлер футуввет тешкилятында топланыла эди. 

Футуввет дернеклерининъ шиары шойле эди: 

«Бир кимсенинъ башкъаларынынъ акъ ве укъукъларыны озю- 
нинъкилерден устюн тутмасы, кимсенинъ хатасыны корьмемеси, 
бир кимсенинъ джаныны агъыртаджакъ арекетлерден сакъынма- 
сы, башкъаларына къаршы сабырлы олмасы, озюни ашада баш- 
къаларыны юкъарыда корьмеси, сёзюнде турмасы, садакъат кось- 
термеси, олгъаны киби корюнмесидир». 

Орта Асырнынъ буюк шеэрлеринден бири олгъан Багъдаттаки 
футуввет тешкиляты, Аббасий халифелеринден Насыр 
Лидинилляхнынъ (1180-1225) дестегинен огге кетти. Халифе чев- 
редеки укюмдарларгъа мектюплер язып, улькелеринде бойле теш- 
килятлар къурмаларыны истеди. 

Анадолу Сельчюкълы султаны I Изеттин Кейкъавус 1213-те 
футуввет тешкилятыны къурды. I Аляддин Кейкубат (1219-1236) 
футувветни даа да инкишаф эттирди. Бу тешкилят къыскъа вакъ- 
ыт ичинде Ахийлик адынен бир меслек киби олды. «Ахи» арап- 
чада «къардашым» манасына кельмекте. Бу сёз тюркче джумерт 
манасындаки «акъы» келимесинден алынгъаныны да айткъанла- 

ры да бар. Анадолуда ахийликнинъ къуруджусы, халкъ арасында 
Ахи Эврен оларакъ билинген Шейх Насируддин Махмуттыр. О, 
Аляддин Кейкубатнынъ къол тутувынен Ахийликни тешкилят- 
ландырды. 

Ахийлик тешкилятынынъ фаалиет низамы: Усталар, къалфа- 
лар ве чыракълардан ибарет эди. Чыракълыкътан башлап теш- 
килятта огге кетип зенаатны яхшы бильмек (эхлиет) шарт эди. 
Чыракъ озь зенаатыны чокъ яхшы огренмегендже тюкян ачмасына 
изин берильмей эди. Эр зенааттан ишчилернинъ ве тюкянларнынъ 
сайылары, иш алетлери ве ерлери сынъырлы ола эди. Мальземелер 
тек кереги къадар япыла эди. 

Ахийликнинъ икътисадий яшайышны тертиплемек ичюн яп- 
къан фаалиетлери булар эди: 

1. Ахийнинъ мытлакъа бир иши олмалыдыр. 

2. Ахий девамлы ярдымлышмакъ керек. 

3. тҮхий тешкиляты мал, емек ве сермае базарынынъ чалышма- 
сыны низамгъа къоймалы. 

4. Ахий истикърарлы (стабильный) олмалыдыр. 

Ислям укюметининь кейфиети ве васыфлары 

Тарих ичинде дюньянынъ чешит кошелеринде фаркълы заман- 
ларда Мысыр, Анадолу, Сумер, Чин, Хиндистан, Ислям ве Авропа 
укюметлери киби пек чокъ укюмет къурулгъан эди. Булардан бир 
къысымы ёкъ олды, бир къысымы исе кунюмизте етип кельди. 

Ислям укюмети догъув, инкишаф этюв, юкселюв, токътав ве 
янъыдан тирилюв киби чешит мертебелерден кечип барлыгъыны 
девам эттире. 

Эр укюметнинъ кейфиети ве әсас васыфлары бар. Меселя, 
Юнан акимиети акъылны, Индистан акимиети мистицизмни 
козьде туткъан. Ислям акимиетининъ әсас хусусиети ве кейфиети 
исе вахийни, акъылны ве дуйгъуны бир бирине уйдурып къуллан- 
макътыр. 

Ислям акимиетининъ әсас хусусларыны бойле сыраламамыз 
мумкюн: 

Ислям акимиети инсанны меркезге къоя. Ислям акимиети, 
Къураннынъ әсас мевзусы олгъан инсанны меркезине алмакъта. 
Бу укюмет ичинде инкишаф эткен илим, санаат, эдебият, икъти¬ 
сад, къысаджа эр саадаки иджатлар инсаннынъ бахытлы олмасы 

ичюн япылды. Ислям акимиети, инсаннынъ Къуран укъукълары 
черчивесинде акъ ве месулиетлерини билип яшамасына, бу ёлнен 
инсаннынъ ве джемиетнинъ саадетини теминлемесине эсаслана . 

Ислям акимиети къарышыкъ бир акимиеттир. Бу акими- 
ет базы эски акимиетлернинъ къурулып йыкъылгъан Асия, 
Африка ве Авропа топракъларынынъ бир болюминде къурулды. 
Мусульманлар къаршылашкъан медениетлернинъ ве акимиетлер¬ 
нинъ теджрибелерини алып янъы бир синтез япа эдилер. Меселя, 
Юнан акимиетининъ фельсефе ве тып, Фарс акимиетининъ тып 
ве Хиндистан акимиетининъ эсап теджрибелерини алгъан эдилер. 
Лякин бу алув адий бир такълит я да копия шекилинде олмады. 
Мусульманлар буларны Ислямиетнинъ темель принциплеринен 
тере кельмеген, озь бильги ве теджрибелерини де къошуп, янъы 
акимиет къурдылар. 

Ислям акимиети муляйимлик акимиетидир. Ислям акимиети 
инсаннынъ джаныны, малыны, динини ве союны сакъламасына эр 
вакъыт эмиет берди. Инсаннынъ ишанчлары, тюшюнджелери ве 
дуйгъулары иле бахытлы яшамасы ичюн гъайрет этти. Бу муляй¬ 
имлик принциби дигер инсанларгъа къаршы да косьтериле эди. 
Мусульманлар башкъа джемиетлернинъ медениет ве акимиетле- 
рини гузель къаршылай эди. Атта олардан алгъан базы дегерлерни 
даа да инкишаф эттирип инсанларнынъ хызметине бере эди. Фетих 
эткен улькелеринде тапкъан фельсефе, эсап ве тып киби илимлер- 
нен багълы китапларны озь тиллерине терджиме эте эди. Ислям 
акимиети аким олгъан улькелеринде олгъан эски укюметлернинъ 
санаат эсерлерине де достлыкънен бакъты. Мусульманлар чокъ- 
усы вакъытларда джами иле кильсени бири-бирининъ янында 
къурмакътан чекинмей эди. Анкарада аркъа аркъасынен тургъан 
Хаджы Байрам Джамиси иле Огуст Табынагъы бунынъ энъ гузель 
мисалидир. 

Ислям акимиети дюньядаки бутюн мусульманларнынъ ор- 
такъ байлыгъылыр. Ислям акимиетининъ бугуньки вазите- 
тинде Араплар, тюрклер ве фарслар башта олмакъ узьре бутюн 
Мусульман миллетлернинъ пайы бар. Ислям акимиети, бутюн 
миллетлернинъ къол тутувынен медениетте юксек мертебеге кель- 
гени ичюн ислям акимиети бутюн дюнья акимиетидир деп айт- 
макъ мумкюн. 

Ислямнынъ ГЪЛрВКЪА ТЕСИрИ 

Тарих боюнджа бутюн укюметлер бир бирининъ тесири- 
не кире эди. Ислям акимиети, озюнден башкъа акимиетлернинъ 
базы тарафларыны алып инкишаф эттирди Базы акимиетлерге ве 
медениетлерге де тесир этти. Бу тесир этюв эки шекильде олды. 
Биринджиси, фаркълы укюметлерден олгъан инсанларнынъ бир 
къысымыны озь ишанч алкъасына алды. Мусульманлар эски ме- 
дениетлерини Ислям дегерлери иле бирлештирип, янъы медени- 
етлерини ортагъа къоя эдилер. Бу медениетлернен Ислям акимие- 
тининъ зенгинлиги артты. Экинджиси, Ислям базы акимиетлерни 
ве медениетлерни догърудан я да бир тарафындан тесирине алды. 
Ислям акимиетининъ илим, технолотия, эдебият, тиль, санаат, 
мимарджылыкъ, яшайыш тарзы, икътисат киби саалардаки базы 
дегерлери башкъа акимиет ве медениет менсюплери тарафындан 
къулланмагъа башланды. 

Ислям медениети гъарп медениетине пек тесир этти. Ислям 
дюньясы гъарп Христиан дюньясы иле сиясий, аскерий, икътиса- 
дий ве медений мунасебетлер ичинде эди. Бу мунасебетлер чер- 
чивесинде эки тараф бири-бирини танымагъа фырсат тапый, ис- 
тер-истемез бири-бирлерине къаршылыкълы тесир эттилер. Орта 
Асырда илим ве медениет джеэтинден баягъы аркъада къалгъан 
Авропалылар Ислям дюньясында корьген инкишафнынъ себепле- 
рини къыдырып улькелерине алып бара эди. Ислям дюньясында- 
ки янъылыкълардан айретте къалгъан гъарплылар эр фырсатта 

Ислям акимиетинден файдаланмагъа тырыша эдилер. Бу файда- 
ланувларнынъ тесиринен Авропада, бугуньки гъарп акимиетини 
догъургъан, Реформа ве Ренесанс ортагъа чыкъты. 

Ислям акимиети гъарпкъа, Эндулюс (Испания), Италия, 
Сиджилия ве Наполи узеринден шу ёлларнен улашты: 

- Ислям дюньясына келип бу ерде тасиль алув. 

- Мусульманларнынъ язтъан эсерлерини озь тиллерине тер- 
джиме этюв. 

- Дженк я да барыш ёлунен, Ислям акимиети я да мусульман- 
лар иле къаршылашмакъ (дипломатлар, сеяхатчылар, базиргянлар 
ве дженк эсирлерининъ козетювлери) 

- запт эткенлери Ислям топракъларында корьтен медениет иле 
танышув (Эндулюс Ислям мирасынынъ Испаниянынъ элине кеч- 
меси киби). 

Шубесиз Эндулюс, Авропалыларнынъ етип оладжакъ энъ 
къолай ве якъын Ислям топрагъы эди. Авропалылар, IX асырдан 
башлап Эндулюс Эмевийлери ёлунен Ислям укюметиндеки янъ- 
ылыкъларны огренмеге башладылар. Авропалы базы дин адамы 
ве илим инсанлары Эндулюс медреселерине келип окъугъан эди¬ 
лер. Испаниялылар Эндулюсны янъыдан алгъанларында бу ер- 
деки медениет ве илим мирасыны да къолгъа алдылар. Меселя, 
Испаниялылар 1085-те Толедоны алгъанларында Зеркъалийнинъ 
бу ерде къургъан расатханесине ве астрономия бильгисине де саип 
олдылар. 

Акимиетлернинъ бири-бирини тесир этмелери терджи- 
ме этильген китапларнынъ весилесинен де керчеклешти. 
Мусульманлар бир заманлар Баты акимиетининъ классика эсер¬ 
лерини терджиме эткени киби, Авропалылар да мусульманлар¬ 
нынъ эсерлерини озь тиллерине терджиме эттилер. Сиджилия 
ве Испания терджиме ишлерининъ меркези олды. XII асыр- 
да Испанияда Тулейтула (Толедо) баш епископы Мусульман, 
Христиан ве Еудий терджиманлар чалышкъан терджиме мектеби 
ачты. Бу ерде Ислям акимиетининъ фельсефе, астрономия, эсап, 
тып, химия, физика, тарих, джогърафия ве эдебиятнен багълы 
эсерлери латинджеге терджиме этильди. XIII асырда Ишбилиеде, 
(Севилла), Мурсиеде (Мурджиа) де терджиме мектеплери ачылды. 
Хачлы Сеферлери сырасында Ислям акимиетине айретте къалгъан 

Сиджилияда да Ислям акимиетининъ устюнлюгини корьген къы- 
рал II Рогер ве II Фредерик мусульман философ ве алимлерининъ 
пек чокъ эсерини латинджеге терджиме эттирди. II Фредерикнинъ 
1224-те Неапольде къургъан университети Ислям тюшюнджесини 
гъарпкъа таныткъан бир акъадемия оларакъ ишледи. 

Авропалылар бу терджимелер ёлунен бир яндай классика Юнан 
фельсефесини бир яндан да Мусульман алимлерини тюшюндже ве 
теджрибелерини огрене эди. Сколастика тюшюндженинъ къаран- 
лыгъында богъулгъан Авропа ичюн Мусульман фельсефеджилер- 
нинъ, хусусан дин иле илимни бирлештирген тюшюнджелери адет 
узьре бир къуртулув шавлеси олды. Бу тарихтен башлап Авропада 
акъылгъа эмиет берильди ве илим огге кетти. 

Ислям акимиетининъ Авропагъа тесир эткен әсас саалары бу¬ 
лар эди: 

Фельсефе : Ислям алимлери Авропагъа фельсефе саасында да 
тесир этти. Кинди, Фарабий, Ибни Сина, Ибни Рушд, Харезмий, 
Ибни Халдун киби Ислям фельсефеджилери Авропада меракъ- 
нен окъула эди. Меселя, Ибни Рушднынъ Авропалылар узерин- 
деки тесири узун девам этти. ХҮ1асырнынъ сонъуна къадар Ибни 
Рушдджылыкъ, Авероизм адынен Авропада энъ яйгъын тюшюн- 
джелерден бириси олды. Ибн Рушд Аристотельнинъ эсерлерини 
ачыкъ талиль эткен китаплар язды. Бу дегерли китаплар Авропа 
университетлеринде узун асырлар окъутулды. 

Тып : Ислям тыббы да Авропа акимиетине тесир этти. Орта 
Асырда Авропада тып бильгиси ве тедавий усуллары пек адий ва- 
зиетте эди. XII асыргъа къадар чокъусы Авропалы, хасталыкълар- 
нынъ инсангъа киртен шейтандан кельгенине ишана эди. Бу ха- 
сталыкъларны тедавий этмек ичюн де дин адамларынынъ дуасына 
ёнеле эдилер. Тедавийлеп оламагъан базы хасталарны да, шейтан- 
ны чыкъармакъ ичюн атеште якъа эдилер. Ислям дюньясыны та- 
ныгъан сонъ бу фикирлерден вазгечтилер. Мешур мусульман тып 
алимлери Эбу Бекир Разийнинъ эль Хавий иле Китабу’ль-Джедель 
вель Хисабе адлы эсерлери, Ибни Синанынъ эль Къанун фит Тыб 
адлы эсери гъарптаки тып дюньясында узун асырлар девамында 
әсас илим къайнагъы олды. Тып илими Авропа университетле¬ 
ринде бу эсерлерден окъутулды. Онынъ ичюн бугуньки Авропа 
тыббынынъ темеллерини мусульман алимлери аткъан эди. 

Риязият : Мусульманларнынъ энъ буюк иджатларындан би- 
риси эсапта тапкъан янъылыкълары ве ракъам системасыдыр. 
Бугуньки Авропа тиллеринде олгъан эсап иле багълы къаврам- 
лардан алгебра - джебир сёзюден, зеро-сыфыр сёзюнден кельмек- 
тедир. Мусульманлар сыфырны тапый эсапкъа буюк янъылыкъ 
къоштулар. Авропа акимиети, мусульман алгебра алимлерининъ 
бильги ве теджрибелерини къулландылар. Меселя, Харезмийнинъ 
джебир китабыны озь тиллерине чевирип эсапта инкишаф ёлуна 
кеттилер. Китапларда алгаритм термини да затен Ислям алими 
Эль-Харезмийнинъ адындан кельмектедир. Авропа Ислям ракъ- 
амларыны да алды. Къулланылмасы къолай ве онъайтлы ракъам 
системасы Аврпалыларда ёкъ эди. Ромалылар меселя сайыларны 
арифлернен косьтере эдилер. Бойле системанен риязият илимини 
юксек севиеге котермек имкянсыз эди. Батылылар мусульманлар- 
дан алгъан ракъам системасы иле земаневий риязият ве базы фен 
илимлерини инкишаф эттирдилер. 

Гузель Санаатлар: Ислям акимиети Авропаны гузель санаат- 
ларда да тесирине алды. Меселя, Ислям чиний санаты Френкистан 
ве Италиягъа кечти. Италиялы усталар Испаниягъа кетип, чиний 
санатыны мусульманлардан огренген эди. 

Эдебият: Ислям эдебияты бугуньки багы эдебиятында фабула 
оларакъ билинген эдебият чешити саасында да баягъы эткиледи. 
Фабула эдебиятынынъ буюк усталарындан Ла Фонтаине, фабула¬ 
ларымы язгъан шаркъ классикаджыларындан Келиле ве Димне 
эдебиятчылардан тесирленгенини ачыкътан айтмакъта. Башкъа 
тарафтан хазрети Мухаммед алейхисселямнынъ мираджы әтра¬ 
фында мейдангъа кельген эдебият да гъарпта меракъ этильди. 
Дантенинъ Дивина Джоммедиа адлы мешур эсерини Ислямдаки 
Мирадж эдебиятындан эткиленип язгъаны бильдириле. 

Тиль: Чешит саалардан пек чокъ Ислямий термин ве сёзлер 
гъарбий тиллерге кечкен. Меселя, Испанияджагъа кечкен сёзлер- 
ден базылары булар эди: Альджаиде: командир манасында эль- 
къаид сёзюден, Алферез: офицер манасында эльфарис келимесин- 
ден, Лауд: Уд манасында эльуд сёзюден, Тапиа: Керпич манасында 
эльтабие сёзюнден ве Азогуе: базар манасында эс-сукъ сёзюнден 
алынды. 

Технология ве Икьтисат: Авропалылар Ислям дюньясындан 
базы техникаларны алды. Булар къумач ве кягъыт япылувы, барут 


213 








Ислям тарихы 


(порох), пусула (компас), матбаа ве токъумджылыкъ киби иджат- 
лардыр. Бунынъ янында бостанджылыкъ махсулларындан ше- 
кер къамышы, пирнич, памукъ ве портакъал да Эндулюс ёлунен 
гъарбкъа кечти. 

Ислям АКИМИЕТИНИНЪ БЛЛКЪАНЛЛРГЪА ТЕСИрИ 

Ислямнынъ тесири Балкъанларгъа денъиз ёлунен асырлар 
эвельси кирди. Акъ денъизден кельген мусульман базиргян- 
лар бу ерлерге Ислям медениетини кетирдилер. Ислямиетнинъ 
Балкъанларда пекишюви Османлы тюрклери весилесинен олды. 
Османлылар якълашыкъ беш асыр бу топракъларда аким олды- 
лар. Бу вакъыт ичинде Балкъанларда Ислям акимиети муим излер 
къалдырды. 

Ислямиет Арнавутлар, Бошнакълар ве башкъа Балкъан дже- 
миетлеринен нуфузыны чокълаштырды. Мусульман олгъан бу 
джемиетлер озь адетлерини Ислямнен бирлештирип янъы Ислям 
медениетини мейдангъа кетирдилер. Хусусан, Тюрк-Ислям меде- 
ниети Балкъанларда яшагъан Мусульман ве Мусульман олмагъан 
джемиетлернинъ сиясий, ичтимаий, икътисадий ве медений ая- 
тында пек эткили олды. 

Ислямиет Балкъанларгъа эр шейден эвель муаббетлик ке- 
тирди. Османлылар Девринде Балкъанларда муаббетлик мунасе- 
бетлери ерлештирильди. Бу барыш муити Ислям медениетининъ 
узун вакъыт барыш ве тынчлыкъ ичинде яшамасыны теминледи. 
Мусульманларнынъ муаббетликке ве барышкъа берген эмиети- 
ни 1990 сенеси олгъан Босния-Герцеговина дженкинде корьме- 
ке мумкюн. Сырплар дженкте эр ерни якъып йыкътылар. Тюрк- 
Ислям медениетине аит эр шейге уджюм эттилер. Бу арекетлерге 
бакъмайып мусульманлар ич Балкъан медениетини йыкъмакъ, 
Балкъан халкъларынынъ тарихий биналарыны я да башкъа зен- 
гинликлерини ёкъ этмек ичюн ич бир тешеббюсте булунмадылар. 

Ислямнынъ Балкъан медениетине тесири ичтимаий, икътиса¬ 
дий ве медений сааларда ачыкъ корюне. 

Ислям Балкъанлагъа тек бир дин оларакъ дегиль, яшай- 
ыш тарзы оларакъ да кирди. Больгеде яшагъан Арнавутлар, 
Бошнакълар, Булгъарлар, Къарадагълылар, Македонлар, Сырплар 
ве Юнанлылар Тюрк-Ислям ичтимаий дегерлерининъ тесирине 

тюшти. Балкъанларгъа кеткен эр кес бугунь биле ичтимаий аят- 
нынъ санъки Анадолунынъ девамы киби олгъаныны фаркъ эте. 

Балкъанларда, хусусан Босния ве Югославияда мусульман ол- 
сун я да олмасын эр анги бир кимсе бир сеяхаткъа чыкъаджагъы 
вакъыт тувгъанлары ве къомшулары оны зиярет этип, диваны- 
нынъ тюбюне бираз пара къалдырып «хайырлы ёлджулыкълар» 
тилейлер. Тюрк адети олгъан бу арекетнинъ макъсады, ёлджугъа 
маддий ярдым косьтермектир. Балкъан халкъларынынъ чокъусы, 
эв тёшемеси зевкъыне къадар Тюрк-Ислям медениетини такъып 
этмектелер. 

Тюрк-Ислям медениетининъ ичтимаий яшайышкъа тесири- 
ни сой адларында да корьмек мумкюн. Меселя, базы христиан 
аилелер мусульман тюрк ады олгъан «Мутадович», «Коюндич» 
киби шаркъий сой адлары ташымакъталар. Бу аилелер арасында 
тиджаретнен огърашкъанларнынъ да «Бакъкъалович», «Терзич», 
«Къуюмджы» киби сойадлары бар. 

Ислям акимиетининъ тесири Балкъанларда христианлар- 
нынъ диний тюшюнджелерине де кирди. Сырбистанда XIX асырда 
Къудусны зиярет эткен христианлар мусульманлар киби «хаджы» 
деп адландырыла эди. Мукъаддес мекянларны да «Джабе» деп ад- 
ландыра эдилер. 

Балкъан тиллеринде чокъ тюркче сёзлер бар. Куньделик къо- 
нушмаларда якълашык 30-40% якъын тюркче сёзлер олгъаны тах- 
мин әтиле. Хусусан, Бошнакъчада пек чокъ тюркче келиме булун- 
макъта. Меселя, бугунь Бошнакъларнынъ къуллангъан чорба, тор¬ 
ба, аскер, пекмез ве фукъара иле Сырпларнынъ къуллангъан хай- 
ыр, берекет, сабах ве тюкян киби келимелери тюркчедир. Сонъки 
заманларда нешир этильген Сырпча лугъатта 8-10 бинъ къадар 
тюркче сёзлер ер алмакъта. 

Ислям акимиети икътисадий саада да Балкъанларны пек эт- 
киледи. Санааткяр ве базиргянларнынъ тешкилятланувында му¬ 
сульманлар орьнек олды. Бугунь Сараевода «Къундураджылар 
Джаддеси» адында бир сокъакъ бар. Базы шеэрлерде «Бедестен» 
ве «Бизистан»лар айны адетнинъ девамыдыр. Икътисадий яшай- 
ышта корюнген башкъа бир адет де Фатих Сулган Мехметнинъ 
Стамбулны фетих этмеден эвель мусульман тюрк сатыджыларын- 
да корюнген асыл арекеттир. Балкъанлыларнынъ чокъусы саба 

биринджи муштерийге бир шейлер энди саткъан олса, экинджи 
муштерийге «Лютфен къомшудан алыш вериш яп, чюнки о бугунь 
даа сатыш япмады» деп къомшусына муштерийни ёнлендире. 

Балкъанларда пек чокъ Тюрк-Ислям мимарджылыкънынъ эсе- 
ри бардыр. Бу улькелерде ибадетханелер, текиелер, хастаханелер, 
турбелер, базар ерлери, къапалы базарлар, саат кулелери, амамлар, 
мусафирханелер ве кервансарайлар киби биналар ичтимаий ве 
икътисадий сааларда аля даа бар ве джемиетке хызмет бермекте. 

Тюрк-Ислям медениетининъ Балкъан миллетлерининъ тили- 
не де тесири буюк олды. Харватистанда ресмий языларда, хусусан 
де куньделик лафларда тюркче сёзлер къулланыла. Ислям меде- 
ниети ве яшайыш тарзы пек чокъ Хырват шаирге ильхам къай- 
нагъы олды. Меселя, мешур Харват шаирлеринден Иван Гундулич 
II Османнынъ башына кельгенлерини анълаткъан Осман ады- 
ны берген бир шиирни язды. Айны шекильде Иван Мазуранич 
1846-да Исмаил агъа Чемгичнинъ олюми адлы ишанч ве урриет 
мевзуларыны анълаткъан шиир язды. Бунынъ янында Османлы 
Венедик сынъыр дженклерини анълаткъан шиирлерни де корьмек 
мумкюн. Меселя, XVIII асырда язылгъан Хасан агьанынь апайы 
адлы шиири энъ мешур олгъанларыдыр. 

ХИНДИСГАН ВЕ Чин МЕДЕНИЕТЛЕрИНЕ ТЕСИр 

Мусульманлар Хиндистангъа 712 сенеси Эмевийлер Девринде 
кирди. Лякин бу топракъларда Ислямнынъ сиясий акимиети ве 
Ислям акимиети даа чокъ тюрклер тарафындан темсиль этильди. 
Хиндистанда Гъазнели Махмут иле XI асырда башлагъан тюрк 
акимиети, XVI асырда Бабурлюлер иле пекиштирильди. Бу вакъ- 
ытта Хиндистан Ислям акимиетининъ муим меркезлеринден бири 
олды. Атта Ислям акимиетининъ Тадж Махал киби энъ буюк эсер- 
леринден муим бир парчасы бу топракъларда къуруды. 

Хиндистанда хусусан чокъ танърыджылыкътан ве къаст си- 
стемасындан раатсыз олгъан муим бир сыныф мейдангъа кельди. 
Арайыш ичиндеки бу инсанлар ичтимаий тарафтан эр кесни бир 
сайгъан ве тек танъры инанджына эсаслангъан Ислямдан этки- 
лендилер. Ислямнынъ ачыкъ ве анълашылгъан Аллах инанджы 
Индусларны озюне чекти. Бу меракъланув нетиджесинде Нанакъ 
(ол. 1539) Ислямнынъ базы дегерлерини ичине алгъан Сих динини 

къурды. Нанакъ Хиндуизмнинъ эсасларындан олгъан чокъ тан- 
рыджылыкъны, путчылыкъны, къаст системасыны ве базы адет- 
лерни ёкъ этмек ичюн Ислямгъа чевирильди. Нанакъ, Ислямнынъ 
тек танъры инанджыны менимседи. Онъа коре Танъры бирдир, 
эбедийдир, корюнмез, сёзнен анълатыламаз, эр ерде азырдыр ве 
къулларыны коре. Къаст системасына къаршы чыкъкъан Нанакъ, 
Ислямнынъ такъва принцибине эсасланып инсанларнынъ муса- 
вий олгъаныны, тек Танърыгъа якъынлыкънен устюн олмалары 
мумкюн олгъаныны айта эди. 

Ислям Чинге VII асырнынъ экинджи ярысында кирди. Хазрети 
Осман 651-де Ислямны танытмакъ ичюн бу ерге эет йиберген эди. 
Бу тарихтен сонъ хусусан мусульман базиргянлары Чинге япкъан 
сеферлери сырасында Ислямны таныштырдылар. Хусусан 751 
сенеси Талас дженкинден сонъ сиясий мунасебетлер токътады. 
Ерини ичтимаий, икътисадий ве медений мунасебетлер алды. 

Мусульманлар бу топракъларда Чин къадынларынен эвле- 
нип, ичтимаий бирлешювге ве Ислямлашмагъа ёл ачтылар. Ерли 
мусульманлар ве башкъа ерден кельген мусульманлар даа чокъ 
Чиннинъ дженюп-шаркъ ялысында кучюк джемиетлер оларакъ 
яшадылар. Чинлилер бу мусульман мааллелерине Фан-Фанг 
(Ябанджы колониялары) адыны берген эди. Бугунь аля да Чинде 
Тюрк-Ислям къайнакълы пек чокъ ад ве сой ады бар. 

Чин мусульман джемиетинден. Чин акимиетине янъы дегер- 
лер кетирген мусульман эдебиятчы, санаатчы ве алимлер чыкъты. 
Меселя, асыл ады буюк ихтимал Риза олгъан мешур Ли Йенг-Шенг, 
Танг ханеданынынъ мешур эдебиятчысы эди. 

Ислям медениетининъ Чинге тесири энъ чокъ Юан-Минг де- 
виринде керчеклешти. Монгол Юан ханеданы (1271-1368) Чинни 
акимиетине алгъан сонъ бу ерге Ислям акимиетининъ базы са- 
аларыны да кетирди. Бутюн Чинни укюметине алгъан Кубилай 
Хан (1260-1294) пайтахтны 1264-те Та-ту Пекинге денъиштирди. 
О, Монголларгъа коре юксек акимиетте олгъан Чинлилерни кон¬ 
троль этмек ичюн олардан даа огге кеткен мусульманлардан ярдым 
истеди. Орта Асиядан мусульман тюрк ве иранлыларны сарайына 
давет этип муим вазифелер берди. Бу группа, хусусан Ислям верги 
системасыны, тиджарет ве укюмет теджрибесини Чинге таныш¬ 
тырды. 

Кубилай мусульман докторлар ве базы санаатьсярларны Чинге 
чагъырды. Сарайынынъ къапыларыны Ислям мимарджылыгъына 
ве тыббына ачты. Бу черчиведе Чиннинъ буюк шеэрлеринде Та-ту 
ве Шанг-ту’да мусульман экимлернинъ чалышкъан хастаханелери 
ачылды. Эджзаханелерде мусульман эким ве эджзаджыларнынъ 
япкъан иляджларгъа ер берильген. Мусульманлар Чин мимар- 
джылыгъында да ер алды. Та-ту пайтахтынынъ къурулувында му¬ 
сульман мимарлар вазифе алды. 

Чинли мусульман шаирлер бу девирде шиирлер язгъан, атта 
буларнынъ бир болюми де бестелентен эди. Юан сарайында аранча 
ве фарсча эсерлерге де эмиет берильди. Бу девирде Ислям эмиет 
къазангъаны ичюн 1289-да мусульманларнынъ лаф эткен тили ве 
къуллангъан язувларыны огретмек ичюн Ислям Язувы Институты 
къурулды ве бу ерде терджиманлар чалышты. 

1267-де мусульман астрономы Джемалеттин, Чин Юан 
Сарайына давет этильди. Джемалеттин астрономия иле багълы 
алетлерини кетирип, Ислям астрономия технологиясы теджри- 
бесини Чинге кетирди. Кубилай тарафындан 1271-де астроно¬ 
мия огреткен мектеп ачылды. Чинли астроном Куо Шуо-Чинг 
Джемаллединнинъ талебеси олды ве ондан астрономияны огрен- 
ди. Онынъ козетювинде Ислям дюньясындаки эсапламалардан 
файдаланып Чинге уйгъун озь алетлерини иджат этти ве Шоу- 
Ших-ли адынен озь такъвимини япты. 

Ислямнынъ Чинни эткилемеси Минг сюлялеси (1368-1644) за¬ 
манында да девам этти. Бу сюляледен базылары мусульман олгъа- 
ны акъкъында да лаф юрсетиле. 

Ислям акимиети Чин акимиети ичинде олгъан Корея медени- 
етине де тесир этти. Кореялылар хиджрий такъвимни озьлерине 
алдылар. Чинлилер ве Кореялылар селлерден къуртулмакъ ичюн 
янъы ве онъайтлы бир такъвимге ихтиядж дуйдылар. XV асыр ор- 
таларында мусульманларнынъ къуллангъан такъвиминден фай¬ 
даланып, янъы бир такъвим чыкъардылар. 

Ислям музыкасы ве музыка алетлери де Узакъ Шаркъ медение- 
тини арттырды. Тюрк музыкасы Корея музыкасындан муим ер ал- 
гъан, хусусан Юан сюлялеси девринде Хо-Ак (Орта Асиядан кель- 
ген музыка), Корея музыка санатыны зенгинлештирди. На-пал 
(труба), Тае-пьёнг-со (кларнетке бенъзеген эски бир чалгъы) киби 

музыка алетлери иле Хо-му (Орта Асия оюны) ве Хо-Ка (Орта 
Асия тюркюси) Кореялылар тарафындан севилип иджра этильди. 

Кореяда Орта Асиядан кельген базы мейва ве бостанджылыкъ 
махсулларына расткельмек мумкюн. Оларны больгеге мусульман 
тюрк базиргянлар кетирген. Къарбыз, къавун, юзюм ве памукъ 
киби махсуллар тюрклер тарафындан Кореягъа кетирильди ве ось- 
тюрильди. 

Ислям акимиетине аит емеклерден бир къысмы да Чин аки- 
миетине кечти. Хусусан лакъша ве хамур татлысы Чинлилернинъ 
куньделик емеги алына кельди. 

Ислям медениетининъ Узакъ Шаркъ медениети узериндеки те- 
сири тильде де корюле. XIII асырнынъ экинджи ярысындан XIV 
асырнынъ биринджи черигине къадар Корея сарайында Уйгъур 
арифлери ве тюркче тили къулланылгъан. 

Ислямнынъ мукъаддес китабы Къуран да Чинджеге терджи- 
ме этильди. Къураннынъ биринджи базы болюмлерини Лиу Чих 
адында бириси Чинджеге терджиме этти. Буйдан сонъ мешур алим 
Ма Те-хсин (ол. 1874) Къураннынъ тамамыны терджиме япаракъ, 
бир болюмини де тефсир этти. Къуранынъ Чинджеге терджи¬ 
ме этилюви сонъра да девам эткен. Буйдан гъайры чешит Ислям 
илимлери акъкъында да Чиндже китаплар булунмакъта. 

МүСүЛЬМАНЛЛрНЫНЪ РүСИЕГЕ ТЕСИрЛЕрИ 

Мусульман тюрклернен къомшу яшагъан Руслар, 1224-1480 
сенелери арасында, бутюн олып 256 йыл девамында тюрклерге 
багълы яшады. XVI асырнынъ орталарындан башлап исе тюр- 
клерни укюметлерине алды. Бу вакъыт ичинде узун асырлар бера- 
бер яшагъан фаркълы эки акимиетнинъ менсюплери тюрклер ве 
руслар бири-биринден тесирленди. Руслар Тюрк-Ислям медение- 
тинден тиль, эдебият, мимарджылыкъ, инсан, урба, айван адлары, 
икътисат, орду, укъукъ ве этнография сааларындан адым япты. 

Тюрк-Ислям медениети русларны асыл Алтын Орда Девлети 
(1241-1502) вакъытында тесирине алды. Руслар, хусусан акимиет 
анълайышы, аскерий система, почта, верги системасы ве укюмет 
муэссеселерининъ эсасларыны Алтын Ордадан алды. 

Рус тарихчыларына коре, 1480-де Алтын Ордадан мустакъил- 

лигини къазангъан Рус Москва Князьлыгъы, девлет органларыны 
ве укюмет мевзуларында Алтын Орданы такълит этти. Москва 
князьлери Рус чары I Пётрге къадар дипломат ишлеринде ве эль- 
чилик мерасимлеринде Алтын Орда дипломатикасынынъ бутюн 
адетлерини уйгъулагъан эди. Руслар бу йыллардан башлап че- 
шит укюмет мертебелеринде тюрклерге вазифе берди. Тюрк аи- 
лелери заманнен князьлыкъ ве боярлыкъ унванлары алгъан эди. 
Князьлыкъ ве боярлыкъ русларнынъ аристократ ве юксек девлет 
мемурларына берген унванлары эди. XVII асырда биле Русиядаки 
915 князь ве боярдан 156 тюрклерден олмасы, бу аилелернинъ рус¬ 
лар арасында узун вакъыт акимликлерининъ девам эттиргенлери- 
ни косьтермекте. 

Тюрк медениетининъ рус ичтимаий яшайышындаки тесири 
даа девам эте. Идиль бою, Къафкъасия ве Къырым больгелерине 
кочькен руслар мусульманлардан тесир этти. Алтын Орда деви- 
ринден башлап Рус князьлары ве боярлар, кийим къушам мев- 
зусында Тюрк шехзаделерининъ урбаларыны такълит эте эди- 
лер. Айны шекильде XIX асырда Къырымда тюрклернен берабер 
яшагъан руслар пек чокъ бакъымдан тюрклернинъ тесиринде 
къалгъан эди. Рус койлери кильсе тышында эр шейнен тюрк кой- 
лерине бенъзеди. Русларнынъ емек, кийим ве эв медениети, тыш 
корюнюшлери тыпкъы мусульманлар киби олды. Олар атта тюрк 
тилини де огрендилер. Бу вазиет Совет вакъытында да девам этти. 

Тюрк медениетининъ излерини рус музыкасында да корьмек 
мумкюн. Русларнынъ миллий чалгъысы балалайка тюрклернинъ 
къопузындан бакъып алынды. Айны шекильде балалайка сёзю де 
тюркчеден кельмектедир. 

Рус тилиндеки тюркче тамырлы сёзлер де Тюрк-Ислям меде¬ 
ниетининъ русларгъа тесирини ачыкъ косьтермекте. Тюркчеден 
русчагъа кечкен сёзлер сайысындан даа чокъ, хусусиетлери бакъ- 
ымындан эмиетли. Чюнки буларнынъ чокъусы энъ муим медениет 
дегерлерини ифаде этмектедир. Меселя, русчадаки къалпакъ, сун- 
дук сёзлери, тюркчемиздеки къалпакъ ве сандыкъ сёзлери ерине 
къулланыла. 

ДОКЪУЗЫНДЖЫ БОЛЮК 


ЗЕМАНЕВИЙ ВАКЪТЫМЫЗДАКИ ИСАЯМ 
ДЮНЬЯСЫ 


Асия КъЫТАСЫНДА МүСүАЬМАНААр 

Асия ве Корьфез Улькелери 

Асия ве корьфез больгеси, Асия, Авропа ве Африка къыта- 
ларынынъ бирлешкен топракъларыдыр. Орта Шаркъ оларакъ 
билинген бу больгеде олгъан улькелер Тюркие, ШКъТДЖ, Иран, 
Иракъ, Ливан, Мысыр, Сурие, Саудий Арабистан, Урдун, Умман, 
Йемен, Бахрейн, Кувейт, Къатар, Бирлешик Арап Эмирликлери ве 
Израильдир. 

Бу топракъларда, инсанлыкъны бугуньки севиесине кельмеси 
ичюн муим эмеклер япылды. Эски асырларгъа аит базы буюк аки- 
миетлер ве Еудилик, Христинлыкъ ве Ислямиет киби иляхий дин- 
лер бу топракъларда догъды. Больгеден кечкен Ипек ве Бахарат 
тиджарет ёллары, тарих бою дюнья экономикасынынъ әсас темели 
олды. XV асырда башкъа топракъларда тапылгъан янъы тиджа¬ 
рет ёллары Орта Шаркънынъ эмиетини азалткъан олса да 1869-да 
Суэт Къаналынынъ ачылувы ве джермайнынъ (нефть) тапылувы 
эр кесни текрар бу ерге чевирди. Орта Шаркъ бу хусусиетинен узун 
асырлар тарихте муим роль ойнады. 

Османлы Девлетининъ бир парчасы оларакъ асырларнен ба¬ 
рыш ичинде яшагъан Орта Шаркъ, I Дюнья дженки иле берабер 
янъы бир девирге кирди. Бу топракълар дженк вакътында гъар- 
бий буюк девлетлернинъ ёнлендирмесинен Османлылардан айы- 
рылды. Биринджи ве экинджи Дюнья дженклери арасында больге- 
нинъ буюк болюми Ингильтере ве Френкистаннынъ акимиетинде 

къалды. Гъарбий кучьлер II Дюнья дженкинден сонъ озьлерини 
топлагъанларында чешит девлетлернинъ къурулмасына ярдым- 
джы олгъан эди. 

Орта Шаркътаки раатсызлыкъларынынъ әсас себеплери, бо- 
люштирильмеген зенгин джермай (нефть) къайнаклары, тарихий 
керчеклерге уймагъан сиясий болюнмелер ве бар олгъан вазиетни 
сакъламакъ ичюн япылгъан силяланмалар олды. Дюнья джермай- 
ынынъ 60 % бу ерден чыкъарылмакъта. Лякин бунынъ 4-5 % боль- 
геде къулланыла, 70 % Асия, Авропа ве Америкадаки инкишаф эт- 
кен улькелерге кете. Шаркъ улькелери, джермай сатышларындан 
къазангъан акъчаларынынъ муим бир къысымыны да бу ульке- 
лерден алгъан силяларгъа масрафлай. Бу вазиет, дюнья сиясетинде 
сёз саиби олгъан буюк девлетлерни больгени тешкермеге ёнельте. 

Асиядаки мусульманлар 

Бутюн булар кунюмизге къадар девам эткен больге къавгъала- 
рына ве анълашмазлыкъларгъа ёл ачты. Бу къавгъаларнынъ энъ 
башында 1948-ден берли девам эткен Филистин Израиль чалыш¬ 
масы ве Арап-Израиль дженклеридир. Бундан гъайры, 1975-тен 
берли девам эткен Ливан Ич, 1980-88 сенелери Иран-Иракъ джен- 
ки ве 1990-91 сенелериндеки Корьфез Анълашмазлыкъларыдыр. 

Арап-Израиль дженки ве Филистин меселеси 

Филистин Явуз Султан Селим тарафындан 1516-да тюрк укю- 
метине алынды ве Османлы Девлетининъ дагъылувына къадар 
бу статуста къалды. I Дюнья дженкинден сонъ 1947 сенесине къа¬ 
дар Инглиз укюметине берильди. XIX асырнынъ сонъундан бер¬ 
ли Еудий девлети къурмакъ истеген Израильогъуллары Инглиз 
акимиети вакътында Филистинде топракъ алып, болюклер алын¬ 
да бу ерге ерлештилер. Ингильтеренинъ больгеден чекильмесин- 
ден сонъ, 1948 сенеси майыс айында Телявивде топлангъан Еудий 
Миллий Конгреси, Израиль Девлетининъ къурулувыны илян этти. 

Араплар Филистиндеки янъылыкъларны къайгъынен сейир 
эттилер. Мустакъиль девлет иляныны арапларгъа япылгъан бир 
душманлыкъ шекилинде къабул эттилер. Филистинлилерни де- 
стеклемекни укюмет давалары оларакъ корьдилер. Бунъа къаршы- 
лыкъ Израиль даима Филистин меселесини озь ичеридеки меселе- 

Израиль девлетнинъ мустакъиллик илянындан сонъ Мысыр, 
Сурие, Урдун ве Ливандан мейдангъа кельген арап иттифакъчы ор- 
дулары Израильге къаршы уджюм этти. Бойледже, Арап-Израиль 
дженклери башлады. Бир йыл девам эткен I Арап-Израиль джен- 
кинде араплар енъильдилер. 1949-да имзалангъан атешни ке- 
сюв (перемирие) иле Филистин топракъларынынъ дёртте учю 
Еудилерге къалдырылды. 500.000 якъын Филистинли арап ва- 
танларындан къувулды. Даа сонъра учюнджи (1956, 1967 ве 1973) 
Арап-Израиль дженки башлады. Бу дженкте базы гъарп девлетлери 
Израильни дестекледи ве бу ярдымнен Израиль гъалебе чыкъты. 
1963 сенеси олып кечкен дженкде Израиль Къудусны ишгъаль эт¬ 
кен сонъ мусульманлар бунъа къаршы чыкъты. Израиль Бирлешик 
Миллетлернинъ чешит вакъытларда алынгъан топракълардан че- 
кильмекни насиатлагъан къарарларына уймады. 1978 сенеси Кемп 
Дейвид Анълашмасы иле Арап-Израиль анълашмазлыгъы баягъы 
тынчландырылса да Израиль Филистин меселеси чезильмеди. 

Филистинлилернинъ Израильге къаршы башлаткъан озь- 
лерини къорчалав арекети якълашыкъ ярым асыр девам эте. 
Хусусан, 1956 сенеси Арап-Израиль дженкинден сонъ къурулгъан 
Филистин Къуртулув Тешкиляты (ФКъТ), узун вакъыт къурту- 
лув арекетлерини тертипледи. 1988 сенеси ноябрь 15-де мустакъ- 
иль Филистин Девлетини илян этти. Бу девлетни эки кунь ичинде 
Советлер Бирлигинен де берабер къыркъкъа якъын ульке къабул 
этти. АКъШ къарарны къабул этмеди. Израиль иле ФКО арасын¬ 
да барыш теминлемек макъсадынен арекетлер башлатты. 1994-те 
барыш арекетлеринден мусбет нетиджелер кельмеге башлады. 
Израиль озюне алгъан топракъларнынъ бир болюминден чекиль- 
ди. Баты Шериа иле Гъаззедеки Филистинлилерге даимий оларакъ 
урриет бермекни къабул этти. Лякин там мустакъилликни истеген 
Филистинлилернинъ тиренюви аля даа девам эте. 

Къыбрыс меселеси ве ШКЪТДжнинъ къурулувы 

Шаркъий Акъденъизнинъ энъ муим адаларындан бири ол- 
гъан Къыбрыс. 1571 сенесинде Османлы укюметине кирди ве учь 
асыргъа якъын вакъыт ичинде бир тюрк ватаны вазиетине кель- 
ди. Ингильтере, Османлы Девлетининъ ичинде яшангъан сиясий 
ве икътисадий къарышыкълыкъларындан файдаланып 1878-де 

Къыбрыс укюметини къыскъа вакъыт ичюн озюне алды. Бу вази- 
етни 1914-те девамлы алгъа чевирди. Тюркие 1923 сенеси Лозан 
Барыш Анълашмасында бу къарарны къабул этмеге меджбур 
олды. Лякин Ингильтере II Дюнья дженкинден сонъ Къыбрысны 
меджбур оларакъ къалдырды. 

Бу вакъыт Тюркие ве Юнанистан Къыбрыскъа чевирильди. 
Тюркие асыл саиби олгъаныны ортагъа къойып аданынъ озюне 
берильмесини истеди. Юнанистан исе Къыбрыста яшагъан мил- 
летлерден Румларнынъ чокъ олгъаныны айтып, аданы топракъ- 
ларына къошмагъа джесарет этти. Къыбрысны Юнанистангъа 
багъламакъ гъаесини (Эносис) аяткъа кечирмек истеген базы 
Къыбрыслы Румлар 1955-те КЪММА (Къыбрыс Муджаделеси 
Миллий Арекети) ады тюбюнде тешкилятланып, тюрклерге къар- 
шы уджюмлер япмагъа башладылар. Тюрклер де Фазыл Кучюк ре- 
берлигинде Рум уджюмлерине къаршылыкъ бермек ичюн тешки- 
лятландылар. 

Бу адиселерден сонъ Ингильтере, Тюркие ве Юнанистан ара¬ 
сында, Зурих ве Лондон музакерелери нетиджесинде 1959-да анъ- 
лашма япылды. Анълашмада ададаки джемиетлернинъ ортакъ 
къошылувлары иле багъымсыз бир Къыбрыс джумхуриети къу- 
рулмасы, аданынъ мустакъиллиги, топракъ бутюнлюги ве укъ- 
укънй статусынынъ бу учь девлетнинъ гарантисиясына алынмасы 
киби къанунлар ер алды. Бучерчиведе 1960 сенеси август 16 куню 
Къыбрыс Джумхуриети къурулды. Джумхуриет башлыгъына рум¬ 
ларнынъ темсильджиси Баш епископ Макариос, ярдымджылыгъ- 
ына да тюрклернинъ темсильджиси Фазыл Кучюк сайланды. 

Румларнынъ уджюм этювджи арекетлери себебинден 
Къыбрыста барыш ве эминлик муити теминленмеди. Макариос 
1963 сенеси ноябрь айында румларнынъ файдасына коре анаясаны 
денъиштирмеге истемесинен эки джемиет арасында къавгъалар 
текрар башлады. Румлар 1963 сенеси декабрь 2 куню Лефкошада 
24 тюркни ольдюрип джинаетчиликни чокълаштырдылар. Тюрк 
кучьлери декабрь 24 куню Лефкоша узеринде уярув учушлары 
янып, румларны вазгечирмеге тырышты. Лякин нетидже алына- 
мады. Вакъиаларны кесмек ичюн Бирлешик Миллетлер тарафын- 
дан 1964 сенеси март айында йиберильген барыш кучю де файдалы 
оламады. Август 8-9 куньлери тюрк учакълары базы рум кучьле- 
рини бомбаламасындан сонъ, бу вакъиалар кечиджи бир вакъыт 

ичюн токътады. 

КЪММА Юнанистанда 1967-де япылгъан аскерий уджюмден 
кучь алып, Эносисни керчеклештирмек ичюн янъыдан арекетке 
кечти ве тюрклерге уджюм этмеге башлады. Тюркие бунъа шиддет- 
нен къаршы чыкъкъан вакъыт, Къыбрыс тюрклери де 1967 сенеси 
декабрь 27 куню Къыбрыс Кечиджи Тюрк Укюметини къурдылар. 
Румлар къавгъаджы арекетлерини девам эттирдилер. 1974-те тюр- 
клер текрар къатлиам ве Къыбрыс да болюнюв иле къаршы къар- 
шыгъа къалды. 1974 сенеси июль 17 куню Никос Сампсон реберли- 
гиндеки рум командирлер, Макариосны вазифеден узакълашты- 
рып, аданы Юнанистангъа багъламакъ истедилер. Бунынъ ичюн 
Тюркие, сойдашларынынъ джан эминликлигини теминлемек ве 
Эносиске маний олмакъ ичюн 1974 сенеси июль 20 кунюКъыбрыс 
Барыш Арекетини башлатты. Тюрк аскерлери июль 22 кунюне къа- 
дар Лефкошагъа етип барды. Айны куньлерде Тюркие, Юнанистан 
ве Ингильтере арасында музакерелер япты, лякин кесин бир не- 
тидже чыкъмады. Бундан сонъ Тюркие1974 сенеси август 14-16 
куньлери экинджи Барыш Арекетини керчеклештирди ве чокъусы 
шималь тарафлары аданынъ38 % алды. Бу арада Сампсон укюме- 
ти укюметтен айырылмагъа меджбур олды. Лякин Тюркие дюнья 
укюметлери тарафындан ялынъыз ташланылды. Хусусан АКъШ 
Тюркиеге аскерий протест япты ве эки ульке арасындаки мунасе- 
бетлер бозулды. 

Къыбрыс тюрклери къалыджы барышны тек эки тарафнынъ 
да федерал бир структурагъа коре яшамасынен мумкюн олад- 
жагъыны тюшюне эди. Бу черчиведе 1975 сенеси февраль 13 куню 
Къыбрыс Тюрк Федерал Девлетини къурдылар ве Рауф Денкташны 
девлет бышы оларакъ сайладылар. Румлар эки больгенинъ федера- 
циясыны къабул этмеди. Бу себептен 1983 сенеси ноябрь 15 куню 
Шималь Къыбрыс Тюрк Джумхуриети (ШКъТДЖ) илян этильди. 
Лякин бу девлет тек Тюркие тарафындан менимсенди. БМ исе аля 
даа муджеррет (абстрактный) бир Къыбрыс Джумхуриетини къа¬ 
бул этмектедир. Башкъа тарафтан даимий ве адалетли бир чези- 
лювнинъ тапылмасы ичюн БМ Умумий Секретариаты козетювин- 
де джемиетлер арасында музакерелер девам этмекте. 

Иран-Иракь дженки (1980-1988) 

Орта Шаркънынъ эки буюк девлети олгъан Иран ве Иракъ 

арасында XX асырнынъ экинджи ярысында бир сюрю анълаш- 
мазлыкъ чыкъты. 1958-де Иракъта къыраллыкънынъ йыкъыл- 
масынен башлагъан кризис, 1970-де Ингильтеренинъ больгеден 
чекильмесинен даа да артты. Иран иле Иракънынъ арасында ол- 
гъан анълашмазлыкъларнынъ әсас себеби Шаттуль-Арап сув ёлу 
ве Басра Корьфезиндеки базы адаларнынъ болюшюви эди. Иран 
1971 сенеси де Басра Корьфезиндеки учь аданы ишгъаль этти. 
1975-те Джезайирде япылгъан бир анълашма иле эки ульке ара¬ 
сында Шатту’ль-Арап озенининъ терен ерининъ сынъыр сайыл- 
масы къабул этильди. 

Иранда 1979-да бир инкъиляп керчеклештирильди. Аетуллах 
Хумейний реберлигиндеки моллалар, Риза Шах Пехлевийни тахт- 
тан алып динге эсаслангъан бир укюмет къурдылар. Бу инкъи- 
ляптан, ватандашларынынъ 40% Шиийлерден мейдангъа кельтен 
Иракъ пек тесирленди. Иракъ укюмети инкъиляпнынъ тесирин- 
ден сакъынмакъ истеди. Ираннынъ керчеклешкен инкъиляп себе- 
бинен агъыр вазиетке тюшкенини тюшюнип бир чокъ истекте бу- 
лунды. Булар 1971-де ишгъал этильген учь аданынъ ве Шатту’ль- 
Арап сув ёлунынъ Иракъкъа къалдырылмасы, Ираннынъ Кузистан 
больгесиндеки арапларгъа урриет берильмеси ве Иракътаки ай- 
рылыкъчы Курт азынлыкъкъа япылгъан дестегининъ кесильмеси 
эди. Иракъ бу арада Иран режиминден чекинген аран улькелери- 
нинъ дестегини де алды. 1980 сенеси сентябрь 17 куню Иракъ дев- 
лет бышлыгъы Саддам Хусейин даа эвель имзалангъан Джезайир 
Анълашмасыны къабул этмегенини ачыкълады ве сентябрь 22-де 
Иран топракъларына кирди. Къыскъа вакъытта 500 км.ичери кир¬ 
тен Иракъ ордусы, бекленмеген бир шекильде Ираннынъ тирен- 
меси иле къаршылашты. Атта 1988-де Иран гъалебе олып чыкъты. 

Бу мертебеде больгедеки менфаатлернинъ телюкеге тюшед- 
жегини тюшюнген АКъШ, Иракъны дестеклемеге къарар берди. 
Басра Корьфезине орду йиберди. 1988 сенеси июль 2-де Ирангъа 
аит бир ёлджу учагъыны тюшюрип, Иранны теслим олмагъа мед- 
жбур этти. Анълашмазлыкънынъ бир Иран-Америка къавгъасы- 
на чевирильмесинден сакъынгъан Иран, 1988 сенеси июль 3-де 
БМнинъ барыш теклифини къабул этти. Якълашыкъ секиз йыл 
девам эткен бу дженк эки ульке ичюн маддий ве маневий буюк 
гъайыпларгъа ёл ачты. 

Иракьнынь Кувейтны ишгьали ве Корьфез кризисы 

Иран иле япкъан дженкинден якълашыкъ 80 млрд. доллар 
борчнен чыкъкъан Иракъ, буны къапатмакъ ичюн зенгин аран ве 
гъарб улькелеринден икътисадий ярдым истеди. Истеги къаршы- 
ланмагъан сонъ къомшусы Кувейтке ёнельди. Иракъ Кувейтнинъ 
ортакъ сынъырда Иракъкъа аит топракълардан гизлидже джер- 
май чыкъаргъаныны иддиа этип, 24 млрд. доллар тазминат ис¬ 
теди. Менфий джевап алгъан сонъ 1990сенеси август 2 куню да 
Кувейтни ишгъал этти. Дюнья улькелерининъ серт тепкисине ёл 
ачкъан бу вакъиа узерине1990 сенеси август 6-да БМ Эминлик 
Кенъеши барышчы ёллардан чёзюм тапмакъ ичюн Иракъкъа икъ¬ 
тисадий ве аскерий протест япмакъ къарарыны алды. Бундан да 
бир нетидже алып оламагъан сонъ АКъШ, арапларнынъ да ичинде 
олгъаны 32 ульке иле бир коалиция къурып, 1991 сенеси январь 
17-де Иракъкъа уджюм этти. 28 Шубатта Иракъны Кувейттен че- 
кильмесинен арекет токътатылды. 

Лякин о вакъыттан башлап АКъШ реберлигиндеки коали¬ 
ция кимер заман атеш кесюв мадделерине уймагъаны себебинен 
Иракъны бомбалады. 

Бу кризис Тюркиеге де тесир эттти. Корьфез Анълашмазлыгъы 
анында Иракъ, улькенинъ шималинде яшагъан инсанлар 36 пара- 
лелининъ узериндеки уджюмлерини арттырды. Бунынъ узерине 
Бирлешкен Миллетлер Иракъ укюметининъ 36 паралелининъ ши- 
малине кечмесини ясакъ этип бу больгени эминликке алды. Сонъ 
2003 сенеси март 20-де АКъШ ве Ингильтере реберлигиндеки ко¬ 
алиция кучьлери, топлу ёкъ этюв силялары япкъаны ве тероргъа 
дестек бергени себеплеринен Иракъны ишгъаль этип, Саддам 
икътидарныны битирдилер. 

Дженюп Асия ве Узакъ Шаркь улькелери 

Дюнья мусульманларынынъ муим бир болюми базы Дженюп 
Асия ве Узакъ Шаркъ улькелеринде яшамакъта. Бу больгеде- 
ки Ислям улькелериАфганистан, Пакистан, Бангладеш, Бруней, 
Индонезия, Мальдивлер ве Малазиядыр. Бунынъ янында 
Хиндистан, Чин, Тайланд ве Японияда да азынлыкъ алында 100 
миллионгъа якъын мусульман яшай. Бу улькелернинъ дюньядаки 
сиясий ве икътисадий акимиетлери эр кунь арта. 

Пакистаннынъ къурулувы 
ве ХинЬистан-Пакистан къавгъасы 

Ислям Хиндистаннынъ тюбюндеки къытасына XVIII асыр- 
да улаштырылды. Бу топракълар башта араплар, сонъ да мусуль- 
ман тюрклер тарафындан ёнетильди. Тюрклернинъ укюмети 
XVIII асырда гъарбий кучьлернинъ келювине къадар девам этти. 
XVIII асырда тиджарий колониялар къурып больгеге ерлеш- 
кен инглизлер, 1857-де сонъки Бабюрли укюмдарыны тюшюрип, 
Хиндистанны укюметлерине алдылар ве XX асыр орталарына къа¬ 
дар бу ерде къалдылар. 

Хиндистан халкъы мусульманлардан Мухаммед Али Джиннах, 
хиндуслардан Махатма Ганди реберлигинде инглизлерге къаршы 
мустакъиль муджаделеси башлатты. Мусульманлар 1930 сенеси- 
нинъ башындан берли озьлери ичюн айры бир ульке истей эди. 
Ингильтереде окъугъан мусульман талебелери 1933-те истеген 
улькелери ичюн Пенджап, Афганистан ве Кешмир сёзлерининъ 
биринджи арифлери Пак, ульке манасындаки Истанны да, къошуп 
Пакистан адыны таптылар. 

Больгеде 1947-де Хиндистан ве Пакистан олмакъ узьре эки 
айры девлет догъды. Лякин бу янъы вазиеттен мусульманлар мем- 
нюн къалмады. Чюнки Пакистан Шаркъ ве гъарп олмакъ узьре эки 
больгеге айрылды. Кешмирнинъ муим бир къысмына мустакъил- 
лик берильмеди, айрыджа Индистаннынъ ичинде пек чокъ мусуль¬ 
ман къалгъан эди. Бу вазиет Хиндистан иле Пакистан арасында 
анълашмазлыкъларгъа себеп олды. Кешмир себебинден 1948,1963 
ве 1965-те эки ульке арасында чалышмалар чыкъты. Эки ульке ара¬ 
сында 1965 сенеси январь 4-те имзалангъан Ташкент Анълашмасы 
да истенген барышны теминлемеди. Шаркъий Пакистан, фаркълы 
медениетке саип олгъаныны, меркезий укюметден етеджеги къа¬ 
дар икътисадий ярдым япылмагъаныны ве улькенинъ яхшы ёне- 
тильмегенини себеп косьтерип, Шейх Муджибуррахман реберли¬ 
гинде 1970-те исьян этти. Бу исьянгъа дестек бермек макъсадынен 
Хиндистан 1971 сенеси декабрь айында Шаркъий Пакистангъа 
кирип гъарбий Пакистан кучьлерини алды. Бу ярдымны алгъан 
Шаркъий Пакистан 1971 сенеси декабрь 16-да Бангладеш адынен 
мустакъилликни илян этти. Бу янъы девлет къыскъа вакъытта 
АКъШ, ССДжБ ве Чин тарафындан къабул этильди. Пакистан да, 
1974-те Лахорда топлангъан Ислям Конференциясы Тешкилятында 


228 



Ислям улькелерининъ ысрарынен Бангладешни къабул этти. 

Хиндистан ве Пакистан арасында мусульманларнынъ чокъ- 
лукъта яшагъаны Джамму ве Кешмир меселеси себебинден ара- 
сыра къавгъаларгъа алып баргъан анълашмазлыкъдар аля даа де- 
вам эте. 

Афганистан 

Афганистан хазрети Осман заманында Ислямнен танышты, 
Муавие заманында исе мусульманларнынъ укюметине кирди. 
Афганистанда X асырда Гъазнелилер тюрк укюметини къурды. 
Бундан сонъ XIII асырда Монгол ве XIV асырда Тимур укюмети 
кельди. XVI асырнынъ башында Бабюрнынъ къургъан тюрк дев- 
лети XVIIасыр сонъуна къадар девам этти. Бу тарихтен башлап 
ерли къабилелернинъ бири-биринен дженклешкен Афганистан 
XIX асырда руслар ве инглизлернинъ муджаделе мекяны олды. Бу 
эки ульке 1885-те бир анълашма иле Афганистанны эки больгеге 
айырды. 

Афганистан XX асыргъа мустакъиль оларакъ кирди. Улькедеки 
къыраллыкъ укюметни озю алып бармакъны беджермеди ве дю- 
ньягъа ачылды. Бу вакъыттан башлап Афганистанда акимиет 
къурмакъ ичюн башта Ингильтере ве ССДжБ давалашты, даа сонъ 
исе Ингильтеренинъ ерини АКъШ алды. 

Бу муджаделе Афганистанны икътисадий ве ичтимаий сыкъ- 
ынтыларнен къаршылаштырды. Бунынъ узерине Советлернинъ 
Афганистангъа меракъы 1970-де даа да артты. ССДжБнинъ 
къол тутувынен Марксистлер Афган халкъынынъ Демократика 
Партиясында тешкилятландылар. 1973-те Афган къыралы Захир 
Шах, егени Давут Шах тарафындан тахттан алынды. Бу арада 1978- 
де Афганистан укюмети ССДЖБ иле достлыкъ ве ишбирлик анъ- 
лашмасы имзалады. 1979 сенеси апрель 25-те да сюргюнде олгъан 
Бабракъ Къармал Афганистан девлет бышлыгъына кетирильди. 
Советлер бунынънен къалмайып 1979 сенеси декабрь 27-де 100.000 
инсангъа якъын ордуны, улькени ёкъ етмек ичюн Афганистангъа 
йиберди. Бу арекет дюньяда буюк тепкъилер топлады. Чюнки 
ССДжБ бойлеликнен Орта Шаркъ, хусусан Басра Корьфези джер- 
майлары узеринде контроль къурмакъ ичюн муим бир адым ат- 
къан ола эди. Бу айны заманда Русиенинъ сыджакъ денъизлерге 

эришмек арзусыны керчеклештирювде муим бир адым эди. Рус 
ишгъалине башта АКъШ олмакъ узьре гъарбий девлетлер, Ислям 
дюньясы ве атта шаркъ тарафындан буюк наразлыкълар косьте- 
рильди. Афганистан халкъы да къорчаланмагъа башлады. Афган 
тиренювджилери мемлекеттен чыкъув арекетини башлаттылар. 
Бу дженкте Афганистанны къалдыргъан 4 миллион инсаннынъ 3.5 
миллионы Пакистангъа, 500 бинъи Ирангъа сыгъынды. 

Афганлылар гъарп ве Ислям дюньясындан алгъан ярдымла- 
рынен Совет бирликлерини енъдилер. ССДжБ 1980 сенесининъ 
сонъуна кельгенинде чаресиз вазиетте олгъаныны анълады ве бу 
ерден чекильмекнинъ ёлларыны къыдырды. Дженевреде ССДжБ 
иле Афганистан арасында 1988 сенеси апрель 14 куню Къызыл 
Ордунынъ чекильмесини тавсие эткен бир анълашма имзаланды. 
Совет Бирликлери чекилюв арекетини 1989 сенеси февраль 15-те 
битирди. Бойлеликнен, XX асырнынъ буюк кучьлеринден бириси 
мусульманлар къаршысында енъильгени къабул этти. 

Советлернинъ чекилюви Афганистангъа истеген барыш ве 
тынчлыкъны кетиремеди. Афганларнынъ озьлери арасында баш- 
лагъан дженк девам этмекте. Бу арада 2001 сенеси кузьде АКъШ 
ве Ингильтере терористлерге ярдым япкъаныны себеп косьтерип, 
Афганистангъа аскерий арекет башлаттылар. Сиясий икътидар- 
ны вазифеден узакълаштырып, янъы бир укюметни иш башына 
кетирдилер. Бутюн булар улькенинъ этника къурумындан къай- 
накълана. Афганистаннынъ джемиет къурумы къабиледжиликке 
эсаслана. Ватандашлары Пештулар, Таджиклер, Озбек Тюрклери, 
Хазарлардан мейдангъа келе. Улькедеки бу ичтимаий ве демогра¬ 
фия къурумы, бирликнинъ ве ич барышнынъ огюндеки энъ буюк 
майналардыр. 

Чин, Шлркъий ТюрКИСГАН, ИнДИСГАН ВЕ Япония 

Бугунь Чинде чинли мусульманлар ве Чиннинъ укюметинде 
яшагъан мусульманлар олмакъ узьре эки группа мусульманлары 
бар. 

Мусульманлар VII асырнынъ экинджи ярысында Чинге кир- 
дилер. Хазрети Осман 65Иде Ислямны танытмакъ ичюн Чин са- 
райына яхшы ниет эети йиберди. ҮП-ХП асырлар арасында ху- 
сусан денъиз ёлунен иран ве аран базиргянлары Чинге келип 

Ислямиетни яйгъан эди. Булар Чиннинъ дженюп шаркъ ялыла- 
рына ерлешип, бу ерлерде Мусульман колониялар къурдылар. 
Мусульман мааллелерине Чинлилер тарафындан Фан Фанг деп 
айтылды. Чинде Ислямнынъ яйылмасыны теминлеген себеплер- 
ден бири де къарышыкъ эвлиликлер олды. Мусульманлар чинли¬ 
лер иле эвленип ичтимаий мунасебетлерни къавийлештирдилер. 
Чинде Ислямиетнинъ яйылмасында муим бир девир де Монгол 
Юан сюлялеси (1271-1368) девиридир. Бу девирде Чинге кельген 
хусусан мусульман тюрклер Ислямиетни яйгъан эди. Бунынънен 
берабер Чиннинъ ерли халкъындан Ислямиетке киргенлер де 
чокъ эди. 

Чин тарих ичинде мусульман тюрклернинъ топракъларыны 
ёкъ этти. Чин Манчу сюлялеси (1644-1911) Шаркъий Тюркистанны 
акимиетине алды. Шаркъий Тюркистанда яшагъан, чокъусы 
Уйгъурлар олмакъ узьре, тюрклер эки асыргъа якъын мустакъил- 
лигини къазанмакъ ичюн аякъкъа турдылар. Бу аякъкъа турувлар- 
нынъ энъ муимлери 1874, 1933 ве 1944 керчеклешти. Бутюн бу му- 
стакъиллик арекетлери Чин укюмети тарафындан шиддетли бир 
шекильде бастырылды. 1874-те Якъуп Хан, Шаркъий Тюркистанда 
мустакъиль девлет къурды. Османлы укюмети бу девлетке шахсий 
алякъа косьтерди. II Абдульхамит, Якъуп Хан укюмети ве Чиннинъ 
башкъа больгелеринде яшагъан тюрклерге гизли адамлар, эетлер 
ве аскерий ярдымлар йиберип, оларны озюне багъламагъа тырыш¬ 
ты. Бу арекетлер иле Чинде хутбелерде халифе адынынъ анъылма- 
сыны теминледи. Лякин чинлилер бир вакъыттан сонъ Якъуп Хан 
укюметини йыкътылар. Шаркъий тюркистанлылар 1933-те текрар 
мустакъиллигини илян этселер де бу арекет русларнынъ да ярды- 
мынен Чин тарафындан бастырылды. Шаркъий тюркистанлылар 
1944-те мустакъиль бир девлет даа къурсалар да 1949-да Къызыл 
Чиннинъ истилясына огърады. Бунынънен берабер Шаркъий 
Тюркистан тюрклерининъ мустакъиллик муджаделеси девам эте. 

Чин укюмети улькеде 20 миллион мусульман яшагъаныны 
бильдире. Лякин бу сайысынынъ асылында 70-100 миллионгъа 
якъын олгъаны тахмин әтиле. 1930-да Чиндеки ярым миллиард 
нуфусынынъ 10.5 % - Мусульман эди. Сонъки заманларда, хусусан 
Шаркъий Тюркистанда ибадетхане сайысынынъ 20.000-ге юксель- 
гени тахмин әтиле. 

Чиндеки мусульманларнынъ чокъусы Тюркистаннынъ бир 

парчасы олгъан Шаркъий Тюркистан иле Ганьсу, Шэньсие, Хубэй, 
Юньнань, Сычуань, Шаньдун ве Нинся киби район ве шеэрлер- 
де яшай. Бу больгеде Тюрк Озьбеклер, Уйгъурлар, Къазахлар, 
Къыргъызлар, Татарлар, Монгол асыллы Тонгсиамлар ве Поамлар, 
Фарс асыллы Таджиклер ве Чин асыллы Хуийлер бар. 

Чин XX асырнынъ сонъунда дюньяда мейдангъа кельген сия- 
сий ве икътисадий вакъиалардан тесирленди. Хусусан 1990 сенеси 
ССДЖБнинъ дагъылмасындан сонъ мусульманларнынъ урриети- 
ни арттырды. Лякин сонъки йылларда Чинде мусульманларнынъ 
зарарына олгъан базы денъишмелер олды. 

Хиндистан 

Ислям Хиндистангъа 712-де кирди. Хиндистан узун вакъыт 
тюрклернинъ укюметинде къалды. Гъазнели Махмут иле баш- 
лагъан тюрк акимиети XVI асырда Бабюрлюлер иле къавийлешти. 
Бу девирде Хиндистан, Ислям акимиетининъ муим меркезлерин- 
ден бири олды. 

Инглизлер 1857-де сонъ Бабюрли укюмдарынынъ тахттан тю- 
шюрип, бу ерде озь укюметлерини къурдылар. 

Хиндистаннынъ тюбюндеки къытасы 1947-де инглизлернинъ 
чекильмесинен динге эсаслангъан, мусульманлар ичюн Пакистан, 
хиндуслар ве сихийлер ичюн де Хиндистан адларында эки мустакъ- 
иль девлет къурулды. Лякин бу болюшюв мусульманларнынъ ис- 
теклерине уймады. Чюнки Джамму ве Кешмир больгеси киби ше- 
эрлерде буюк мусульман халкъы Хиндистанда къалды. Бугуньки 
сайыларынынъ 100 миллион (нуфуснынъ 11%) олгъаны тахмин 
этильген мусульманлар, нуфусы бир миллиардкъа якъынлашкъан 
Хиндистанда азынлыкъ вазиетинделер. Бу ердеки мусульманлар 
ве башкъа дин менсюплери арасында сыкъ-сыкъ чатышмалар 
яшана. Бу чалышмаларда Хиндистан укюметининъ хиндусларны 
юксек тутмасы, Ислям дюньясыны ве дюнья улькелери тарафын- 
дан тепкинен къаршылана. Улькеде мусульманларны темсиль эт- 
кен Мусульманлар Бирлиги, Ислям Джемааты ве Хиндистан Улема 
Джемиети киби муэссеселер бар. 

Япония 

Ислям Япониягъа XIX асыр сонъунда Османлы тюрклери- 

нинъ гъайретлеринен кирди. 1871-де башлагъан Османлы Япония 
достлыкъ мунасебетлери Ислямнынъ танытылмасына ве яйыл- 
масына себеп олды. Достлыкъ черчивесинде Япониягъа кеткен 
Эртугърул адлы геми къайткъанда фыртынагъа тутулып, 1890- 
да баткъан сонъ Япон-Тюрк достлугъы даа да къавий олды. II 
Абдульхамит Ислямиетнинъ бу ерлерде яйылмасы ичюн буюк эме- 
клер япты (арджады). 

Японияда Ислямиетнинъ яйылмасы ичюн экинджи муим адым 
Къазан Татарларындан олгъан Османлы ватандашы Абдурешид 
Ибрахим тарафындан атылды. О, Япониянынъ чешит ерлеринде 
Ислямиет акъкъында конференциялар берип, чокъусы уст мер- 
тебеден пек чокъ японнынъ бу динге кирмесине весиле олды. 
Бунынъ янында Русиядаки Большевик инкъилябындан къачкъан 
200 къадар тюркнинъ кельмесинен Японияда бир Мусульман дже- 
миети мейдангъа кельди. 

Бугунь Япония дюньяда Ислямнынъ пек тез яйылгъан уль- 
келеринден биридир. Японияда Кябе Джамиси 1935-те, Токио 
Джамиси 1938-де ве Осака Джамиси 1977-де ибадетке ачылды. 
Тюркие Джумхуриети Токио Джамисини буюк бир Ислям медени- 
ет меркези вазиетине кетирип, 2000 сенеси хызметке берди. 

Даа чокъ басын яйын ве илетишим сааларында чалышкъан 
япон мусульманларынынъ 35.000-ге якъын олгъаны тахмин әтиле. 
Буларнынъ 40% япондыр. Дигерлери исе башкъа миллетлерден- 
дир. 

Корея 

Ислям Кореягъа IX асырда мусульман базиргянлар весилеси- 
нен кирди. Монголларнынъ XIII асырнынъ ортасында бу топракъ- 
ларны акимиетке алмасынен яйылды. Монгол сарайында чалыш¬ 
къан базы мемурлар ве базиргянлар бу ерлердеки имкяниетлерни 
корюп, улькеге ерлештилер. Бойлеликнен, больгеде Мусульман 
джемаат мейдангъа кельди. Лякин 1427-де Кореяда мусульман 
акимиетининъ битмесинен берабер Ислямгъа къаршы тавыр 
алынды. Янъы укюмет мусульманларнынъ шахсий яшайышлары- 
на, ве атта къылыкъ къыяфетине къаршы кельди. Бутюн фаали- 
етлерини баскъыгъа алды, оларны ассимиляциягъа огъратты. Рус 
истилясындан къачкъан мусульман тюрклернинъ кельмесинен 

Кореяда Ислямиет XX асырнынъ башында янъыдан джанланды. 
Лякин 1945-50 сенелери чыкъкъан вакъиалар сырасында мусуль- 
манларнынъ буюк болюми Кореядан кетти. 

Кореяда бугунь 35.000 мусульман яшамакъта. 
Мусульманларнынъ ресмий темсильджиси Корея Ислям 
Федерациясыдыр. 

Индонезия 

Индонезия Асиянынъ дженюп шаркъынынъ уджюнда 
Австралиягъа къадар узангъан чокъ ададан мейдангъа келе. 
Ислям бу топракъларгъа Хиндистанлы мусульман базиргянлар 
весилесинен кирди. Башта Суматра адасында яйылгъан Ислямиет, 
XVII асырда да дженюбкъа кирди. XVIII асырда ичеридеки больге- 
лерге къадар улашты ве халкънынъ чокъусы тарафындан меним- 
сенип улькенинъ биринджи дини олды. Бугунь Индонезиянынъ 
энъ буюк адасы олгъан Джава бутюнлей Мусульмандыр. Ульке ну- 
фусынынъ 84 % мусульманлар тешкиль этти. Аля даа улькедеки 
хиндуслар, ерли динлернинъ менсюплери ве Брахманлардан чокъ 
инсан Ислямиетке кирмекте. 

Индонезия топракълары Авропалы менфаатчыларнынъ дикъ- 
къатыны чекти. Голландиялылар Индонезиядаки акимиетлерини 
XX асыргъа къадар девам эттирген эди. Башта мусульманлар ол- 
макъ узьре Индонезия халкълары урриет муджаделесине кириш- 
тилер ве Голландиялыларны 1943-те улькелеринден чыкъарып му- 
стакъиллигине къавуштылар. 

Индонезиянынъ нуфусы 220 миллионгъа якъындыр. 
Нуфуснынъ 90 %- Мусульмандыр. Сонъки йылларда сиясий, ич- 
тимаий ве икътисадий кризис кечирген Индонезия истикъраргъа 
къавушмагъа гъайрет эте. 

Малазия 

Малазия да Узакъ Шаркъта бир мусульман улькедир. Ислям бу 
ерлерге даа Индонезия иле берабер кирди. Ингильтере, Портекиз 
ве Голландия тарафындан къулланылгъан Малазия 1957-де му- 
стакъилликни къазанды. Ульке нуфусынынъ 55 % - Мусульмандыр. 
Укюметте Мусульманлар акимдир. Малазия пек тез котериле ве 
Ислям эр кунь бираз даа яйыла. 

Филиппинлер 

Филиппинлерде мусульманлар азлыкъта яшамакъталар. 1948- 
де АБДден мустакъиллигини къазангъан улькеде нуфусынынъ 10 
% Мусульмандыр. Даа чокъ Минданао ве Сулу такъым адаларында 
яшагъан мусульманлар сиясий, ичтимаий ве диний урриетлерини 
къазанмакъ ичюн муджаделе яналар. 

КъАфкЪАСЛЛр ВЕ ОрТА АсИЯ үАЬКЕАЕрИ 

Къафкъасия ве Орта Асия Ислямиетнинъ эрте вакъытларда 
яйылгъан больгелеринден эди. Бу ерлер XIX асырдан башлап Русие 
тарафындан истиля этильди. XX асырнынъ башында Русие укюме- 
тинде 16-17 миллион Тюрк олмакъ узьре 20 миллион Мусульман 
бар эди. Бу ердеки Мусульман халкълар тюрклер, ибер-къафкъаси- 
ялылар ве фарслар олмакъ узьре учь аиледен мейдангъа келе эди. 

Тюрк аилеси: Азербайджанлар, Озьбеклер, Къазахлар, 
Туркменлер, Къыргъызлар, Татарлар, Башкъырлар, 
Къаракъалпакълар, Уйгъурлар Къарачайлар, Къумукълар, 
Балгъарлар, Ногъайлар ве Ахыскъалылар. 

Ибер Къафкъасиялылар аилеси: Лезгийлер, Даргъынлар, 
Лакълар, Табасаранлар, Рутуллар, Чакъурлар, Агъуллар, Чеченлер, 
Къабардлар, Ингушлар, Агенеллер, Черкеслер, Абхазлар, 
Абазинлер (Абазалар), Лазлар ве Гурджюлер. 

Фарс аилеси: Таджиклер, Осетлер, Куртлер, Балушлер, 
Афганлар, Талишлер ве Татлар. 

Мусульманларнынъ яшагъан больгелери Идиль бою 
Къафкъасия ве Орта Асия эди. Бу больгелер ашагъыда айры ола- 
ракъ анълатыладжакътыр. 

ССДжБнинъ дагъылувы ве Тюрк Джумхуриетлерининъ му- 
стакъиллиги 

Совет укюмети 1980 сенелерининъ орталарында йыкъылув 
белиртилери косьтермеге башлады. 1985-тен башлап сонъ ССДжБ 
девлет бышлыгъы Михаил Горбачов режимни къуртармакъ ичюн 
ачыкълыкъ (гластность) ве янъыдан япыланув (перестройка) сия- 
сетини козетти. Горбачов 1990-да гъарп киби демократиягъа кеч- 
мекни сёз берсе де ССДжБнинъ йыкъылувыны токътатып олама- 

ды. Сонъунда комунистлернинъ 1990 сенеси август айында япкъан 
арекетлери де файдасыз олды. 

Совет Бирлигине киртен улькелерден Эстония, Латвия ве 
Литвания 1991 сенеси сентябрь айында берабер айырылдылар. 
Буны тюрклер такъип этти. 1991-де Азербайджан, Къазахстан, 
Къыргъызтан, Озьбекистан ве Туркменистан мустакъиллик- 
ни илян этти. Бунынъ узерине 1991 сенеси декабрь 8-де Русие, 
Украина ве Белорусие бир арагъа келип ССДжБнинъ ресмий ола- 
ракъ дагъылгъаныны къабул эттилер. 1991 сенеси декабрь 15-те 
девлет реиси Горбачовнынъ истифа этмесинен ССДжБ тарихтен 
силинди. Узун вакъыт ичтимаий, икътисадий ве медений бирлик 
ичинде яшагъан эски Совет джумхуриетлери, бири-бирлеринен 
ярдымлашмакъ ичюн Мустакъиль Девлетлер Джемиети адында 
бирлик къурдылар. Бу бирлик аля даа девам этмекте. 

Къафкъасия 

Къафкъасия XVI асырнынъ экинджиярысындан башлап Рус ис- 
тилясынен къаршылашты. Руслар 1556-да Эждерхан Ханлыгъыны 
истиля этип Къафкъасиягъа аякъ бастылар. Къафкъасиянынъ 
муим болюми 1758-де Русиенинъ ишгъалине огърады. Русларнынъ 
Къафкъасия узерине кетмеси, 1783-те Къырым Ханлыгъыны озь- 
лерине къошмаларындан сонъ тезлешти. Айны йыл Гурджистанны 
топракъларына къошкъан Русие, Къафкъаслардаки къалыджы- 
лыгъыны къавийлештирди. 

Руслар 1812-де Азербайджанны ишгъаль эттилер ве 1813-де 
Гулистан Анълашмасы иле бу ишгъаллерини къанунлаштырдылар. 
1828 сенеси Туркменчай Анълашмасы иле Шималь Азербайджан 
Русиете, Дженюп Азербайджан Ирангъа къалдырылды. Бу иш- 
гъаллер къаршысында озь меселелери иле мешгуль олгъан осман- 
лылар да ярдым этип оламадылар. 

Больгедеки акимиетини миллий къурумны бозып, девам эт- 
тирмеге тырышкъан Русие айны ёнтемни Къафкъасияда да уйгъу- 
лады. 1828 сенеси 70.000-ге якъын эрменийни Ирандай кетиререк, 
Ереван, Къарабагъ ве Нахдживангъа ерлештирип, больтенинъ 
миллий къурумыны денъиштирди. Русиенинъ бу арекетлерининъ 
япмасы әсас тъаеси булар эди: больгеде озюне багълы бир джеми- 
ет тертип этмек, Тюркие иле арасына Эрмений тампон больгесини 


236 



къурып сынъыр эминликлигини теминлемек, буюк Тюрк дюнья- 
сынынъ шаркъынен гъарбы арасындаки физикий багълантыны 
кесмек. Лякин бу тертиплеме асырларнен девам этеджек олгъан 
Азербайджан-Эрменистан чатышмасына да себеп олды. 

ОрТА Асия Тюрк Д>)<:үмхүриЕТЛЕри 

КъафкьасияЬа мустакъиллик ичюн курешлер 

Къафкъас миллетлерининъ чокъусы русларгъа къаршы девам- 
лы мустакъиллик куреши ичинде олдылар. Бу муджаделелернинъ 
башында даа чокъ тюрклер, черкезлер, чеченлер ве ингушлар олды. 

Шейх Мансурнынъ 1785-те башлаткъан мустакъиллик ареке- 
ти русларгъа къаршы япылгъан тиренювлернинъ энъ узун омюр- 
лилериндендир. 1835-те арекетнинъ башына Шейх Шамиль кечти. 
Яхшы бир аскер, дин ве тюшюндже адамы олгъан Шейх Шамиль 
Къафкъасия мусульманларыны бир гъае ве тюшюндже әтрафында 
топламакъны беджерди. Халкъ тарафындан пек севильген Шейх 
Шамиль, 1859 сенесине къадар девам эттирген арекетинде руслар¬ 
гъа агъыр гъайыплар бердирди. 

Рус аскерлери 1859-да Шейх Шамильни туттылар. Рус Чары 
II Александр Шейх Шамильге сайгъы косьтерди. Къылыджыны 
ташымасына изин берди ве Къалуга шеэринде яшамагъа мед- 
жбур этти. Шейх Шамиль 1869-да изин алып Стамбул узеринден 
хаджгъа кетти. 1871-де Мединеде вефат этти. Къафкъас арекети- 
нинъ токътамасындан сонъ Рус баскъысына даянып оламагъан юз 
бинълернен мусульман ве тюрк Анадолугъа кочьти. Бу кочюв дал- 
гъасы 1877-1878 сенелери Османлы Рус дженки вакътында артып 
девам этти. 

Къафкъасияда русларгъа къаршы арекет косьтерген фыркъа- 
лардан бири де Азербайджан тюрклери эди. Азербайджанлы лар 
башындан башлап Шеки, Чар Балакен, Куба ве Ланкоран больге- 
леринде мустакъиллик ичюн курешлер япты. Хаджы Мухаммед, 
Мир Мустафа, Мир Хасан ве Хаджы Муртаз киби Азербайджан бу- 
юклерининъ реберлигинде девам эткен бу арекетлер Азербайджан 
тюрклерининъ миллий шахсиет ве медениетлерини аякъта турма- 
ларына ярдымджы олды. 

Азербайджан халкъы 1917 сенеси Большевик Инкъилябы 
вакътында текрар мустакъиллигини къазанмакъ ичюн ку- 
реш башлады. Русия I Дюнья дженкинде ишгъаль эткени 
Дженюп Къафкъасиядан айырылмагъа меджбур къалгъан сонъ 
Азербайджан, Гурджистан ве Эрменистан мустакъилигини илян 
этти. Мехмед Әмин Ресульзаде реберлигинде 1918 сенеси майыс 
28-деАзербайджан Демократия Джумхуриети къурулды. Бу йыл- 
ларда Азербайджан тюрклери, Анадолуда Мустафа Кемаль Паша 
реберлигинде алып баргъан Миллий урешке де маддий ве мане- 
вий дестек берди. Азербайджаннынъ мустакъиллиги Къызыл 
Ордунынъ 1920 сенеси апрель 27-деки ишгъалине къадар девам 
этти. Азербайджан 1922-де Эрменистан ве Гурджистандан мей- 
дангъа кельген Федерал Къафкъас Джумхуриетине аза олды. 1936- 
да да ССДжБнинъ там укъукълы азасы вазиетине юксельтильди. 

Совет режими, Къафкъасларгъа истенген барыш ве тынчлыкъ- 
ны кетиремеген сонъ мусульманларнынъ тиренюви иле къар- 
шы къаршыгъа къалды. Бунынъ алдыны кесмек ичюн Чарлыкъ 
Русиясы бар олгъан миллий къурумны денъиштирмек истеди. II 
Дюнья дженкинде «душманларнен ишбирлиги япкъанлар» киби 
маначыкъ уйдурып, къырымтатарларны ве Къафкъасларда яшагъ- 
ан къарачайлар, балкъарлар, ахыскъа тюрклери, чеченлер, ингуш¬ 
лар ве базы еудилерни Орта Асия ве Сибирьге сюргюн этти. 

Совет Бирлигининъ дагъылмасындан сонъ Къафкъасия 

ССДжБнинъ дагъылмасындан сонъ Дженюп Къафкъасияда 
мустакъиль Азербайджан, Эрменистан ве Гурджистан девлетлери 
къурулды. Шималь Къафкъасиянынъ тамамы Русие Федерациясы 
ичинде къалды. 

Азербайджан 

Азербайджан халкъы Къафкъасларда яшагъан энъ буюк тюрк 
миллетидир. Азербайджан сёзюнинъ, атеш манасындаки азер иле 
мухафыз манасындаки байган сёзлерининъ бирлешмеси олгъаны 
ифаде әтиле. 

Совет режимининъ йыкъылмагъа башламасынен 
Къафкъасларда мустакъиллик муджаделесини башлаткъанлар 
азербайджанлар олды. Совет укюметининъ азербайджанлылар 

иле эрмениялылар арасындаки миллий анълашмазлыкъларны 
себеп косьтерип, йиберильген Къызыл Орду 1990 сенеси январь 
10-да Бакугъа кирип, Азербайджан тиренмесини къанлы бир ше- 
кильде бастырды. Бу адиселерден къоркъмагъан Азербайджан 
тюрклери 1991 сенеси октябрь айында мустакъилликни илян этти- 
лер. Азербайджан тюрклерине Совет девиринден сонъ Эбульфейз 
Эльчибей реберлик этти. Азебайджаннынъ укюмет къурумы 
Джумхуриеттир. Шимдики девлет бышлыгъы Ильхам Алиевдир. 

Азербайджан, Эрменистан, Тюркие, Гурджистан, Иран, Русие 
Федерациясы ве Хазар Денъизи иле чевирилидир. 

Пайтахты - Баку, муим шеэрлери Сумгаит, Губа, Алибайрамлы, 
Гендже, Шуша, Нафталан, Шеки, Ленкеран ве Мингечевирдир. 

Азербайджаннынъ ресмий тили - азербайджан тюркчеси, пара 
валютасы - манат. Нуфусынынъ 90 % - азербайджан, 10 % - рус, 
талиш, лезти, еудий ве эрменидир. 

Азербайджан экономикасы даа чокъ бостанджылыкъ ве ай- 
ванджылыкъкъа эсаслана. Энъ муим табиат къайнакълары бо¬ 
станджылыкъ саасы, джермай, табиий газы ве темирдир. Әсас бо¬ 
станджылыкъ ве айван махсуллары - памукъ, тютюн, юзюм, себзе 
ве мейвадыр. Муим санайи даллары (производство) да джермай 
къыдырувы, джермайы химиясы, электроника, текстиль, металур- 
гия ве гъыда санайисидир. 

Аза олгъаны девлетлер арасы къурулувлар: Багъымсыз 
Девлетлер Джемиети, БМ, АЭИС (Авропа Эминлик ве Иш 
Бирлиги Секретариаты), Ислям Конферансы Тешкиляты, Ислям 
Къалкъынма Тешкиляты, Къараденъиз Икътисадий Иш Бирлиги 
Тешкиляты. 

Къарабагь меселеси 

Русие даа эвель айтылгъаны киби, 1828-де больгенинъ этника 
къурумыны денъиштирмек ве озюне ялан бир джемиет тертипле- 
мек ичюн Ирандаки эрменилерни кетирип, чокъусыны Ереван ве 
Къарабагъа ерлештирди. Эрменилер XIX асыр боюнджа мейдан- 
гъа кельген Османлы Рус дженклеринде русларнынъ тарафыны 
туттылар. Бу хызметлерининъ къаршылыгъы оларакъ Большевик 

руслар икътидаргъа келир кельмез 1917-де Эрменистанны къур- 
дылар. Совет укюмети Дженюп Къафкъасияда Азербайджан, 
Гурджистан ве Эрменистандан башкъа Нахдживан ве Къарабагъ 
мухтар больгелерини къурдылар. Бу арекет Азербайджан халкъы- 
нынъ зарарына олды. Азербайджан топракъларында эрменилер- 
нинъ де сёз акъкъы олгъан Къарабагъ Мухтар Больгеси къурул- 
ды, башкъа яндан да бутюнлей бир Азербайджан топрагъы олгъан 
Нахдживан Азербайджандан къопарылды. 

Эрменистан 1980 сенесининъ сонъуна догъру Къарабагъны 
озь топракъларына къошмакъ ичюн фаалиет башлатты. Бу адисе- 
лерде миллетчилик ве дин муим роль ойнады. 1987 сенеси октябрь 
18-де эрменилер Ереванда Къарабагънынъ озюне къошулмасыны 
истеген бир косьтерюв япты. 1988 сенеси февраль 22-де Къарабагъ 
Мухтар Больгеси Меджлиси, Эрменистангъа къошулув къарары- 
ны алды. Лякин ССДжБ меркезий укюмети бу къарарны къабул 
этмеди. Бу адиселер азербайджанлыларнынъ ве эрменилернинъ 
арасына девлет ве джемиет севиесинде сувукълыкъ сачты. 1990 
сенеси Бакуда эрменилер иле азербайджанлылар арасында къав- 
гъалар чыкъты. Совет ордусы вазиетни токътатмакъ ичюн киртен 
Бакуда пек чокъ азербайджанны ольдюрди. 

Азербайджан 1991-де Совет Бирлигинден айырылгъан сонъ 
Къарабагънынъ озерлик статусыны сильди. Бунъа къаршы- 
лыкъ Къарабагъ эрменилери мустакъилликлерини илян эттилер. 
Бунынъ узерине Азербайджан меркезий укюмети иле Къарабагъ 
эрменилери арасында чалышмалар башлады. Эрменистан ве дю- 
ньянынъ чешит ерлеринде яшагъан зенгин эрменилерден ярдым 
алгъан Къарабагъ эрменилери ишгъаль сааларыны кенълештир- 
дилер. 1992-де Эрменистан ве Къарабагъ арасында коридор ач- 
макъ макъсадынен Лачин ве чевресини алдылар. Бу сыраларда 
Азербайджанда яшагъан ичеридеки къарышыклыкълар эрме¬ 
нилернинъ раат огге кетмесине ярдымджы олды. Сонъунда эр¬ 
менилер Азербайджан топракъларынынъ 30% ишгъаль эттилер. 
Къарабагъ меселеси Азербайджан иле Эрменистан арасындаки 
мунасебетлерни де бозды. Бу эки девлет арасында барыш темин- 
ленмеге гъайрет этильсе де, Къарабагъ меселеси аля даа чезиль- 
мей. 

КъАфкЪАСИЯДАКИ БАШКЪА 
МүсүАЬМАН ТЮРК МИААЕТАНрИ 

Къафкъасияда Русие Федерациясына багълы Дагистан, 
Шималь Осетия, Чечен-Ингуш ве Къабартай-Балкъар мухтар 
джумхуриетлери бар. Бунынъ янында еди дане де мухтар больге 
бар: Русиеге багълы Адигей, Къарачай-Черкез, Азербайджангъа 
багълы Нахдживан, Юкъары Къарабагъ, Гурджистангъа багълы 
Абхазистан ве Дженюп Осетия. 

Чечен-Ингушлар: Чеченлер ве Ингушлар Къафкъасиянынъ 
энъ эски миллетлеринден сайылалар. Чарлыкъ девиринден берли 
русларгъа къаршы тиренген джемиетлернинъ башында кельген бу 
фыркъалар, Совет девиринде де арекетлерини девам эттирген эди. 
1941-1943 сенелери арасында русларгъа къаршы аякъкъа турды- 
лар, 1944 сенеси къыш айында Сибирия ве Къазахстангъа сюргюн 
этильдилер. Сюргюнде чокъ гъайып берген чеченлернинъ 1950- 
де юртларына къайтмаларына изин берильди. ССДжБнинъ дагъ- 
ылувындан сонъ ингушлар Русие Федерациясына багълы къал- 
макъны сайлады. Чеченлер исе мустакъиллик арекетини баш¬ 
латтылар. Чечен Ингуш Мухтар Джумхуриети чеченлерни, 1991 
сенеси ноябрь Иде Русиеден мустакъиль Чечен Джумхуриетини 
къургъанларыны илян эттилер. Москва укюмети буны къабул эт- 
мегенини илян этип, больгеге аскер ёллап янъыдан ишгъаль этти. 
Чеченистан Русиенинъ ичинде джумхуриет стасусыны алды. 

Къумукълар: Къафкъасияда азербайджанлылардан сонъ энъ 
къалабалыкъ тюрк джемиети Къумукълар эди. Нуфуслары 1989-да 
282.178 якъын эди Къумукъларнынъ 82.1 % Русие Федерациясына 
багълы Дагистаннынъ Хасанюрт, Бабаюрт, Къызылюрт, Буйнакъ, 
Къаякент ве Махачкъала больгелеринде яшамакъта. 

Кьарачайлар: Тамырлары Къуман Тюрклерининъ торунлары 
олгъан Къарачайлар Балкъар Тюрклери иле айны тиль ве меде- 
ниетке саип эди. Бу тюрк бою 1944-те Сталин тарафындан сюр¬ 
гюн этильди, 1950-де юртларына къайтмаларына изин берильди. 
Къарачайларнынъ нуфусы 1989-да 156.140 якъын эди Бу нуфу- 
сын 80% чокъусы бугунь озь улькелери олгъан Къарачай-Черкез 
Мухтар Джумхуриетинде яшамакъта. 

Балгьарлар: Хазар я да Булгъар тюрклерининъ союндан кель¬ 
ген Балкъарлар II Дюнья дженки сырасында Сибирия ве Орта 

Асиягъа къувулдылар, 1957-де де юртларына къайтмаларына изин 
берильди. 1989 сенеси сайымына коре 88.000 инсанлыкъ бир ну- 
фускъа саип олгъан балкъарларнынъ 88 % Къабартай-Балгъар 
Мухтар Джумхуриетинде яшамакъта. 

Ногьайлар: Ногъайлар Чингиз Ханнынъ торунларындан 
Ногъайнынъ союндан кельмектедир. Дагъыстанда «Терек» озени 
бойларында яшагъан ногъайларнынъ 1989 сенеси сайымларына 
коре нуфуслары 79. 000-ге якъын эди. 

Кьундур ве Кьафкьасия тюркменлери: Къундурлар, 
Ногъайларгъа пек якъын медений васыфлары олгъан Тюрк бо- 
юдыр. Къафкъасия тюркменлери исе XVII асырда буюк Туркмен 
парчасындан айырылып, бу ерлерге ерлештилер. Сайылары 15.000- 
ге якъындыр. 

Орта Асия тюрк джумхуриетлери 

Ислям Орта Асиягъа VII асырнынъ башларында кирди ве пек 
тез яйылып, бу ерни къыскъа вакъыт ичинде озь медениет ве аки- 
миетининъ энъ муим меркезлеринден бири вазиетине кетирди. Бу 
топракъларда Къараханлы тюрклери иле башлагъан Ислям аки- 
миети Сельчюкълылар, Гъазнелилер, Харезмшахлар, Тимурлулар, 
Озьбек ханлыкълары киби девлетлернен девам этти. 

Руслар Орта Асияда XVII асырда Къазакъ топракъларыны, 
XIX асырнынъ экинджи ярысында исе дигер больгелерни алдылар. 
1854 сенеси Къырым дженкинде енъильген Русие, Балкъанлар, 
Къафкъаслар ве Анадолу узерине кетип оламаджагъыны анъ- 
лагъан сонъ Орта Асиягъа чевирильди. Руслар Орта Асияны ис- 
тиля эткен вакъыт бир сюрю себеп косьтере эди. Бу истиля боль- 
геде пек тез яйылгъан Ингильтереге къаршы чыкъмакъ, варвар 
къабул эткенлери тюрклерте сёзде акимиетни къабул эттирмек 
ве Христианлыкъны яймакъ киби сиясий, икътисадий, медений 
ве диний гъаелернен керчеклештириле эди. Асылында руслар- 
нынъ акимиет алып бармакъ иддиасы ишандырыджы дегиль эди. 
Чюнки тюрклер варвар дегиль эди. Даа якъын заманларгъа къа- 
дар Рус укюметининъ озь халкъына, хусусан койлюлерге ярамай 
муамеле япкъаны билинмекте. Лякин Авропалылар бунъа ишан- 
гъанларыны косьтерип, Тюркистанлыларнынъ ярдым истегине 
мусбет джевап бермедилер. Башкъа тарафтан Орта Асия тюркле- 

ри де ябанджы истилясына ачыкъ эди. Тюркистандаки учь девлет 
Хиве Ханлыгъы, Бухара Эмирлиги ве Хоканд Ханлыгъы душман- 
гъа къаршы араларында бирлик оламагъанлар. Больгеде устюнлик 
къазанмакъ ичюн бири-бирлеринен муджаделе этип, маддий ве 
маневий кучьлерини битире эди. Русларнынъ тертипли ордулары 
ве земаневий силялары къаршысында тюрклернинъ дагъыныкъ 
ордулары иле къылыч, окъ ве чакъмакълы тюфеклерден мейдан- 
гъа кельген силялары бар эди. Бу мертебеде Ислям дюньясынынъ 
энъ буюк девлети Османлылар узакъ олгъанлары, маддий къай- 
накъ етерсизлиги ве гъарбий девлетлернен Ираннынъ къаршы 
келиджи мунасебетлери себебинден Орта Асиягъа етерли ярдым 
япып оламады. 

Русие 1864-те Акъмесджит (Къызыл Орда), 1865-те Ташкент, 
1868-де Самаркъантны ишгъаль этти. 1868-де Бухара, 1873-те Хиве 
ве Хокандны озюне багълы бирер девлет япты. 1876-да Хоканд 
Ханлыгъы бутюнлей йыкъылды. Энъ сонъунда тюркменлер 1884- 
те, кучьсиз къалып ве дюньянынъ оларгъа эль узатамамасы себе- 
бинен русларгъа теслим олмагъа меджбур олдылар. 

Русие Орта Асияны Бозкъыр Умумий Валилиги ве Тюркистан 
Умумий Валилиги адларынен къургъан республикаларынен ёнет- 
ти. Бу топракъларнынъ берекетли больгелерине сурьатнен рус 
кочьменлер ерлештирип, миллий ве икътисадий къурумны денъ- 
иштирмеге тырышты. Орта Асия топракъларыны эсасен рус тек¬ 
стиль санайиси ичюн керекли олгъан памукъ осьтюрильмесине 
айырды, хам мадде (сырьё) къайнагъы оларакъ къулланды. 

Русиеде 1917 сенеси февраль айында Большевик Инкъилябы 
япылгъанында тюрклерге мустаккъиллигини къазанма фырсаты 
догъды. Лякин тюрклер етери къадар азыр олмагъанлары ичюн 
бундан файдаланамадылар. 1917 сенеси майыс 1-11 куньлери 
Москвада Бутюн Русие Мусульманлары Биринджи Къурултайыны 
топладылар ве келеджеклери иле багълы къарарлар алдылар. Айны 
вакъытларда Орта Асияда мустакъиллик муджаделеси берген дин- 
ге эсаслангъан Улема Джемиети ве Миллетчи Ислям Шурасы ай- 
ырылыкъкъа тюшкенинен Орта Асиядаки тюрклернинъ бирлиги 
сарсылды. 

Бу арада Ленин ве яндашлары Чарлыкъ режимини йыкъув 
муджаделесинде мусульманларны янына чекмеге тырышты. Бу 
черчиведе Советлер Бирлигине къошуладжакъ миллетлерге исте- 

селер мустакъиллигини береджегине сёз берди. Даа эвель олгъан 
режимининъ залымлыгъыны ве якъынлашкъан Инглиз телюке- 
сини хатырлатты. Советлернинъ самимиетсизлигини анълагъан 
Улема Джемиети ве Ислям Шурасы текрар бирлешти. Бу иттифакъ 
1918 сенеси декабрь 10-да Хокандда Тюркистан Мусульманлары 
IV Къурултайыны тонлап, Тюркистан Мухтар Джумхуриетининъ 
къурулувыны илян этти. Лякин Москва Большевиклерининъ эми- 
ринен 1918 сенеси февраль 14-де Къызыл Орду Хокандкъа кирип, 
14.000 адамны ольдюрип бу джумхуриетни йыкъты. Советлилер 
бу арекетлерини башкъа больтелерде яшагъан мусульманларгъа 
да яптылар. Бу арада Совет истилясына къаршы Тюркистан хал- 
къы, Басмаджылыкъ ады берильген миллий тиренюв арекетини 
башлады. Бу арекет I Дюнья дженкинден сонъ о больгеге кеткен 
Энвер Пашанынъ да къошулувынен кучьленди. Советлилер Энвер 
Пашаны 1922-де шеит этип, Басмаджылыкъ арекетини битирмек 
истеселер де бу аякъкъа турмасы 1931 сенесине къадар девам этти. 

Большевиклер Тюркистан топракъларында укюметлерини 
мертебе къурдылар. 1918 сенеси башында Тюркистан Мухтар 
Совет Социалист Джумхуриети ве Къыргъыз Къазакъ мух¬ 
тар Джумхуриети къурулды. Башкъа тарафтан мустакъиллиги¬ 
ни девам эттирген Бухара ве Хиве, 1920-де Къызыл Орду тара- 
фындан ишгъаль этильди. Бу ердеки укюметлер Бухара Халкъ 
Джумхуриети ве Хиве Халкъ Джумхуриетине чевирильди. 1924-те 
башында Сталин олгъан Миллетлер Комисариаты ве Москванынъ 
къарарынен Орта Асия янъыдан япылды. Эски девлетлер ёкъ 
сайылып, Туркменистан ССДж, Озбекистан ССДж, Къазахстан 
ССДж, Къыргъызистан ССДж ве Таджикистан СДж къурулды. 
1936-да бу джумхуриетлернинъ эписи там укъукълы ортакълыкъ 
девлетлери вазиетине кетирильди. Бойлеликнен, 15 там укъукъ¬ 
лы джумхуриет ве 16 мухтар джумхуриеттен мейдангъа кельген 
ССДжБнинъ беш джумхуриетини Орта Асия улькелери мейдана 
кетирди. 

Къазахстан 

Орта Асиянынъ буюк тюрк бойларындан бири Къазахлар эди. 
Къазах келимеси урь, сербест, мерт, джесюр ве йигит маналарына 
кельмекте. Къазахстан 1991 сенеси октябрь 25-де укюмет олгъаны- 
ны, 1991 сенеси ноябрь 16-да мустакъиллигини илян этти. Укюмет 

къурумы Джумхуриеттир. Мустакъилликтен берли девлет реиси 
Нурсултан Назарбаевдир. 

Къазахстаннынъ ресмий тили - къазахча, парасы - тенъге. 
Тюрк дюньясынынъ энъ буюк улькесидир. Нуфусы (2011) - 16, 5 
миллион. Нуфуснынъ 62 % - къазах, 23 % - рус, 3 % - озьбек, 2 % - 
украиналы ве 1, 4 % - уйгъурлар. 


Пайтахты - Астана, муим шеэрлери Алма-ата, Тараз (Джамбул), 
Чимкент, Семипалатинск (Еди Дам), Къарагъанда, Кокчетав, 
Кустанай, Тургъай, Гурьев шеэрлеридир. 



Ахмед Есевий Тюрбеси (Казахстан) 


Къазахстаннынъ къомшулары шаркъта Чин, дженюпте 
Къыргъызистан, Озьбекистан ве Туркменистан, гъарбта ве ши- 
мальде Русиедир. Улькенинъ гъарбы Хазар Денъизине ялы ола. 
Ортакълыкъ япкъан девлетлери Мустакъиль Девлетлер Джемиети 
(МДДж), Бирлешкен Миллетлер (БМ), Авропа Эминлик ве 
Иш Бирлиги Секретариаты (АЭИС) ве Ислям Конференциясы 
Тешкилятыдыр (ИКТ). 

Къазахстан экономикасы даа зияде бостанджылыкъ ве айван- 

джылыкъкъа эсаслана. Энъ муим табиий къайнаклары джермай, 
табиий газ, хром, вольфрам, цинк, алтын, бакъыр, темир ве ко- 
мюрдир. Темель махсуллары богъдай, памукъ, эт, тери, сют, ягъ ве 
пенердир. Санайи даллары да чифчилик санайи, металургия, енъ- 
гиль санайи, джермайхимия, гъыда санайии ве текстильдир. 

Къыргьызистан 

Орта Асияда яшагъан тюрк миллетлерининъ энъ эскилерин- 
ден бири Къыргъызлар эди. Къыргъыз - къыр кезинген демек- 
тир. Къыргъызистан 1990 сенеси декабрь 15-те укюметини, 1991 
сенеси август 31-де мусткъиллигини илян этти. Укюмет къурумы 
- Джумхуриет. Мустакъилликтен берли девлет бышлыгъы Аскар 
Акъаевдир. 

Къыргъызистаннынъ ресмий тили - къыргъызджа, парасы - 
сом, нуфусы (2010) - 5, 5 миллион. Нуфуснынъ 72 % - къыргъыз, 14 
% - озьбек, 7 % - рус ве 6, 6 %- башкъа миллетлердендир. 

Къыргъызистаннынъ пайтахты - Бишкектир. Муим шеэрле- 
ри исе Ош, Джелялабад, Талаш, Нарин, Къаракъол, Къара-Балта, 
Иссык кол, Чолпан-Ата ве Токъмакътыр. 

Къомшулары шаркъ ве дженюп шаркъта Чин, шималь- 
де Казахстан, дженюп-шаркъта Таджикистан ве гъарбта 
Озьбекистандыр. Ортакълыкъ олгъан девлетлери БДДж, БМ, 
АЭИС ве ИКТтир. 

Озьбекистан 

Орта Асиядаки тюрк миллетлеринден энъ къалабалыкъ олгъан- 
лары Озьбеклер эди. Озьбек озю-озюне бей, аким, сагълам демек- 
тир. Озьбеклер Тюркистанда Тюрк-Ислям медениетининъ инки- 
шаф этип яйылмасында муим эмеклер косьтердилер. Озьбекистан 
1991 сенеси июнь 20-де укюметини, 1991 сенеси сентябрь 1-де 
багъымсызлыгъыны илян этти. Укюмет къурумы - Джумхуриет, 
мустакъилликтен берли девлет реиси Ислам Каримов. 

Озьбекистаннын ресмий тили - озьбек тюркчеси, пара валюта¬ 
сы - сом. Нуфусы (2012) - 29.735 млн. Нуфуснынъ 78 % - озьбек, 4 
% - рус, 4 % - таджик ве 3 % - къазахлардан ибарет. 

Пайтахты - Ташкент, муим шеэрлери Самаркъант, Бухара, 

Хиве, Хоканд, Андижан Намангъан, Фергъана, Наваий, Джиззакъ, 
Маргилан ве Нукъустыр. 

Къомшулары шималь ве шималь-гъарбта Къазахстан, шаркъ- 
та Къыргъызистан, дженюпте Афганистан, дженюп-шаркъта 
Таджикистан, дженюп-гъарбта Туркменистандыр. Ортакълыкъ 
япкъан девлетлери БДДж, БМ, АЭИС ве ИКТдир. 

Ульке экономикасы даа зияде бостанджылыкъ ве айванджы- 
лыкъкъа эсаслана. Энъ муим табиий къайнакълары табиий газ, 
джермай, комюр, алтын, бакъыр, кумюш ве башкъалары. Темель 
махсуллары памукъ, богъдай, себзе, мейва, ипек ве айван махсул- 
ларыдыр. Темель санайи даллары чифчилик ве текстиль машина¬ 
лары, текстиль, металургия, химия ве гъыда санайисидир. 

Озбекистангъа багълы Къаракъалпакистан Мухтар 
Джумхуриети булунмакъта. Къыпалпакъларнынъ нуфусы 500.000 
ге якъын. 

Туркменистан 

Орта Асия тюрк миллетлеринден бири де Туркменлер эди. 
Огъузлардан Ислямны къабул эткенлерге Туркмен айтылды. 
Башкъа бир ифаделерге коре де тюрк келимесине киши манасы¬ 
на кельген мен сёзюнинъ къошулмасынен олды. Туркменистан 
1991 сенеси август 22-де укюметини, 1991 сенеси октябрь 27-де 
мустакъилликни илян этти. Укюмет къурумы - Джумхуриет. 
Мустакъилликтен берли девлет реиси (2013) Гурбангулы 
Бердымухамедовдыр. 

Туркменистаннынъ ресмий тили - тюркмендже, парасы - 
Манат, нуфусы (2012) 5, 1 млн. Нуфуснынъ 78 % - тюркмен, 9 % 
- озьбек, 7 % - рус, 2 % - къазахлардан ибареттир. 

Пайтахты - Ашхабат, муим шеэрлери Ман (Мерв), Туркменбашы 
(Красноводск), Ташхавуз, Чарджов, Небит-Дагъ, Кохне Ургенч, 
Керки, Дарваза ве Къызыларвадтыр. 

Къомшулары Озьбекистан, Къазахстан, Иран ве 
Афганистандыр. Улькенинъ гъарбы Хазар Денъизине ялы. 
Ортакълыкъ эткен девлетлери ве кенъешлери БДДж, БМ, АЭИС 
ве ИКТтир. 

Туркменистан экономикасы чифчилик ве айванджылыкъкъа 

эсаслана. Хусусан памукъ, чифчиликнинъ темелидир. Энъ муим 
табиий къайнакълары табиий газ, джермай, къуршун, йот-бром, 
сода-сульфат ве туздыр. Темель махсуллары богъдай, памукъ, себ- 
зе, мейва ве айвандыр. Темель санайи даллары да текстиль, мета- 
лургия, табиий газ, енгиль санайи, джермайыхимия ве гъыда са- 
найисидир. 

Эски Совет Бирлигиндн олгъан башкъа тюрк миа- 

АЕТАЕрИНИНЪ ВүгүНЬКИ ВА3ИЕТИ 

Ислям акимиети XIII асырда Алтын Орда Девлети иле 
Русиенинъ ичине къадар кирди. Руслар 1238-1480 сенелери ара¬ 
сында эки асыргъа якъын Алтын Орда акимиетинде къалдылар. 
Алтын Орда Девлетининъ 1480-де йыкъылмасындан сонъ ин- 
тикъам хырсынен арекет эткен Русие шаркъкъа ёнелип мусуль- 
ман топракъларында илерилемете башлады. Бу сиясетте Слав 
миллиетчилиги ве Ортодокс миссионерлиги муим роль ойнады. 
Руслар мусульман тюрклер иле куреш этмекни миллий ве диний 
бир вазифе оларакъ корьдилер. Идиль бою Къырым, Балкъанлар, 
Къафкъаслар ве Тюркистан тарафларында ишгъаль ве истиля- 
лар яптылар. 1552-де Къазан Ханлыгъыны, 1556-да Эждерхан 
Ханлыгъыны (Астраханлар), 1628-де Кучум Ханлыгъыны, 1681- 
де Къасым Ханлыгъыны, 1777-де Ногъай Ханлыгъыны ве 1783-те 
Къырым Ханлыгъыны ёкъ эттилер. Бу больгелерде яшагъан тюр¬ 
клер чарлыкъ режимининъ йыкъылмасы вакътында 1917-де му- 
стакъилликичюн курешини башласалар да, мувафакъиетли ола- 
мады ве Советлилерге теслим олдылар. Советлернинъ дагъылма- 
сындан сонъ, бу тюрклерРусие Федерациясы, Молдова ве Украина 
киби улькелерде мустакъиль я да мухтар джемиетлер оларакъ 
яшайышларыны девам эттирелер. 

Къырым Татарлары 

Къырымтатарлар - Къырымнынъ тамыр халкъыдыр. Сабыкъ 
ССДжБ девлетлеринде оларнынъ сайысы тахминен 500 бинъ 
инсан эди. Сюргюнликтен Къырымда 270 бинъге якъын къы- 
рымтатар къайтты. Къалгъанлар Озьбекистан, Къазакъыстан, 
Къыргъызыстан, Таджикистан ве Русиеде яшайлар. Тюркие, 
Романия ве АКЪШда олдукъча буюк диаспоралар бар. 

Диний ишанчларгъа коре, къырымтатарлар - сунний мусуль- 
манлар. 

Халкънынъ этник озеги IV - XVI асырлар арасында тюркий 
олмагъан ве тюркий къабилелернинъ синтези (бирлешмеси) не- 
тиджесинде шекиллене. XI- XVI асырларда Къырымдаки этник 
денъишмелер джерьянына къыпчакълар ве дигер тюркий къабиле- 
лер къошулалар. Орта Асыр Къырымнынъ полиэтник эалиси ара¬ 
сында, хусусан Къырым Ханлыгъы девринде систем алгъан тюр¬ 
кий тилининъ ве Ислямнынъ даркъамалары этник бирлешменинъ 
әсас васталары олды. Ярымаданынъ тюркий тильде лакъырды эт- 
кен эалиси «къырымлы» (русча «крымцы») адыны къуллана эди. 
Ал-азырда къулланылгъан «къырымтатарлар» этноними къомшу 
халкълар тарафындан берильген ад оларакъ мейдангъа кельди. О, 
Русиеде ве Авропа девлетлеринде къулланыла эди, халкъ исе оны 
ялынъыз сюргюн этильген сонъ, XX асырнынъ орталарындан ити- 
барен фааль суретте къулланып башлады. Къырымтатарларнынъ 
муреккеп этник тарихына чёль тарафлылар, дагълылар ве ялыбой- 
лулар киби субэтник группалар делялет эте. Бу группалар физикий 
типке, икътисадий фаалиетте, анъаневий медениетте, тильнинъ 
шиве хусусиетлеринде бир-биринден фаркъыны тап 1944 сенеси 
халкъ сюргюн этильгенине къадар сакълай эдилер. 

Къазан татарлары 

Къазан тюрклери (Татарлар) Идиль-Урал больгесинде яша- 
макъталар. Къазан топракълары 1552-де Русие тарафындан иш- 
гъаль этильди. О вакъыттан берли Рус укюметинде къалгъан 
Къазан тюрклери чарлыгъынынъ 1917-де йыкъылмасындан сонъ 
мустакъилликке курешини башладылар, амма Большевиклернинъ 
ишгъалинден къуртуламагъан эди. ССДжБ девринде Русие 
Федерациясына багълы Татаристан Мухтар Джумхуриетинде 
яшадылар. 1990 сенеси август 30-да Татаристан Парламенти укю- 
метини илян этти. Лякин бу Русие тарафындан къабул этильме- 
ди. Бунынъ узерине Татар Миллий Къурултайы, Татар Миллий 
Меджлисини къурды, япылгъан референдумда халкънынъ 61, 5% 
мустакъиллик тарафына ой къулланды. Москва нетиджелерни 
къабул этмегенини ачыкълады, экили тарафлы бир анълашма иле 
Татаристан Джумхуриетини Русие Федерациясына багълады. 

Эски ССДжБдеки эписи оларакъ 7 миллион татарнынъ 1.9 

МИЛЛИОНЫ Татаристанда яшай. Татаристаннынъ чифчилик санай- 
иси инкишаф этти. Зенгин джермай ве табиий газ къайнакълары 
бар. 


Башкъыртлар 

Идиль-Урал больгесинде яшагъан тюрк джемителерден бири 
де Башкъырлардыр. Бу тюрк миллети Тюркистандан кельген къып- 
чакъларнынъ Огъуз ве Печенек бойларынен къарышмасындан 
мейдангъа кельди. Алтын Ордадан сонъ Къазан Ханлыгъы, Ногъай 
Ханлыгъы ве Сибирия Ханлыгъынынъ акимиетинде яшадылар. 
1557-де русларнынъ ишгъалине огърады Асырларнен девам эт- 
кен мустакъиллик ичюн курешлери 1917-де тезлешти, амма макъ- 
сатларына етмедилер. Большевиклер 1919-да Башкъырт Мухтар 
ССДжни илян этти. Башкъыртлар шимди Русие Федерациясына 
багълы Башкъырдистан Мухтар Джумхуриетинде яшайлар. 

Эски ССДжБде (1989) 1.6 миллион Башкъырт яшай эди. 
Бугуньки Башкъырдистан Джумхуриетининъ умумий нуфусы 4 
миллион. Бунынъ тек 25%, яни 1 миллионы башкъырттыр. 

Башкъыртлар асырларнен русларнынъ миссионерлик фаали- 
етлерине къаршы келип, диний ве миллий дегерлерини сакълады- 
лар. 


Чувашлар 

Чувашлар Идиль-Урал больгеси тюрклериндендирлер. 
ХҮасырда Чуваш олып адландырылдылар. Топракълары 1557-де 
Русие тарафындан ишгъаль этильди. Бугунь Русие Федерациясына 
багълы Чуваш Мухтар Джумхуриетинде яшайлар. 1.5 миллион- 
лыкъ Чуваш Джумхуриетинде 1 млн. Чуваш яшай. Чувашча ти- 
линде къонушалар. Чокъусы христиан олгъан чувашлар арасында 
Ислям экинджи дин ве сурьатнен яйылмакъта. 

Гагаузлар 

Гагауз тюрклери ХҮ11-Х1Х асырларда Идиль-Урал больгеси- 
не кочькен Балкъан тюрклерининъ союндан кельмектедир. Тиль 
ве медениетлери Анадолу тюрклерине якъынлар. Тюрклик би- 
линджи юксек олгъан гагаузларнынъ чокъусы Ортодокс хри¬ 
стианыдыр. Лякин сонъки заманларда Ислямгъа меракъ уяна. 

Башта Молдовия олмакъ узьре ССДжБнинъ чешит больгеле- 
рине дагъылгъан эдилер. ССДжБнинъ дагъылмасындан сонъ 
Молдовия Джумхуриетине багълы 500.000 нуфуслы Гагауз Мухтар 
Джумхуриети ичинде къалгъан эдилер. Башкъа джемиетлер киби 
гагауз тюрклери де мустакъилликни къазанмакъ ёлунда арекет 
башладылар. 1991-де япылгъан халкъ сайлавларыны мустакъил- 
лик истегенлер къазанды. Бунынъ узерине гагаузлар мустакъил¬ 
ликни илян эттилер, лякин бу вазиет Украина ве Молдовия тара- 
фындан къабул этильмеди. 

Къараимлер (Кьарайлар) 

Къараимлер - Хазар тюрклерининъ торунларыдыр. Сайылары 
кет-кете азалды. Нуфуслары 1989 сенеси - 2803-ке якъын эди. 
Дюньяда еудий динине менсюп тек тюрк миллетидир. Бир болюми 
Израильге кочьти, къалгъанлары Къырым, Украина ве Латвияда 
яшамакъталар. 

АфрИКА КЪЫТАСЫНДА МүсүАЬМАНААр 

Ислямиет Африка Къытасынынъ шималине VII асыр орта- 
сында кирди. Ерли Берберийлернинъ болюги янъы динге кирме- 
синен Ислям VIII асыр башларында больгеде бутюнлей аким олды. 
Ислямнынъ яйылмасындан сонъ Шималь Африка Агълебийлер, 
Идрисийлер, Фатымийлер, Мурабытлар, Муваххидлер ве 
Мемлюклер киби девлетлер тарафындан ёнетильди. 

Османлы Девлети 1519-дан башлап Шималь Африканы укю- 
метине алды. Османлыларнынъ бу ерге кельмесининъ энъ муим 
себеби мусульманларны Портекиз, Испания ве Венедиклилер ол¬ 
макъ узьре бутюн христианларнынъ диний, аскерий ве сиясий 
баскъысындан къорчаламакъ эди. Шималь Африка узун асырлар 
Османлыларнынъ акимиетинде къалды. 

Африкадан файдаланмагъа башлагъан Авропалылар, 1920 
сенеси келип, бу къытанынъ буюк бир болюмини укюметлерине 
алдылар. Африка улькелерининъ ер тюбюндеки ве ер усютюндеки 
къайнакъларыны озь файдасына къулландылар. II Дюнья джен- 
кинден сонъ Африкада мустакъиллик арекетлери башлады. 1950 
сенелерде сурьатнен сиясий, медений ве икътисадий денъишмелер 
олды. Бу мертебеде Африка миллетлери бирер-бирер мустакъил- 

ликлерни къазанды. 

Шималь Африкада мустакъиллик нетиджесинде икътидаргъа 
кельген кучьлер хусусан икътисадий саада халкънынъ беклей- 
ишлерине джевап берип еламадылар. Бунынъ узерине больгеде 
къаршы кельгенлер арекетлери ортагъа чыкъты. Мысыр, Тунис ве 
Джезайирде къаршы кельгенлер, халкънынъ семпатиясыны къа- 
занаджакъ фаалиетлернен икътидарларны зорламагъа башлады. 
Джезайир укюмети ордунынъ да къол тутувынен къаршы кель- 
генлерининъ фаалиетлерини токътатты. 

Лякин башкъа Африка улькелериндеки айны адиселер кимер 
заман ичеридеки барышны ве истикърарны телюкеге алып барад- 
жакъ севиеге кельди. 

Бугунь 15 Африка улькесинде нуфусы чокъусы мусульман- 
лардан ибарет. Мусульманларнынъ яшагъан Африка улькелерини 
Шималь Африка улькелери ве Орта Африка улькелери оларакъ 
анълатмакъ мумкюн. 

Шималь Африкл Ислям үлькЕЛЕри 

Шималь Африкадаки Ислям улькелери Мысыр, Ливия, Тунис, 
Джезайир, Фас ве Мавританиядыр. Шималь Африканынъ хал- 
къы Берберийлер яшагъан гъарп болюмине Магъриб деп айтыла. 
Бу больгеде олгъан Фас, Тунис ве Джезайир, Магъриб улькеле¬ 
ри адынен бир джемиет къурды, бу джемиетке 1989-да Ливия ве 
Мавритания да къошулды. 

Мысыр 

Мысыр шаркъта Ливия, шимальде Акъ денъиз, дженюпте 
Судан ве шаркъта Къызылденъиз иле Израильнен чевирильген бир 
арап улькесидир. Пайтахты - Къаиредир. Нуфусынынъ чокъусы 
Мусульмандыр. Ислям Мысыргъа хазрети Омер девринде кирди. 
Бу мемлекет сырасынен Эмевий ве Аббасий укюметинде къалды. Бу 
арада Мысырда толуногъуллары иле тюрклернинъ укюмети баш¬ 
лады. Оларнынъ аркъасындан тюрк сюлялеси олгъан Ихшидийлер, 
Мемлюклер ве Османлылар кельди. Османлыларнынъ Мысырда 
1517-де башлагъан акимиети XIX асырнынъ сонъуна къадар девам 
этти. Мысыр 1882-де инглизлернинъ къолуна кечти. 1922 сенеси 

февраль 28-де мустакъиллигине къавушты. 

Мысырнынъ мустакъиллигинден сонъ къаршылашкъаны 
энъ буюк меселе Филистин себебинден Израильнен олгъан анъ- 
лашмазлыгъыдыр. Мысыр Израиль иле 1948, 1956, 1967 ве 1973- 
те дженклешти, базы топракъларыны гъайып этти. 1979-да Кемп 
Девидте япылгъан анълашма иле Израиль ишгъаль эткен топракъ- 
ларындан чекильди. 

Сурьатнен инкишаф эткен Мысыр арап дюньясынынъ илим 
ве медениет меркези вазиетинедир. Улькеде чокъ партиялы де¬ 
мократия бар. Мысырнынъ ресмий тили - арапча, пара валютасы 
исе - мысыр лирасыдыр. Экономикасы исе чифчилик ве туризмге 
эсаслана. 

Ливия 

Ливия гъарпта Джезайир, дженюпте Нигерия ве Чад, дже- 
нюп-шаркъта Судан, шаркъта Мысыр ве шимальде Акъденъиз 
иле сарылгъан. Бу топракълар 647-де хазрети Осман заманында 
мусульманлар тарафындан алынды. 1551-ден XX асырнынъ ба¬ 
шына къадар Османлыларнынъ укюметинде къалды. Ливия 1912- 
де Италия тарафындан ишгъаль этильди, 1951-де Къырал Идрис 
Сенусийнинъ реберлигинде мустакъиллигини илян этти. 

Ливиянынъ пайтахты - Траблус, ресмий тили - арапча, пара 
валютасы - ливия динарыдыр. Халкънынъ 97% - Мусульмандыр. 
Къуракълыкъ иклимли олгъан Ливияда етеджек къадар бостан 
махсулы осьтюрюльмей. Энъ муим икътисат къайнагъы джермай- 
дыр. 

Ливияда 1969 сенеси сентябрь 1-де Полковник Муаммер 
Къаддафий реберлигиндеки яш офицерлер икътидаргъа къол 
къойдылар. Къою арап миллиетчилиги сиясети такъип эткен 
Къаддафий, банкларны ве джермайларны девлетлештирди, гъарб 
ве къомшу улькелеринен арасыны бозды. Израильнен якъын му- 
насебетлери себебинден Мысыр иле анълашмазлыкъкъа тюшти. 
1977-де Чаднынъ Аозоу тарафыны ишгъаль этти. Бойлеликнен, Чад 
Ливия иле Франса арасында тек де-факто танылды. Френкистан 
1984-те больгеден чекильмесинен берабер Ливия ичеридеки 
больгелерге кирмеге башлады. Бунынъ узерине Френкистан ве 
АБД Ливиягъа уджюм эттилер. АБД 1986-да Ливияны бомбала- 

ды. АБД ве Френкистаннынъ дестегини алгъан Чад 1987-де эль- 
Къаддафийни енъди ве атеш кесюв илян этильди. 1991-де исе Чад 
иле Ливия арасында Эминлик анълашмасы имзаланды. 

Ливия гъарп дюньясы ве БМ тарафындан терорист ульке 
илян этильди. БМ 1992 сенеси Ливиягъа къаршы протест япты. 
Дюньянынъ чокъусы мемлекети Ливия иле ава багълантыларыны 
кести ве девлетлер арасы джемиет бу улькени ялынъыз къалдыр- 
ды. Ингильтере 1990-да керчеклешкен Лоджарбие учакъ фаджиа- 
сындан Ливияны месулиетли тутты. 2001-де япылгъан махкемеде 
ЛИВИЯЛЫ терористлерден бири къабаатлы къабул этильди ве омюр 
бою аписханеге атылды. 

Гъарпнынъ Ливиягъа косьтерген протести узун вакъытлар де- 
вам этти. М.Къаддафий улькесинде ракъипсиз ребер оларакъ узун 
вакъыт укюметнинъ башында олды. Анджакъ 2010 сенеси баш- 
лагъан арап баари Ливиягъа да тесир этти. 2011 сенеси февраль 
15куню башлагъан наразлыкъ акциялары, дженкке чевирильди 
ве 2011 октябрь 20куню М.Каддафийни ольдюрмесинен сонъу- 
на етти. Девлет уст идаре органы оларакъ миллий конгрес илян 
этильди ве Мухаммед аль-Макриф башкъан сечильди. Башбакъан 
да Ал и Зейдан олды (2013). 

Тунис 

Тунис шаркъта ве шимальде Акъденъиз, гъарпта Джезайир ве 
дженюпте Ливия иле сарылгъан. Ислям Туниске 647-де хазрети 
Осман девиринде кирди. 1534-те Барбарос Хайреддин Паша та¬ 
рафындан Османлы Девлетине къошулды. 1881-де френклер та¬ 
рафындан ишгъаль этильген Тунис, 1956 сенеси март 20-де Хабиб 
Бургиба реберлигинде мустакъиллигине къавушты. 

Улькенинъ пайтахты - Тунис, ресмий тили - арапча, пара ва¬ 
лютасы - тунис динарыдыр. Экономиясы чифтчилик ве туризмге 
эсаслана. Бунынъ янында текстиль, автомобиль ве эв шейлери са- 
найиси де инкишаф этти. 

Тунисни мустакъилликке къавуштургъан миллий къараман 
Хабиб Бургиба 1975-те омюр бою джумхуриет башлыгъы сайлан¬ 
ды. О, Тунисни инкишаф эттирди, земаневий ульке япмакъ ичюн 
базы реформалар кетирди. Лякин бу реформалар 1980-ден сонъ 
Туниске буюк икътисадий сыкъынтылар кетирди. Реформаларгъа 

къаршы олгъанлар фаалиетлерини сурьатлендирди. 1984-те ач- 
лыкътан шиьсяет эткен фыркъалар башта косьтерювлер яптылар, 
сонъ исьянгъа къалкъыштылар. Х.Бургиба буларны бастырды, 
амма башбакъан (министр) Зейнельабидин Ибн Али иле анълаш- 
мазлыкъкъа тюшти. Башбакъан Зейнельабидин, 1987-де ноябрь 
1-де ордунынъ да къол тутувынен Х.Бургибаны узакълаштырып 
икътидарны алды. О, Тунисте чокъ партилиялы демократик ре- 
жимни къурмагъа тырыша. 

Джезайир 

Шимальде Акъденъиз, шаркъта Ливия, дженюпте Мали ве 
Нигерия, дженюп-гъарбта Мавритания ве гъарпта Фас иле са- 
рылгъандыр. Ислямиет Джезайирге 670-те кирди. Ульке 1534-те 
Османлы топракъларына къошулды, 1830-да френклер тарафын- 
дан ишгъаль этильди. Джезайир халкъынынъ 99% 1962 сенеси 
июль 1-де япылгъан референдумда мустакъиллик сайлавлары къа- 
занылды. 132 йыллыкъ Френк менфаатчыларына сонъ берильди. 

Улькенинъ пайтахты - Джезайирдир. Нуфусынынъ 99% - 
Мусульмандыр. Джезайирнинъ экономикасы табиий къайнаклар- 
гъа эсаслана. Джермай ве табиий газы пек зенгин резерваларгъа 
саиптир. 

Джезайирде 1986-дан башлап чокъ партиялы аяткъа кечильди. 
Лякин бу тарихтен башлап улькеде сиясий ве ичтимаий раатсыз- 
лыкълар башлады. Бунынъ узерине орду, вазиетни токътатып бу 
девирни токътатты. Амма ичеридеки чатышмалар девам эте. 

Фас Къыраллыгъы 

Фас шимальде Акъденъиз, шаркъта Джезайир, дженюпте 
гъарбий Сахра, гъарпта Атлантик Океаны иле сарылгъан. Ислям 
буулькеге VII асырнынъ башында кирди. Ульке 1578-де Османлы 
топракъларына къошулды, XVI асырнынъ сонъларнында айрыл- 
гъан. XIX асырда Испания Фаснынъ шималине ерлешти. 1912-де 
ульке шималий Испания, дженюбий Френкистанда къалып бо- 
люнди. Фаслылар 1956-да мустакъиллигини илян эттилер. Ульке 
сиясий партияларнен берабер монархия иле ёнетиле. 

Фаснынъ пайтахты - Рабат, пара валютасы - фас дирхемидир. 
Халкънынъ 99% - Мусульмандыр. 

Икътисадий бакъыштан бостан махсуллары озюне еткен сий- 
рек Африка улькелериндендир. Дюньянынъ энъ зенгин фосфат 
резерваларына саиптир. 

Мавритания Ислям Джумхуриети 

Шимальде Фас ве Джезайир, гъарпта Атлантик Океаны, дже- 
нюпте Мали иле Сенегади ве бу топракълар узун асырлар мусуль- 
манларнынъ акимиетинде къалды. Мавритания XX асырнынъ ба¬ 
шында Френкистаннынъ ишгъалине огърады. 1960 сенеси ноябрь 
28-де мустакъиллигини илян этип къуртулды. 

Мавританиянынъ пайтахты - Нуакшот, ресмий тили - аран¬ 
ча ве френкистанджа, пара валютасы - мавритания огиясыдыр. 
Нуфусы 1.8 миллион. Нуфусынынъ тамамы Мусульман. 

Сыкъ-сыкъяпылгъан аскерийуджюмлери себебинден буульке- 
де сиясий истикърар истенильген севиеге кельмеди. Экономикасы 
бостанджылыкъ, айванджылыкъ ве балыкъчылыкъкъа эсаслана. 

Гъарбий Сахара 

Гъарбий Сахара шималь-гъарп Африкада Атлантик Океаны 
ялысында 267.000 км.топракъкъа саип больгедир. Дюньянынъ 
энъ зенгин фосфат ятакъларынынъ олгъаны бу ульке 1976 сене- 
сине къадар Испаниянынъ акимиетинде къалды. Бу арада къом- 
шулары Фас, Джезайир ве Мавритания бу ерни озь топракълары- 
на къатмакъ мусабакъасына кирдилер. Бу больге узеринде акъ- 
къы олгъаныны иддиа эткен Фас 1975-те гъарп Сахарагъа догъру 
«ешиль юрюш» адынен арекет башлатты. 1976-да Испания, гъарп 
Сахрадан чекильли. Фас исе бу ерни тамамынен озь топракълары- 
на къошмагъа истеди. 

Фаскъа энъ буюк тепки гъарп Сахаранынъ озь халкъындан 
кельди. Мустакъиль бир девлет къурмакъ истеген Полисарио 
Джепхеси Джезайирнинъ къол тутувынен тиренювге башлады ве 
Сахара Аран Демократика Джумхуриетини илян этти. Бу укюмет 
пек чокъ девлет тарафындан къабул этильди. Лякин къомшу дев- 
летлернинъ гъарп Сахара узериндеки иддиалары битмеди. Фас иле 
Полисарио Джепхеси арасында девам эткен чатышмалар, БМ ки- 
ришмесинен имзалангъан 1991 сенеси атеш кесюв анълашмасынен 
токътады. Улькенинъ келеджеги ичюн 1992-де къарарлаштырыл- 

гъан референдум да япылмады. Бу себептен гъарп Сахара меселе- 
си даа тамамынен чезильмеди. 

Орта ве дженюп африка улькелери 

Ислям, Орта ве Дженюп Африкагъа VII асырда мусульман 
базиргянлар ве денъизджилер тарафындан алып барылды ве 
пек тез яйылды. Тарих ичерисинде зенджий мусульманлар Орта 
ве Дженюп Африкада бир чокъ девлет къурдылар. XIX асырда 
Ингильтере, Френкистан, Голландия, Алмания, Португалия ве 
Бельгия киби гъарбий менфаатчы кучьлер бу больгелернинъ бю- 
тюнини истиля эткен эди. Орта ве Дженюп Африка улькелери, дю- 
ньянынъ башкъа больгелериндеки халкълар киби менфаатчылар- 
гъа къаршы тиренюв арекетлерини тертипледилер. XX асырнынъ 
экинджи ярысында мустакъилликлерине къавуштылар. Урф-адет 
дегерлерине багълы олгъан Африка джемиетлери, Авропалы мен- 
фаатчылар ве миссионерлернинъ баскъыларына бакъмайып мил- 
лий ве диний шахсиетлерини сакъламагъа тырышалар. 

Орта ве Дженюп Африкада яшагъан нуфусынынъ учьте эки- 
си мусульманлардыр. Мусульманларнынъ чокълукъта олгъан 
улькелери, Буркина Фасо (Юкъары Вольта), Джибути, Чад, Габон, 
Гамбия, Гвинея, Либерия, Мали, Нигер, Нигерия, Сенегал, Сомали 
ве Судандыр. Мусульманларнынъ азынлыкъта яшагъан улькелери 
Бенин (Дахомей), Эфиопия, Фильдиши Сахили, Гана, Гине-Биссау, 
Къамерун, Кения, Конго, Мозамбик, Сиера-Леоне, Танзания, Того, 
Уганда ве Заиредир. 

Орта Африка ве Дженюп Африка улькелерининъ әсас меселе- 

лери исе шулар эди: 

Икътисадий эксиклик, сынъыр анълашмазлыкълары, къабиле 
къавгъалары, аскерий уджюмлер, тез нуфус артувы, къураклыкъ 
ве къытлыкътыр. Бу къадар эксикликке бакъмайып Африка къы- 
тасы, зенгин ер тюбю къайнаклары ве инсан кучюнен бу меселеле- 
рини енъеджек къадар кучьке саиптир. 

Бу улькелер сиясий мустакъиллигини къазанмагъа тырышты¬ 
лар ве нетиджеде икътисадий тарафтан да пек аркъада къалдылар. 
Чюнки табиий къайнакълары истиляджылар тарафындан къулла- 
нылды. Шимдики вакъытта икътисадий тарафтан котерильмеге 
тырышалар. 

Африканынъ энъ сыкъ къаршылашкъан меселелеринден би- 
риси къытлыкъ ве ачлыкътыр. Бу меселе 1973-74ве 1985- 86 сене- 
леринде 200 миллион инсан ачлыкъта къалды. Ачлыкъ ве икъти- 
садий кризиснинъ ортадан ёкъ этильмеси ичюн о ернинъ мемле- 
кетлери, БМ ве дигер девлетлер арасы муэссеселери гъайрет эте. 

Судандаки шималь-дженюп аньлашмазлыгъы 

Орта Африканынъ энъ буюк улькелеринден олгъан Суданнынъ 
шималинде мусульман араплар, дженюбинде христиан ве анимист 
зенджилер яшамакъта. Суданнынъ 1956-да мустакъиллигини къа- 
занмасынен берабер дженюптеки зенджилер айрылыкъ арекет- 
лерине башладылар. Олар дженюптеки джермай ятакъларынынъ 
шимальге йиберильмесини бир чешит менфаатперестлик киби 
коре эди. 1983-те меркезий укюмет, дженюпни учь больгеге айыр- 
гъан сонъ силялы аякъкъа турув башлады. Суданда 1985-те чыкъ- 
къан къытлыкъ, дженюпке де тесир этти ве ич дженки сурьатлен- 
ди. Судан укюмети 1988-де исьянджыларнен барыш япты. Бунынъ 
иле берабер улькеде сиясий ве ичтимаий раатсызлыкълар девам 
эте. 

Эритра-Эфиопия аньлашмазлыгъы 

Эфиопия (Хабешистан) хазрети Пейгъамберимиз заманында 
мусульманларнынъ Мекке мушриклерининъ зулумындан къур- 
тулмакъ ичюн сыгъынгъанлары биринджи улькедир. Башкъа 
Африка улькелери киби менфаатчыларнынъ ишгъалине огърагъан 
Эфиопия да 1941-де мустакъиллигине къавушты. Лякин Эфиопия 
1945-тен башлап мусульман бир ульке олгъан Эритре узеринде 
халкъ иддиа этмеге башлады ве бу ерни 1952-де топракъларына 
къошты. Амма даа сонъ топракъларынынъ алынмасына къаршы 
чыкъкъан Эритре Къуртулув Ордусы, Эфиопия иле силялы муд- 
жаделесини девам эттирди ве 1991-де мустакъиллигини къазанды. 

Сомалиде ичеридеки дженк ве ачлыкъ 

1960-та мустакъилликни къазанагъан Сомали, Эфиопия иле 
сынъыр къавгъалары ве айырыкъчыдарнен муджалелелер япты. 
1988-де айрылыкъчылар, Могадишу пайтахтыны алып бар олгъан 
икътидарны йыкътылар. Бунынъ иле берабер башлагъан ичериде¬ 
ки дженк, 1992-93 сенелери мемлекетни ачлыкъкъа алып барды. Бу 
себептен БМ, барыш кучю йиберди. Бу кучьке къошулгъан тюрк 
аскерлери де 1994-те къайтты. Лякин Сомалидеки анълашмазлыкъ 
кунюмизде де девам эте. 


258 



БаЛКЪАНЛАР ВЕ БАШКЪА АврОПА үАЬКЕАЕрИНДЕКИ 

МүсүАЬМАНААр 

Балкъанларгъа ислямиетни тюрклер алып барды. Османлылар 
XIV асырдан башлап Балкъанларны укюметлерине алдылар. Бу та- 
рихтен башлап Балкъанларда мусульман бир джемиет мейдангъа 
кельди. Бугунь Балкъанлардаки мусульманларнынъ бир болюми 
Османлылар заманында Анадолудан кеткен тюрклер, бир болю¬ 
ми де ерли мусульман халкъыдыр. Ерли халкълардан Ислямиетке 
киргенлер Бошнакълар, Арнавутлар ве Македонлылар эди. 
Балкъан мусульманлары Босния ве Герцеговина ве Арнавутлыкъта 
чокълукъта, Македонияда исе азлыкъталар. Бунынъ янында 
Юнанистан, Булгъаристан ве Югославия башта олмакъ узьре баш- 
къа улькелерде де пек чокъ мусульман яшамакъта. 

Арнавутлыкъ (Албания) 

Арнавутлыкъ шималь ве шималь-шаркъ Югославия 
(Къарадагъ, Косово), шаркъы Македония, дженюби Юнанистан ве 
гъарбы Адриатика Денъизи иле сарылгъан улькедир. 

Арнавутлыкъ 1479-да Фатих Султан Мехмет заманында 
Османлы топракъларына къошулды. Тарих боюнджа Византия 
Императорлыгъы ве Булгъарларнынъ истилясына огърады. 
Арнавутларнынъ буюк къысмы XVI асырнынъ ортасына къадар, 
ич меджбурий олмайып, Ислямны къабул этти. Арнавутлыкъ 
1912 сенеси ноябрь 28-де Османлыдан айрылып, мустакъиллик- 
ни илян этти. Лякин Арнавут халкъынынъ чокъусы Косово ве 
Сырбистанда къалгъан. 

Арнавутлыкъ II Дюнья дженки вакътында, башта итальян- 
лар, сонъ немселер тарафындан ишгъаль этильди. Энвер Ходжа 
ве Мехмет Шеху реберлигинде бу ишгъальден къуртулгъан ар¬ 
навутлар 1946-да социалист халкъ джумхуриети къурдылар. 
Арнавутлыкъ 1980 сенелерде Варшава Пактында мейдангъа кель- 
ген адиселерден тесирленди. Бу арада Энвер Ходжанынъ 1985-те 
ольмесинен Арнавутлыкъта янъы бир девир башлады. 1992 сене¬ 
си сайлавлары иле социалист режимден демократиягъа кечильди. 
Улькеде икътисатта либераллешюв, диний ишанчларда урриет бе- 
рильди. 

Улькенинъ ресмий тили - арнавутчадыр. Пайтахты - Тиран, 
муим шеэрлери Дурес, Ишкодра ве Эльбасандыр. 

Арнавутлыкъта табиий къайнакълар хром, бакъыр, темир ве 

комюрдир. Экономика чифтчиликке эсаслана. Әсас махсуллары 
памукъ, тютюн, шекер къамышы ве куньайландыр. Темель санайи 
даллары джермайхимия, металургия, джам санайи ве енъгиль са- 
найидир. 

Босна веХерсек (Босния и Герцеговина) Ьжумхуриети 

Босналылар Балкъанларнынъ ерли халкъларындандыр. Босна 
келимеси, айны ады олгъан озенден келе. Херсек исе укюмдарлыкъ 
манасына кельмекте. Бойледже, Босна укюмдарлыгъы оларакъ тер- 
джиме әтиле. Босналылар узун асырлар Византия Девлетининъ ве 
сырпларнынъ акимиетинде къалдылар. Балкъанларда огге кеткен 
Османлылар 1463-те Боснаны, 1483-те де Херсекни топракълары- 
на къоштылар. 

Босналылар даа чокъ къырлыкъ тарафларда яшап 
Ортодокслардан фаркълы бир христианлыкъ ишанджына саип 
олгъанлар. Озьлерини Богомил оларакъ адландыргъан эдилер. 
Сырплар Богомиллерте зулум яна эди. Агъыр шартларда яшатъан 
босналылар, османлыларны севинчнен къаршыладылар. Османлы 
укюмети ве Ислямиетнинъ ишанч системасындан тесирленген 
босналыларнынъ муим бир болюми мусульман олды ве оларгъа 
Бошнакъ деп айтылды. Бошнакълар Османлы Девлетининъ асыл 
халкъы статусына юкселип, укюметте муим вазифелер алдылар. 

Босна ве Херсек XIX асырнынъ сонъ черигинде гъарпларнынъ 
элине кечти. Османлы-Рус дженкининъ аркъасындан 1878 сенеси 
имзалангъан Берлин Анълашмасы, больгенинъ статусы акъкъын- 
да янъы укюмлер кетирди. Бу анълашма иле, Босна ве Херсекнинъ 
топракъ укюмети Османлы Девлетине багълы къалмакъ шарты- 
нен, кечиджи оларакъ Австралия-Венгрия Императорлыгъына 
берильди. Австралия-Венгрия 1908-де Босна ве Херсек топракъ- 
ларына къошты. Келеджегинден къоркъкъан пек чокъ мусульман 
бу къарардан сонъ Тюркиеге кочьти. Босния ве Герцеговина 1918- 
де Сырп-Хырват-Словян Бирлешик Къыраллыгъына къошулды, 
1941-45 сенелери Хырватистангъа багъланды. II Дюнья дженкин- 
ден сонъ Ж.Титоннынъ реберлигинде къурулгъан Югославия 
Федерациясынынъ къуруджы джумхуриетлери арасында ер алды. 

Босна ве Херсек заман ичинде динлерине коре фаркъ эткен 
учь медениет мейдангъа кельди. Мусульманлар Тюрк-Ислям ме- 
дениетини Сырплар, Ортодокс Византия ве Славян медениетини, 
Хырватлар исе Католик медениетини къабул эттилер. Бу айыры- 

лыкъ, мемлекетте даима ичеридеки дженклерге ве этник къавгъа- 
ларына ёл ачты. 

Югославия 1990-да дагъылма мертебесине киргенинде баш- 
къа ортакъ джумхуриетлер киби Босна ве Херсекке да 1991-де 
мустакъиллигини илян этти. Югославия укюмети ве Босна сыр- 
плары бу къарарны къабул этмейип, ульке ичиндеки Сырплар 
Югославиягъа багълангъанларыны илян эттилер. Бунынъ узери- 
не Босна ве Херсектеки сырплар ве мусульманлар арасында ички 
дженки чыкъты. Югославия ордусы да сырпларгъа ярдым этмек 
макъсадынен 1992-де Босна ве Херсекке кирди. Бу мертебеден 
башлап сырплар къатлиамгъа башладылар: балалар, къадынлар ве 
къартларны, юз бинълердже мусульманны ольдюрдилер. Бу дженк 
медениет ёкъ этилювине чевирильди. Сырплар Тюрк-Ислям ме- 
дениетине аит пек чокъ джами, медресе, копюр киби эсерлер иле 
Сарай-Боснадаки Ислям къол язмалар китапханесини якъып 
йыкътылар. 

Дюнья мемлекетлери бу къатлиамгъа бир вакъыт къаршы 
чыкъмады. Ислям улькелерининъ барышны теминлемек ичюн яп- 
къан гъайретлери да нетидже бермеди. Ниает 1993-те БМ Босна 
ве Херсекке барыш кучю йиберди. Бу кучьке БМ къарарынен 
1994-те Тюркие де къошулды. Бунынънен берабер сырпларнынъ 
уджюмлери токъталмады. Бу арада хырватлар иле бошнакълар 
озь араларында анълаштылар ве 1995-те сырпларнынъ мусуль- 
манлардан алгъан базы больгелерини янъыдан къайтардылар. 
Бу мертебеде АБД ве НАТОнынъ киришмесинен башлагъан ба¬ 
рыш музакерелери нетиджеленди. 1995 сенеси декабрь 14 куню 
Парижте буюк бир мерасимнен имзалангъан барыш анълашмасы- 
нен Босна ве Херсек дженки сонъуна етти. Анълашма иле Босна 
ве Герцеговина Джумхуриети адында бири бошнакъ ве хырватлар- 
гъа аит Босна ве Херсек Федерациясы, башкъасы сырпларгъа аит 
Сырп Джумхуриети къурулды. 

Босна ве Херсек Джумхуриетининъ къомшулары, гъар- 
пта Хырватистан, дженюп-шаркъта Къарадагъ, шаркъта 
Сырбистандыр. Улькенинъ пайтахты - Сарайбосна, муим шеэрле- 
ри Тузла, Мостар, Зениуа, Бихач ве Гораждедир. 

Тили - бошнакъча, хырватча ве сырпча, пара валюта¬ 
сы - босна ве херсек динары, хырват кунасы. Дини - Ислям ве 
Христианлыкътыр (Ортодокс, Католик). 

Босна ве Херсекнинъ табиий къайнакълары лигнит (бурый 
уголь), барит, мермер, къуршун ве марганец. Темель махсуллары, 
юзюм, богъдай, мысыр, къартоп, темель санайи махсуллары те- 
мир-челик, агъач мебели, аякъкъаб ве текстильдир. 

Булгъаристан ве ЮнанистанЬа олгъан мусульман тюр- 
клер 

Булгъаристан Османлы акимиетинде якълашыкъ беш асыр 
яшады. Бу заман ичинде, хусусан Анадолудан пек чокъ тюрк 
шималь-шаркъ ве дженюп-шаркъ Булгъаристангъа ерлешти- 
рильди. Бундан башкъа бу ерлерде эскилерден къалгъан тюрклер 
де яшай эди. Булгъаристандаки тюрклер миллий шахсиетлерини 
сакъладылар, бу топракъларны бир тюрк ватаны алына кетирди- 
лер. Османлы Девлети бу ерден чекильгенинде тюрклернинъ ну- 
фусы 1.5 миллионгъа якъын эди. 

Булгъаристан 1908-де Османлы Девлетинден айырылып му- 
стакъилликни илян этти. II Дюнья дженкинден сонъ исе социа¬ 
лист блогкъа къошулды. Булгъаристан мустакъиллигини къазан- 
гъандан сонъ бу ердеки тюрклерни мемлекеттен чыкъармагъа ты¬ 
рышты. Хусусан социалист девирде ичтимаий, сиясий, икътисадий 
ве медений акъларыны сынъырлагъан баскъы политикалары иле 
тюрк нуфусыны кочьмеге зорлады. Меселя, арткъан баскъылар со- 
нъунда 1950-де Булгъаристан ве Тюркие арасында кочюв анълаш- 
масы имзаланды ве 1968-ге къадар ярым миллиондан зияде тюрк 
Тюркиеге кетти. Булгъар укюмети 1985-лерде тюркче тасильни 
ясакъ этти. Тюрк адларыны меджбурий денъиштирип, ибадетле- 
рини сынъырлады ве тюрклерни ассимиляциягъа чевирмеге ты¬ 
рышты. Булгъарлашмагъа истемеген тюрк койлерини аскерлернен 
этрафларыны сара эди. Бу баскъыларгъа даянамагъан 300.000 тюрк 
Тюркиеге кочьмеге меджбур къалды. 

Булгъаристанда 1990-да социалист режими битти, ерине демо¬ 
кратия девири кельди. Бу девирде сиясий, ичтимаий, икътисадий 
ве медений акълары янъыдан берилип, тюрклерге япылгъан ба¬ 
скъы токътатылды. 

Асырлар боюнджа тюрк укюметинде къалгъан Юнанистангъа 
пек чокъ тюрк ерлешти. Бу ердеки тюрклернинъ бир болюми, 1923 
сенеси Лозан Барыш Анълашмасына коре Тюркиедеки румлар- 
нен денъиштирильди, тъарп Тракья тюрклери иле Стамбул рум- 
лары бунъа кирмей эди. Лозан Барыш Анълашмасы Тюркие ве 

Юнанистаннынъ къаршылыкълы оларакъ азынлыкъларгъа айны 
акълар берильмесини ичине ала эди. Юнанистан бунъа янашмай- 
ып тюрклерге къаршы баскъыджы сиясет такъип этти. Заманиен 
тюрклернинъ ана тиллерини къулланмалары, тасиль акъкъы, ич- 
тимаий ве медений акълары алынды. Айрыджа Юнанистан Лозан 
Барыш Анълашмасына коре чалышкъан муфтийликлерге, кимер 
заман къаршы кельди. Юнанистан укюмети тюрк топракъларыны 
джемиетлештирип, тюрклерге агъыр вергилер юклеп, осьтюрген 
къалители тютюнни пек уджюз фиятнен алмакъ ичюн икътисадий 
баскъыларгъа да ёнельди. Юнанистан бу арекет тарзыны, Еге ада- 
лары ве Къыбрыс меселеси киби мевзуларда Тюркиенен арасы бо- 
зулгъан вакъытларында даа да сертлештиргени олды. 

Юнан укюметининъ япкъанларындан йылмагъан гъарп Тракья 
тюрклери миллий дегерлерини сакълап, о ерде къалмагъа гъайрет 
этелер. Бугунь о больгенинъ тюрклери Гумульджине, Искече ве 
Диметока муфтийликлери оларакъ темсиль этилелер. 

Гъарп Авропада яшагьан тюрк ве мусульман миллет- 
лер 

Гъарп Авропада бугунь миллионларнен мусульман яшамакъ- 
та. Буларнынъ бир болюми эджнебийлер, бир болюми де ерли 
мусульманлардыр. Чокъусы эски Ислям улькелеринден тасиль, 
иш я да вазифе киби чешит себеплернен кельген эджнебий му- 
сульманлар, ватандашлыкъ акъкъы алып бу ерлерге ерлештилер. 
Бундан гъайры, Авропагъа ишчи оларакъ кеткен мусульманлар да 
бар. Гъарп Авропадаки мусульманларнынъ бир болюми де ерли 
Авропалылардан ибарет. Ислям гъарп Авропада да сурьатнен яй- 
ыла ве эр йыл пек чокъ инсан Ислямгъа кирмекте. 

Умумен бу улькелерде яшагъан мусульманлар, икътисадий ве 
медений тарафтан инкишаф эткен вазиеттедир. Яшагъан ульке- 
лерининъ оларгъа теминлеген сербестлик муити ичинде диний ве 
миллий дегерлерини сакъламакъ ичюн чешит тешкилятларнынъ 
әтрафында бирлештилер. 

Гъарп Авропанынъ эр улькесинде мусульманлар бар. Булардан 
энъ чокъ мусульманнынъ яшагъаны Ингильтере, Френкистан ве 
Алмания акъкъында къыскъаджа бильги бермек истеймиз. 

Ингильтереде ерли ве эджнебий 1.5 миллионгъа якъын мусуль¬ 
ман яшамакъта. Эджнебий мусульманларнынъ чокъусы Пакистан, 
Бангладеш, Хиндистан, Уганда, Кения ве Танзаниядан кельме. 


263 



Ислям тарихы 


Френкистанда ерли ве эджнебий 3 миллион мусульман бар. 
Бу сайынен мусульманлар улькеде экинджи буюк диний джемиет 
вазиетинделер. Эджнебий мусульманларнынъ чокъусы Джезайир, 
Фас, Тунис, Югославия ве Тюркиелидир. Френкистангъа эр йыл 
20.000-ге якъын мусульман кельмекте. 

Алманияда ерли ве эджнебий 2 миллион мусульман яшамакъ- 
та. Мусульманларнынъ 1.5 миллионы тюрктир. Гъарп Алмания, 
II Дюнья дженкинден сонъ Тюркие ве Шималь Африка улькеле- 
ринден пек чокъ ишчи алды. Эки Алманиянынъ бирлешмесинен 
тюрклер иш тапмакъта къыйналдылар ве миллиетчи уджюмлер- 
нен къаршылаштылар. Бунынънен берабер Алманияда яшагъан 
тюрклер ана ватанлары Тюркиеге олгъан севгилерини ве миллий 
дегерлерини къорчаламакъ ичюн пек чокъ тешкилят әтрафында 
топландылар. 

Америка кьытасынЬаки мусульманлар 

Мусульманларнынъ Америка иле мунасебетлери эски вакъ- 
ытлардан башлана. Эндулюсли мусульман денъизджилер 1150-де 
бу къытагъа кельген эди. Американынъ тапылувында бильги- 
ли мусульман денъизджилернинъ теджрибелери къулланылды. 
АБДнинъ 1897-деки мустакъиллигини биринджи къабул эткен 
мемлекет Магъриб олды. 

Америка къытасында мусульман джемиетлернинъ чыкъма- 
сы XV асырнынъ башындан башлады. Эндулюсте испаниялы- 
ларнынъ агъыр баскъысына даянамагъан мусульманлардан бир 
къысмы Америкагъа кетти. Бунынъ янында ХҮП-ХҮП асырларда 
Африкадан кетирильген къулларнынъ чокъусы да мусульман эди. 
Айны шекильде Америкагъа 1850-ден башлап Тюркие, Мысыр, 
Йемен ве Суриеден мусульман кочюви олды. Бугунь Шималь, Орта 
ве Дженюп Америкада миллионларнен мусульман яшай. 

Шималь Америка улькелеринден Канадада 120.000-ге якъын 
мусульман бар. Асылында бу больгеде пек чокъ мусульманнынъ 
яшагъан улькеси АКъШдыр. Бугунь АКъШда ерли мусульманлар 
(сия ве беяз америкалылар) ве башкъа ерлерден кельген мусуль¬ 
манлар яшайлар. Мусульманларнынъ умумий сайысы 3 миллион- 
гъа якъын. Башкъа ерлерден кельген мусульманларнынъ чокъусы 
Иран ве Тюркие, къалгъаны башкъа улькелердендир. Тюрклернинъ 
чокъусы Буруклин ве Нью Йоркта отура. 1868-1898 сенелери ара¬ 
сында пек чокъ мусульман тюрк АКъШна кочьти. Оларнынъ ара- 

сында къырымтатарлар да бар. 

АКъШдаки ерли мусульманларнынъ буюк болюми зенджи- 
дир. Къул оларакъ кетирильген зенджилернинъ бир болюми затен 
мусульман эди. Бир болюми де бир вакъыттан сонъ Ислямны бе- 
генип, Ислямгъа кирген эди. 

Дженюп Америкада да мусульманлар бар. Бразилиялы му¬ 
сульманларнынъ чокъусы Филистин ве Ливандан кельген. 
Аргентинадаки 1.5 миллион мусульманнынъ буюк болюми де 
Суриеден кочюп кельди. Башкъа тарафтан Венесуеллада 50.000- 
ге якъын аран мусульман, Атлантик Океаны къыйыларындаки 
Суринамда да Индонезиялы мусульманлар яшамакъта. 

Тюркие ве Ьигер Ислям улькелери арасындаки икьтиса- 
дий мунасебетлер 

Ислям конференциясы тешкиляты (ИКТ) 

Ислям дини мусульманларны къардаш сайып араларында яр- 
дымлашма ве иш бирлиги олмасыны тавсие эте. Бунынъ орьне- 
клери хазрети Пейгъамберимиз алейхисселям заманында башлан¬ 
ды ве Ислям тарихы боюнджа девам этти. Тюрклер узун асырлар 
Ислям джемиетлерини бир акимиетте тонлап, бу ярдымлашма ве 
иш бирлигини керчеклештирдилер. 

Кунюмизде Ислям улькелери арасында ярдымлашма ве 
иш бирлигини теминлеген муим кенъешлерден бири Ислям 
Конференциясы Тешкилятыдыр (ИКТ). Бу тешкилят Ислям дю- 
ньясында ярдымлашма ве иш бирлигини инкишаф эттирип, кучь- 
лендирмек ичюн 1971-де Джиддеде къурулды. Бу къурулувнынъ 
бугунь эллиге якъын азасы бар. 1980 сенесинден берли де ИКТ 
ёлунен Ислям улькелери арасында икътисадий мунасебетлернинъ 
кучьлендирильмесине гъайретлер япыла. 

Кьараденьиз икътисадий иш бирлиги (КИИБ) 

Бу тешкилят Тюркиенинъ реберлигинде Къараденъизнинъ 
ялысы олгъан улькелер арасында икътисадий мунасебетлер- 
ни котермек ичюн къурулды. 1991сенеси март 12-13 куньлери 
Букреште, 1991 сенеси апрель23-24 куньлери исе Софияда япыл- 
гъан биринджи топлашувлардан сонъ 1992 сенеси июнь айында 
Стамбулда биринджи юксек топлашувы япылды. Бу топлашувгъа 
Тюркие, Арнавутлыкъ, Азербайджан, Булгъаристан, Эрменистан, 
Гурджистан, Молдовия, Романия, Русие, Украина ве Юнанистан 

къошулды. Топлашувда аза олгъан улькелер арасында еткизме, 
хаберлешме, статистика, икътисадий ве тиджарий бильги алыш- 
вериши, энергетика, маденджилик, ана мадделернинъ ишленюви 
ве туризм мевзуларында ишбирлиги япылмасы къарарлаштырыл- 
ды. Бу къарар аза олгъан улькелернинъ укюмет я да девлет баш- 
лыкълары тарафындан 1992 сенеси июнь 25-де имзалангъан бир 
анълашма иле къабул этильди. 1992 сенеси декабрь 8-9 куньлери 
исе Анталияда япылгъан тыш ишлери ёлбашчылар топлантысын- 
да КИИБ Секретариаты къурулды. КИИБ бир вакъыт фааль гъай- 
ретлер янып, къурулув макъсадыны керчеклештирмеге тырышты. 
Лякин сонъки йылларда бу тешкилятнынъ фааллиги явашлады. 

Багьдат Пакты 

Тюркие иле Иракъ 1955 сенеси февраль 24-те бир анълашма 
иле бу пактны къурды. Багъдат Пактынынъ макъсады - больгеде 
барыш ве эминликнинъ артмасыны теминлемек ве Советлернинъ 
Авропа, Асия ве Орта Шаркъта даа чокъ яйылмасына маниа ол- 
макъ. Бу пакткъа даа сонъ Иран, Пакистан ве Ингильтере де аза 
олды. Иракънынъ 1959-да аза олмакътан чекильмесинден сонъ 
пакт ады Меркезий Анълашма Тешкиляты оларакъ денъишти- 
рильди ве меркези Анкарагъа денъиштирильди. Лякин истениль- 
ген нетидже алынмагъан сонъ башта Иран, аркъасындан Пакистан 
аза олмакътан чыкътылар. Бундан сонъ да тешкилят 1979 сенеси 
дагъылды. 

Котерилюв ичюн Регионал иш бирлиги тешкиляты 
(РИБТ) 

Бу тешкилят Тюркие, Иран ве Пакистан арасында 1964-те къу¬ 
рулды. Сиясий хусусиети олмагъан бу тешкилятнынъ макъсады 
- аза улькелери арасында икътисадий иш бирлигини кучьлендир- 
мек эди. Ираннынъ 1979 сенеси Инкъиляпдан сонъ айрылмасынен 
1980-де тешкилятнынъ фаалиетлери токътатылды. 

Икътисадий ишбирлиги тешкиляты (ИИТ) 

Икътисадий ишбирлиги тешкиляты Тюркие, Пакистан ве 
Иран тарафындан 1985-те къурулды. Макъсады - аза олгъан ульке¬ 
лернинъ арасында икътисадий, техника ве медениет сааларда иш¬ 
бирлиги япмакъ эди. Меркези - Тегерандадыр. Бу тешкилят Совет 
Бирлигининъ дагъылмасындан сонъ Азербайджан, Туркменистан, 
Озьбекистан, Къыргъызистан ве Таджикистаннынъ да къошулма- 
сынен кучьленди. 

